༄༅། །དམ་པའི་ཆོས་དགོངས་པ་གཅིག་པ་ལས། སོ་སོ་ཐར་པའི་ཚོམས་ཀྱི་

ཀར་ཊཱིཀ་ཆེན་མོ་བཞུགས་སོ། །

༄༅། །ལེགས་པར་གསུངས་པའི་ཆོས་འདུལ་དྲི་མེད་མཚོ། །ལྷག་བསམ་ཕན་བདེའི་ཁུར་གྱི་ལྦུ་འཕྲེང་ཅན། །བསྐྱེད་རྫོགས་གྲུབ་པའི་ཡིད་བཞིན་སྙིང་པོས་གཏམས། །དྭགས་བརྒྱུད་རྡོ་རྗེ་འཆང་གི་ཆུ་བོ་ཀུན། །རྒྱལ་མཆོག་ཐུགས་རྗེའི་རྒྱ་མཚོར་གཅིག་གྱུར་སྐུ། །དཔག་ཡས་ཡོན་ཏན་ཀུན་གྱི་གཏེར་ཆེན་མཆོག །སྐད་ཅིག་གིས་ཀྱང་བླ་མེད་བྱང་ཆུབ་སྟེར། །སྲིད་དང་ཞི་བའི་གདུང་སེལ་གཉེན་གཅིག་པོ། །ཆོས་ཀུན་མངོན་པར་རྫོགས་པར་སངས་རྒྱས་བརྙེས། །ཐམས་ཅད་མཁྱེན་ཞེས་སྒྲ་ཡིས་མི་སྟོང་བ། །མི་བསྐྱོད་རྡོ་རྗེའི་སྐུ་མངའ་ཁྱོད་ཀྱི་ཞབས། །ནམ་ཡང་མི་འབྲལ་གཙུག་གིས་ཕྱག་བགྱིའོ། །མངོན་མཐོ་ངེས་ལེགས་ཀུན་གྱི་གཞི། །ངན་འགྲོའི་སྒོ་ཆེན་འགོག་བྱེད་པ། །སོ་སོ་ཐར་པའི་གནད་བསྡུས་ཚོམས། །རྒྱལ་གསུངས་བདུད་རྩི་འདིར་འགོད་དོ། །

༈ གཉིས་པ་སོ་ཐར་གནད་བསྡུས་ཀྱི་ཚོམས་འདི་ལ་རྡོ་རྗེའི་གསུང་ཉི་ཤུ་བཞུགས་པ་ལས། དང་པོ་ནི། **ཉན་ཐོས་ཀྱི་འདུལ་བ་ནི་ཐེག་པ་གོང་མ་མཐའ་དག་གི་འདུལ་བར་ཐུན་མོང་དུ་འགྲོ།** ཞེས་སྟོན་ན་རྡོ་རྗེའི་གསུང་ལྷད་དང་བྲལ་བར་འགྲོ་ལ། དགོངས་གཅིག་རྙིང་མར་ནི། འདུལ་བ་ཐེག་པ་ཐུན་མོང་ཡིན། ཞེས་པ་ཙམ་ལས་མ་ཐོན་པར་སྣང་ངོ༌། །

 དེ་ཡང༌། ཉན་ཐོས་ཀྱི་འདུལ་བར་རང་དོན་དུ་འཆལ་ཚུལ་དུ་གྱུར་པའི་བཀག་དགོས་ཐམས་ཅད་བྱང་སེམས་ཀྱི་འདུལ་བར་ཡང་བཀག་ལ། གཞན་དོན་དུ་ནི། རང་དོན་དུ་བཀག་པའི་ཉེས་པ་གནང་བའང་ཡོད་ཅིང༌། དེའི་སྟེང་དུ་གཞན་དོན་ལ་འཆལ་ཚུལ་དུ་གྱུར་པའི་བཀག་དགོས་ཐམས་ཅད་བཀག་ཅིང༌། སྔགས་ཀྱི་འདུལ་བར་ནི། རང་གཞན་གྱི་ཆེད་ཀྱི་བཀག་དགོས་ཐམས་ཅད་བཀག་ནས་མཆོག་མི་འགྱུར་གྱི་ཚངས་སྤྱོད་ཀྱི་བདེ་བ་ཆེན་པོ་ལ་འཆལ་ཚུལ་དུ་འགྱུར་བའི་ཆ་རྣམས་ཀྱང་ལེགས་པར་བཀག་པ་ཡིན་པས། ཉན་ཐོས་ཀྱི་འདུལ་བར་བསླབ་པར་བྱ་བ་ཐམས་ཅད་ཐེག་པ་གོང་མར་ཡང་བསླབ་དགོས་ལ། དེ་ལྟ་ནའང་འོག་མའི་དུས་ཀྱི་དགག་བྱ་གོང་མར་མེད་པས་བསླབ་མི་དགོས་པ་དང༌། ཡོད་ཀྱང་དགག་བྱའི་ཉེས་པ་དེ་ལས་དགོས་པའི་ཕན་ཡོན་གཞན་ཆེ་བ་ཡོད་པས། ཕན་ཡོན་གྱིས་སྐྱོན་གྱི་ཆ་བསྐྱེད་མི་ནུས་པར་ཟིལ་གནོན་དུ་བྱས་ནས་གནང་བའི་སྐབས་ཤིག་ཀྱང་ཡོད་པས། དམིགས་བསལ་མ་གཏོགས་ཉན་ཐོས་ཀྱི་འདུལ་བ་ནས་གང་བླང་བར་བྱ་བ་དང༌། གང་དོར་བར་བྱ་བར་གསུངས་པ་ནི། རྒྱུ་འབྲས་ཀྱི་ཐེག་པ་གསུམ་⁽1763⁾ཉན་རང་གི་ཐེག་པ་གཅིག་ཏུ་བྱས། རྒྱུ་ཕར་ཕྱིན་གྱི་ཐེག་པ་གཅིག འབྲས་བུ་སྔགས་ཀྱི་ཐེག་པ་གཅིག་སྟེ་གསུམ་གྱི་དབང་དུ་བྱས་པའོ། །མཆན། ཀར་ཐུན་མོང་དུ་བླང་དོར་དུ་བྱེད་དགོས་པར་གྲུབ་པ་ཡིན་ཏེ། སྔགས་ཀྱི་ཐེག་པར་འོད་དཔག་མེད་ཀྱི་སྡོམ་པ་འཛིན་པའི་སྐབས་སུ། རྩེ་མོར། ཕྱི་ནང་གསང་བ་ཐེག་པ་གསུམ། །ཞེས་དང༌། རྡོ་རྗེ་སྙིང་རྒྱན་ལས། ཕྱི་དང་ནང་དང་གསང་བ་ཡི། །དམ་ཚིག །ཅེས་དང༌། རྒྱུད་གཞན་ལས་ཀྱང༌། ཕྱི་ནང་གསང་བ་ཐེག་པ་གསུམ། །དམ་ཆོས་ཁྱོད་ཀྱིས་བཟུང་བར་བྱ། །ཞེས་པའི་སྐབས་སུ། ཕྱི་ཉན་རང༌། ནང་བྱང་སེམས། གསང་བ་རིག་པ་འཛིན་པའི་དམ་ཆོས་ཀུན་འཛིན་པར་གསུངས་ན་ཉན་ཐོས་ཀྱིས་བསླབ་པར་བྱ་བའི་གནས་བྱང་ཆུབ་ཆེན་པོར་འགྲོ་བའི་ཆོས་ཀྱི་འདུལ་བའི་སྡོམ་པ་ཡང༌། དེར་ཐུན་མོང་དུ་བཟུང་ཞིང་དེའི་རྒྱུད་ལ་དེའི་སྡོམ་པ་ཐོབ་པའི་ཕྱིར།

 ཡང་ཡི་གེ་ལ་ལར། ཕྱི་ནང་གསང་བའི་ཐེག་པ་གསུམ། །ཞེས་པ་ལྟར་བཏོན་པའི་དབང་དུ་ན། དང་ནི་དང་གི་དོན་གྱི་བསྡུ་བ་བྱས་པས་ཕྱི་དང་ནང་ཞེས་ལ་སོགས་པར་བསྡུས་པ་ཡིན་ནོ། །དེར་མ་ཟད་དོན་གྲུབ་ཀྱི་སྡོམ་པ་འཛིན་པ་ན། སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་བཟུང་བར་བགྱི། །ཞེས་པས་རིགས་ལྔ་ཀའི་སྡོམ་པ་ཐམས་ཅད་བཟུང་ཞིང་ཐོབ་པ་ཡིན་ལ། རིགས་ལྔ་ཀའི་སྡོམ་པ་རྒྱུད་ལ་བསྐྱེད་པ་ལ་ནི་མདོ་དང་སྔགས་ཐུན་མོང་བ་དང་ཐུན་མོང་མ་ཡིན་པའི་སྨོན་པ་དང་འཇུག་པའི་བྱང་ཆུབ་ཀྱི་སེམས་ཀྱི་སྡོམ་པ་ཐམས་ཅད་པའང་བཟུང་ཞིང་ཐོབ་དགོས་ལ། དེ་དགོས་ན་ཉེས་སྤྱོད་སྡོམ་པའི་ཚུལ་ཁྲིམས་དང་སྡོམ་པའི་ནང་དུ་ཉན་ཐོས་ཀྱི་སྡོམ་པ་ཐམས་ཅད་ཀྱང་དོན་གྱིས་ཚང་བས་ཉན་ཐོས་ཀྱི་སྡོམ་པ་ཐམས་ཅད་ཀྱང་བཟུང་ཞིང་ཐོབ་པར་འགྱུར་བས་ཉན་ཐོས་ཀྱི་འདུལ་བར་བསླབ་པར་བྱ་བ་དང༌། གནང་བར་བྱ་བ་ནི། དམིགས་བསལ་གྱི་སྐབས་མ་གཏོགས་སྡོམ་པ་གསུམ་ཀར་ཐུན་མོང་དུ་དགག་སྒྲུབ་ཀྱི་གནས་ཀྱི་འདུལ་བར་གྲུབ་བོ། །

 ཁྱད་པར་འདུལ་བ་ལུང་སྡེ་བཞི་ལྟ་བུ་ནི། བོད་ཕལ་ཆེ་བས། བཀའ་འཁོར་ལོ་གསུམ་ལས་དང་པོ་ཁོ་ན་དང༌། སློབ་པ་པོའང་ཉན་ཐོས་ཁོ་ན་དང༌། ཆོས་ཀྱང་ཉན་ཐོས་འབའ་ཞིག་གི་ཆོས་དང༌། གྲུབ་མཐའ་ཡང་བྱེ་སྨྲ་ཁོ་ནའི་གྲུབ་མཐའ་སྟོན་པ་དང༌། རྩ་བའི་སྡེ་བཞི་ལ་ལུང་མི་འདྲ་བ་བཞི་ཡོད་ཅིང༌། ལུང་འདི་ནི་ཡོད་སྨྲ་ཁོ་ནའི་ལུང་ཡིན་ནོ་ཞེས་ཟེར་བ་དག་ཡོད་པ་ལ། མགོན་པོ་འབྲི་ཁུང་པའི་གསུང་གིས། བཀའ་འཁོར་ལོ་དང་པོ་ནི། གཙོ་ཆེར་ཉན་ཐོས་ཀྱི་གདུལ་བྱ་དག་ཁོ་ན་ལ་དགོངས་ཏེ་སྒྲ་ཇི་བཞིན་པ་དེ་དྲང་དོན་དུ་འདྲེན་དགོས་པའི་ཆོས་བསྟན་པ་གཙོ་ཆེ་བ་ཡིན་ཏེ། གང་ཟག་ཡོད་པ་དང༌། ཁུར་ཁྱེར་བའི་སྐྱེས་བུ་ཡོད་པར་གསུངས་པ་བཞིན། འདིར་ནི་རིགས་ཅན་གསུམ་ཀའི་གདུལ་བྱ་ལ་བླང་དོར་གྱི་གནས་སྒྲ་ཇི་བཞིན་པ་དེ་དྲང་དོན་དུ་འདྲེན་མི་དགོས་པའི་ཆོས་བསྟན་པ་གཙོ་ཆེ་བས། ལུང་འདི་བཀའ་འཁོར་ལོ་དང་པོ་ཁོ་ན་ཡིན་པའང་མི་གྲུབ་བོ། །སློབ་པ་པོའང་ཉན་ཐོས་ཁོ་ནར་མ་ངེས་ཏེ། ཡུམ་དུ་ཚེ་དང་ལྡན་པ་སློབ་པ་རྒྱུན་དུ་ཞུགས་པ་གནས་བརྟན་ཀུན་དགའ་བོ་ཞེས་གསུངས་པ་ན། ཀུན་དགའ་བོ་ནི་བྱང་ཆུབ་སེམས་དཔའ་ཕྱག་ན་རྡོ་རྗེ་ཡིན་ལ། དེས་ཀྱང་ཉན་ཐོས་ཀྱི་འདུལ་བ་ལ་བསླབ་པའི་ཆ་ནས་གནས་བརྟན་དུ་བཞག་པར་གྲུབ་པའི་ཕྱིར། ལུང་སྡེ་བཞིར་ཉན་ཐོས་འབའ་ཞིག་གི་ཆོས་ལས་མེད་པར་མ་ངེས་ཏེ། འགྲེལ་པ་སྤྱན་རས་གཟིགས་བརྟུལ་ཞུགས་ལས་ཀྱང༌། འདི་ལྟར་དགེ་འདུན་ཕལ་ཆེན་སྡེ་ཉིད་ཀྱི་སྡེ་སྣོད་ཀྱི་གཞི་ཆེན་པོ་ཞེས་བྱ་བའི་ཁོངས་སུ་ཐེག་པ་ཆེན་པོ་འདི་ཡང་གཏོགས་ཏེ། དེ་ནས་ས་བཅུ་པའི་མདོ་དང༌། ཕ་རོལ་དུ་ཕྱིན་པའི་མཚན་ཉིད་དག་འབྱུང་བའི་ཕྱིར། དགེ་འདུན་ཕལ་ཆེན་སྡེ་ཉིད་ཀྱི་ཤར་གྱི་རི་བོའི་སྡེ་དང༌། ནུབ་ཀྱི་རི་བོའི་སྡེ་དག་ལས་ཀྱང༌། འཕྲལ་སྐད་དུ་ཤེས་རབ་ཀྱི་ཕ་རོལ་དུ་ཕྱིན་པ་ལ་སོགས་པ་ཐེག་པ་ཆེན་པོའི་མདོ་སྡེ་དག་ལས་འབྱུང་བའི་ཕྱིར་རོ། །གཞན་ཡང་སྡེ་པ་ཐམས་ཅད་ཀྱི་སྡེ་སྣོད་གསུམ་པོ་དེ་དག་གཅིག་གིས་གཅིག་ལ་མི་གནོད་དོ། །འདི་ལྟར་ཁ་ཅིག་ལ་ནི། དགེ་སློང་ནད་པ་ལ་དུས་མིན་པའི་ཁ་ཟས་གནང་བ་ལ། ཁ་ཅིག་ལ་ནི་མི་གནང་བ་དང༌། ཁ་ཅིག་ལ་ནི་མཚན་མོ་བསྙེན་པར་མ་རྫོགས་པ་དང་གནས་གཅིག་ན་ལྷན་ཅིག་ཉལ་བར་གནང་བ་སྣང་ལ། ཁ་ཅིག་ལ་ནི་མི་གནང་བར་སྣང་བས་དེ་དག་སངས་རྒྱས་ཀྱི་བཀའ་ཉིད་མ་ཡིན་པར་འགྱུར། ཞེས་གསུངས་པའི་ཕྱིར་དང༌། ཤར་གྱི་རི་བོའི་སྡེ་པའི་ལུང་དང༌། ནུབ་ཀྱི་རི་བོའི་སྡེ་པའི་ལུང་ལས། ཆོས་ཐམས་ཅད་བདེན་མེད་དང་ཀུན་རྫོབ་ཏུ་བཤད་ཅེས་སློབ་དཔོན་ཟླ་གྲགས་ཀྱིས་ཀྱང་དྲང་བར་མཛད་པའི་ཕྱིར་རོ། །ལུང་གི་གྲུབ་མཐའང་བྱེ་སྨྲ་ཁོ་ནའི་ལུགས་སུ་གནས་པ་མི་འཐད་དེ། བྱེ་སྨྲས་ནི། ནམ་མཁའ་འདུས་མ་བྱས་རྫས་གྲུབ་ཏུ་ཡོད་པར་འདོད་པ་ལས། ལུང་ལས། ནམ་མཁའ་མཚམས་གཞན་གྱི་སྐབས་སུ་ནམ་མཁའ་ནི་ཐམས་ཅད་དུ་ཡོད་པ་མིན་པས་ཐ་སྙད་དུ་མི་རུང་བར་གསུངས་པའི་ཕྱིར་རོ། །རྩ་བའི་སྡེ་པ་བཞི་ལ་ལུང་མི་འདྲ་བ་བཞི་མཐའ་གཅིག་ཏུ་ཡོད་པར་སྨྲ་བ་ཡང་ཆེས་རིགས་པར་མ་མཐོང་སྟེ། འོད་ལྡན་ལས། ཐམས་ཅད་ཡོད་པར་སྨྲ་བ་དེ་དག་ནི་གཞི་དང་འདྲ་བ་ཡིན་ཏེ། ལེགས་པར་སྦྱར་བའི་སྐད་དུ་ཐ་སྙད་སྦྱོར་བའི་ཕྱིར་རོ། །འདི་ལྟར་ཡ་རབས་དག་ནི་ལེགས་པར་སྦྱར་བའི་སྐད་དུ་ཐ་སྙད་བརྗོད་པ་ཡིན་ཞེས་ཟེར་བས། སྒྲའི་མཚན་ཉིད་ལ་བརྩོན་པར་བྱེད་པ་འདི་ཡང་ཡ་རབས་སུ་ཤེས་པར་བྱ་བའི་ཕྱིར། ཡ་རབས་ནི་འཇིག་རྟེན་ན་གཞི་དང་འདྲ་བ་ཡིན་ཏེ། དེ་ལས་འཇིག་རྟེན་གྱི་ཆོས་ལུགས་འབྱུང་བའི་ཕྱིར། དེ་ལྟ་བས་ན་ཐམས་ཅད་ཡོད་པར་སྨྲ་བ་ནི་གཞི་ཞེས་བྱའོ། །སྡེ་པ་གཞན་དག་ནི་མ་ཡིན་ཏེ། ཐ་མལ་པ་དང་ཟུར་ཆག་པ་དང༌། འབྲིང་དུ་འདོན་པའི་ཚིག་གི་ཐ་སྙད་བརྗོད་པའི་ཕྱིར། འདི་སྐད་དུ། སྔོན་ནི་ཐམས་ཅད་ཡོད་པར་སྨྲ་བ་འདི་གཅིག་པུ་ཡོད་པ་ལས། བཅོམ་ལྡན་འདས་ཡོངས་སུ་མྱ་ངན་ལས་འདས་པ་དང༌། དེ་ལ་བརྟེན་ནས་སྡེ་པ་གཞན་དག་འབྱུང་བ་དེ་དག་གི་གཞིར་གྱུར་པའི་ཕྱིར། གཞི་ཐམས་ཅད་ཡོད་པར་སྨྲ་བ་ཞེས་བྱའོ། །ཞེས་ཡོད་སྨྲའི་ལུང་ལས་མི་འདྲ་བའི་ལུང་བཞི་ཡོད་པར་གསུངས་པའི་ཕྱིར་དང༌། དེར་མ་ཟད་ཉན་ཐོས་རྩ་བ་བཞི་ལས་གྱེས་པའི་གྲུབ་མཐའ་སྨྲ་བ་བྱེ་མདོ་གཉིས་ཀར་ཡང་ཡོད་སྨྲ་བར་སློབ་དཔོན་ལེགས་ལྡན་བྱེད་ཀྱིས་རྟོག་གེ་འབར་བར་བཤད་དེ། ཡོད་སྨྲ་དེ་ནི་རྣམ་པ་གཉིས། སྡེ་པ་བྱེ་བྲག་སྨྲ་དང་མདོ་སྡེ་པའོ། །ཞེས་འབྱུང་བའི་ཕྱིར། འོ་ན་དཔལ་མར་མེ་མཛད་ཀྱིས། རྩ་བའི་སྡེ་པ་བཞི་ལ་ལུང་མི་འདྲ་བ་བཞི་ཡོད་པར་གསུངས་པ་མ་ཡིན་ནམ་ཞེ་ན། རྗེ་དེས་རྩ་བའི་སྡེ་པ་བཞི་གྱེས་པའི་དབང་གིས་འདུལ་བའི་ལུང་འདོན་པ་ཐ་དད་དུ་བཞིར་བྱུང་ཞེས་གསུང་གི་ལུང་མི་འདྲ་བ་བཞི་ཡོད་པར་གསུངས་པ་མ་ཡིན་ནོ། །དེས་ན་གཞི་ཐམས་ཅད་ཡོད་པར་སྨྲ་བའི་ལུང་སྡེ་བཞི་ནས་ཇི་ལྟར་བླང་དོར་དུ་བྱ་བར་གསུངས་པ་རྣམས་བསླབ་པར་བྱ་བའི་གཞི་མར་བྱས་ནས། བྱང་ཆུབ་སེམས་དཔའི་སྡེ་སྣོད་དང༌། རིག་པ་འཛིན་པ་སྔགས་ཀྱི་སྡེ་སྣོད་རྣམས་ལས་ཇི་ལྟར་འབྱུང་བ་བཞིན་སྣོན་མར་བཏབ་ནས་སློབས་ཤིག་པར་གདམས་པ་ཡིན་ཞེས་གསུངས་སོ། །

 འདི་ཐེག་ཆུང་ཡིན་པས་སེམས་བསྐྱེད་མེད་ཅེས་སོགས་ལ། སྤྱིར་ཐེག་པ་དམན་པ་ཉན་ཐོས་ཀྱི་བྱང་ཆུབ་དང༌། ཐེག་པ་འབྲིང་རང་རྒྱལ་གྱི་བྱང་ཆུབ་དང༌། ཐེག་པ་ཆེན་པོ་བླ་མེད་རྫོགས་པའི་བྱང་ཆུབ་ཏུ་སེམས་བསྐྱེད་པ་གསུམ་པོ་དེ་ལ་ཡང༌། འཁོར་བ་སྤངས་ནས་རང་རང་གི་བྱང་ཆུབ་དོན་གཉེར་གྱིས། ངེས་འབྱུང་དང་སེམས་བསྐྱེད་ཀྱིས་མ་ཟིན་པའི་སྡོམ་པ་དང་ཚུལ་ཁྲིམས་བླངས་ཀྱང༌། ཐེག་པ་རང་རང་གི་བྱང་ཆུབ་སྒྲུབ་ནུས་ཀྱི་སྡོམ་པ་དང་ཚུལ་ཁྲིམས་སུ་མི་འགྱུར་ལ། འཇིགས་སྐྱོབ་ལེགས་སྨོན་གྱི་བསམ་པས་བླངས་པའི་སྡོམ་པ་དང་ཚུལ་ཁྲིམས་དེ་ནི། ཐར་པ་དང་ཐམས་ཅད་མཁྱེན་པ་ཐོབ་བྱེད་ཀྱི་སྡོམ་པ་དང་ཚུལ་ཁྲིམས་དག་པར་མི་འགྱུར་ཏེ། འཁོར་བ་ལས་ངེས་པར་འབྱུང་བའི་བློས་བླངས་པའི་སྡོམ་པ་དང་ཚུལ་ཁྲིམས་མ་ཡིན་པའི་ཕྱིར། དེས་ན་ཆོས་འདི་པའི་འཇིགས་སྐྱོབ་དང་ལེགས་སྨོན་གྱི་སྡོམ་པ་དང་ཚུལ་ཁྲིམས་ལ་ནི་སོ་སོར་ཐར་པའི་སྡོམ་པ་དང་ཚུལ་ཁྲིམས་ཀྱིས་ཁྱབ་པའང་བཞག་པར་དཀའ་ཁ་ཅིག་ཚུལ་ཁྲིམས་ལ་འཇིགས་སྐྱོབ་ལེགས་སྨོན་ངེས་འབྱུང་གི་ཚུལ་ཁྲིམས་གསུམ་དུ་དབྱེར་རུང་སྟེ། དང་པོ་གཉིས་ཚུལ་ཁྲིམས་དང་ལེགས་སྤྱད་ཙམ་ཡིན་གྱི་སྡོམ་པ་ནི་མ་ཡིན་ནོ་ཟེར་རོ། །མཆན། བ་ཡིན་ནོ། །རྫོགས་པའི་བྱང་ཆུབ་ཐོབ་པར་བྱ་བའི་སེམས་བསྐྱེད་ཀྱིས་ཀུན་ནས་བསླངས་ཏེ་ཉན་ཐོས་ལུགས་ཀྱི་སོ་ཐར་རིས་བདུན་གང་ཡང་རུང་བ་བླང་བ་ན། སྨོན་པ་སེམས་བསྐྱེད་ཀྱིས་ཟིན་པའི་སོ་སོར་ཐར་པའི་སྡོམ་པར་ནི་འགྱུར་ཡང༌། ཐེག་ཆེན་སོ་སོར་ཐར་པའི་སྡོམ་པ་ཐོབ་པར་ནི་མི་འགྱུར་ཏེ། ཐེག་ཆེན་སོ་སོར་ཐར་པའི་སྡོམ་པ་ནི་སྨོན་འཇུག་གི་སེམས་བསྐྱེད་པའི་སྡོམ་པ་ལས་ཐོབ་དགོས་པ་གང་ཞིག །ཉན་ཐོས་ལུགས་ཀྱི་སྡོམ་པ་དེར་ཐོབ་པ་ན་བྱང་སྡོམ་གྱི་ཆ་ཤས་གང་ཡང་མ་ཐོབ་པའི་ཕྱིར། རྟགས་དང་པོ་གྲུབ་སྟེ། ཐེག་ཆེན་གྱི་སོ་སོར་ཐར་པའི་སྡོམ་པ་ནི། སྲིད་ཞི་ལ་ངེས་པར་འབྱུང་བ་ཚུལ་ཁྲིམས་ཀྱི་དབང་དུ་བྱས་ནས་སྤོང་བ་བདུན་གཙོ་བོར་གྱུར་པའི་གཞན་གནོད་གཞི་བཅས་སྤོང་བ་ཡིན་ལ། དེའང་བྱང་སྡོམ་དུ་ཉེས་སྤྱོད་སྤོང་བའི་སྡོམ་པ་བཟུང་བའི་སྐབས་སུ་ཐོབ་པ་ལས། བྱང་སྡོམ་གྱི་ཉེས་སྤྱོད་སྤོང༌། དགེ་བ་ཆོས་བསྡུད། སེམས་ཅན་དོན་བྱེད་ཀྱི་སྡོམ་པ་དང་ཚུལ་ཁྲིམས་གསུམ་ཀ་ཕྲལ་ནས་ཉན་ཐོས་ཀྱི་སོ་ཐར་གྱི་སྡོམ་པ་འཛིན་པའི་སྐབས་ལ་སོགས་པར་སོ་སོར་ལེན་པ་དང་ཐོབ་པའི་རྣམ་བཞག་བྱང་ཆུབ་སེམས་དཔའི་སྡེ་སྣོད་ལ་མི་འབྱུང་བའི་ཕྱིར། བྱང་ཆུབ་སེམས་དཔའི་ཉེས་སྤྱོད་སྡོམ་པའི་སྡོམ་པ་ཉན་ཐོས་སོ་ཐར་གྱི་སྡོམ་པ་ཐོབ་པའི་ཚེ་ཐོབ་ཞེས་མདོ་རྒྱུད་རྒྱ་གཞུང་གི་ཚིག་གཅིག་ཀྱང་ཡོད་པ་མ་ཡིན་ལ། པཎྜི་ཏའི་ངག་རྒྱུན་ཡོད་དོ་ཞེས་ཟེར་བ་ནི་རང་ཚིག་ནོར་བ་ཐལ་ཆེས་པའི་རྒྱབ་སྐྱོར་རོ་ཞེས། མགོན་པོ་འབྲི་ཁུང་པ་བཞེད་ཅེས་གསུངས་སོ། །

 འདིར་རྒྱལ་བའི་དབང་པོ་ཆོས་གྲགས་རྒྱ་མཚོའི་གསུང་གིས། ཐེག་ཆེན་བྱང་ཆུབ་མཆོག་ཏུ་སེམས་བསྐྱེད་པའི་སྡོམ་པ་མ་ཐོབ་པར། ཐེག་ཆེན་སོ་ཐར་གྱི་སྡོམ་པ་ཐོབ་པ་ཞིག་ཡོད་སྲིད་ན། བསམ་པ་སེམས་བསྐྱེད་ཀྱིས་ཟིན་པའི་ཆོ་ག་ཉན་ཐོས་ལུགས་ཀྱི་དགེ་སློང་གི་སྡོམ་པ་མནོས་པའི་སོ་ཐར་གྱི་སྡོམ་པ་ཐེག་ཆེན་སོ་ཐར་དུ་འགྱུར་བ་ཞིག་ཡོད་སྲིད་དུ་ཆུག་ནའང༌། ཐེག་ཆེན་སེམས་བསྐྱེད་ཀྱི་སྡོམ་པ་མ་ཐོབ་པར་ཐེག་ཆེན་སོ་ཐར་གྱི་སྡོམ་པ་ཐོབ་པ་ཡོད་པ་མིན་ཏེ། སྤྱི་མ་གྲུབ་ན་བྱེ་བྲག་མ་གྲུབ་པའི་ཕྱིར། ཡང་གལ་ཏེ་བསམ་པ་དེས་ཟིན་གྱི་ཆོ་གས་དེའི་སེམས་བསྐྱེད་པའི་སྡོམ་པའང་ཐོབ་པར་བྱས་སོ་སྙམ་ན། དེ་ལྟ་ན་འདུལ་བར་བཤད་པའི་གསོལ་བཞིའི་ལས་ཀྱི་ཆོ་གས་བྱང་སྡོམ་འབོགས་ཆོག་ཏུ་འགྲོ་བ་ཉན་ཐོས་ཀྱི་སྡེ་སྣོད་ནས། རིག་པ་འཛིན་པའི་སྡེ་སྣོད་ཀྱི་བར་གང་ནས་བཤད་ལེགས་པར་ཁུངས་སྟོན་དགོས་པ་དང༌། དེ་འདྲས་ཐོབ་པའི་བྱང་སྡོམ་དེ་སྨོན་འཇུག་གང་གི་སྡོམ་པར་འགྱུར་བ་དང༌། དེ་ལྟ་བུའི་སྡོམ་རྒྱུན་དེ་བླ་མ་དམ་པ་གང་ལས་བརྒྱུད་རྣམས་ལེགས་པར་སྟོན་དགོས་སོ་ཞེས་བཀའ་སྩལ་པ་ཡིན་གསུངས་སོ། །

 དེར་མ་ཟད་བསམ་པ་སེམས་བསྐྱེད་ཀྱིས་ཟིན་པའི་ཉན་ཐོས་ཀྱི་དགེ་སློང་གི་སྡོམ་པ་ཐོབ་པ་དེ་ཐེག་ཆེན་སོ་ཐར་གྱི་སྡོམ་པ་ཐོབ་པའི་གོ་ཆོད་པ་ན། ཐེག་ཆེན་སེམས་བསྐྱེད་ཀྱི་སྡོམ་པར་འགྱུར་བའི་ཐེག་ཆེན་སོ་ཐར་གྱི་སྡོམ་པ་ཞིག་ཐོབ་བམ་མ་ཐོབ། གཉིས་པ་ལྟར་ན་ཐེག་ཆེན་སོ་ཐར་གྱི་འཇོག་བྱེད་མ་ཚང་ལ། དང་པོ་ལྟར་ན་དེ་འདྲ་བ་དེ་སླར་ཐེག་པ་ཆེན་པོའི་སེམས་བསྐྱེད་ཀྱི་སྡོམ་པ་སླར་བླང་དགོས་པ་མིན་ཏེ། སྔར་ཉིད་ནས་སོ་ཐར་ཐོབ་ཟིན་པའི་ཕྱིར། འདོད་མི་ནུས་ཏེ། དེང་སང་གི་ལག་ལེན་ལ་སེམས་བསྐྱེད་ཀྱིས་ཟིན་པའི་ཉན་ཐོས་ཀྱི་དགེ་སློང་གིས་སླར་བྱང་སྡོམ་ལེན་པ་མཐོང་བའི་ཕྱིར་རོ། །གཞན་ཡང་དེང་སང་སྔགས་སྡོམ་ལེན་པའི་བརྒྱུད་པ་ཆད་ན། བསམ་པ་སྔགས་ཀྱི་སེམས་བསྐྱེད་ཀྱིས་ཟིན་པའི་སོ་ཐར་གྱི་སྡོམ་པ་བླངས་ན་སྔགས་སྡོམ་ཐོབ་པར་ཡང་འགྱུར་ཏེ། དེས་ན་ད་ལྟའི་ཆོ་ག་ནི། །བསམ་པ་སྔགས་སེམས་ཀྱིས་ཟིན་པའི། །ཆོ་ག་ཉན་ཐོས་ལུགས་བཞིན་གྱིས། །སོ་སོ་ཐར་པ་རིགས་བརྒྱད་པོ། །གསང་སྔགས་རིག་འཛིན་སྡོམ་པར་འགྱུར། །ཞེས་བྱ་བར་ཡང་བཏོན་ཆོག་པའི་ཕྱིར། འདོད་ན་ཇི་ལྟར་འགྱུར་མཁྱེན་པ་དང་ལྡན་པ་དག་གིས་དཔྱོད་གཅིག །ཡང་བསམ་པ་ཐེག་ཆེན་སེམས་བསྐྱེད་ཀྱིས་ཟིན་པའི་ཉན་ཐོས་ཀྱི་ཆོ་གས་སོ་སོ་ཐར་པའི་སྡོམ་པ་བླངས་ན། ཐེག་ཆེན་སེམས་བསྐྱེད་ནི་གཞན་དོན་དང་ཇི་སྲིད་བྱང་ཆུབ་ཀྱི་བར་དུ་བླངས་པ་ཡིན་པས། ཕྱོགས་འདི་པ་ལ་ཕན་ཡོན་ཆེ་ཞིང༌། ཤིན་ཏུ་རིགས་པར་ལྡན་ཡང་ཉིད་ཀྱི་ཕྱོགས་ལ་མི་རིགས་ཏེ། ཇི་སྐད་དུ། སོ་སོར་ཐར་པའི་སྡོམ་པ་ནི། །བྱང་ཆུབ་བར་དུ་བླངས་གྱུར་ན། །འདི་ཡི་ཆོ་ག་ངེས་པར་འཇིག །འདི་ཡང་གནད་རྣམས་བཅོས་པར་གོ །ཞེས་པའི་ཉེས་པས་འཇིག་པའི་ཕྱིར་རོ། །གཞན་ཡང་ཉིད་ལྟར་ན་སྡོམ་གསུམ་རིམ་ནོད་ཀྱི་དགེ་སློང་རྡོ་རྗེ་འཛིན་པ་ཞིག་ཚེ་འཕོས་པའི་རྗེས་སུ་ནི་སོ་ཐར་གྱི་སྡོམ་པ་དེ་ནམ་དུའང་འབྱུང་མི་རིགས་པ་ཁོ་ནར་ཞལ་བཞེས་དགོས་ཏེ། དེ་ལྟ་བུའི་དགེ་སློང་རྡོ་རྗེ་འཛིན་པའི་རྒྱུད་ཀྱི་སྡོམ་པ་དེ་ཚེ་འཕོས་པ་ན་རྗེས་སུ་མི་འབྲང་བའི་ཕྱིར་ཏེ། ཐེག་ཆེན་སོ་སོ་ཐར་ཡིན་ཡང༌། །དགེ་སློང་ལ་སོགས་སྡོམ་པ་ཡི། །ལྡོག་པ་ཤི་བའི་ཚེ་ན་གཏོང༌། །ཞེས་སྨྲས་པའི་ཕྱིར། དེ་ནི་འདོད་པ་ཁོ་ནའོ་སྙམ་ན། དེ་ལྟ་ན་གསང་སྔགས་ཀྱི་རིགས་ལྔའི་སྡོམ་པ་འཛིན་པ་ན་ཐེག་པ་གོང་འོག་གི་སྡོམ་པ་ཐམས་ཅད་འཛིན་པའི་སྡོམ་པ་རྒྱུད་ལ་བསྐྱེད་པ་ཉིད་ཉམས་པར་འགྱུར་བས། བཅོམ་ལྡན་འདས་དོན་གྲུབ་ཀྱི་སྡོམ་པ། སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་བཟུང་བར་བགྱི། །ཞེས་པའི་སྐབས་ཀྱི་སྡོམ་པ་ཡང་གཏོང་བར་འགྱུར་ཏེ། དེ་སྐབས་ཀྱི་སོ་ཐར་གྱི་སྡོམ་པ་དེ་སྡོམ་པ་ཐམས་ཅད་པར་འདུས་པ་ནི་གང་ཞིག སོ་ཐར་གྱི་སྡོམ་པའི་ལྡོག་ཆ་ནི་འཆི་བའི་དུས་དེར་གཏོང་བ་ཉིད་ཀྱི་ཕྱིར་རོ། །རང་བཞེད་ཀྱི་སྐབས་སུ། ཐེག་པ་གསུམ་གང་གི་སྡེ་སྣོད་ལས་ཀྱང་དང་པོར་འདུལ་བའི་སྡེ་སྣོད་བཞག་པའམ། སྟོན་པ་ནི་དེའི་བརྗོད་བྱ་ལྷག་པ་ཚུལ་ཁྲིམས་ཀྱི་བསླབ་པ་ཡིན་ལ། ཚུལ་ཁྲིམས་ཀྱིས་དང་པོར་ལུས་ངག་གི་མི་དགེ་བ་རྣམས་སྤོང༌། དགེ་བ་རྣམས་སྒྲུབ་པར་མ་བྱས་པའི་རྒྱུད་ལ་སེམས་ཀྱི་མི་དགེ་བ་དང་རྙོག་པ་སེལ་བའི་ཏིང་ངེ་འཛིན་དང་ཤེས་རབ་ཀྱི་བསླབ་པ་ཕྱི་མ་གཉིས་རྒྱུད་ལ་མི་སྐྱེ་བས་དེའི་དབང་དུ་བྱས་པ་ཡིན་ནོ། །མདོར་ན་འཁོར་འདས་ཀྱི་གནས་ལུས་ལོངས་སྤྱོད་ཡིད་འོང་གི་བདེ་བ་ཐམས་ཅད་ཚུལ་ཁྲིམས་ཀྱི་བསྲུང་བའི་དངོས་ཀྱི་འབྲས་བུ་སྟེ། ལ་ལ་རྣམ་སྨིན་གྱི་འབྲས་བུ། ལ་ལ་དབང་གི་འབྲས་བུ། ལ་ལ་རྒྱུ་མཐུན་གྱི་འབྲས་བུར་སྨིན་པ་ཡིན། ཚུལ་ཁྲིམས་མ་བསྲུངས་པའི་འབྲས་བུ་དེའི་བཟློག་དོན་ཡིན་གསུངས། ཐུན་མོང་གི་དངོས་གྲུབ་ཙམ་ལ་ཞེས་སོགས་ལ། མུ་སྟེགས་པའི་གསང་སྔགས་ལའང༌། ཕྲ་མེན་གྱི་ངན་རིག་སྔགས་དང༌། རིག་བྱེད་ཀྱི་མཐའི་གསང་སྔགས་གཉིས་ཡོད་པ་ལས། དང་པོ་ནི། ཤ་ཟ་ལ་སོགས་པ་སྒྲུབ་པ་ཡིན་པས་མི་དགེ་བ་མ་སྤངས་ཀྱང་འགྲུབ་ལ། ཕྱི་མས་ནི་འདོད་ལྷ་དང༌། ཁམས་གོང་ལ་ཐར་པར་བལྟ་བས་དེ་ཚེ་འདི་དང་ཕྱི་མར་བསྒྲུབ་པའི་ཆེད་ཡིན་པས། མི་དགེ་བ་བཅུ་མ་སྤངས་ཤིང་དགེ་བཅུ་མ་སྒྲུབས་པར་དེ་འགྲུབ་པ་མ་ཡིན་ནོ། །དེས་ན་སངས་རྒྱས་པའི་ཐུན་མོང་གི་དངོས་གྲུབ་ཕྲ་མོ་ཙམ་སྒྲུབ་པར་བྱེད་པ་ལའང༌། མི་དགེ་བ་མ་སྤངས་⁽1763⁾མི་དགེ་བ་སྤངས། དགེ་བ་ལ་སྤྱོད་པའི་འདོད་པའི་དགེ་མི་དགེའི་འབྲས་བུ་ལ། བྲལ་འབྲས་ནི་བཞག་ཏུ་མེད། གཞན་རྣམ་སྨིན། རྒྱུ་མཐུན་བྱེད་པའི་འབྲས་བུ་ལས། ལུས་ཀྱི་དགེ་བ་གསུམ་སྤྱད་པའི་རྒྱུ་མཐུན་གྱི་འབྲས་བུ་ལ་མཚོན་ན། སྲོག་གཅོད་སྤངས་པའི་རྒྱུ་མཐུན་གྱི་འབྲས་བུ་ཚེ་རིང་ཞིང་ནད་མེད་པ་དང༌། མ་བྱིན་ལེན་སྤངས་པའི་རྒྱུ་མཐུན་གྱི་འབྲས་བུ་ལོངས་སྤྱོད་ཀྱིས་འབྱོར་པར་འགྱུར་བ་དང༌། ལོག་གཡེམ་སྤངས་པའི་རྒྱུ་མཐུན་གྱི་འབྲས་བུ་སྐྱེ་བོ་གཞན་གྱིས་མཛའ་བ་དང་དབྲལ་བར་མི་ནུས་པའི་ཁྱིམ་ཟླ་དང་བཅས་པར་འགྱུར་བ་སྟེ། མདོར་ན་འཇིག་རྟེན་འདིར་ཡིད་འོང་གི་ལུས་ལོངས་སྤྱོད་གནས་མལ་གྲོགས་ཇི་སྙེད་པ་ཐམས་ཅད་དགེ་འབྲས་ཡིན་ལ། དེ་ལས་ལྡོག་པ་ཐམས་ཅད་མི་དགེ་བའི་འབྲས་བུ་ཡིན་ནོ། །དེས་ན་དགེ་མི་དགེ་ཇི་ལྟ་བ་སངས་རྒྱས་ཀྱིས་མཁྱེན་ནས་གདམས་པས། དེ་ལ་བླང་དོར་ཚུལ་བཞིན་བྱས་པས། སེམས་ཅན་གྱི་བདེ་སྐྱིད་ཐམས་ཅད་སངས་རྒྱས་ཀྱི་སྐུ་དྲིན་ནམ་བསྟན་པའམ་བྱིན་རླབས་སམ་ཐུགས་རྗེ་ལས་བྱུང་བ་ཡིན་གྱི། རང་གར་སྟེས་དབང་གིས་བྱུང་བ་མིན་ནོ། །མཆན། ན་ལྷ་འགྲུབ་པར་ལྟ་ག་ལ་འཚལ། སྤྱིར་ཡང་སྲོག་གཅོད་ལྟ་བུ་ལ་མཚོན་ན། ཐེག་པ་འོག་མ་འོག་མར་མི་དགེ་བ་འགོག་པ་རྒྱ་ཆུང་ཞིང་བཅས་པ་ཡང་ལྷོད་ལ། གོང་མ་གོང་མར་ནི་མི་དགེ་བ་རྒྱ་ཇེ་ཆེར་འགོག་པ་ལ་བཅས་པ་དམ་ཞིང་དེ་ལས་འདས་ན་ལྟུང་བ་ཇི་ལྗིད་དུ་འགྲོ་བ་ཡིན་ཏེ། ཉན་ཐོས་ཀྱི་འདུལ་བར་མིའི་སྲོག་གཅོད་པ་ཕམ་པ་ཙམ་དུ་བཞག་གི །དུད་འགྲོ་བསད་ན་ལྟུང་བྱེད་ཙམ་ལས་ཕམ་པར་མ་བཞག་ཅིང༌། ཕམ་པས་སྡོམ་པ་གཏོང་བྱེད་དུ་འདོད་ན་མི་བསད་པས་སྡོམ་པ་གཏོང་གི་དུད་འགྲོ་བསད་པས་སྡོམ་པ་མི་གཏོང་ངོ༌། །བྱང་ཆུབ་སེམས་དཔའི་སྡོམ་པའི་སྐབས་སུ་ནི་ནམ་མཁའི་སྙིང་པོའི་མདོར། ཉན་ཐོས་ཀྱི་རྩ་ལྟུང་ལྔ་སྟེ་མི་ཚངས་པར་སྤྱོད་པ་བཞི་དང༌། དགེ་འདུན་གྱི་དབྱེན་བྱེད་པ་དང་ལྔའོ། །ཞེས་གསུངས་ལ། དེའི་ཁར་དུད་འགྲོ་སོགས་སེམས་ཅན་ཕྲ་རགས་གང་ཅི་ཡང་རུང་ཕ་མར་བལྟ་བའི་བརྩེ་སེམས་བློས་དོར་ཏེ། ཆགས་སྡང་གི་དབང་གིས་གསོད་སེམས་ཙམ་གྱིས་བརྡེག་པས་ཀྱང་སྡོམ་པ་གཏོང་བ་དང་རྩ་ལྟུང་འབྱུང་བ་ཡོད་དེ། བསླབ་བཏུས་ལས། བྱང་ཆུབ་སེམས་ནི་ཡོངས་འདོར་དང༌། །ཆགས་དང་སེར་སྣ་མི་ཟད་པས། །སློང་དང་སྦྱིན་པར་མི་བྱེད་དང༌། །ཞེས་པ་དང༌། གཞན་གྱིས་བཤགས་ཀྱང་མི་ཉན་པར། །ཁྲོས་ནས་གཞན་ལ་འཚོག་པ་དང༌། །ཞེས་རྩ་ལྟུང་དུ་རྣམ་པར་བཞག་པའི་ཕྱིར་རོ། །སྔགས་ཀྱི་སྡོམ་པའི་སྐབས་སུ་ནི་སེམས་ཅན་ཕྲ་རགས་བསད་བརྡེག་ལྟ་ཅི་སྨོས། བྱམས་པ་དོར་ནས་ཁྲོས་པ་ཙམ་གྱིས་རྩ་ལྟུང་དང་སྡོམ་པ་གཏོང་བར་བཤད་པ་ཡིན་ནོ། །འོ་ན་ཉན་ཐོས་ཀྱི་རྩ་ལྟུང་བཞི། བྱང་ཆུབ་སེམས་དཔའི་བྱང་སྡོམ་ལ་རྩ་ལྟུང་དུ་བཞག་ན། བསླབ་པ་ཀུན་ལས་བཏུས་དང་བྱང་ས་སོགས་ལ་དེ་རྩ་ལྟུང་དུ་མ་བཞག་པ་དང༌། དེ་གཞན་དོན་དུ་གནང་བ་ཉིད་ཀྱིས་བསྒྲུབ་པའི་བསླབ་བྱར་བསྟན་པ་མ་ཡིན་ནམ་སྙམ་ན། བསྟན་བཅོས་དེ་དག་ཏུ་དེའི་རྩ་ལྟུང་དུ་མ་སྨོས་པ་ནི། བྱང་སེམས་ཀྱི་དགོས་པའི་དོན་ཆེན་གཞན་མེད་ན། དེ་སྤྱད་ན་བྱང་སྡོམ་དེ་ལ་ལྟོས་པའི་རྩ་ལྟུང་དུ་འགྱུར་མོད་ཀྱང༌། དེ་ནི་ཐུན་མོང་བའི་འདུལ་བ་ནས་བཤད་པ་ཡིན་ལ། འདིར་ནི་ཐེག་ཆེན་ཐུན་མོང་མ་ཡིན་པའི་འདུལ་བ་ནས་བཤད་པའི་རྩ་ལྟུང་གི་གྲངས་སྨོས་པའི་སྐབས་ཆེད་ཡིན་པ་ལ་དགོངས་སོ། །ཐུན་མོང་བའི་འདུལ་བར་བཤད་པའི་རྩ་བཞི་སོགས་བསྒྲུབ་པའི་བསླབ་བྱར་གནང་བྱ་བ་ནི་སྤྱིར་བསྟན་མིན་གྱི་དམིགས་བསལ་ཡིན་པ་ཉིད་ཀྱི་བྱང་སྡོམ་ཉམས་བྱེད་ཀྱི་རྩ་ལྟུང་དུ་མི་འཇོག་པར་སྒྲུབ་ག་ལ་ནུས། མཆན། དེར་མ་ཟད་བསྐྱེད་རིམ་གྱི་དམ་ཚིག་ལ་འགྲོ་ཀུན་ལྷར་བལྟ་དགོས་པ་ལ། དེ་ཙམ་དུའང་མ་བལྟས་ན་བསྐྱེད་རིམ་གྱི་དམ་ཚིག་ལས་འདས་པར་འགྲོ་ཞིང༌། རྫོགས་རིམ་གྱི་དམ་ཚིག་ལ་ནི་འགྲོ་བ་ཐམས་ཅད་རང་བཞིན་ལྷུན་གྲུབ་ཀྱི་སངས་རྒྱས་ཡིན་པར་བལྟ་དགོས་ལ། དེར་མ་ལྟས་ན་རྫོགས་རིམ་གྱི་དམ་ཚིག་ལས་འདས་པར་གསུངས་སོ། །དེ་ཡང་ཉན་ཐོས་ལུགས་ཀྱི་དགེ་སློང་དགེ་ཚུལ་དགེ་བསྙེན་གསུམ་པོ་རིམ་བཞིན་སྔགས་ཀྱི་སྡོམ་པ་འཛིན་པ་དཀྱིལ་འཁོར་དུ་ཞུགས་ཤིང་རྡོ་རྗེ་སློབ་མ་དང་སློབ་དཔོན་གྱི་དབང་བསྐུར་བ་ཐོབ་ནས་རྡོ་རྗེ་སློབ་དཔོན་དུ་གྱུར་པ་ན། རིམ་པ་ལྟར་དུས་འཁོར་དུ། རྡོ་རྗེ་སློབ་དཔོན་ཆེ་འབྲིང་ཆུང་གསུམ་དུ་བཞག་པའང༌། ཉན་ཐོས་ཀྱི་དགེ་སློང་སོགས་གསུམ་པོ་དེ་མི་དགེ་བ་འགོག་པ་རྒྱ་ཆེ་རིམ་གྱི་དབང་གི་ཡིན་ནོ། །

 སོ་ཐར་གྱི་སྡོམ་པ་མེད་པར་སྔགས་ཀྱི་སྡོམ་པ་ཡོད་པའང་མ་ཡིན་ལ། སྔགས་ཀྱི་སྡོམ་པ་ཐོབ་པ་ལ་སོ་ཐར་གྱི་སྡོམ་པ་ཐོབ་དགོས་པའི་སོ་ཐར་གྱི་སྡོམ་པའང་ཐེག་དམན་དང་ཐེག་ཆེན་ལུགས་ཀྱི་སོ་ཐར་གྱི་སྡོམ་པའི་ཕྱོགས་ཉི་ཚེ་བ་འདི་ལྟ་བུ་ཞིག་ཐོབ་དགོས་ཞེས་ངེས་པ་ནི་མི་བཟུང་གི །ལས་དང་ཉོན་མོངས་པ་ལས་ཐར་བྱེད་ཀྱི་སོ་སོ་ཐར་པའི་སྡོམ་པ་ཞེས་སྤྱིར་བཟུང་བ་ཞིག་ཐོབ་པས། འདི་སྐབས་ཀྱི་སོ་སོ་ཐར་པའི་སྡོམ་པ་ཐོབ་པའི་གོ་ཆོད་པར་འཇོག་ལ། དེ་ལྟ་བུའི་སོ་ཐར་གྱི་སྡོམ་པ་ནི། སྔགས་ཀྱི་དཀྱིལ་འཁོར་དུ་མ་ཞུགས་པའི་གོང་དུ་ཐེག་དམན་ནམ། ཐེག་པ་ཆེན་པོའི་སོ་ཐར་གྱི་སྡོམ་པ་འབོགས་བྱེད་ཀྱི་ཆོ་གས་ཕོག་པའི་སོ་སོ་ཐར་པའི་སྡོམ་པའང་ཡོད་ལ། སྔགས་ཀྱི་དཀྱིལ་འཁོར་དུ་འཇུག་པའི་ཆོ་ག་ཉིད་ཀྱིས་སོ་སོར་ཐར་པའི་སྡོམ་པ་ཐོབ་པའང་ཡོད་པས་ཅི་རིགས་པར་བཟུང་དགོས་ཏེ་མཐའ་གཅིག་ཏུ་སྨྲ་མི་ནུས་ལ། གང་ཟག་གི་རིགས་ཁ་ཅིག་ཐེག་པ་དམན་པའི་ལམ་དུ་བློ་བཀྲིས་ནས་རིམ་གྱིས་དབང་པོ་འཕོ་བ་སྔགས་ལམ་དུ་འཇུག་པ་ལ་ནི། ཉན་ཐོས་ཀྱི་ལུགས་ཀྱི་སོ་ཐར་གྱི་སྡོམ་པ་འབོགས་ཚུལ་གྱིས་དེ་སོ་ཐར་གྱི་སྡོམ་ལྡན་དུ་བྱས་པ་སྔར་བཏང་ནས་སྔགས་ཀྱི་སྡོམ་པ་འཛིན་པའང་ཡོད་དེ། སམྦུ་ཊ་ལས། སྐྱབས་སུ་འགྲོ་བའི་རིམ་པ་ཡིས། །ཤིན་ཏུ་ལེགས་པར་སྦྱངས་ནས་ནི། །སྔགས་དང་རྒྱུད་ཀྱི་རིམ་པ་ཡིས། །གསང་བའི་དེ་ཁོ་ན་ཉིད་བསྒྲགས། །ཞེས་འབྱུང་ངོ༌། །

 སྤྱིར་གསང་སྔགས་ཀྱི་དཀྱིལ་འཁོར་དུ་འཇུག་པ་ལ། དེའི་སྡོམ་པ་དམ་ཚིག་ངེས་པར་འཛིན་དགོས་སམ་མི་དགོས་ཞེ་ན། རྣལ་འབྱོར་གྱི་རྒྱུད་དུ་ནི་དེའི་སྡོམ་པ་དང་དམ་ཚིག་འཛིན་མི་ནུས་ཀྱང༌། དཀྱིལ་འཁོར་པ་དེ་ལ་དད་པ་བརྟན་པོ་ཅན། གནས་སྐབས་ཚེ་རིང་བ་སོགས་དང༌། མཐར་ཐུག་ལས་སྒྲིབ་འདག་པ་སོགས་ཀྱི་ཆེད་དུ་དཀྱིལ་འཁོར་བར་ཞུགས་ནས་ལྷ་ངོ་བསྟན་ནས་མེ་ཏོག་འདོར་འཆིང་ཙམ་བྱེད་པར་བཤད་དེ། དེ་ཡང༌། རྡོ་རྗེ་འབྱུང་བ་ལས། གང་ཞིག་སྡོམ་པ་འཛིན་པར་མི་བྱེད་པ་དེ་ལ་ནི། དེང་ཁྱོད་ཅེས་བྱ་བ་ལ་སོགས་པ་རྣམས་བརྗོད་པར་མི་བྱ་སྟེ། སློབ་དཔོན་དུ་རྗེས་སུ་གནང་བ་དང༌། དབང་བསྐུར་བར་མི་བྱའོ། །འཇུག་པ་ཙམ་ཞིག་བྱེད་དུ་གཞུག་གོ །ཞེས་སོ། །དེ་ལྟ་ནའང་དེ་ལྟ་བུ་དེའི་རྒྱུད་ལ་སོ་ཐར་དང་བྱང་སྡོམ་གཉིས་པོ་རང་རང་སོ་སོའི་ཆོ་གས་ཐོབ་པ་དང་མ་ཐོབ་པ་ཡང་ཡོད་པས་ཅི་རིགས་པར་བཟུང་སྟེ། རྒྱལ་པོ་ལ་སོགས་ཉན་ཐོས་ཀྱི་སོ་ཐར་རིས་བདུན་ལས་དཀྱིལ་འཁོར་དེར་ཞུགས་པའི་སྣ་གཅིག་སྤྱོད་པའི་དགེ་བསྙེན་ལྟ་བུའང་ཡོད་ལ། དེའི་ཁར་བྱང་སྡོམ་གྱི་སྨོན་འཇུག་གང་རུང་གི་སྡོམ་པ་འཛིན་པའང་ཡོད་ལ། དེ་གཉིས་ཆར་མ་བཟུང་བའི་སྡོམ་པ་དང་མི་ལྡན་པ་དཀྱིལ་འཁོར་དུ་ཞུགས་པའང་ཡོད་པ་ཡིན་ཏེ། གཞུག་པ་ཙམ་བྱ་ལ་དབང་མི་བསྐུར་བ་དེ་ལ་ནི། ཆོས་མི་ལྡན་གྱི་གང་ཟག་གསུམ་ཞེས་བྱ་སྟེ། ལས་སྒྲིབ་ཆེ་བ་ངན་སོང་ལ་སོགས་པར་གཞོལ་བ་དང༌། འདོད་སྲེད་ཆེ་བ་དང༌། དབང་ཕྱུག་ལ་སོགས་པ་ལོག་པར་མོས་པ་སྟེ། དེ་དག་ཀྱང་ཐུན་མོང་གི་དངོས་གྲུབ་ཙམ་མིན་པར་མཆོག་གི་དངོས་གྲུབ་འདོད་ལ་དེའི་དམ་ཚིག་དང་སྡོམ་པ་འཛིན་མི་ནུས་པ་དེ་ལ་སྐྱབས་སེམས་ཐུན་མོང་གི་སྡོམ་པ་ཙམ་ནི་སྦྱིན་པར་ཡང་གསུངས་ཏེ། རྩེ་མོ་ལས། གལ་ཏེ་དངོས་གྲུབ་མཆོག་འདོད་ན། །དཀོན་མཆོག་གསུམ་ལ་སྐྱབས་སོང་སྟེ། །བསླབ་པ་ལྔ་ལ་རྣམ་པར་གནས། །བྱང་ཆུབ་སེམས་ལ་མཆོག་བརྩོན་བྱ། །ཞེས་འབྱུང་ལ། དེ་དང་མཐུན་པ་ཀོ་ས་ལར་འདི་སྐད་སྟོན་ཏེ། སེམས་ཅན་གང་དག་སྡིག་པ་བྱེད་པ་དང༌། ནོར་ལ་ཆགས་པ་དང༌། བཟའ་བཏུང་ལ་ཆགས་པ་དང༌། ཚངས་སྤྱོད་ལ་གནས་པར་མ་ནུས་པ་དང༌། རིག་པའི་བརྟུལ་ཞུགས་སྤྱད་པར་མི་ནུས་པ་ཡོད་དེ། དེ་རྣམས་ལ་གསུམ་ལ་སྐྱབས་སུ་འགྲོ་བ་དང༌། བྱང་ཆུབ་ཏུ་སེམས་བསྐྱེད་པ་ལ་འགལ་བ་མེད་དེ། དེའི་ཕྱིར་དཀོན་མཆོག་གསུམ་དང་བྱང་ཆུབ་ཀྱི་སེམས་ལ་དད་པ་བརྟན་པ་རྣམས་ནི་དཀྱིལ་འཁོར་དུ་ཞུགས་ན་ཡོན་ཏན་ཐམས་ཅད་ཐོབ་པར་འགྱུར་རོ། །དེ་བས་ན་རིམ་གྱིས་དེ་རྣམས་ལ་འཇུག་པར་བཅོམ་ལྡན་འདས་རྡོ་རྗེ་འཛིན་པས་རྗེས་སུ་གནང་བ་ཡིན་ནོ། །དེ་དག་ཀྱང་ཁྱིམ་པ་བསླབ་པ་མ་མནོས་པ་ཡིན་པས། དེའི་ཕྱིར་དེ་རྣམས་ལ་བཟའ་བཏུང་དང༌། གླུ་གར་ལ་སོགས་འདོད་ཡོན་ཐམས་ཅད་སྤྱད་དུ་གནང་ངོ༌། །འདི་ནི་རྣལ་འབྱོར་གྱི་རྒྱུད་ཡིན་ཏེ། འདིར་སྒོམ་པའི་ཆོ་ག་ལ་གནས་པ་རྣམས་ལ་ནི་འཇིག་རྟེན་པའི་ཚེ་འདིའི་འབྲས་བུ་ཡང་ངེས་པ་ཉིད་དུ་འབྱུང་བར་འགྱུར་ལ། དེས་ན་དེ་ལ་ཡིད་ཆེས་པ་སྐྱེས་པའི་ཕྱིར་འཇིག་རྟེན་ལས་འདས་པའི་ཡང་ཚངས་པར་སྤྱོད་པ་ལ་གནས་པ་ལ་སོགས་པ་ལ་ཤིན་ཏུ་སྤྲོ་བར་འགྱུར་རོ། །དེ་བས་ན་འཚང་རྒྱ་བའི་བར་དུ་ཡང་ཐོབ་པར་འགྱུར་ན། དངོས་གྲུབ་གཞན་ལྟ་སྨོས་ཀྱང་ཅི་དགོས་ཞེས་འབྱུང་ངོ༌། །

 ཡང་སྡོམ་པ་མི་འཛིན་པ་ལ་དབང་མི་བསྐུར་ན། དེ་ཉིད་འདུས་པའི་བསྟོད་འགྲེལ་ལས། མེ་ཏོག་གི་འཕྲེང་བའི་དབང་བསྐུར་བ་དང༌། ཕྱག་རྒྱའི་དབང་བསྐུར་བ་དང༌། རྡོ་རྗེའི་དབང་བསྐུར་བ་དང༌། བདག་པོའི་དབང་བསྐུར་བ་དང༌། མིང་གི་དབང་སྐུར་བར་གསུངས་པ་འདི་དག་ཐམས་ཅད་ཀྱིས་ཀྱང་ཕྱིར་མི་ལྡོག་པའི་ས་བོན་བསྐྱེད་པའི་ཕྱིར་ཡིན་པས་སྡོམ་པ་ཐམས་ཅད་བཟུང་བ་དང་མ་བཟུང་བ་སྤྱི་ཡི་དབང་བསྐུར་བ་ཡིན་ཅེས་འབྱུང་བ་ཅི་ཞེ་ན། དེ་ནི་ཆོས་ལྡན་གྱི་གང་ཟག་རེ་ཞིག་རྡོ་རྗེ་སློབ་དཔོན་གྱི་བྱ་བ་མི་བྱེད་ཅིང་རྣལ་འབྱོར་རྒྱུད་ཀྱི་ཉམས་ལེན་རྒྱས་པར་མ་ལྕོགས་ན། བྱ་སྤྱོད་ཀྱི་བཤད་སྒྲུབ་ལ་ནན་ཏན་བྱེད་པ་ཞིག་ལ་རྣལ་འབྱོར་རྒྱུད་ནས་བཤད་པའི་དཀྱིལ་འཁོར་དང་ལྷ་དེ་བྱ་སྤྱོད་ཀྱི་ཆོ་གས་བསྒྲུབས་ནས་དབང་ལེན་པའི་དབང་དུ་བྱས་པ་སྟེ། དེའི་ཚེ་ན་ནི་བྱ་སྤྱོད་རང་ལུགས་ཀྱི་སྔགས་ཀྱི་སྡོམ་པ་གང་ཡིན་པ་ནི་ལེན་དགོས་ལ། དཔལ་རི་བོ་དགེ་ལྡན་པ་ནི། བྱ་སྤྱོད་ལ་སྔགས་སྡོམ་ཐུན་མོང་མིན་པ་མེད་ཟེར་ཏེ། དེ་ལྟར་ན་བྱ་སྤྱོད་པའི་རྣལ་འབྱོར་པའི་བསླབ་བྱ་ལ་བྱང་སྡོམ་ལས་ཐུན་མོང་མིན་པའི་དམ་ཚིག་སྐྱོང་བྱ་མེད་པར་འགྱུར་ཏེ། དེས་མ་ཐོབ་པའི་སྡོམ་པའི་སྡོམ་པ་ཐོབ་པ་མེད་པའི་ཕྱིར། འདོད་མི་ནུས་ཏེ། འཇམ་དཔལ་རྩ་རྒྱུད་ལས། ཀྱེ་རྒྱལ་བའི་སྲས་དེའི་ཕྱིར་ངས་འདིར། ཆད་པར་ལྟ་བ་དང༌། དཀོན་མཆོག་གསུམ་སྤོང་བ་དང༌། བྱང་ཆུབ་ཀྱི་སེམས་སྤོང་བ་དང༌། དབང་བསྐུར་བ་སྤོང་བ་དང༌། བླ་མ་ལ་འཁུ་བ་ཞེས་བྱ་བ་ལྔ་པོ་འདི་ནི་རྩ་བའི་ལྟུང་བའོ་ཞེས་འབྱུང་བས་དབང་བསྐུར་གྱིས་ཐོབ་པའི་སྡོམ་པ་ལ་ལྟོས་པའི་རྩ་ལྟུང་བཤད་པ་དང༌། ཡང་དེར། སེམས་ཅན་ཐམས་ཅད་ཡོངས་སུ་མི་གཏོང་བ་ཉིད་དང༌། བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་བསྲུང་བ་དང༌། རང་གི་སྔགས་ཡོངས་སུ་མི་གཏོང་བ་ཞེས་པའི་བསླབ་བྱ་བསྟན་པས་ཀྱང་རང་གི་སྔགས་ཀྱི་ཆོ་གས་དཀྱིལ་འཁོར་དུ་ཞུགས་ནས་དབང་བསྐུར་གྱིས་ཐོབ་པའི་སྡོམ་པ་བསླབ་བྱར་གསལ་བར་བསྟན་ལ། དེར་མ་ཟད་གསང་སྔགས་ཀྱི་ལྷ་དེ་དང་དེའི་དབང་བསྐུར་ནོད་པ་ན་ལྷ་དེ་དང་དེའི་སྐུ་གསུང་ཐུགས་ཀྱི་ངང་ཚུལ་ལམ་རིང་ལུགས་འཛིན་དགོས་པ་ཉིད་ཀྱིས། དེའི་རིང་ལུགས་ནི་སྡོམ་པའང་དམ་ཚིག་དང་རྟོགས་བྱ་དང་ཐོབ་བྱ་དག་གནད་གཅིག་པ་ཡིན་ཏེ། ས་མ་ཡའི་སྒྲ་ལས་འཇུག་པ་གཅིག་པའི་ཕྱིར་བྱ་སྤྱོད་ལ་སྔགས་སྡོམ་འཛིན་པ་ཅིས་ཀྱང་གྲུབ་བོ། །

 བཤད་མ་ཐག་པའི་གནད་འདི་ལ། སློབ་དཔོན་ཤཱནྟི་པས་བཞི་བརྒྱ་ལྔ་བཅུ་པའི་འགྲེལ་པར། རྣལ་འབྱོར་རྒྱུད་གཞིར་བྱས་ལ་རྡོ་རྗེ་སློབ་དཔོན་དང་འབྲེལ་བའི་སྔགས་སྡོམ་ནི་མི་སྦྱིན་ལ་རིགས་ལྔའི་དབང་སྦྱིན་པར་བསྟན་པ་ཡིན་ཅེས་གསུངས་ལ། དེ་ཡང་བརྟན་མི་བཟོད་དེ། དེ་ལྟ་ན་རིག་པའི་དབང་ལྔ་རྒྱུད་ལ་སྐྱེས་པའི་སློབ་མ་སྔགས་ཀྱི་སྡོམ་ལྡན་མ་ཡིན་པ་ཞིག་ཏུ་ཁས་བླང་དགོས་ལ། དེ་རྣལ་འབྱོར་རྒྱུད་དུ་རུང་བའི་རིགས་པས་བླ་མེད་དུའང་ཅིའི་ཕྱིར་མི་རུང༌། རུང་ན་དེ་ལྟ་བུ་སློབ་མའི་དབང་བསྐུར་ཙམ་ལ་གནས་ནས་རྒྱུད་ཉན་པ་དང་རིམ་གཉིས་སྒོམ་པ་ལ་སྔགས་ཀྱི་སྡོམ་པ་དང༌། དམ་ཚིག་དང་ལྡན་དགོས་པས་མཐའ་གཅིག་ཏུ་མ་ཁྱབ་པར་ཐལ་བ་དང༌། རྣལ་འབྱོར་རྒྱུད་རང་དུའང་དཀྱིལ་འཁོར་དུ་འཇུག་ཙམ་ལ་སྣོད་དང་སྣོད་མིན་བརྟག་མི་དགོས་པ་བཞིན་རིག་པའི་དབང་བསྐུར་བ་ལའང་སྣོད་དང་ལྡན་མི་ལྡན་བརྟག་མི་དགོས་པར་ཡང་གསུང་རིགས་པ་ཉིད་དུ་འགྱུར་རོ། །

 ཡང་དཔལ་རི་བོ་དགེ་ལྡན་པས། བྱ་སྤྱོད་ལ་སྔགས་སྡོམ་མེད་པར་རིགས་ལྔའི་དབང་བསྐུར་སྦྱིན་ཆོག་པའི་ལུང་དུ་ཨ་བྷྱས། འཕྲེང་བ་དང་ཆུ་ལ་སོགས་པ་དབང་དྲུག་པོ་འདི་རྣམས་ཀྱིས་མ་རིག་པའི་གཉེན་པོ་ནུས་པ་ཉིད་དུ་སྒྲུབ་པར་བྱེད་པས་རིག་པའི་དབང་ཞེས་བརྗོད་དོ། །དབང་འདི་རྣམས་བསྐུར་བའི་སློབ་མ་བྱ་བ་དང་སྤྱོད་པའི་རྒྱུད་མཉན་པ་དང་བཤད་པ་དང་སྒྲུབ་པ་དང༌། སྔགས་བསྒྲུབ་པ་ལ་དབང་བར་འགྱུར་རོ། །ཞེས་འདྲེན་པ་ནི་ཁྱེད་ཉིད་ཀྱིས་གྲུབ་མཐའ་ཟུར་པ་འཆའ་དགོས་པའི་དབང་ལས་དེ་སྐད་གསུང་བར་ཟད་ཀྱི། ལུང་དེས་ནི་བླ་མེད་ཀྱི་རིག་པའི་དབང་ལྔ་ཐོབ་ཙམ་གྱིས་བྱ་སྤྱོད་ཀྱི་དབང་བསྐུར་མ་ཐོབ་ཀྱང་བྱ་སྤྱོད་བཤད་སྒོམ་རུང་བའི་ནུས་པ་རྙེད་པའི་ལུང་ཡིན་པས། ལུང་དེས་བྱ་སྤྱོད་ལ་སྔགས་སྡོམ་མི་འཛིན་ཀྱང་དབང་བསྐུར་རུང་བའི་འབྲེལ་ཅི་ཡོད། ཡང་སྔགས་ཀྱི་འདུལ་བ་མཛད་པོས། དེ་ཉིད་འདུས་པའི་སྟོད་འགྲེལ་གྱི་ལུང་དེ་ནི་རིག་པའི་དབང་ལྔ་པོའི་དཀྱིལ་འཁོར་དུ་འཇུག་པའི་ཆོ་གའི་ཁོངས་སུ་བསྡུའོ་ཞེས་བྲིས་གདའ་བ་དེ་ལྟ་ན། སྡོམ་པ་མི་འཛིན་པ་ལ་དཀྱིལ་འཁོར་དུ་འཇུག་པ་ཙམ་ལས་དབང་མི་སྦྱིན་ཞེས་པ་ཉིད་གསུངས་མ་ཐག་པ་ལ་དགག་པ་སྨྲས་པར་ཟད་དེ། རིག་པའི་དབང་ལྔ་བསྐུར་བ་ཡང་དབང་ཉིད་དུ་གནས་པའི་ཕྱིར་རོ། །དེ་ཡང་རྩེ་མོ་ལས། དེ་བཞིན་གཤེགས་པ་ཐམས་ཅད་ཀྱི་གསང་བའི་དཀྱིལ་འཁོར་གྱི་རྒྱལ་པོ་ཆེན་པོ་འདིར་ནི་མ་ལུས་ཤིང་ལུས་པ་མེད་པའི་སེམས་ཅན་གྱི་ཁམས་ཐམས་ཅད་འཇུག་ཏུ་རུང་ངོ༌། །སྣོད་དང་སྣོད་མ་ཡིན་པར་ཡོངས་སུ་བརྟག་པར་མི་བྱ་སྟེ། གཞུག་པ་ལ་མངོན་པར་ཞེན་པ་ཡོངས་སུ་བཟུང་བར་བྱའོ། །དེ་ཅིའི་ཕྱིར་ཞེ་ན། དེ་ཐམས་ཅད་ཀྱི་མཐོང་བའི་མོད་ལ་ཕྱིར་མི་ལྡོག་པ་ཉིད་དུ་འགྱུར་རོ། །དད་པ་མེད་པ་དང་དགེ་བའི་རྩ་བ་མ་བསགས་པ་དང༌། རྒྱུད་ཡོངས་སུ་མ་སྨིན་པ་དང༌། མོས་པ་མེད་པ་མང་དུ་ཟིན་ཀྱང་འོན་ཀྱང་མཐོང་བ་ཙམ་གྱིས་ཞེས་སོ། །དབང་མི་བསྐུར་བར་དཀྱིལ་འཁོར་དུ་གཞུག་པ་འདི་རྒྱུད་སྡེ་འོག་མ་གཉིས་སུའང་བྱར་རུང་བ་ཡིན་ཏེ། རྣམ་སྣང་མངོན་བྱང་ལས། གསང་བའི་བདག་པོ། གང་གིས་སྔོན་ཐེག་པ་ཆེན་པོ་གསང་སྔགས་སྤྱད་པའི་ཚུལ་སྒོ་མཐའ་ཡས་སྒྲུབ་པ་ལ་གོམས་པར་བྱས་པ་དེ་དག་ནི་རྡོ་རྗེ་སེམས་དཔའ་ཡིན་ཏེ། འོན་ཀྱང་སློབ་དཔོན་བློ་གྲོས་དང་སྙིང་རྗེ་ཆེན་པོ་དང་ལྡན་པས་སེམས་ཅན་གྱི་ཁམས་མ་ལུས་པ་བསྒྲལ་བར་ཡི་དམ་བཅའ་བ་ཁོ་ནར་བྱས་ཏེ། དེས་བྱང་ཆུབ་ཀྱི་སེམས་ཀྱི་རྒྱུར་འགྱུར་བར་བྱ་བའི་ཕྱིར། སེམས་ཅན་ཚད་མེད་པ་རྣམས་ཡོངས་སུ་བཟུང་བར་བྱའོ། །ཞེས་འབྱུང་ལ། ཀོ་ས་ལའི་རྒྱན་ལས། རྒྱུད་གཞན་ལས་སྣོད་དང་སྣོད་མ་ཡིན་པ་རྟོག་པར་བྱེད་པ་དེ་བཞིན་དུ། འདིར་སྣོད་དང་སྣོད་དུ་མ་གྱུར་པ་ནི་བརྟག་མི་འཚལ་ཞེས་གསུངས་པའི་རྒྱུད་གཞན་ཞེས་པའི་རྒྱུད་ཁ་ཅིག་རྒྱུད་སྡེ་འོག་མ་ལ་འདོད་པར་སྣང་ཡང་གོང་མ་ལ་འཆད་པའམ། ཡང་ན་སློབ་མ་གྲངས་སུ་བཅད་པ་སོགས་ནི་ཆོས་ལྡན་གྱི་སློབ་མ་རྡོ་རྗེ་སློབ་དཔོན་གྱིས་དབང་བསྐུར་དུ་རུང་བ་ཡིན་ལ། འདིར་ནི་ཆོས་མི་ལྡན་གྱི་སློབ་མ་རྡོ་རྗེ་སློབ་དཔོན་གྱིས་དབང་བསྐུར་དུ་མི་རུང་བའི་དབང་དུ་བྱས་པ་ཡིན་ཞེས་ཕ་རས་པ་ཆེན་པོ་གསུང་ངོ༌། །

 སྔགས་བླ་མེད་དུ་ནི་སྐྱེ་བ་འདི་ལ་སོགས་པར་སངས་རྒྱས་དོན་དུ་གཉེར་བ་སྡོམ་པ་དང་དམ་ཚིག་འཛིན་ནུས་ཤིང༌། ཚེ་གཅིག་ལ་སོགས་པར་སྨིན་པ་དང་གྲོལ་བར་ངེས་རུང་མི་རུང་སློབ་མ་སྟ་གོན་ལ་སོགས་པའི་དུས་ལ་སོགས་པར་བརྟགས་ནས་རུང་ན་དཀྱིལ་འཁོར་དུ་གཞུག་ཅིང༌། མི་རུང་ན་གཞུག་པར་གཏན་མ་གནང་བ་དང༌། དཀྱིལ་འཁོར་དུ་ཞུགས་ནས་ཀྱང་ལྷག་པའི་ལྷ་ལ་མེ་ཏོག་འབུལ་བ་ན། ལན་གསུམ་གྱི་བར་དུ་ཕུལ་ནས་ལྷ་གང་གིས་ཀྱང་བཞེས་པར་མ་གྱུར་པ་ལ། རེ་ཞིག་དབང་སྦྱིན་པ་ཡང་བཀག་ནས། བསོད་ནམས་ཀྱི་ཚོགས་བསག་ཏུ་བཅུག་ནས་རྒྱུད་དག་པ་ན་ཡང་དབང་བསྐུར་བར་གནང་བ་ཡིན། དབང་མ་ཐོབ་པར་ནི་བསྐྱེད་རྫོགས་ལ་རྟེན་ནས་དངོས་གྲུབ་གཉིས་པོ་གང་ཡང་སྒྲུབ་པར་ནུས་པ་མ་ཡིན་ཏེ། བུམ་དབང་འཁོར་བཅས་མ་ཐོབ་ཅིང་མ་སྨིན་ན། བསྐྱེད་རིམ་ལ་བརྟེན་ནས་འཇིག་རྟེན་པའི་དངོས་གྲུབ་མི་འགྲུབ་པ་དང༌། དབང་གོང་མ་གསུམ་མ་ཐོབ་ཅིང་མ་སྨིན་ན་རྫོགས་རིམ་ལ་བརྟེན་ནས་འཇིག་རྟེན་ལས་འདས་པའི་དངོས་གྲུབ་ཀྱང་མི་འགྲུབ་པའི་ཕྱིར།

 བླ་མེད་དུའང་གྲ་ནག་གི་འགྲེལ་པ་རིན་ཆེན་སྒྲོན་མེ་ལ་སོགས་པར་དབང་མི་བསྐུར་ཡང་དཀྱིལ་འཁོར་དུ་འཇུག་པ་ཙམ་བྱར་རུང་དུ་གསུངས་པ་སྣང་བ་ནི། རྒྱུད་དེ་དང་དེ་ལྟ་བུ་དག་གི་སྒེར་ཆོས་སུ་སེམས་སོ། །ཇི་ལྟར་འདི་ན་ཤིང་རྩ་ཞེས་པ་ལ། ལྗོན་ཤིང་ཆེན་པོའི་རྩ་བ་ནི་ཡལ་ག་སོགས་རྣམ་པར་འཕེལ་བ་དེ་ལ་བརྟེན་ཅིང་ཆུ་ལུད་སོགས་ཆུད་མི་ཟ་བར་འཛིན་པའི་རྟེན་བྱེད་པ་བཞིན་དུ། ལྷག་པའི་ཚུལ་ཁྲིམས་ཀྱིས་ལྷག་པའི་བསམ་གཏན་དང་ཤེས་རབ་རྣམས་གོང་འཕེལ་བྱེད་ཅིང༌། རང་རྒྱུད་ཀྱི་དགེ་བ་སྔར་བསགས་རྣམས་ཀྱང་བར་མ་དོར་ཚུལ་འཆལ་ལ་སོགས་པས་ཉམས་པ་སྟེ་ཆུད་མི་ཟ་བར་བྱེད་པ་ཡིན་ནོ། །

 ལྷག་གཏོར་དུ་གཏོང་བ་ཞེས་པ་ལ། འདི་ནི་སྔགས་བླ་མེད་པའི་རྣལ་འབྱོར་པ། བསྐྱེད་རིམ་གྱི་རྣལ་འབྱོར་དང་འབྲེལ་བ་ན་ཁ་ཟས་ལ་ལོངས་སྤྱོད་པ་ཚོགས་འཁོར་དུ་བྱ་ཚུལ་དང༌། རྫོགས་རིམ་གྱི་རྣལ་འབྱོར་དང་འབྲེལ་བ་ན་ཁ་ཟས་ལ་ལོངས་སྤྱོད་པ་ཚོགས་འཁོར་དུ་བྱ་ཚུལ་གཉིས་ལས། ཕྱི་མ་ལ་ནང་གི་སྦྱིན་བསྲེག་དང༌། ནང་གི་ཚོགས་འཁོར་དང༌། དེ་དང་འབྲེལ་བའི་འབྱུང་པོ་ལ་ལྷག་མ་སྦྱིན་ཚུལ་སོགས་བཤད་ལ། དང་པོའི་དབང་དུ་བྱས་ནའང་བཟའ་བཏུང་གི་ལྷག་མ་བདུད་རྩིར་གྱུར་པ་དེ། ལྷག་འགྲོན་དཀྱིལ་འཁོར་པ་དམ་ཚིག་པར་བསྐྱེད། ཡེ་ཤེས་པ་བསྟིམ། དབང་བསྐུར། རྒྱས་བཏབ་སྟེ་ཡན་ལག་བཞི་རྫོགས་ཀྱི་ཧེ་རུ་ཀར་བསྐྱེད་པ་ལ་ལྷག་གཏོར་དབུལ་བ་ཡིན་གྱི། འབྱུང་པོ་རང་ག་མ་ལ་སྦྱིན་པ་ག་ལ་ཡིན། དེ་ཡང་སྔགས་བླ་མེད་པས་བསྐྱེད་རྫོགས་ལ་བརྟེན་ནས་བསོད་ནམས་ཀྱི་ཚོགས་ཅི་བསགས་པ་ཐམས་ཅད་སངས་རྒྱས་ལ་བརྟེན་ནས་ཚོགས་བསགས་པ་མ་གཏོགས། སེམས་ཅན་ཕལ་པ་ལ་ཕལ་པར་བཟུང་ནས། མཆོད་སྦྱིན་གྱི་སྒོ་ནས་ཚོགས་བསགས་པ་མ་ཡིན་ཏེ། གང་སྣང་ལྷའི་འཁོར་ལོར་གྱུར་པ་ལ་བསོད་ནམས་ཀྱི་ཚོགས་བསགས་པས། ཞིང་བཟང་པོ་ཁོ་ན་ལས་ཚོགས་རྫོགས་ཕུལ་ཡང་ཆེ་བའི་ཕྱིར། ཚེ་གཅིག་ལ་སོགས་པར་ཡང་གང་ཟག་དེ་སངས་རྒྱས་པ་ཡིན་ནོ། །

 འདུལ་བར་བྱིན་ལེན་བཤིག་ནས་ཕྱིས་ལོངས་སྤྱད་པས་ཆོག་ཅེས་པ་ལ། དངོས་པོ་གཞན་གྱུར་གྱི་བྱིན་ལེན་ཞིག་པ་ལྟ་བུ་ལ། སླར་བྱིན་ལེན་ཆགས་པས་བྱིན་ལེན་བྱས་ནས་གདོད་ཟ་རུང་བའི་དོན་ཡིན་ལ། ཡང་ཟས་སྤངས་པ་ལ་བྱིན་ལེན་ཞིག་པ་དེ། སླར་ལྷག་པོར་བྱས་ན་བཟར་རུང་བའི་དོན་ཡིན་གསུངས།

 རྟེན་རབ་བྱུང་ཉན་ཐོས་ཡིན་པས་ཞེས་སོགས་ལ་ནི། ཉན་ཐོས་ཀྱི་རྟེན་ཅན་གྱི་རབ་བྱུང་ལ་ངེས་པར་དེའི་རྟགས་དང་ལྡན་པ་ཞིག་དགོས་ཀྱི། ཁྱིམ་པའི་རྟགས་དང་ཆ་ལུགས་འཛིན་པ་ན། དེའི་བར་མ་རབ་བྱུང་གི་དགེ་བ་དེ་འདོར་བས། ཉན་ཐོས་ཀྱི་ལུགས་ཀྱི་རྟེན་རབ་བྱུང་དེ་འདོར་ལ། དེ་ལྟ་ནའང༌། ཉན་ཐོས་ཀྱི་ལུགས་ཀྱི་རབ་ཏུ་བྱུང་བའི་ཕྱོགས་ཀྱི་དགེ་ཚུལ་དགེ་སློང་གི་སྡོམ་ལྡན་ཞིག་ཡིན་ན། སྐབས་དེར་རབ་བྱུང་བཏང་བས་དེའི་སྡོམ་པ་བཏང་བ་ནི་མ་ཡིན་ནོ། །བྱང་ཆུབ་སེམས་དཔའི་སྡེ་སྣོད་ནས་བཤད་པའི་རབ་བྱུང་ནི། ངེས་པར་རབ་བྱུང་གི་གོས་ལ་སོགས་པའི་རྟགས་དང་ལྡན་དགོས་པ་མ་ཡིན་པ་དང༌། ཁྱིམ་པའི་རྟགས་དང་ཆ་ལུགས་ཅན་གྱི་རབ་ཏུ་བྱུང་བའང་ཡོད་པ་ཡིན་ཏེ། ཚུར་རོལ་འཁོར་བ་དང༌། ཕ་རོལ་ཞི་བའི་མཐའ་གཉིས་ལས་བསམ་སྦྱོར་ལོག་ན་བྱང་ཆུབ་སེམས་དཔའི་རབ་བྱུང་དུ་འཇོག་གི །དེ་ལས་སྔར་ལོག་པ་དེ་ཕྱིས་གཏོང་བ་ན་བྱང་ཆུབ་སེམས་དཔའི་རབ་ཏུ་བྱུང་བའི་དགེ་བ་འདོར་བ་ཡིན་གྱི། ཁྱིམ་ནས་ཁྱིམ་མེད་པར་རབ་ཏུ་བྱུང་བས་འདིའི་རབ་ཏུ་བྱུང་བའི་གོ་མི་ཆོད་དོ། །དེ་ལྟ་ནའང་བྱང་ཆུབ་སེམས་དཔའི་རབ་ཏུ་བྱུང་བའི་ལུས་རྟེན་ནི་མ་ནིང་དང་ཟ་མའི་རྟེན་ཅན་ལ་ནི་མི་བཟུང་ཏེ། དེ་རྟེན་དམན་པས་བྱང་ཆུབ་སེམས་དཔའི་རབ་ཏུ་བྱུང་བའི་བསམ་སྦྱོར་མཚན་ཉིད་པ་དེའི་རྒྱུད་ལ་སྐྱེ་དཀའ་བའི་ཕྱིར་ཏེ། རྣམ་སྨིན་དང་ཉོན་མོངས་པའི་སྒྲིབ་པ་ཤས་ཆེ་བའི་ཕྱིར། བྱང་ཆུབ་སེམས་དཔའི་རབ་བྱུང་གི་རྟེན་ལ་རིགས་ཀྱི་བུ་དང་རིགས་ཀྱི་བུ་མོ་ཞེས་བྱང་ཆུབ་སེམས་དཔའི་སྡེ་སྣོད་ལས་རྟེན་ངེས་པར་མཛད་པ་དང༌། དགོངས་གཅིག་འདིར། བྱང་ཆུབ་སེམས་དཔའི་ཁྱེའུ་དང་བུ་མོའི་གཟུགས་སུ་འདུག་པ་ལ། ཞེས་པ་གཉིས་ཀྱིས་དགོངས་རྩེ་གཏད་པའང་མ་ནིང་ལ་སོགས་པའི་རྟེན་ལ་བྱང་སེམས་ཀྱི་རབ་བྱུང་མི་འབྱུང་བའི་དོན་ལ་འཆད་པར་འདྲའོ། །དེ་ལྟ་ན་བྱང་ཆུབ་སེམས་དཔའི་རབ་བྱུང་དེ་བྱང་ཆུབ་སེམས་དཔའི་སྡོམ་པ་དང༌། རིམ་ཅན་དུ་ཐོབ་པའང་ཡོད་ལ། གཅིག་ཆར་ཐོབ་པའང་ཡོད་ཅིང༌། བྱང་སྡོམ་ཐོབ་པའི་འོག་ཏུ་བྱང་སེམས་ཀྱི་རབ་བྱུང་སླར་ཐོབ་མི་དགོས་ཀྱང༌། བྱང་སེམས་ཀྱི་རབ་བྱུང་སླར་གོང་འཕེལ་དུ་ནི་འགྲོར་ཡོད་དོ། །འོ་ན་བྱང་སེམས་ཀྱི་རབ་བྱུང་དང་བྱང་སེམས་ཀྱི་སྡོམ་པ་ལ་ཁྱད་པར་ཅི་ཡོད་ན། སྲིད་ཞིའི་མཐའ་གཉིས་ཀྱི་རྒྱུ་འབྲས་ལས་བསམ་སྦྱོར་ལོག་ནས། བྱང་ཆེན་གྱི་རྒྱུ་འབྲས་ལ་བསམ་སྦྱོར་ཞུགས་པ་ཉིད་དེའི་རབ་བྱུང་དང༌། སྡོམ་པ་ནི་དེའི་ཆེད་དུ་བླང་དོར་གྱི་བྱ་བ་ཆོ་གས་བླངས་ཏེ། རང་ཉིད་ཀྱི་རྐྱེན་གྱིས་མ་རྨས་པར། རང་གི་མི་མཐུན་པའི་ཕྱོགས་ཀྱི་ཆུ་ལོན་དུ་གྱུར་པ་དེ་དེའི་སྡོམ་པའོ། །

 གོས་ངུར་སྨྲིག་ཅེས་པ་ལ་ཁ་ཅིག་ངུར་མིག་⁽1763⁾དུད་མི་ཟེར། ཡི་གེ་ཉམས་པས་ངུར་སྨྲིག་ཏུ་གྱུར་པ་སྟེ། སྨྲིག་ནི་འོད་ཆེས་གསལ་བ་ལ་འཇུག་པས། བོན་གཞུང་དུ། སྐུ་ལ་སྨྲིག་གི་ན་བཟའ་གསོལ། །ཞེས་འབྱུང་བའི་ཕྱིར། དམར་སེར་གྱི་ཁ་དོག་རབ་ཏུ་གསལ་བ་ཞིག་ལ། དེ་ནི་ཉན་ཐོས་ཀྱི་རབ་ཏུ་བྱུང་བས་བགོ་བྱ་མ་ཡིན་ཏེ། མཚོན་ཅན་གྱི་གོས་གུར་གུམ་གྱི་མདོག་ཅན་དུ་འགྲོ་བས། མེ་ཏོག་ཤེ་པ་ལི་ཀའི་མཚོན་ཅན་སྟོན་པས་གསོལ་ཡང༌། ཉན་ཐོས་ཀྱི་ཆོས་གོས་ལ་ཁ་དོག་རུང་བ་མིན་པའི་སྒོ་ནས་བྱིན་རླབས་མི་འཆགས་པར་གསུངས་པའི་ཕྱིར། ཁྱད་པར་ངུར་སྨྲིག་གི་ཁ་དོག་སེར་པོར་འདོད་པ་ནམ་ཡང་མི་འཐད་དེ། བཅོམ་རལ་གྱིས་བསླབ་གསུམ་རྒྱན་གྱི་མེ་ཏོག་ཏུ། ངུར་སྨྲིག་ནི་དམར་པོ་ཁོ་ན་ལ་མི་མཐུན་པ་མེད་དེ། སེར་པོ་ལ་ངོས་འཛིན་པ་ནི་སྟོན་པའི་སྐུ་གཟུགས་ཀྱི་བླ་གོས་ཙམ་ཡང་མ་མཐོང་བར་ཟད་དེ། ཞེས་བྲིས་པས་ཀྱང་ཤེས་ལ། དེས་ན་ངུར་སྨྲིག་གི་ཁ་དོག་ནི་པཎ་ཆེན་ཤཱཀྱ་ཤྲཱིའི་སྣམ་སྦྱར་ཡིན་ཟེར་བ་དིང་སང་བོད་ན་སྣང་བའི་སེར་མེན་ནམ། དམར་མེན་རྡོ་ཚོས་ཀྱི་རིགས་ཅན་འདི་ལྟ་བུ་ཞིག་གོ་ཟེར་རོ། །ཁ་ཅིག་ནི། ངུར་སྨྲིག་ནི་དམར་སེར་དང་བ་བྱ་ངང་པའི་ཁ་དོག་ལྟ་བུ་སྟེ། འདིའི་སྐད་དོད་ལ། ཀཱ་ཥ་སྟེ། ཀཱ་པྲྀ་འབར་བ་ལའོའི་བྱིངས་ལས་སྒྲུབས་པས་གསལ་བའི་དོན་ཏོ་ཞེས་སྨྲའོ། །མདོར་ན་ཁྱིམ་པ་ནི་རས་དང་གོས་ཅན་སོགས་མཆོག་ཏུ་དཀར་བ་དང༌། མཚོན་ཅན་ཁ་ཚར་དང་ཕུན་ཚར་མ་ཉམས་པར་བགོ་བ་ཡིན་ལ། རབ་ཏུ་བྱུང་བས་ནི་གོས་བཟང་པོ་དེ་ལྟ་བུ་རྙེད་ན་འདམ་བུ་ཉག་མས་ཁ་དོག་ཉམས་པར་བྱས་ནས། ཁ་དོག་རུང་བའི་ཚོས་དང་ལྡན་པར་དྲས་ཤིང་དྲུབས་ཏེ། ཁ་ཚར་དང་ཕུན་ཚར་བཅད་དེ་བགོ་བ་ཡིན་གསུངས།

 ཡོ་བྱད་བསྙུངས་བ་སྦྱངས་པའི་ཡོན་ཏན་ཞེས་པ་ལ། ལུས་སེམས་དགེ་བ་ལ་བསྐོལ་བའི་ལས་སུ་མི་རུང་བ་སྦྱོང་བར་བྱེད་པས་ན་སྦྱངས་པའི་ཡོན་ཏན་ལ་གནས་དགོས་པ་ཡིན་ཏེ། ཟས་གོས་གནས་མལ་སྨན་དང་བཞི་ལ་འདོད་ཆེན་དང་ཆོག་མི་ཤེས་པས། འདོད་འདུན་དང་རྣམ་འཚེ་སྤོང་བའི་ཐབས་ལ་བརྟེན་དགོས་པའི་ཕྱིར། ཐེག་པ་ཐུན་མོང་དུ་སྦྱངས་པའི་ཡོན་ཏན་བཅུ་གཉིས་གསུངས་ལ། ཐེག་པ་ཆེན་པོར་ནི། སེམས་ཅན་ཐམས་ཅད་ཀྱི་དབུལ་འཕོངས་ལས་སྐྱབས་པའི་ཆེད་དུ་ཟས་གོས་གནས་མལ་སྨན་སོགས་ཡིད་འོང་བརྟེན་པའང་སྦྱངས་ཡོན་ལ་མི་གནས་པ་མ་ཡིན་ཏེ། དེ་ལ་བརྟེན་པས་བདག་དང་གཞན་འདོད་ཆེན་དང་ཆོག་མི་ཤེས་པས་འདོད་འདུན་དང་རྣམ་འཚེ་སྤོང་བའི་ཐབས་དམ་པར་གྲུབ་པ་ཉིད་ཀྱི་ཕྱིར་རོ། །ཁྱད་པར་སྔགས་བླ་མེད་དུ། སྒྲོན་མ་དར་ལྕགས་ཀྱུ་ལྔ་བཟའ་བ་ནི་ལྷག་པར་སྦྱངས་ཡོན་ཆེན་པོ་ལ་གནས་པ་ཡིན་ཏེ། ཟས་ཀྱི་དབང་དུ་བྱས་པའི་སྦྱངས་ཡོན་ནི། ཟས་ཀྱི་རོ་ལ་ཆགས་སྲེད་སྤོང་བའི་ཆེད་ཡིན་ལ། དེ་སྤོང་བའི་ཐབས་ནི། ཐེག་པ་འོག་མ་པ་ལས་གོང་མ་ཉིད་ཆེས་མཆོག་ཏུ་གྱུར་པའི་ཕྱིར་རོ། །ཞེས་གསུངས།

 ཕྱུག་པོ་གཅིག་ལ་བུ་གསུམ་ཡོད་པ་ཞེས་སོགས་ལ། སོ་ཐར་གྱི་སྡོམ་པ། བྱང་སྡོམ་སྔགས་སྡོམ་གསུམ་པོ་དེ། གང་ཟག་སོ་སོ་ལ་སོ་སོར་ཕོག་ནས། གང་ཟག་སོ་སོ་བ་དེས་སྡོམ་པ་གཞན་ཉམས་སུ་ལེན་མི་བཏུབ་པ་མ་ཡིན་ཏེ། སྡོམ་པ་གསུམ་པོ་དེ་གང་ཟག་སོ་སོས་རིམ་ཅན་དུ་ཉམས་སུ་བླང་བྱའི་ཆོས་སུ་གྲུབ་པའི་ཕྱིར། དཔེར་ན་ཕ་གཅིག་གི་བུ་གསུམ་ལ་སོ་སོར་ཁྱིམ་གཞིས་ཕོག་ནས། བུ་གཅིག་གིས་གཅིག་ཤོས་ཀྱི་ཁྱིམ་གཞིས་ལ་དབང་དུ་མེད་པ་ལྟ་བུ་མ་ཡིན་པར། བུ་གསུམ་ཁར་ལ་དང་པོར་ཁྱིམ་ཆུང་ངུ་ཁབ་དང་བཅས་པ་དང༌། བར་དུ་ཁྱིམ་འབྲིང་ཁབ་དང་བཅས་པ་དང༌། ཐ་མར་ཁྱིམ་ཆེན་པོ་ཁབ་དང་བཅས་པ་རེ་ཕོག་པ་ལྟ་བུའོ་ཞེས་གསུངས་སོ། །

 སོ་ཐར་གྱི་སྒྲ་བཤད་ཀྱི་སྐབས་སུ། ཉན་ཐོས་བྱང་སེམས་གསང་སྔགས་ཀྱི་སྡོམ་པ་གསུམ་གྱི་སྐབས་སུ་ནི། གཙོ་བོར་ཉན་ཐོས་སོ་སོ་ཐར་པའི་སྡོམ་པ་ཞེས་བརྗོད་པར་གྲགས་ཆེ་ལ། གཞན་དུ་བྱང་སེམས་སོ་སོ་ཐར་པའི་སྡོམ་པ་དང༌། གསང་སྔགས་ཀྱི་སོ་སོ་ཐར་པའི་སྡོམ་པ་མེད་པའང་མ་ཡིན་ཏེ། རྒྱུ་འབྲས་ཀྱི་ཐེག་པ་ཆེན་པོའི་རང་ལམ་ནས་དང་པོ་ཉིད་ནས་ཞུགས་པ་ནི། ལས་དང་ཉོན་མོངས་པ་ལས་སོ་སོར་ཐར་དགོས་པའི་ཐབས་ཀྱིས་སྡོམ་པ་ནོད་དགོས་པ་གང་ཞིག་དེ་དགོས་ན་དེ་དག་ལ་ཡང་སོ་ཐར་གྱི་སྡོམ་པ་ཞིག་ཡོད་པར་གྲུབ་བོ། །དེས་ན་བྱང་སྡོམ་དང་སྔགས་སྡོམ་བླངས་པས་སོ་ཐར་གྱི་སྡོམ་པ་བླངས་པར་འགྱུར་བ་ཞིག་ཡོད་ལ། སོ་ཐར་གྱི་སྡོམ་པ་བླངས་པས་བྱང་སྡོམ་དང་སྔགས་སྡོམ་བླངས་པར་འགྱུར་བ་ནི་མ་ཡིན་ནོ། །བྱང་སྡོམ་དང་སྔགས་སྡོམ་བླངས་པས་སོ་ཐར་གྱི་སྡོམ་པ་བླང་བ་དང་ཐོབ་པ་དེའི་ཚེ་ཉན་ཐོས་ལུགས་ཀྱི་སོ་ཐར་རིས་བདུན་གང་རུང་གི་སྡོམ་པ་ཐོབ་མི་དགོས་ཀྱང༌། སྤྱིར་ལས་དང་ཉོན་མོངས་པ་ལས་སོ་སོར་ཐར་པའི་སྡོམ་པ་གཅིག་ཐོབ་པས། སྐབས་དེའི་སོ་སོ་ཐར་པའི་སྡོམ་པའི་གོ་ཆོད་པའི་ཕྱིར། སྡེ་པའི་ལུང་ལས། འདོད་ན་སོ་སོར་ཐར་པའི་སྡོམ་པ་དང༌། ཁམས་གོང་ན་བསམ་གཏན་གྱི་སྡོམ་པ་དང༌། འཕགས་རྒྱུད་ལ་ཟག་མེད་ཀྱི་སྡོམ་གསུམ་དུ་བཞག་པ་ན། ཁམས་གོང་གི་བསམ་གཏན་དེ་བསམ་གཏན་གྱི་སྡོམ་པ་མ་ཡིན་པ་དང༌། འཕགས་རྒྱུད་ཀྱི་ཟག་པ་ཟད་པའི་བྲལ་རྫས་དེ་དེའི་སྡོམ་པ་ཡིན་མི་དགོས་པ་ནི་ལེགས་པར་དྲན་པར་གྱིས་ཤིག། །།

༈ རྡོ་རྗེའི་གསུང༌། **ལྷག་པར་**ཉན་ཐོས་ལ་ལྷག་པར་གྲགས་པའི་འདུལ་བ་ལུང་སྡེ་བཞི་འདིར་ཐེག་པ་ཆེན་པོའི་འདུལ་བའི་བསླབ་བྱའི་ཆ་ཤས་འགའ་འགའ་གསལ་བར་བཞུགས། ཞེས་བཏོན་ན་རྡོ་རྗེའི་གསུང་དྲི་མ་དང་བྲལ་བར་འགྱུར་རོ། །མཆན། **འདུལ་བ་ཐེག་ཆེན་དུ་བཞུགས་པར་གསལ**་ཞེས་པ་ལ། འདུལ་བ་ལུང་སྡེ་བཞི་ཉན་ཐོས་ཁོ་ནའི་འདུལ་བ་ཡིན་ཞེས་རྒྱ་བོད་ཕལ་ཆེར་ཟེར་ཡང༌། རྗེ་འཇིག་རྟེན་མགོན་པོས། འདུལ་བ་ལུང་སྡེ་བཞིས་ཐེག་དམན་ལུགས་ཀྱི་གཞན་གནོད་གཞི་བཅས་སྤོང་བར་མ་ཟད། ཐེག་ཆེན་གྱི་འདུལ་བའི་གཞན་གནོད་གཞི་བཅས་སྤོང་བའི་བླང་དོར་གྱི་བསླབ་བྱ་ཡང་ཆེས་མང་བར་བསྟན་པས་ཉན་ཐོས་ཀྱི་འདུལ་བར་མ་ཟད། ཐེག་པ་ཆེན་པོའི་འདུལ་བའི་སྡེ་སྣོད་དུ་བཞག་དགོས་ཞེས་དགོངས་སོ། །

 དེ་ཡང་ཇི་ལྟར་བཞག་ཏུ་རུང་ན་མཐར་ཐུག་ཐེག་པ་གཅིག་ཏུ་གྲུབ་པས། ཐེག་པ་གསུམ་སོ་སོར་ངེས་པའི་སྡེ་སྣོད་གསུམ་ཡང་འགལ་བར་གྱུར་པ་གཉིས་མེད་པའི་ཕྱིར་དང༌། ཐེག་པ་འོག་མའི་སྡེ་སྣོད་གསུམ་ཀྱང་ཐེག་པ་གོང་མའི་ཤིན་ཏུ་རྒྱས་པའི་སྡེ་སྣོད་ཀྱི་ནང་དུ་མ་ཚང་བ་མེད་པའམ། ཡང་ན་སྡེ་སྣོད་དེ་དེའི་ཡན་ལག་ཡིན་པའི་ཕྱིར། ཐེག་དམན་གྱི་འདུལ་བའི་སྡེ་སྣོད་དུ་ཐེག་ཆེན་གྱི་འདུལ་བའི་སྡེ་སྣོད་ཀྱི་བརྗོད་བྱ་ཡོད་པ་ལ་གནོད་བྱེད་ཅི་ཡང་མེད་པའི་ཕྱིར་ཏེ། སངས་རྒྱས་ཀྱི་བཀའ་ནི་ཚིག་འབྲུ་རེ་ལའང་གང་ཟག་གི་བསམ་པ་ཐ་དད་པ་འདུལ་ཐབས་ཀྱི་བརྗོད་བྱ་དང་བརྗོད་བྱེད་ཐམས་ཅད་པ་ཡིན་གྱི། བསམ་སམ་ངོའམ་ངོའི་གྲུབ་མཐའ་ཕྱོགས་གཅིག་པར་རྒྱ་ཆད་ཕྱོགས་ལྷུང་དང་བྲལ་བར་གྲུབ་པའི་ཕྱིར་བཀའི་དོན་ལ་རང་རང་གི་སྐལ་བ་དང་འཚམས་པའི་ཤེས་རབ་སོ་སོར་སྐྱེ་བ་ཡིན་ཏེ། རྒྱལ་བའི་ཡུམ་གཅིག་པོ་ལ། ཤིང་རྟའི་སྲོལ་འབྱེད་སོ་སོར་རྟོགས་པ་སྐྱེ་ཚུལ་གཉིས་འབྱུང་བ་ལྟ་བུའོ། །

གཞན་ཡང་ཐེག་དམན་བྱེ་སྨྲས་ནི། རང་སངས་རྒྱས་པའི་སངས་རྒྱས་དེ་མཐོང་སྒོམ་གྱི་ལམ་རྣམས་སྟན་ཐོག་གཅིག་ལ་གུང་གཅིག་ཏུ་བགྲོད་པ་ལས། ས་བཅུར་བསྐལ་པ་མང་པོར་ལམ་བགྲོད་པར་མ་བཤད་ཀྱང་འདུལ་བ་ལུང་བཞི་ཐེག་ཆེན་ལྟར་ས་བཅུའི་རྣམ་གཞག་དུས་རྒྱུན་མར་སྦྲེང་ཚར་དུ་བསགས་པར་བཞེད་དེ། དེར་གང་ཚེ་མར་མེ་མཛད་ཀྱིས་ང་ལུང་བསྟན་གྱུར་པ་དེ་ཚེ་ས་བརྒྱད་པ་ནི་ཐོབ་གྱུར་ཏེ། དབང་ནི་བཅུ་པོ་དག་ཀྱང་ཐོབ་པར་འགྱུར། ཞེས་འབྱུང་ངོ༌། །ཁྱད་པར་འདི་ནི་ཐེག་དམན་གྱི་འདུལ་བ་ཁོ་ནའོ། །འདི་ནི་ཐེག་ཆེན་གྱི་འདུལ་བ་ཁོ་ནའོ། །ཞེས་རྒྱབ་འགལ་བར་སྟོན་པ་ནི་མཐར་ཐུག་ཐེག་པ་གསུམ་དུ་སྟོན་པས། ཐེག་པ་མཆོག་གི་ཕུལ་དུ་དབྱུང་དུ་མེད་པའི་བཤེས་གཉེན་དུ་མི་འགྱུར་ཏེ། སེམས་ཅན་ཐམས་ཅད་ཐེག་པ་གཅིག་དང༌། ལམ་གཅིག་ཏུ་མི་སྟོན་པའི་ཕྱིར་རོ། །དེས་ན་ཐེག་དམན་གྱི་འདུལ་བ་ཡང་ཐེག་ཆེན་གྱི་འདུལ་བའི་ལམ་སྟེགས་དང་སྔོན་འགྲོ་དང་མདོར་བསྟན་ཙམ་དུ་བྱས་ནས། ཐེག་ཆེན་གྱི་འདུལ་བ་ནི་འདུལ་བ་ཉིད་དང༌། དངོས་གཞི་དང་རྒྱས་པར་བཤད་པའི་སྒོ་ནས་ཐེག་པ་དང་སྡེ་སྣོད་ལ་མཆོག་དམན་དང༌། ཐ་དད་དུ་འཛིན་པ་ཐམས་ཅད་དང་བྲལ་ནས་ལྟ་གྲུབ་ཀྱི་འཆིང་བ་རང་གར་གྲོལ་དུ་འཇུག་པའི་ཆོས་ཚུལ་གྱིས་སེམས་ཅན་ཐམས་ཅད་སངས་རྒྱས་ཀྱི་སར་ཁྲིད་པའི་བཤེས་གཉེན་ནི་ཐེག་པ་ཆེན་པོའི་དགེ་བའི་བཤེས་གཉེན་མཆོག་ཏུ་གྱུར་པ་ཡིན་ཏེ། གྲུབ་ཐོབ་གླིང་རྗེ་རས་པས། ཐེག་པ་སྣ་ཚོགས་ཐབས་ཚུལ་གྱིས། །འགྲོ་བའི་དོན་ནི་རྟོག་པ་པོ། །ཐེག་པ་གསུམ་གྱི་ངེས་འབྱུང་ལ། །ཐེག་པ་གཅིག་གི་འབྲས་བུར་གནས། །ངེས་འབྱུང་གསུམ་པོ་བགྲོད་པའི་ལམ། །དྲང་བའི་དོན་དུ་རྒྱལ་བས་གསུངས། །མཐར་ཐུག་འབྲས་བུའི་ཐེག་པར་གཅིག །ཆོས་ཉིད་གཉིས་སུ་མེད་པའི་ལམ། །བྱིས་པ་སོ་སོ་སྐྱེ་བོ་ལ། །གཅིག་ལ་དུ་མར་སྣང་བ་ནི། །གླང་ཆེན་མུན་པར་བལྟས་དང་མཚུངས། །གཟིགས་པ་རྣམས་ལ་མི་མཐུན་མེད། །ཇི་སྲིད་བློ་ཞེན་ཡོད་ཀྱི་བར། །འཁོར་བའི་ཆུ་བོ་སྒྲོལ་མི་ནུས། །འཛིན་པ་ཐོངས་ན་གྲོལ་བའི་གནས། །ཞེ་འདོད་མེད་ན་སངས་རྒྱས་ཡིན། །རྟེན་འབྲེལ་རྐྱེན་ལས་སྐྱེ་བ་ཡིན། །འཁྲུལ་སྣང་རང་བཞིན་མེད་པ་ཡིན། །ཞེས་འབྱུང་བའི་ཕྱིར་རོ། །ཐེག་པ་ཆེན་པོའི་རྣམ་གྲོལ་ལས་གཞན་ཉན་ཐོས་པའི་རྣམ་གྲོལ་ནི་གཞན་ཡིན་པས། ཐེག་པ་ཆེན་པོའི་འདུལ་བ་ལས་བསླབ་པར་བྱ་བའི་ཉན་ཐོས་ཀྱི་འདུལ་བ་ནི་གཞན་པ་ཞིག་ཁོ་ནའོ། །ཞེས་གདུལ་བྱ་ཉན་ཐོས་ཀྱི་ཐེག་པ་ཁོ་ནར་འདུལ་ཐབས་ལྟ་བུ་མ་ཡིན་པར་ཐེག་ཆེན་དགེ་བའི་བཤེས་གཉེན་གྱིས་དྲངས་ན། བྱང་སྡོམ་གྱི་རྩ་ལྟུང་དུ་ཡང་འགྱུར་ཏེ། བསླབ་བཏུས་ལས། ཐེག་པ་ཆེན་པོ་སྤོང་བྱེད་ཅིང༌། །དམ་ཆོས་འདྲར་སྣང་སྟོན་པའོ། །ཞེས་ཐེག་ཆེན་སྡེ་སྣོད་ལས། ཐེག་དམན་གྱི་སྡེ་སྣོད་རང་དབང་ཅན་གཞན་དང༌། དེ་ནས་དངོས་སུ་བསྟན་པའི་འདུལ་བ་དེ་འདུལ་བའི་སྡེ་སྣོད་མཆོག་ཏུ་འདྲ་བར་བསྟན་པའི་ཕྱིར།

 དེས་ན་མགོན་པོ་འབྲི་ཁུང་པ་འདིས་ཐེག་པ་འོག་མའི་སྡེ་སྣོད་ཐམས་ཅད་ཐེག་པ་ཆེན་པོའི་སྡེ་སྣོད་དུ་བཀྲལ་བ་ནི། གནས་སྐབས་ཉན་ཐོས་ཀྱི་རིགས་ཅན་དེ་དག་མཐར་ཐུག་ཐེག་ཆེན་གྱི་རིགས་སད་པའི་ཐབས་སུ་གསུངས་པ་ཡིན་ཏེ། སྐྱོབ་པ་ཉིད་སེམས་ཅན་གྱི་ཁམས་རྒྱུད་དང་འཚམས་པར་ཆོས་འཁོར་བསྐོར་ནུས་པའི་མཆོག་གི་སྤྲུལ་སྐུ་དང༌། སྐྱེ་བ་སྤྲུལ་སྐུ་གཉིས་ཀ་ཡིན་པའི་ཕྱིར།

 ཁ་ཅིག་མགོན་པོ་འབྲི་ཁུང་པས་རྡོ་རྗེའི་གསུང་རྒྱ་མདུད་དམ་པོས་བདེ་བར་གཤེགས་པའི་དགོངས་པ་འགྱུར་མེད་དུ་བསྡམས་ཏེ་འདི་ལས་གཞན་དུ་འདའ་མི་སྲིད་པར་བཞག་པ་ལ། རྗེ་འདིས་ཐེག་པ་དང་གྲུབ་མཐའི་རིམ་པ་མི་ཤེས་པ་བླུན་པོའི་བླུན་ཚིག་ཡིན་ནོ་ཞེས་ཟེར་བ་ལ། འདི་འདྲི་བར་བྱ་སྟེ། འོ་ན་ཐེག་པ་དང་གྲུབ་མཐའི་རིམ་པ་ཤེས་པའི་མཁས་པ་དེ་ཇི་ལྟ་བུ་ཞིག་གོ །ཞེས་བརྗོད་དགོས་སོ་བྱས་པ་ལ། ས་སྐྱ་པཎྜི་ཏའི་སྐྱབས་གནས་མཁན་པོ་ཁ་ཆེ་པཎ་ཆེན་ལྟ་བུའོ་ཞེས་ཟེར་རོ། །ཁ་ཆེ་པཎ་ཆེན་དེ་ནི་བསྐལ་བཟང་གི་སངས་རྒྱས་བདུན་པ་རབ་གསལ་དུ་འགྱུར་བར་སྒྲོལ་མས་ལུང་བསྟན་པའི་གང་ཟག་མཁས་པའོ་ཞེས་ཁོ་བོ་ཅག་ཀྱང་སྨྲ་ན། དེ་ལ་ཚད་མར་འཛིན་ན་དེས། དེ་བཞིན་གཤེགས་པ་ཀླུའི་རིགས་སྒྲོན་མའི་རྣམ་འཕྲུལ་རྒྱལ་བ་འབྲི་ཁུང་པ་ལ་བླུན་པོ་ཡིན་པར་མ་གསུངས་ཏེ། དེ་གཞོར་མདོར་ཕེབས་དུས་ཆུ་སྒྲ་ལ་ནཱ་གཱ་རྫུ་ན་ཞེས་པའི་སྒྲ་གསན་ཏེ། འདིའི་ཕུ་ན་སུ་ཡོད་གསུངས་པས། རྗེ་འབྲི་ཁུང་པ་བཞུགས་ཞུས་པས། འོ་ན་དེ་ཀླུ་སྒྲུབ་ཀྱི་རྣམ་འཕྲུལ་དུ་འདུག་པས། ཁོ་བོ་མཇལ་དུ་འགྲོ་གསུངས་པས། བཀའ་གདམས་པ་དང་ས་སྐྱ་པ་དག་གིས་འབྱོན་པ་བཀག་ཅིང་བི་བྷུ་ཏི་ལ་སོགས་པཎ་ཆུང་ཁ་ཅིག་གིས་རྗེ་འབྲི་ཁུང་པ་ལ་སྐུར་བ་བཏབ་པས། པཎ་ཆེན་གྱི་ཞལ་ནས། བི་བྷཱུ་ཏི་ཏ་དང་སང་གྷ་ཤྲཱི་སོགས་རྗེ་དེ་ལ་ངག་སྡིག་བསགས་པ་རྣམས་བཤགས་པ་བྱེད་དུ་སོང་ཞེས་རྗེ་འབྲི་ཁུང་པ་མཇལ་དུ་བརྫངས། སིངྒྷ་ལའི་གླིང་ནས་དགྲ་བཅོམ་པས་རྗེ་འཇིག་རྟེན་མགོན་པོ་ལ་མཆོད་རྫས་སུ་བསྐུར་བའི་མེ་ཏོག་དང༌། པཎ་ཆེན་རང་གིས་བསྟོད་བསྐུར་བསྔགས་གསུམ་གྱི་ཞུ་ཡིག །མཆོད་རྫས་གྱ་ནོམ་པ་དང་བཅས་པ་འབུལ་བར་མཛད་དེ་སྐྱབས་དང་མཆོད་པའི་ཞིང་དམ་པར་མཛད་པ་ཡིན་ནོ། །

 མདོར་ན་གདུལ་བྱའི་ཁམས་དང་མཐུན་པར་སངས་རྒྱས་ཀྱིས་ཀྱང་ཆོས་ཀྱི་འཁོར་ལོ་བསྐོར་བ་ལྟར། སྐྱོབ་པ་འདིས་ཉན་ཐོས་ཀྱི་འདུལ་བ་བྱང་སེམས་ཀྱི་འདུལ་བར་བཀྲལ་བར་མ་ཟད། ཕྱི་རོལ་པའི་གདུལ་བྱ་འདུལ་བའི་དུས་ལ་བབ་པ་ན། ཕྱི་རོལ་པའི་ཆོས་ཀྱི་ཚིག་འབྲུ་ལ་ནང་པའི་ཆོས་ཀྱི་དོན་བཟང་པོ་སྦྱར་ནས་བསྟན་པ་ཡིན་ཏེ། རྡོ་རྗེ་འཆང་གི་རྒྱུད་དུ་གསང་སྔགས་ཀྱི་དོན་གྲངས་ཅན་⁽1763⁾དེ་སྐད་དུ་ཁོའི་གཞུང་ལས། དེ་ཉིད་ཉི་ཤུ་ལྔ་ཤེས་ན། །རལ་པའམ་བྱི་བོ་ཅོད་པན་ནི། །ཆ་ལུགས་ནང་གིས་གནས་ཀྱང་རུང༌། །གྲོལ་གྱུར་འདི་ལ་ཐེ་ཚོམ་མེད། །ཅེས་འབྱུང་ལ། དུས་འཁོར་ཁམས་ལེར། རང་བཞིན་རྣམས་ལས་སྐྱེས་བུ་ཉི་ཤུ་ལྔ་པའི་བདག་ཉིད་དང༌། །ཞེས་དང༌། སྒྲུབ་ལེར། དེ་ཉིད་རྣམས་ཀྱི་གཙོ་བའི་མཚོན་བྱ་ཞེས་གསུངས་པ་ནི་གྲངས་ཅན་པ་འདུལ་བའི་ཆེད་ཡིན་པར་བཤད་ལ། དེ་ཡང་བདག་ཤེས་རིག་སྐྱེས་བུ་རྣམས་དོན་གཅིག་སྟེ། ཁུག་མ་ནོར་བཅས་ཀྱི་བདག་པོ་དང་འདྲ། སྤྱི་གཙོ་བོ་ཁུག་མ་དང་འདྲ། རྣམ་འགྱུར་ཉེར་གསུམ་ཁུག་ནོར་དང་འདྲ། དེ་རྣམས་ལ་རྒྱུ་འབྲས་ཀྱི་གོ་རིམ་མུ་བཞི་རྩི་ཚུལ། སྐྱེས་བུ་རང་བཞིན་མ་ཡིན་རྣམ་འགྱུར་མིན། །ཆེན་པོ་སོགས་བདུན་གཉིས་ཀའི་ཡན་ལག་སྟེ། །གཙོ་བོའི་རང་བཞིན་རྣམ་པར་འགྱུར་བ་མིན། །བཅུ་དྲུག་པོ་ནི་རྣམ་པར་འགྱུར་བ་དང༌། །ཞེས་དང༌། རང་བཞིན་ལས་ཆེན་དེ་ལས་ང་རྒྱལ་དང༌། །འབྱུང་བ་ལྔ་དང་དེ་ཙམ་ལྔ་པོ་དང༌། །དབང་པོ་དྲུག་རྣམས་རིམ་གྱིས་འབྱུང་འདོད་སོགས། །དུས་འཁོར་འགྲེལ་ཆེན་དང་རྟོག་གེ་འབར་བ་གཉིས་ཅུང་ཟད་མི་མཐུན་གྲངས་ཅན་སྔ་རབས་དང༌། ཕྱི་རབས་ཁྱད་པར་ཡིན་ནམ་བརྟག་པར་རིགས། མཆན། གྱི་ཤེས་བྱ་ཉེར་ལྔའི་ཐ་སྙད་ཀྱི་ཕྱི་རོལ་པའི་དྲང་སྲོང་རྣམས་འདུལ་བའི་སླད་དུ་བསྟན་པ་དང་ཚུལ་མཚུངས་པ་ཉིད་དུ་མཛད་པའི་ཕྱིར།

 རྒྱུ་ལམ་འབྲས་བུ་བསྟན་པའི་སྐབས་སུ་འདི་ལ་ཁ་ཅིག་འདི་ལྟར་དྭོགས་ཏེ། ལུང་སྡེ་བཞིར་ཐེག་པ་ཆེན་པོའི་སྡེ་སྣོད་ཀྱི་བརྗོད་བྱ་ཆེས་མ་བསྟན་ཏེ། ལུང་དུ། བྱང་ཆུབ་ཏུ་སེམས་བསྐྱེད་ཟེར་བ་ཙམ་ཡོད་ཀྱང༌། བླ་ན་མེད་པའི་བྱང་ཆུབ་ཏུ་སེམས་བསྐྱེད་པའི་ཐབས་ཀྱི་ཆོ་ག་བསླབ་བྱ་དང་བཅས་པ་ཡང་མ་བསྟན་ལ། སངས་རྒྱས་ཀྱིས་ཚོགས་བསགས་པའི་སྐྱེས་རབས་ཀྱང་དེར་ལྔ་བརྒྱ་ཙམ་ལས་མི་འབྱུང་བས། སངས་རྒྱས་ཐོབ་པའི་ཚོགས་བསགས་པ་ལ་ནི་བསྐལ་པ་གྲངས་མེད་པ་དུ་མར་སྐྱེ་བ་གཞལ་བར་དཀའ་བ་ལེན་དགོས་པས། དེ་ཡང་དེར་མ་བསྟན་པ་དང༌། དེར་སངས་རྒྱས་ཀྱང་སྲིད་པ་ཐ་མ་པའི་དུས་སོ་སྐྱེ་ཡིན་ལ། རྡོ་རྗེའི་གདན་དུ་སྲོད་ལ་བདུད་བཏུལ་ནས། ཐོ་རངས་སངས་རྒྱས་པ་ན་ལྷག་བཅས་དགྲ་བཅོམ་དང༌། གྱད་ཀྱི་ཡུལ་དུ་གཤེགས་པ་ན་ལྷག་མེད་དགྲ་བཅོམ་དུ་གྱུར་པར་བཤད་ཀྱི་ལོངས་སྐུ་འཆི་མེད་ཀྱི་སངས་རྒྱས་ཀྱི་སྐུ་ཡང་མ་བཤད་པའི་ཕྱིར་དང༌། ལུང་དུ། བྱང་ཆུབ་ཆེན་པོའི་ཆོས་ཚུལ་མགོ་སྣོན་པ་ཙམ་གྱིས། དེ་ཐེག་པ་ཆེན་པོའི་སྡེ་སྣོད་ཀྱི་ཆ་ཤས་འགའ་འགའ་དེར་གསལ་བར་བསྟན་པ་མ་ངེས་པའི་ཕྱིར། དཔེར་ན་ཡུམ་གྱི་མདོར་ཐེག་དམན་གྱི་གཞི་ཤེས་ཙམ་གསུངས་པས་ཡུམ་གྱི་མདོ་ཐེག་དམན་གྱི་སྡེ་སྣོད་དུ་མི་འཇོག་པ་ལྟ་བུའོ། །ཞེས་སྙམ་པ་འབྱུང་སྲིད་མོད། ལུང་དུ་ཉན་ཐོས་དང་རང་སངས་རྒྱས་དང་རྫོགས་པའི་སངས་རྒྱས་སུ་སེམས་བསྐྱེད་པ་གསུམ་གསུངས་པ་ཉིད་ཀྱིས་བྱང་ཆུབ་ཏུ་སེམས་བསྐྱེད་ཐབས་ཀྱི་ཆོ་ག་སོགས་དོན་གྱིས་གསལ་བར་འཕངས་པ་ཡིན་ཏེ། སེམས་བསྐྱེད་པ་ཕྱི་མ་དེའི་ཚུལ་ནི་ལུང་འདིར་རྒྱས་པར་བཤད་མ་བཏུབ་པས། སྡེ་སྣོད་གཞན་དུ་རྒྱས་པར་བཤད་དོ་ཞེས་ཞལ་འཆེས་པའི་སྒོ་ནས་གསལ་བར་བསྟན་པའི་ཕྱིར་རོ། །ལུང་དུ། བྱང་ཆུབ་སེམས་དཔའི་སྐྱེ་བ་ལྔ་བརྒྱ་བཤད་པ་ཡང༌། སློབ་ལམ་གྱི་སྐྱེ་བ་མ་ཡིན་ཏེ། སྐྱེ་བ་སྤྲུལ་སྐུའི་དབང་དུ་བྱས་ཏེ་དངོས་སུ་བསྟན་པས་དེའི་ཤུགས་ལས་དེའི་སྤྲུལ་གཞི་འཆི་བ་མེད་པའི་ལོངས་སྐུ་ཡང་གསལ་བར་དོན་གྱིས་འཕངས་པའི་ཕྱིར་རོ། །ཡུམ་གྱི་མདོའི་དཔེ་དོན་མི་མཚུངས་ཏེ། གནས་སྐབས་ཉན་རང་གི་རིགས་ངེས་ལ། ཡུམ་གྱི་མདོ་ནི་དེ་དག་གི་གཡང་ས་ལྟར་སྤོང་བར་བྱེད་པས་ཡུམ་གྱི་མདོ་ཐེག་དམན་གྱི་སྡེ་སྣོད་དུ་མི་འགྲོ་བ་དང༌། བྱང་ཆུབ་སེམས་དཔས་ཐེག་པ་གསུམ་གྱི་སྡེ་སྣོད་ཐམས་ཅད་ལ་བསླབ་ཅིང་སྡེ་སྣོད་མཐའ་དག་གི་ཆོས་ཚུལ་འཛིན་པས་ཐེག་དམན་གྱི་འདུལ་བའི་སྡེ་སྣོད་ཀྱང༌། ཐབས་མཁས་ཀྱི་དབང་གིས་ཐེག་ཆེན་གྱི་འདུལ་བའི་སྡེ་སྣོད་དུ་ཟབ་མོའི་ཤེས་རབ་ཀྱིས་ཁོངས་སུ་ཆུབ་ཅིང་ཉམས་སུ་ལེན་པ་ལ་གེགས་བྱེད་ཅི་ཡང་ཡོད་པ་མ་ཡིན་པའི་ཕྱིར་རོ། །ཁྱད་པར་ལུང་དུ་ཉན་རང་དང༌། མུ་སྟེགས་སོགས་ཐེག་པ་མཆོག་ལ་སྡང་ཞིང་དེའི་ཆོས་ཚུལ་ཐོས་པར་མི་བཟོད་པ་ལ། དེ་བཞིན་གཤེགས་པའི་རྫུ་འཕྲུལ་གྱི་ཆོ་འཕྲུལ་ལ་སོགས་པས་བཏུལ་ན། དེ་དག་གིས་དེ་བཞིན་གཤེགས་པ་ལ་འགྲན་ཟླ་མེད་པར་ཡང་དག་པར་རྫོགས་པའི་སངས་རྒྱས་སུ་ཤེས་པའི་དད་པ་སྐྱེ་བར་དངོས་སུ་བསྟན་པས་ཤུགས་ལས་སྨན་ཡོན་ཆེན་པོ་དང་ལྡན་པའི་རྫོགས་སངས་དེ་དག་གིས་ཀྱང་སྒྲུབ་པར་འགྱུར་བ་དོན་གྱིས་འཕངས་པའི་ཕྱིར། དེར་ཐེག་པ་ཆེན་པོའི་སྡེ་སྣོད་ཀྱི་བརྗོད་བྱ་ཆེས་གསལ་བར་བསྟན་པ་མ་གྲུབ་པ་མ་ཡིན་ནོ། །

 ཐེག་པ་ཆེན་པོའི་སྡེ་སྣོད་ཀྱི་བརྗོད་བྱའང༌། འབྲས་བུ་རྫོགས་པའི་སངས་རྒྱས་དང༌། སངས་རྒྱས་དེ་རང་གི་རང་བཞིན་ངོ་བོ་དང༌། དེ་སྐྱེད་བྱེད་ཀྱི་རྒྱུ་གང་ཡིན་དང༌། དེ་དག་ངོ་ཤེས་སུ་བཅུག་ནས་དེ་ལ་སློབ་པར་གདམས་པ་ལས་གཞན་མེད་པས། དེ་ནི་འདུལ་བ་ལུང་དུ་དངོས་ཤུགས་ཅི་རིགས་པར་གསལ་བས། འདུལ་བ་ཐེག་ཆེན་དུ་བཞུགས་པར་གསལ་བྱ་བ་འདི་ཉི་འོག་ན་ལེགས་པར་བཤད་པ་འགྲན་ཟླ་དང་བྲལ་བ་ཞིག་ཏུ་བཟུང་བར་རིགས་སོ། །བླ་ན་མེད་པའི་བྱང་ཆུབ་ཏུ་བསྔོ་བ་ཡང་འདུལ་བ་ན་བཞུགས་ཞེས་དཔེ་བརྗོད་དང་བཅས་པའི་སྐབས་སུ། ཁ་ཅིག་བསྟན་བཅོས་ཀྱི་གཞུང་བརྩམས་པའི་དགེ་བ་བྱང་ཆེན་དུ་བསྔོས་པ་ཙམ་གྱིས། བསྟན་བཅོས་དེའི་བརྗོད་བྱའི་སྙིང་པོ་ཐེག་པ་ཆེན་པོའི་ཆོས་སུ་ཡོད་པར་སྒྲུབ་པ་འདི་ལ་འབྲེལ་ཅི་ཞིག་ཡོད། རི་སུལ་གྱི་བླུན་པོ་ལ་འཆད་རྩོམ་གྱི་ཁུར་འཛིན་ན། ངག་འཁྱལ་འདི་ལྟ་བུ་འབྱུང་བ་ལས་འོས་མེད་སྙམ་ན། རི་སུལ་ན་ཕྱི་ནང་གི་འདུ་འཛི་ཐམས་ཅད་སྤངས། རྡོ་རྗེ་འཆང་ནས་བརྒྱུད་པའི་མཚན་ཉིད་དང་ལྡན་པའི་དཔལ་ལྡན་བླ་མ་དམ་པ་སྒྲུབ་པ་གསུམ་གྱིས་མཉེས་པར་བྱས། ཕ་རོལ་དུ་ཕྱིན་པ་དང་ཐུན་མོང་བའི་བྱང་ཆུབ་ཀྱི་སེམས་ཉིན་མཚན་ཁོར་ཡུག་ཏུ་སྒོམ། དེའི་རྟོགས་པ་བོགས་འདོན་དུ་ཐུན་མོང་མ་ཡིན་པའི་རྩ་རླུང་ཐིག་ལེ་གནད་དུ་བསྣུན་ནས་ཕྱག་རྒྱ་ཆེན་པོའི་ལྟ་སྒོམ་འཁྲུལ་མེད་ལ་ཉམས་ལེན་བྱེད་པ་དེ་བླུན་པོ་ཡིན་ནམ། དེ་འདྲས་འཆད་རྩོམ་མི་རུང་ན། ཚེ་འདི་མིག་འོག་ཏུ་བཅུག་ནས་ཐུན་མོང་བསྡུས་པ་འདྲ་བའི་ཐོས་པ་བག་རེ་བྱས་ནས། ཚེ་ཕྱི་མ་སྐད་ཅིག་ཀྱང་མི་བསམ་པའི་འདུས་པ་ཁྲི་འབུམ་གྱི་དབུས་ན་སྐྱེ་བོ་ངན་པ་དང༌། རྒྱལ་པོ་བླུན་པོས་སྔོན་ལས་དང་བདུད་ཀྱི་དབང་གིས་སྙན་གྲགས་ཐོབ་པར་བྱས་ནས་འཇིག་རྟེན་གྱི་གཙོ་བོ་རྒན་རབ་ཏུ་གྱུར་ཏེ་འབངས་ཐམས་ཅད་ཁྲལ་དམག་ལས་གསུམ་ལ་སྦྱར་ནས་རང་ཉིད་ཡོན་ཏན་མེད་པ་ལ་ཡོན་ཏན་ཡོད་པར་རློམ་ནས་ང་རྒྱལ། གཞན་ཡོན་ཏན་ཡོད་པ་ལ་ཕྲག་དོག །རང་གི་བདེ་འབྱོར་ལ་འདོད་ཆགས། གཞན་གྱི་ཕུན་ཚོགས་ལ་ཞེ་སྡང་སྒོམ་པ་དེ་དག་ལ་རི་སུལ་གྱི་བླུན་པོར་མི་བརྗོད་པར། བཞི་མདོའམ་ཚོང་འདུས་པའི་མཁས་པ་ཆེན་པོར་བརྗོད་པ། དེ་ལྟ་བུ་ལ་འཆད་རྩོམ་གྱི་ཁུར་དང་ལེགས་པར་བཤད་པ་ཇི་ལྟར་འབྱུང་ན། གཟུར་ལྡན་དག་ལེགས་པར་དཔྱོད་ཅིག །

 སྤྱིར་ཡང་སྐྱེས་བུ་དམ་པ་ལ་ཟུར་ཟ་བ་གླེང་བ་ནི་བྲག་རི་ཆེན་པོ་ལ་རང་གི་མགོ་བོས་གཞིག་པར་རློམ་ནས་རྡོག་པ་དང་འདྲ་ཏེ། རང་གི་གླད་ཁྲག་འབོ་བ་ལས་བྲག་རི་ལ་གནོད་པ་མེད་པ་བཞིན་དུ། བདག་ཉིད་ཀྱི་ཚེ་འདི་ཕྱིའི་ཕུན་ཚོགས་ཐམས་ཅད་ལས་ཉམས་པ་ལས། གཞན་དུ་སྐྱེས་བུ་དམ་པ་དེའི་འདི་ཕྱིའི་སྐུ་བསོད་དང༌། ཕྲིན་ལས་ལ་ནི་གེགས་ཅུང་ཟད་ཀྱང་མི་ནུས་པའི་ཁར་ཕྲིན་ལས་ཀྱི་གསལ་བྱེད་དུ་འགྲོ་སྟེ། སྐྱེ་བོ་ངན་པས་བྱང་སེམས་ལ་ལོག་སྒྲུབ་བྱས་ན་ལོག་སྒྲུབ་ཀྱི་དབང་དུ་མ་སོང་བར་ཕྱོགས་ཐམས་ཅད་ལས་རྣམ་པར་རྒྱལ་བ་ན། སྙན་པའི་གྲགས་པ་སྲིད་རྩེའི་བར་དུ་འགྲོ་བས། དུས་དེར་སྐལ་བཟང་གི་འདུས་པ་མཆོག་ཐམས་ཅད་པདྨ་ལ་བུང་བ་དང༌། མཚོ་ལ་ངང་པ་འདུ་བ་ལྟར་འབྱུང་བས་བསྟན་པ་དང༌། སེམས་ཅན་གྱི་དོན་རླབས་པོ་ཆེའང་དུས་དེར་འབྱུང་བ་ཡིན་ནོ། །

 ཅི་བཀའ་དང་བསྟན་བཅོས་ཀྱི་གཞུང་ལུགས་མཐའ་དག་གི་དགོངས་པ་འཆད་པ་ན། རྒྱལ་བ་མ་ཕམ་པས། དགོས་སོགས་ཆོས་ལྔའི་སྒོ་ནས་འཆད་པར་གདམས་པ་ལས། དགོས་པ་དང་ཉིང་དགོས་གང་ཡིན་པ་དེ་བཀའ་བསྟན་བཅོས་གང་ཡིན་པ་དེའི་བརྗོད་བྱའི་སྙིང་པོ་ཡིན་པར་གསུངས་པ་ལ། དེའི་ཚེ་འདུལ་བའི་བསྟན་བཅོས་བརྩམས་པའི་དགོས་པའི་དགོས་པའི་སྐབས་ནས་སྦྱོར་བ་བྱང་ཆུབ་ཀྱི་སེམས་ཀྱིས་ཀུན་ནས་བསླང༌། དངོས་གཞིའི་སྐབས་སུ་མཁའ་མཉམ་གྱི་སེམས་ཅན་ཐམས་ཅད་དམ་པའི་ཆོས་འདུལ་བ་ལ་ལེགས་པར་ཞུགས་ནས་ཚངས་པ་མཚུངས་པར་སྤྱོད་དུ་གཞུག་སྟེ་མཐར་སངས་རྒྱས་ཀྱི་སར་འགོད་པའི་དམིགས་རྣམ་བར་མ་ཆད་དུ་བརྟེན། ཐ་མར་བརྩམས་པའི་དགེ་བས་སེམས་ཅན་ཐམས་ཅད་རྫོགས་བྱང་དུ་བསྔོས་པའི་བཀའ་བསྟན་བཅོས་དེ་ཐེག་པ་ཆེན་པོའི་བཀའ་མ་ཡིན་ན། རང་ཉིད་ཚེ་འཁོར་བ་ལས་ཐར་པའི་སླད་ཀྱི་གཞུང་ལུགས་སམ། ཕྱི་རོལ་པས་བསྟན་པའི་ལྷ་མིའི་གོ་འཕང་སྒྲུབ་བྱེད་ཀྱི་གཞུང་དང༌། བཟོ་གནས་སོགས་ཚེ་འདི་བསྒྲུབ་བྱེད་ཀྱི་གཞུང་ལུགས་ནི་ཐེག་པ་ཆེན་པོའི་བཀར་འོང་དོན་མེད་པས་བཞི་མདོ་དང་ཚོང་འདུས་པའི་མཁས་པ་ཆེན་པོ་དག་གིས། ཐེག་པ་ཆེན་པོའི་བཀའ་བསྟན་བཅོས་ཡིན་ངོ་ཤེས་མཐའ་དག་མ་ཡིན་ནོ། །ཞེས་སྐུར་བ་བཏབ་ན་ཆོས་སྤོང་བའི་ལས་སུ་མི་འགྱུར་དྲང༌། ཅི་དེ་ལྟ་ན་མགོན་པོ་ཀླུས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང༌། །སྤྱོད་པ་ཡོངས་བསྔོ་མ་བཤད་དེ། །བྱང་ཆུབ་སེམས་དཔར་ག་ལ་འགྱུར། །ཞེས་གསུངས་པ་མ་ཡིན་ནམ་ཞེ་ན། འདུལ་བ་ལུང་དུ་ཐེག་པ་ཆེན་པོའི་ཆོས་དངོས་ཤུགས་ཀྱིས་བསྟན་པས། ཉན་ཐོས་ཐེག་པར་བྱང་སེམས་ཀྱི་སྨོན་ལམ་དང་བཅས་པ་ཡོངས་བསྔོ་སོགས་བཤད་དགོས་སོ་སྙམ་པའི་འབྲེལ་ཅི་ལ་ཐུག །ཡང་འདི་ལྟར་ཤེས་དགོས་ཏེ། སོ་ཐར་གྱི་མདོ་ལ་སོགས་པའི་འཇུག་ཏུ་གཞན་དོན་དུ་བསྔོ་བ་ཡོད་ཀྱང༌། དེ་ཉོན་སྒྲིབ་ཀྱི་གཉེན་པོར་བདག་མེད་རྟོགས་པའི་ཤེས་རབ་ཙམ་ལས་ཤེས་སྒྲིབ་ཀྱི་གཉེན་པོར་བདག་མེད་གཉིས་སྒོམ་པའི་ཤེས་རབ་མེད་པ་དང༌། བྱམས་སྙིང་རྗེ་ཉི་ཚེ་བས་དྲངས་པ་ཙམ་ལས་བྱང་ཆུབ་ཀྱི་སེམས་ཀྱི་ཐབས་མེད་པས་ཉན་ཐོས་རང་ལམ་དེར་རྫོགས་སངས་སྒྲུབ་མི་ནུས་པ་ཡིན་ཏེ། བསྡུད་པར། ཐབས་མེད་ཤེས་རབ་བྲལ་བས་ཉན་ཐོས་ཉིད་དུ་ལྟུང༌། །ཞེས་འབྱུང་བའི་ཕྱིར་རོ། །

 ལྷག་པའི་དོན་གྱིས་ན། ཞེས་པ་ནི། ཉན་རང་གི་བསླབ་པ་གསུམ་ལས་ཐེག་ཆེན་གྱི་བསླབ་གསུམ་ལྷག་པའི་དོན་ཡིན་གསུང༌། ཁྱིམ་ནས་ཁྱིམ་མེད་པར་དེ་བཞིན་གཤེགས་པས་རབ་བྱུང་མཛད། ཅེས་སོགས་ལ་མཆོག་གི་སྤྲུལ་སྐུ་མཛད་པ་བཅུ་གཉིས་ལ་དགའ་ལྡན་དུ་བཞུགས་པ་དང༌། བཙུན་མོའི་འཁོར་གྱིས་དགྱེས་པར་རོལ་བ་དང༌། རབ་བྱུང་དཀའ་སྤྱད་མཛད་པ་རྣམས་ལ་མཛད་པ་མཆོག་དམན་ཅི་ཡང་མེད་ཅིང༌། རབ་བྱུང་གི་མཛད་པ་ནི། ཆགས་བྲལ་གྱི་ཉན་ཐོས་དག་རྗེས་སུ་བཟུང་བའི་ཆེད་ཡིན་ལ། སླར་ཆགས་བྲལ་དེ་ཉིད་ཀྱིས་རི་རབ་ཀྱི་རྩེར་རྡོ་རྗེ་དབྱིངས་ཀྱི་དབང་ཕྱུག་ལ་སོགས་པ་འཁོར་ལོ་བསྒྱུར་བའི་མཛད་པ་བསྟན་པ་ནི་ཕྱག་ཆེན་གསང་སྔགས་ཀྱི་གདུལ་བྱ་རྗེས་འཛིན་གྱི་ཆེད་ཡིན་ནོ།། །།

༈ རྡོ་རྗེའི་གསུང༌། **ཚུལ་ཁྲིམས་**ཐམས་ཅད་མཁྱེན་པའི་ཡེ་ཤེས་ནི་ཚུལ་ཁྲིམས་རིན་པོ་ཆེའི་ཕ་རོལ་དུ་ཕྱིན་པ་ཡོངས་སུ་རྫོགས་པའི་ངང་ཚུལ་ཅན་ཡིན་ཞེས་བཏོན་ན་རྡོར་གསུང་དྲི་མ་དང་བྲལ་བར་འགྱུར་རོ། །མཆན། **རིན་པོ་ཆེ་ཐམས་ཅད་མཁྱེན་པའི་ཡེ་ཤེས་ཡིན་**བྱ་བ་འདི་ལ། གཞན་བཞེད་འགོད་པ་དང༌། རང་ལུགས་བཞག་པ་གཉིས་ལས།

 དང་པོ་ནི། བོད་འདིར་གདོལ་པ་དང་དམངས་རིགས་ལས་མཆེད་པའི་དབང་གིས་ལུས་ངག་གི་བསླབ་པ་ལ་གཅེས་སྤྲས་སུ་མི་བྱེད་པ་མང་བས། དེ་དག་གིས་ཚུལ་ཁྲིམས་ཀྱི་བརྗོད་བྱ་ལྷུར་ལེན་པའི་དམ་ཆོས་ཤིག་བྱུང་ཕྱིན་ཉན་ཐོས་ཁོ་ནས་བསླབ་བྱ་ཡིན་གྱི། ཐེག་པ་ཆེན་པོ་པ་ནི་གནས་སྐབས་ཀུན་ཏུ་བག་ཡངས་སྤྱོད་པས་རྩེ་ཞིང་རོལ་བར་བྱེད་དོ་སྙམ་སྟེ། ལག་ལེན་དུའང་དེ་དག་འདེབས་པར་བྱེད་དོ། །

 དེ་ལ་འདིར་ཞལ་སྔ་ནས། ཚུལ་ཁྲིམས་ནི་ཉན་ཐོས་ནས་གསང་ཆེན་གྱི་ཐེག་པའི་བར་གསུམ་གར་བསླབ་བྱར་གསུངས་ལ། དེའི་ཚེ་ཚུལ་ཁྲིམས་ལའང༌། རང་རང་གི་ཐེག་པར་ཡོངས་སུ་རྫོགས་སུ་རྫོགས་པ་དང་མ་རྫོགས་པའི་ཁྱད་པར་ཤིན་ཏུ་ཆེ་སྟེ། ཐེག་དམན་དང་ཐུན་མོང་བའི་འདུལ་བར་ནི། དགེ་བསྙེན་དགེ་ཚུལ་ནི་ཚུལ་ཁྲིམས་དང་སྡོམ་པ་ཡོངས་སུ་མ་རྫོགས་ལ། བསྙེན་རྫོགས་ཀྱི་སྡོམ་པ་དང་ཚུལ་ཁྲིམས་ནི་ཡོངས་སུ་རྫོགས་པ་དང༌། བྱང་སེམས་ཀྱི་ཚུལ་ཁྲིམས་དང་སྡོམ་པ་ལའང་སྨོན་སྡོམ་ནི་ཡོངས་སུ་མ་རྫོགས་པ་དང༌། འཇུག་སྡོམ་བླངས་པ་ན་དེའི་ཚུལ་ཁྲིམས་དང་སྡོམ་པ་ཡོངས་སུ་རྫོགས་པ་དང༌། སྔགས་བླ་མེད་ལའང༌། རྡོ་རྗེ་སློབ་མའི་དབང་སྐུར་ཐོབ་པ་ཙམ་ཚུལ་ཁྲིམས་དང་སྡོམ་པ་ཡོངས་སུ་མ་རྫོགས་པ་དང༌། རྡོ་རྗེ་སློབ་དཔོན་གྱི་དབང་བསྐུར་ཐོབ་པས་ཚུལ་ཁྲིམས་དང་སྡོམ་པ་ཡོངས་སུ་རྫོགས་པར་འཇོག་གོ །དེ་ཡང་བུམ་དབང་ཐོབ་པས་དགེ་བསྙེན། དབང་གོང་མ་གཉིས་ཐོབ་པས་དགེ་ཚུལ། བཞི་པ་ཐོབ་པས་དགེ་སློང༌། རྡོ་རྗེ་སློབ་དཔོན་གྱི་དབང་ཐོབ་པས་གནས་བརྟན་ཆེན་པོ་སྐྱེ་དགུའི་བདག་པོར་འཇོག་ཅེས་⁽1763⁾དུས་འཁོར་ནས། བྱིས་པ་འཇུག་པའི་དབང་བདུན་གྱིས་དགེ་བསྙེན་དུ་འགྱུར་ཞིང༌། འཇིག་རྟེན་པའི་བུམ་དབང་གིས་དགེ་ཚུལ། གསང་དབང་གིས་དགེ་སློང༌། ཤེས་རབ་ཡེ་ཤེས་དང་ཤེས་རབ་ཡེ་ཤེས་ཆེན་པོས་གནས་བརྟན་འཇིག་རྟེན་ལས་འདས་པ། གོང་མའི་གོང་ཆེན་གྱི་དབང་བཞི་པས་སྐྱེ་དགུའི་བདག་པོ་ཆེན་པོ་གནས་བརྟན་དུ་འགྱུར་རོ། །མཆན། གསུངས་པའང་ཡོད་ལ། བུམ་དབང་སོགས་ཐོབ་པ་དེའི་ཚེ་སྔགས་ལུགས་ཀྱི་དགེ་བསྙེན་ལ་སོགས་པའི་སྡོམ་པ་འདི་ལྟར་ཐོབ་པ་དང་སྐྱེས་བྱ་བ་ནི་མ་གསུངས་ལ། བུམ་དབང་སོགས་ཐོབ་པ་དེའི་ཚེ་སྔགས་ལུགས་ཀྱི་དགེ་བསྙེན་ལ་སོགས་པའི་རྣམ་པར་བཞག་ཆོས་སུ་བུམ་དབང་སོགས་ཐོབ་པ་དེ་དེར་བཞག་པ་ཡིན་ནོ། །ཕྱི་རོལ་པ་ལའང་ལེགས་སྤྱད་དང་ཚུལ་ཁྲིམས་ཙམ་པོ་བ་ཡོད་ཀྱང་དེ་ནི་སྡོམ་པ་མ་ཡིན་ལ། བར་མ་དགེ་བ་སྟེ་རྣམ་རིག་མིན་པའི་གཟུགས་གྱུར་ཞིག་སྟེ། མཛོད་ལས། རྣམ་རིག་མིན་ལུང་བསྟན་མིན་མེད། །ཅེས་དང༌། རང་འགྲེལ་ལས་ཀྱང༌། ཅི་ཕྱི་རོལ་པ་རྣམས་ལ་ཡང་དག་པར་བླངས་པ་ལས་བྱུང་བའི་ཚུལ་ཁྲིམས་ཡོད་དམ་ཞེ་ན། ཡོད་མོད་ཀྱི། སོ་སོར་ཐར་པའི་སྡོམ་པ་ནི་མ་ཡིན་ནོ། །ཅིའི་ཕྱིར་ཞེ་ན། དེ་ནི་སྲིད་པ་ལ་བརྟེན་པའི་ཕྱིར་གཏན་དུ་སྡིག་པ་ལས་སོ་སོར་ཐར་པར་བྱེད་པ་མ་ཡིན་ནོ། །ཞེས་འབྱུང་ངོ༌། །དེས་ན་རང་རང་གི་ལུགས་ཀྱི་སྡོམ་པ་ཡོངས་རྫོགས་ཀྱི་བརྟེན་དེ་རྟེན་མཆོག་ཏུ་གྱུར་པ་ཉིད་ཡིན་ཏེ། རང་ས་ནས་བཤད་པའི་ཚུལ་ཁྲིམས་ཕུན་སུམ་ཚོགས་པར་གྱུར་པ་ཉིད་ཀྱི་ཕྱིར་རོ། །

 དེས་ན་སོ་ཐར་བྱང་སེམས་གསང་སྔགས་གསུམ་ཆར་གྱི་ཚུལ་ཁྲིམས་ཀྱི་ཕུང་པོ་མ་ལུས་ཤིང་ལུས་པ་མེད་པ་ཡང་རྫོགས་པའི་སངས་རྒྱས་ཉིད་ཀྱི་སྐུ་གསུང་ཐུགས་ཀྱི་རྒྱུད་ལ་ཡོངས་སུ་རྫོགས་པར་མངའ་བ་ཡིན་པས། དེའི་ཚེ་ཐུགས་རྣམ་པ་ཐམས་ཅད་མཁྱེན་པའི་ཡེ་ཤེས་ཉིད་ལ་ཡོན་ཏན་གྱི་ཚུལ་དུ་ལྡན་པའི་ཚུལ་ཁྲིམས་ནི། ཟག་པ་མེད་པའི་ཕུང་པོ་ལྔའི་ཟླས་ཕྱེ་བའི་ཚུལ་ཁྲིམས་ཀྱི་ཕུང་པོ་ལ་བརྗོད་ཅིང༌། ཚུལ་ཁྲིམས་ཕུལ་དུ་དབྱུང་དུ་མེད་པ་ལ་སྟོན་པ་ཐུགས་རྗེ་ཅན་ཉིད་མངའ་དབང་འབྱོར་བས་སེམས་ཅན་ཐམས་ཅད་ཚུལ་ཁྲིམས་ལ་འགོད་ནུས་པ་ཡིན་ནོ། །དེ་ཡང་སྟོན་པ་བདེ་བར་གཤེགས་པ་ཉིད་ལ་རྒྱུ་དགེ་བའི་གནས་ལས་འབྲས་བུ་བདེ་བ་དང་རྒྱུ་མི་དགེ་བའི་གནས་ལས་འབྲས་བུ་མི་བདེ་བ་འབྱུང་བ་དང༌། དེ་ལྟར་བཤད་པ་ལས་བཟློག་པའི་གནས་མ་ཡིན་པ་དཔེར་ན་དགེ་བ་ལས་རྣམ་སྨིན་ཡིད་དུ་མི་འོང་བ་འབྱུང་བ་དང༌། མཐོང་ལམ་ཐོབ་པ་ལས་དབང་གིས་སྲིད་པ་བརྒྱད་པ་འགྲུབ་པ་ནི་གནས་མ་ཡིན་ཞིང་གོ་སྐབས་མེད་པ་ལྟ་བུའོ་ཞེས་པ་གནས་དང་གནས་མིན་མཁྱེན་པའི་སྟོབས་དང༌། ཟག་པ་དང་བཅས་པ་དང༌། ཟག་པ་མེད་པའི་ལས་དང་འབྲས་བུ་མཁྱེན་པའི་སྟོབས་དང༌། གཞན་ཡང་མོས་པ་དང༌། ཁམས་སྣ་ཚོགས་པ་དང༌། དབང་པོ་མཆོག་ཡིན་མིན་དང༌། འཁོར་འདས་ཀྱི་ལམ་སོ་སོར་འགྲོ་བའི་ཡང་དག་པ་དང་ལོག་པ་དང་བསམ་གཏན་རྣམ་ཐར་དང་ཏིང་ངེ་འཛིན་སྙོམས་འཇུག་དང༌། སྔོན་གནས་རྗེས་དྲན་དང༌། འཆི་འཕོ་སྐྱེ་གནས་དང༌། ཟག་པ་ཟད་པ་མཁྱེན་པའི་སྟོབས་བཅུ་མངའ་བའི་དབང་གིས་ཐེག་དམན་སོ་སོ་ཐར་པ་དང༌། ཐེག་ཆེན་བྱང་སེམས་དང༌། གསང་སྔགས་ཀྱི་སྡོམ་པ་དང༌། ཚུལ་ཁྲིམས་དང་དམ་ཚིག་ཐམས་ཅད་འཁྲུལ་པ་མེད་པར་སྟོན་ཅིང༌། རང་རང་སོ་སོ་ནས་བཤད་པའི་བསླབ་གཞི་འཆའ་བར་ནུས་ཀྱི། དེ་ལས་གཞན་སྟོབས་དང་མི་འཇིགས་པ་མ་ཐོབ་⁽1763⁾མི་འཇིགས་པ་ཐོབ་པའི་ཟེར་བ་དཔྱད་པའི་བྱང་སེམས་ས་བཅུ་པས་དེ་མི་ནུས་ན། གཞན་ཉན་ཐོས་སོགས་ཀྱིས་ལྟ་ག་ལ་འཚལ་བ་ཡིན་གསུང༌།། །།

༈ རྡོ་རྗེའི་གསུང༌། **སྐྱེ་བའི་བར་ཆད་ཐམས་ཅད་འབྲས་བུ་ཐོབ་པའི་བར་ཆད་ཡིན།** ཞེས་འབྱུང་ལ། དེ་ཡང་དགོངས་གཅིག་རྙིང་མར། ཉམས་ལེན་སྡོམ་པ་གསུམ་དུ་འདུ་ཞེས་པ་ལ། སྤྱིར་འདུལ་མངོན་གྱི་བརྡར། སོ་ཐར་བསམ་གཏན་ཟག་མེད་ཀྱི་སྡོམ་པ་གསུམ་ལ་སྡོམ་པ་གསུམ་གྱི་སྒྲ་སྦྱར་བ་དང༌། རྒྱུའི་ཐེག་པར་ཉེས་སྤྱོད་སྡོམ། དགེ་བ་ཆོས་སྡུད། སེམས་ཅན་དོན་བྱེད་ཀྱི་ཚུལ་ཁྲིམས་ལ་སྡོམ་པ་གསུམ་དུ་བཞག་པ་དང༌། རྒྱུ་འབྲས་ཀྱི་ལམ་གྱི་ལུས་ཡོངས་རྫོགས་ཀྱི་དབང་དུ་བྱས་ནས། སོ་ཐར་བྱང་སེམས། རིག་པ་འཛིན་པའི་སྡོམ་པ་གསུམ་དུ་བཞག་པའི་སྐབས་ལས། འདིར་ནི་ཕྱི་མ་བཟུང་སྟེ། སངས་རྒྱས་ཀྱི་བསྟན་པ་ཡོངས་རྫོགས་ཉམས་ལེན་སྡོམ་པ་གསུམ་དུ་བསྡུས་ནས། བསླབ་བྱར་བསྟན་པའི་སྐབས་ཡིན་པའི་ཕྱིར།

 འདིར་དཀའ་གནད་ལ་དཔྱད་ན། ཉོན་མོངས་དང་ལས་དང་རྣམ་སྨིན་གྱི་སྒྲིབ་པས་བསྒྲིབས་པར་གྱུར་པའི་གང་ཟག་ལ་སྡོམ་པ་དང་པོར་མི་སྐྱེ། སྐྱེས་ཀྱང་ཡུན་དུ་མི་གནས། འབྲས་ཀྱང་འབྲས་བུ་ཐོབ་པ་སོགས་ཡོན་ཏན་ཁྱད་པར་གོང་འཕེལ་དུ་མི་འགྱུར་ཞིང༌། བདེ་བར་གཤེགས་པའི་བསྟན་པའི་ནང་དུ་འོངས་ནས་མཛེས་པར་མི་སྤྱོད་པས་བར་ཆད་ཀྱི་ཆོས་སུ་བཞག་ལ། དེ་ཡང་གྲགས་ཚོད་ལ་ཉོན་མོངས་པའི་སྒྲིབ་པ་ཤས་ཆེར་ལྡན་པ་ཟ་མ་མ་ནིང་མཚན་གཉིས་པ། ལས་ཀྱི་སྒྲིབ་པ་མཚམས་མེད་བྱས་པ་དང༌། རྣམ་སྨིན་གྱི་སྒྲིབ་པ་གླིང་གསུམ་དུ་སྐྱེས་པའི་སྐྱེས་པ་བུད་མེད་ལས་གཞན་པའི་འགྲོ་བ་ལ་སོ་ཐར་གྱི་སྡོམ་པ་མི་སྐྱེ་བར་གྲགས་མོད། འདིར་སྐྱོབ་པས། བར་ཆད་ཅན་དེ་དག་གིས་ཀྱང་ཚེ་འདིར་འབྲས་བུ་ཐོབ་རུང་གི་རྟེན་དུ་གྱུར་པའི་སྡོམ་པ་རྣམ་དག་མི་སྐྱེའང་སྡོམ་པ་དེ་ལ་དམིགས་ནས་འཁོར་བ་ལ་ངེས་འབྱུང་དང༌། མྱང་འདས་འདོད་པའི་བློ་དགེ་བ་བཅུ་ལེགས་པར་སྤྱད་པའི་བར་མ་དགེ་བ་དེས་འབྲས་བུ་བསྟན་པ་སྒྲུབ་ནུས་ཀྱི་ལྷ་མིའི་ལུས་ཐོབ་ནས། སྡོམ་པ་མཚན་ཉིད་པ་སྐྱེ་རུང་བའི་རྒྱུ་བྱེད་པས། བར་ཆད་ཅན་ཡང་མྱང་འདས་ཀྱི་བསམ་པ་ཅན་ཡིན་ན། རབ་བྱུང་བསྙེན་རྫོགས་ཀྱི་ཚུལ་བསྟན་ནས་དགེ་བ་ལ་སློབ་ཏུ་བཅུག་པ་ནའང་མཁན་སློབ་དགེ་འདུན་ལ་ཉན་ཐོས་ཀྱི་འདུལ་བ་ནས་བཤད་པའི་ཉེས་པ་འབྱུང་ཡང༌། རང་ཉིད་དམྱལ་བར་སྐྱེ་བའི་ཉེས་པ་བློས་བླངས་ནས། སེམས་ཅན་གཞན་ཚེ་རབས་ཕྱི་མ་ཕན་གྱི་མངོན་མཐོ་ངེས་ལེགས་སྒྲུབ་པའི་ཕྱིར། སྙིང་རྗེ་མ་བཟོད་པར་སྡོམ་པའི་ཞིང་དུ་མ་གྱུར་པ་ལའང་གྱུར་པ་སྐད་དུ་བཅོས་ནས། དེ་དགེ་བ་ལ་འགོད་པའི་ཆེད་དུ་སྡོམ་པ་མཚན་ཉིད་པ་འབོགས་པ་མིན་ཀྱང༌། ཡིན་པ་སྐད་དུ་བཅོས་ནས་གནས་སྐབས་བརྫུན་དུ་སྨྲས་པར་འགྱུར་ཡང་ཕུགས་ཐབས་མཁས་ཀྱིས་འགྲོ་དོན་དུ་འགྲོ་བ་ཞིག་བྱང་ཆུབ་སེམས་དཔའི་སྡེ་སྣོད་ནས་འབྱུང་བའི་དགོངས་པས་འདིར་ཡང་རྒྱས་བཀབ་ཇོ་བོས་བོད་ན་འཇུག་པ་སེམས་བསྐྱེད་མཛད་པ་ན། སྐྱེས་པ་ནི་མེད་པ་ཤས་ཆེ་གསུང༌། འོ་ན་མི་གནང་བ་ལགས་མོད་ཞུས་པས། དེ་ལྟ་ན་བྱང་ཆུབ་སེམས་དཔའ་ལ་ཁོང་ཁྲོའི་སྡིག་བསག་པར་འདུག་གསུང་ནས་བོད་ཕལ་འཇུག་པ་སེམས་བསྐྱེད་ལེན་པ་ལ་ཇོ་བོ་མི་མཉེས་སྐད་པ་ལྟ་བུ་འོ། །མཆན། པར་མཛད་དོ། །

 དེ་ཡང་སངས་རྒྱས་ཀྱི་བསྟན་པ་ལོ་ལྔ་སྟོང་དུ་གནས་པར་གསུངས་པའི་ལྔ་བརྒྱ་པ་ཕྲག་གཅིག་ནི། ལུང་དང་རྟོགས་པ་དང་ཚུལ་ཁྲིམས་སྐྱོན་མེད་པ་གང་ཡང་མི་ལྡན་པ་ཤས་ཆེ་བས་སྐྲ་བྱི་བོ་དང་གོས་ཚོན་ཅན་བགོ་བ་ཙམ་གྱི་གཟུགས་བརྙན་གྱི་བསྟན་པ་འབྱུང་བས་དུས་དེ་ལྟ་བུ་ན་བྱང་སེམས་ཀྱི་ཡོངས་འཛིན་དམ་པས། རྟགས་ཙམ་པའི་དུས་ཀྱི་གདུལ་བྱ་བསྟན་པའི་གཟུགས་བརྙན་འཛིན་པ་ཙམ་ལ་བཀོད་ནས་ཚེ་རབས་ཕྱི་མ་ཕན་དུ་བསྟན་པ་དང་མཇལ་བར་སྨོན་ལམ་འདེབས་ཤིང་བསྟན་པ་དང་མཇལ་ན་ཅི་མ་རུང་ཞེས་པའམ་སེམས་བསྐྱེད་དུ་འཇུག་པ་ཡང་སངས་རྒྱས་ཀྱི་ཕྲིན་དེས་ན་མདོ་ལས། ངའི་བསྟན་པ་ལ་རབ་ཏུ་བྱུང་ནས་བུ་ཚའི་ལག་ནས་བཟུང་ཞིང་ཆང་སྐྱོགས་རེའི་ཆེད་དུ་ཆང་མའི་ཁྱིམ་དུ་འཕྱན་པར་བྱེད་པ་རྣམས་ཀྱང་བསྐལ་པ་བཟང་པོ་འདི་ལ་བྱང་ཆུབ་གསུམ་པོ་གང་ཡང་རུང་བ་ལས་ཕྱིར་མི་ལྡོག་པར་བཤད་དོ། །མཆན། ལས་སུ་འགྱུར་བ་ཡིན་ནོ། །འོ་ན་འདི་ལྟར་བྱེད་པའི་མཁན་སློབ་དགེ་འདུན་ཡང་བྱང་ཆུབ་སེམས་དཔའི་སྡོམ་པ་ལ་གནས་ཤིང་འདི་ལྟ་བུའི་སྒོ་ནས་སེམས་ཅན་རྗེས་སུ་འཛིན་ནུས་པའི་ཤེས་རབ་འཁྲུལ་པ་མེད་པ་དང་ལྡན་པ་ཞིག་དགོས་ཀྱི། དེ་ལྟ་མ་ཡིན་ན་བདེ་བར་གཤེགས་པའི་བཀའ་ལ་རང་བཟོར་འགྱུར་བ་ཉིད་ཀྱི་ཕྱིར་རོ། །

 རྡོ་རྗེའི་གསུང་འདི་ནི་ལྷག་པར་ཡང་གསུང་རྣམ་པ་ཐམས་ཅད་པར་འདུག་པས། མཐའ་གཅིག་ཏུ་འཆད་མི་ནུས་པར་གོ་བས། དངོས་བསྟན་གྱི་རྡོར་གསུང་ལྟར་འབྲས་བུ་ཐོབ་པའི་བར་ཆད་དུ་གྱུར་པའི་སྟོབས་ཀྱིས་སྡོམ་པ་སྐྱེ་བའི་བར་ཆད་དུའང་འགྱུར་བས། ཚེ་འདིར་འབྲས་བུ་ཐོབ་མི་རུང་བ་ལ་ཚེ་འདིར་སྡོམ་པའང་སྐྱེ་མི་རུང་ངོ་ཞེས་འཆད་པ་ཡིན་ལ། དེ་ཡང་གོང་དུ་བཤད་པ་ལྟར་གཟུགས་བརྙན་གྱི་བསྟན་པའི་དུས་རྩ་བ་ལ་སྐྱོན་བྱུང་བས་མཁན་སློབ་དགེ་འདུན་ལྟར་བྱས་ཏེ་ལས་ལྟར་སྣང་བྱེད་པ་འབྱུང་བས། དེ་སྐབས་སུ་འཕགས་པ་དང་སྐྱེ་བོའི་བྱང་སེམས་གཞན་རྒྱུད་མཁྱེན་པའི་མངོན་ཤེས་ཀྱིས་གདུལ་བྱ་དེ་དག་བསྟན་པའི་གཟུགས་བརྙན་ཙམ་ལ་སྦྱར་ནས་རྣམ་དཀར་གྱི་འབྲེལ་པ་འཇོག་དགོས་པའི་དོན་དུ་འཆད་པ་འདི་དང༌། ཡང་ན་འདིའི་དགོངས་པ་འདི་ཡིན་ཏེ། རྡོ་རྗེའི་གསུང༌། སྡོམ་པ་སྐྱེ་བའི་བར་ཆད་དུ་གསུངས་པ་དེ་ཐམས་ཅད་སྐྱེ་བ་ཙམ་ལ་བར་དུ་གཅོད་པ་མིན་ཀྱང་སྐྱེ་བའི་བར་ཆད་དང་ཕྱོགས་མཐུན་དུ་གསུངས་པ་རྣམས་འབྲས་བུ་ཐོབ་པའི་བར་ཆད་ཁོ་ན་ཡིན་ཞེས་བཏོན་ནའང་མི་རིགས་པ་མེད་དེ། རྒན་པོ་དང་མཛེ་ཅན་ལ་སོགས་ནད་ཀྱི་རིགས་ཀྱིས་མནར་བ་ལ་སྡོམ་པ་ཅི་ཡང་སྐྱེ་བའི་གེགས་བྱེད་མེད་པས། སྐྱེ་ཡང་དེ་སྦྱོར་བ་མི་བཟོད་པས་ཀློག་པ་དང་སྤོང་བ་ལ་བརྩོན་མི་ནུས་པས་དགེ་སྦྱོང་གི་འབྲས་བུ་གང་ཡང་མི་ཐོབ་པའི་ཆ་ནས་བར་ཆད་ཅན་དུ་བཞག་ཅེས་སྔོན་ཉིད་ནས་དེང་སང་གི་བར་གྱི་འདུལ་འཛིན་རྣམས་ཀྱི་ངག་རྒྱུན་ལས་བྱུང་བ་ལྟར་འཆད་ནའང་རུང་ངོ༌། །

 ཡང་ན་སྐབས་འདིའི་དགོངས་པ་མཐར་ཐུག་པ་ནི་འདི་ཡིན་ཏེ།

༈ རྡོ་རྗེའི་གསུང༌། **ལུང་སྡེ་བཞི་ནས་སོ་ཐར་གྱི་སྡོམ་པ་སྐྱེ་བའི་བར་ཆད་དུ་གསུངས་པ་དེ་མཐའ་གཅིག་ཏུ་སྡོམ་པ་སྐྱེ་བའི་བར་ཆད་མ་ཡིན་པ་དང༌། འབྲས་བུ་ཐོབ་པའི་བར་ཆད་དུ་གསུངས་པ་དེ་མཐའ་གཅིག་ཏུ་འབྲས་བུ་ཐོབ་པའི་བར་ཆད་དུ་འགྱུར་བ་མ་ཡིན།** ཞེས་བཏོན་ན་ཆོས་ཀྱི་གནད་གཏིང་ཕྱིན་པའི་ལེགས་བཤད་ཟླ་བྲལ་དུ་འགྱུར་བ་ཡིན་ཏེ། ཐེག་པ་ཆེན་པོའི་མདོ་སྔགས་གཉིས་ཀ་ནས་མཚམས་མེད་ཀྱི་ལས་བྱས་པ་ཚེ་དེར་དགེ་སློང་དུ་གྱུར་པ་དང༌། འབྲས་བུ་ཐོབ་རུང་དུ་གསུངས་པ་དེ་དྲང་དོན་དུ་གསལ་བའི་ཕྱིར། ལུང་དུ་དེ་ལྟར་དུ་གསུངས་པ་ནི། དགོངས་གཞི་སྡོམ་པ་སྐྱེ་བ་དང༌། འབྲས་བུ་ཐོབ་པ་ལ་ཚེ་སྔ་མར་བསགས་སྦྱངས་སྔོན་དུ་འགྲོ་དགོས་པ་དང༌། དགོས་པ་དེར་རིགས་དེ་རྣམས་བར་ཆད་དུ་མ་བསྟན་ན་མཚམས་མེད་ཅན་སོགས་ཀྱང་བསྙེན་པར་རྫོགས་བཏུབ་ན་སངས་རྒྱས་ཀྱི་བསྟན་པ་ཡང་མཆོག་ཏུ་གྱུར་པ་མ་ཡིན་པ་ཞིག་གོ །ཞེས་ལོག་རྟོག་འགོག་པའི་ཆེད་དུ་དང༌། དེ་ལྟར་གསུངས་པ་ངེས་དོན་ཡིན་ན། མ་སྐྱེས་དགྲའི་འགྱོད་པ་བསལ་བའི་མདོར། མཚམས་མེད་བྱས་པ་དཔའ་བར་འགྲོ་བའི་ཏིང་ངེ་འཛིན་ཐོབ་ནས་བླ་ན་མེད་པའི་བྱང་ཆུབ་ཏུ་སེམས་བསྐྱེད་པ་སྡིག་པའི་ལས་ཀྱི་འབྲས་བུ་སེམས་ཅན་དམྱལ་བའི་སྡུག་བསྔལ་ཡང་མྱོང༌། དཔའ་བར་འགྲོ་བའི་ཏིང་ངེ་འཛིན་ས་བཅུ་མ་ཐོབ་པས་མི་ཐོབ་པར་ཡང་གསུངས་པས། དེས་ན་མཚམས་མེད་པ་བྱས་པས་ནི་དཔའ་བར་འགྲོ་བའི་མདོ་ཐོས་ན་ལེགས་ཀྱི་སྒྲུབ་ནུས་པ་དང༌། དགྲ་བཅོམ་པ་ཟག་པ་ཟད་པས་ཐོས་ན་མི་ལེགས་ཀྱི་སྒྲུབ་པར་མི་ནུས་པས་ཞེས་པ་ཡང་དཔའ་བར་འགྲོ་བའི་ཏིང་ངེ་འཛིན་གྱི་མདོ་ལས་འབྱུང་ངོ༌། །མཆན། འཇམ་དཔལ་གཞོན་ནུར་གྱུར་པས་རྒྱལ་པོའི་འགྱོད་པ་བསལ་ནས། རྒྱལ་པོ་སྟོང་པ་ཉིད་ལ་རྗེས་སུ་མཐུན་པའི་བཟོད་པ་ཐོབ་ནས་འཇམ་དཔལ་དང་རྒྱལ་པོར་བཅས་ཏེ་སྟོན་པའི་དྲུང་དུ་ཆས་པའི་ཚེ་ལམ་དུ་མ་བསད་པའི་སྐྱེ་བོ་ཞིག་འཕྱན་ཞིང་ཡིད་གདུང་བས་འགྲོ་བ་མཐོང་བ་ན། འཇམ་དཔལ་གྱིས་དེ་འདུལ་བའི་ཕྱིར་དེས་མཐོང་བར། ཕ་མ་གཉིས་བུ་དང་བཅས་པ་ཞིག་སྤྲུལ་ནས། ཕ་མས་ལམ་འདིའོ་ཞེས་ཕྱོགས་གཅིག་ཏུ་ཆས། བུས་ལམ་འདིའོ་ཞེས་ཕྱོགས་གཞན་དུ་ཆས། དེ་ལྟར་རྩོད་པ་ལས་བུ་དེས་ཕ་དེ་ལ་བརྡེག་ཏེ་བསད་དེ་མ་དེས་སྨྲེ་སྔགས་བཏོན་ངག་གིས་རྒོལ་བས་མ་དེ་ཡང་བསད། དེར་སྤྲུལ་པའི་བུ་དེ་སྡུག་བསྔལ་ཞིང་ཆེར་འགྲོ་བས་བཞི་མདོར་ངུ་བ་ན། སྔར་གྱི་མ་བསད་པོ་རང་རྒྱུད་པ་དེས་མཐོང་ནས། བདག་གིས་མ་ཁོ་ན་བསད་པར་ཟད་ན། འདིས་ནི་ཕ་མ་གཉིས་ཀ་བསད་ཀྱིས་འདི་གང་དུ་འགྲོ་བ་དེར་བདག་འགྲོའོ་སྙམ་ནས་དེའི་གན་དུ་སོང་བའི་ཚེ་སྤྲུལ་པའི་བུ་དེས་དེ་བཞིན་གཤེགས་པའི་སྤྱན་སྔར་ཆས་ཏེ་བདག་གིས་ཕ་མ་གཉིས་ཀ་བསད་དོ་ཞེས་ངུ་ཞིང་སྨྲེ་བ་ན། སྟོན་པས་དགེ་སློང་གི་ཚུལ་དང༌། དགྲ་བཅོམ་ཐོབ་པའི་ཚུལ་བསྟན་པས། མ་བསད་པའི་རང་རྒྱུད་པ་དེའང་སྟོན་པས་ཚུར་ཤོག་གིས་རབ་ཏུ་ཕྱུང༌། ཆོས་བསྟན་པས་དགྲ་བཅོམ་དུ་གྱུར་ཀྱང་བ་སྤུའི་ཁུང་བུ་ཐམས་ཅད་ནས་དམྱལ་བའི་མེ་ལྕེ་ཤིན་དུ་ཚ་བ་བྱུང་ནས་ལུས་བསྲེགས་ཤིང་མྱང་ངན་ལས་འདས་སོ་ཞེས་འབྱུང་བ་དང༌། འགྲེལ་པ་སྒྲོན་གསལ་ལས། སེམས་ཅན་མཚམས་མེད་ཅེས་བྱ་བ་ལ་སོགས་ལ། ཕ་མ་དང་དགྲ་བཅོམ་པ་གསོད་པ་དང༌། སངས་རྒྱས་ཀྱི་སྐུ་འཇིག་པ་དང༌། དམ་པའི་ཆོས་སྤོང་བ་ཞེས་བྱ་བའི་ལས་ལྔས་ནི། འཆི་བའི་དུས་བྱས་མ་ཐག་ཏུ་དམྱལ་བར་ལྷུང་བར་འགྱུར་བས་ན་མཚམས་མེད་པ་སྟེ། ཉེ་བར་མཚོན་པ་འདིས་ན་མཚམས་མེད་པ་ཞེས་བྱ་བའི་སྒྲ་ནི། དེ་བྱེད་པ་ལ་འཇུག་གོ །སོགས་པ་ཞེས་བྱ་བའི་སྒྲ་ནི་མཚམས་མེད་པ་དང་ཉེ་བ་རྣམས་བཟུང༌། །སྡིག་པ་ཆེན་པོ་བྱེད་པ་ཞེས་བྱ་བ་ནི། དགེ་སློང་གི་རྩ་བ་བཞིའི་ལྟུང་བ་བྱུང་བས་ཏ་ལའི་མགོ་བཅད་པ་ལྟར་སངས་རྒྱས་ཀྱི་བསྟན་པ་ལས་ཉམས་ནས་སེམས་ཅན་དམྱལ་བ་ལ་གཞོལ་བ་སྟེ། དེ་རྣམས་ཀྱང༌། འདིར་བླ་མའི་དྲིན་གྱིས་རྫོགས་པའི་རིམ་པ་ཐོབ་ནས་འགྲུབ་པར་འགྱུར་ཞིང་སངས་རྒྱས་ཉིད་ཐོབ་པར་འགྱུར་ན་རིགས་ངན་ལ་སོགས་པ་ལྟ་ཅི་སྨོས་དགོས་ཞེས་དེའི་ཉེས་པ་ལས་འདའ་བའོ། །དེ་ལྟར་སྣོད་དང་སྣོད་མིན་ལ་ལྟོས་པ་མེད་པར་དོན་མཛད་པས་ན། ཐེག་པ་ཆེ་བའི་བདག་ཉིད་གསལ་བར་སྟོན་པ་ཡིན་ནོ། །ཞེས་སོ། །

 ཡང་སོ་ཐར་གྱི་སྡོམ་པ་ལའང་སྐྱེས་ཐོབ་དང་སྦྱོར་བྱུང་གཉིས་ཡོད་པའི། སངས་རྒྱས་ཀྱི་ཞིང་དང་གདུལ་བྱ་སྙིགས་མ་གཙོ་ཆེ་བའི་བསྐལ་པ་འདི་ལ་ནི་སོ་ཐར་གྱི་སྡོམ་པ་སྐྱེས་ཐོབ་ཏུ་ཡོད་པ་གཙོ་ཆེ་བ་མིན་ལ། ཞིང་དག་པ་རྣམས་སུ་སོ་ཐར་གྱི་སྡོམ་པ་སྐྱེས་ཐོབ་ཏུ་འབྱུང་བའང་ཡོད་དེ། དཀོན་བརྩེགས་ཉེ་བ་འཁོར་གྱིས་ཞུས་པ་ལས། བྱང་ཆུབ་སེམས་དཔའི་སོ་སོ་ཐར་པ་ནི་བྱང་ཆུབ་ཀྱི་བར་རྗེས་སུ་འཇུག་པ་དང༌། སྡོམ་པ་འདི་ལ་འདོད་ཆགས་ལས་བྱུང་བའི་ལྟུང་བ་ལ་ལྟུང་བར་ང་མི་སྨྲའོ། །ཞེས་གསུངས་སོ། །

 དགོངས་གཅིག་རྙིང་མར། བྱང་སྒྲ་མི་སྙན་པ་ཡང་སོ་ཐར་གྱི་སྡོམ་པའི་རྟེན་ཅན་ཡིན་ཏེ། ངག་འཁྱལ་མ་གཏོགས་སྤངས་པ་གཞན་རྣམས་སྤོང་བའི་སྡོམ་པ་དང་ལྡན་པའོ་སྙམ་པ་ཞིག །སྒོམ་ཆེན་པ་རྡོ་རྗེ་ཤེས་རབ་པས་བྲིས་གདའ་ནའང༌། འདུལ་མངོན་པའི་སྒྲས་ཟིན་གྱི་ལུགས་དང་མི་མཐུན་ཏེ། ཆོས་མངོན་པར། དམྱལ་བཅས་སྒྲ་མི་སྙན་མ་གཏོགས། །ཞེས་པའི་སྐབས་སུ། དམྱལ་བ་དང་སྒྲ་མི་སྙན་ན་ཡང་དག་པར་བླངས་པའི་སྡོམ་པ་ནི་མེད་ལ། སྒྲ་མི་སྙན་ན་ཤིན་ཏུ་བླུན་པས་སྤོང་སེམས་མེད། སེམས་པ་མེད་པའི་སྲོག་གཅོད་མེད་ཙམ་གྱིས་ནི་དགེ་བར་མི་འགྱུར་ཏེ། འགྱུར་ན་སྡོང་དུམ་ལ་སོགས་ཀྱང་དེར་འགྱུར་རོ། །ཞེས་སྨྲའོ། །

 ཡང་ན་རྡོར་གསུང་འདི་ལ་དགོངས་པ་ལེན་ལུགས་གསུམ་བྱས་པའི་ཕྱི་མ་དང་སྒོ་བསྟུན་ན། སྒྲ་མི་སྙན་པ་ལ་སངས་རྒྱས་པའི་གསང་སྔགས་ཀྱི་བསྟན་པ་འཇུག་ན། ཚེ་གཅིག་ལུས་གཅིག་ཏུ་འཚང་རྒྱ་བར་ཡང་རིགས་པ་ཡིན་ཏེ། དེར་གསང་སྔགས་ཀྱི་བསྟན་པ་རྣམ་དག་འཇུག་པའི་ཕྱིར། དུས་འཁོར་ལས། དེ་ལྟར་དུམ་བུ་ཐམས་ཅད་དུ་ཡང་དུས་བཞིའི་དུས་སུ་ཀླ་ཀློའི་ཆོས་ནི་རབ་ཏུ་འཇུག་པ་སྟེ། །ལོ་ནི་བརྒྱ་དང་གཅིག་གི་བརྒྱར་ནི་ངེས་པར་གནས་ཏེ་དེ་ནས་ཀླ་ཀློའི་ཆོས་ནི་ཉམས་པའོ། །དེ་ནས་ལོ་ནི་སྟོང་ཕྲག་ཉི་ཤུ་ལག་པ་བརྒྱ་དང་བྲལ་བ་སངས་རྒྱས་ཆོས་ནི་རབ་ཏུ་འཇུག །རྫོགས་ལྡན་གསུམ་ལྡན་གཉིས་ལྡན་རྩོད་པའི་དུས་ནི་ནུས་པའི་ཚད་ཀྱི་ས་གཞི་དག་ལ་ངེས་པར་རྒྱུ། །ཞེས་འབྱུང་ན། གསང་སྔགས་ཀྱི་བསྟན་པ་རིག་པ་འཛིན་པའི་སྡོམ་ལྡན་གྱི་རྒྱུད་ལ་སོ་ཐར་གྱི་སྡོམ་པ་མེད་དོ་ཞེས་ཀྱང་བརྗོད་པ་མ་ཡིན་པ་ཉིད་ཀྱིས་སོ། །

 གཞན་ཡང་ས་སྐྱ་པས། ལྷ་དང་བྱིས་པའི་དགེ་སློང་འདུལ་བའི་གཞུང་ལས་བཀག་ཅེས་པའང་སྨྲ་ཐལ་བ་ཙམ་མ་གཏོགས་དོན་ལ་བདེན་པ་མིན་ཏེ། ལོ་བཅུ་གཉིས་མའི་དགེ་སློང་མ་སྐྱེས་པར་མཚན་གྱུར་པའི་བྱིས་པའི་དགེ་སློང་ཡོད་པའི་ཕྱིར་དང༌། སྡོམ་གསུམ་རིམ་ཅན་ནམ་དབང་གི་ཆོ་གས་སྡོམ་པ་གསུམ་ཐོབ་ནས་ཁྱེད་རང་འདོད་པ་ལྟར་སྡོམ་གསུམ་གནས་གྱུར་ངོ་བོ་གཅིག་ཏུ་སོང་བ་སྟེ། ཚེ་རབས་འདི་ནས་འཆི་འཕོ་སྟེ་རིག་པ་འཛིན་པ་ལྷའི་ལུས་ལོ་ལྔ་པའི་བྱིས་པ་ཙམ་གྱི་བར་ཆོད་ཅན་དུ་སྐྱེ་བར་ཞལ་ལུང་སོགས་ནས་བཤད་པའི་ལྷའི་རྒྱུད་ལ་དགེ་སློང་གི་སྡོམ་པའང་མེད་པར་འགྱུར་ཏེ་ཁྱེད་རང་གི་ལུང་དེ་ཉིད་ཀྱི་ཕྱིར། འདོད་ན་སྡོམ་གསུམ་གནས་གྱུར་ངོ་བོ་གཅིག་ཏུ་སོང་བའི་སྡོམ་པ་གསུམ་པོ་དེ་གཞི་མཐུན་དང་ཡིན་ཁྱབ་མཉམ་དུ་ཁྱེད་རང་དཔོན་སློབ་བཞེད་ཀྱིན་གདའ་བ་དང་ཁས་བླངས་འགལ་བར་སོང་བས་ཅི་ནས་ཀྱང་སོམས་ལ། གཞན་དགག་པ་ལ་མ་རིངས་པར་རང་ཚིག་སྔ་ཕྱི་དང་དངོས་ཤུགས་ལ་རྟོག་པ་ཨེན་རེ་འཇུག་རིགས་སོ། །

 ཡང་དགོངས་གཅིག་རྙིང་མར། ཀླུ་ཡང་སོ་ཐར་གྱི་སྡོམ་པ་སྐྱེ་བའི་ཞིང་ཡིན་པར་བཞེད་ཅེས་བྲིས་གདའ་བ། འདུལ་བ་ལུང་དང་མི་མཐུན་ཀྱང༌། དེ་ལྟར་བཞེད་ངེས་ན། ཀླུ་ལ་སོ་ཐར་གྱི་སྡོམ་པ་མི་སྐྱེ་བ་དྲང་དོན་དང༌། སྐྱེ་བ་ངེས་དོན་ལས་འོས་མེད་པས་སྒྲུབ་བྱེད་རྣམ་དག་གཅིག་ལོས་ཡོད་ཀྱང༌། འདིའི་སྒྲུབ་བྱེད་བདག་གི་ཡིད་ལ་ནི་གསལ་བར་འདི་ནི་ཆེས་འཐད་པར་གོ་སྟེ། མདོ་སྡེ་མཛངས་བླུན་ལས། ཀླུས་རྒྱལ་པོ་ལ་བསྙེན་གནས་བསྲུང་བའི་ཆོ་ག་དགོས་བྱས་པས། རྒྱལ་པོས་ཀ་བའི་བར་ནས་བསྙེན་ནས་ཆོ་ག་ཐོན་ནས་ཀླུ་ལ་བསྐུར་ཏེ། ཀླུས་བསྙེན་གནས་བསྲུངས་པའི་འབྲས་བུས་ཚེ་འཕོས་ནས་ལྷར་སྐྱེས་པར་བཤད་པས། དེའི་རྒྱུད་ལ་སོ་ཐར་རིས་བརྒྱད་པར་འགྱུར་རྒྱུའི་སྡོམ་པ་སྐྱེས་པར་ཐེག་ཆེན་ནས་བཤད་པ་ཉིད་ངེས་དོན་དང༌། འདུལ་བར་ཀླུ་ལ་སོ་ཐར་སྡོམ་པའི་ཞིང་མིན་པར་གསུངས་པ་དེ་དྲང་དོན་དུ་གསལ་ལོ། །མཆན། མི་སྣང༌། དེ་ལྟ་ནའང་མགོན་པོ་འབྲི་ཁུང་པ་ཆོས་ཀྱི་དེ་ཉིད་གཟིགས་པས་གསུངས་པ་ཡིན་པས་བསླུ་བ་མེད་པའི་གསུང་དུ་གྲུབ་སྟེ། སེམས་ཙམ་པའི་གདུལ་བྱས་རིགས་ཅན་གསུམ་རིགས་སོ་སོར་ངེས་པ་ལས་མ་གོ་བས། རིགས་ཀྱི་དེ་ཉིད་མ་འཁྲུལ་བར་མ་ཤེས་ལ། དབུ་མ་པའི་གདུལ་བྱ་སེམས་ཅན་ཐམས་ཅད་རིགས་གཅིག་པའི་གོ་བ་མ་ནོར་བར་སྐྱེ་བ་ལྟར། སྐྱེ་བོ་གཞན་གྱིས་མཐོང་ངོ་ན་ཀླུ་ལ་སྡོམ་པ་སྐྱེ་བའི་ཞིང་མ་ཡིན་པར་སྣང་ནའང༌། སྐྱོབ་པའི་གཟིགས་པ་འཁྲུལ་མེད་ཀྱི་ངོར་སྡོམ་པ་སྐྱེ་བའི་ཞིང་དུ་གཟིགས་པར་གྲུབ་བོ།། །།

༈ རྡོ་རྗེའི་གསུང༌། **སྡོམ་པ་རྣ་མ་རིག་མིན་པའི་གཟུགས་སུ་འཐད་**སོ་སོར་ཐར་པའི་སྡོམ་པ་རྣམ་པར་རིག་པ་མིན་པའི་གཟུགས་སུ་བསྟན་བཅོས་གོང་འོག་ཏུ་གྲགས་ཆེ་ཞེས་བཏོན་ན་རྡོར་གསུང་ལྷད་དང་བྲལ་བར་འགྱུར་ཏེ། སྐྱོབ་པ་ཉིད་གྲགས་པའི་ཐ་སྙད་མཐུན་པར་གསུངས་པ་མ་གཏོགས། སོ་ཐར་གྱི་སྡོམ་པ་གཟུགས་ཅན་ཡིན་པའི་འཐད་སྒྲུབ་ནི་གཙོ་བོར་མ་མཛད་པའི་ཕྱིར། དེར་མ་ཟད་བྱང་སྡོམ་གྱི་ངོ་བོ་རྣམ་རིག་མིན་པའི་གཟུགས་སུ་བཤད་པའང་ཡོད་དེ། སློབ་དཔོན་བུདྡྷ་ཤྲཱིའི་རྒྱལ་བའི་ལམ་འཇུག་ལས། ཆོ་ག་བཞིན་དང་སྡོམ་བླངས་ན། །བྱང་ཆུབ་སྨོན་པ་ལྡན་གྱུར་ཏེ། །ཉོན་མོངས་སོགས་ཀྱིས་སྒྲིབ་པའི་ཕྱིར། །དེ་ཡི་གཟུགས་ནི་མི་གསལ་བའོ། །མ་རིག་པ་ཡི་གཟུགས་ཡིན་ཕྱིར། །རྣམ་པར་རིག་བྱེད་མིན་ཞེས་བརྗོད། །ཞེས་འབྱུང་ངོ༌། །མཆན། ཅེས་པ་ལ་ཉོན་ཐོས་པ་སྔ་རབས་པས་སོ་ཐར་གྱི་སྡོམ་པ་གནོད་པ་གཞི་བཅས་ལས་ལོག་པར་བཞེད། ཅེས་པའི་དོན་ནི། སྔོན་སངས་རྒྱས་བཞུགས་པའི་དུས་ན་ཟླ་བ་ཕྱེད་ཕྱེད་ཅིང་རྒྱུད་དག་པར་ཁས་ལེན་པ་ན། དེ་བཞིན་གཤེགས་པ་ཉིད་ཀྱིས་ཚིགས་སུ་བཅད་པ་རེ་གསུངས་པས་དགེ་སློང་རྣམས་ཀྱི་གསོ་སྦྱོང་གི་གོ་ཆོད་དུ་བྱེད་པ་ཡོད་དེ། རྣམ་འབྱེད་ལས་སངས་རྒྱས་རབས་བདུན་གྱི་གསོ་སྦྱོང་ལ་སོགས་པ་གསུངས་ལ། དུས་དེར་སྡོམ་པའི་ངོ་བོ་བེམས་ཤེས་འདི་ལྟ་བུའོ་ཞེས་མཐའ་གཅིག་ཏུ་མི་གསལ་ཞིང༌། དེ་ལྟ་ནའང་སྟོན་པའི་སྐུ་ཚེ་ཡོངས་ཀྱི་རྣམ་ཐར་གྱི་ཞར་ལ་འདུལ་བའི་བླང་དོར་གྱི་བསླབ་བྱ་ཡོངས་རྫོགས་གསལ་བར་མཛད་པའི་ཆོས་ཚུལ་ལ་འདུལ་བ་ལུང་སྡེ་བཞིར་གྲགས་ཏེ། ཕྱིས་དེ་བཞིན་གཤེགས་པ་མྱ་ངན་ལས་འདས་ནས་འདུལ་བའི་རྣམ་བཞག་ཡོངས་རྫོགས་ཏེ། བཀའ་བསྡུ་བྱས་པའི་རྗེས་ནས་འདུལ་བའི་ལག་ལེན་དང་སྡོམ་པའི་ངོ་བོ་ལ་རྩ་བའི་སྡེ་པ་དང་གྱེས་པས་སྡེ་པ་དག་འདོད་པ་མི་འདྲ་བ་དུ་མ་བྱུང་བས་ལུགས་ཐ་དད་པར་འཆད་དོ། །

 མདོ་སྡེ་པས་སྡོམ་པའི་ངོ་བོ་སྤོང་སེམས་མངོན་གྱུར་བྲེང་མ་ཆད་དུ་འདོད་ཟེར་བ་འདི་ཡང་ཡི་གེ་ཉམས་པ་ཡིན་ཏེ། གཉིད་སོགས་ཀྱི་སྐབས་སུ་མངོན་གྱུར་བྲེང་མ་ཆད་དུ་མེད་པས། སྤོང་སེམས་ས་བོན་དང་བཅས་པ་གཏོང་རྒྱུ་མ་བྱུང་གི་བར་རྒྱུན་མ་ཆད་པ་ཞེས་འཆད་དགོས་རྒྱུ་ཡིན། སྐྱོབ་པ་འབྲི་ཁུང་པའི་བཞེད་པས། སོ་ཐར་གྱི་སྡོམ་པ་རྣམ་རིག་མིན་པའི་གཟུགས་སུ་བཞེད་ཚུལ་དེ་ལྟར་ཞེ་ན། སངས་རྒྱས་འདིའི་བསྟན་པའི་གསལ་བྱེད་འཕགས་པ་ཀླུ་དང༌། དེའི་དགོངས་པ་མ་ནོར་བ་འགྲེལ་བ་ལ། སངས་རྒྱས་བསྐྱངས་དང་ཟླ་བ་གྲགས་པ་བྱོན་པ་ལས། དེ་དག་གི་དགོངས་པ་དབུ་མ་ཆེན་པོའི་ལུགས་མི་འཇིགས་པར་སྨྲ་བ་ལ་ནི་གངས་ཅན་གྱི་ལྗོངས་འདིར་སྐྱོབ་པ་ཉིད་སངས་རྒྱས་ཐམས་ཅད་ཀྱི་སྤྲུལ་པའི་སྐུར་བྱོན་པ་ཡིན་ལ། དེས་ཤེས་བྱ་ལ་རྣམ་པར་བཞག་པ་ཇི་ལྟར་མཛད་སྙམ་ན། ཤེས་བྱ་ཐམས་ཅད་ལ་དོན་དམ་བདེན་པ་དང་ཀུན་རྫོབ་བདེན་པ་ཞེས་རྣམ་བཞག་གཉིས་ཐ་སྙད་བྱེད་པའི་རྟེན་དུ་མཛད་ནས། དེའང་དོན་དམ་བདེན་པ་ནི་བདེན་པའོ། །ཀུན་རྫོབ་བདེན་པ་ནི་རྫུན་པའོ་ཞེས་ལྷན་སྐྱེས་ཀྱི་བློའི་འཛིན་སྟངས་དང་གྲགས་པ་སོར་བཞག་ཙམ་ཞིག་གིས་ཐ་སྙད་གནས་སྐབས་པར་མཛད་ནས། མཐར་ཐུག་ཀུན་རྫོབ་ཀྱི་བདེན་པའི་བདེན་ཚུལ་སེམས་པ་ན། ཀུན་རྫོབ་རྫུན་པར་བདེན་རྒྱུ་ཡང་གྲུབ་རྒྱུར་མ་བྱུང་ན། དོན་དམ་བདེན་པར་གྲུབ་རྒྱུ་ཡང་མ་རྙེད་པས། དོན་དམ་པའི་བདེན་པའི་དབང་དུ་ན། སྨྲ་བསམ་སྤྲོས་བརྗོད་གང་དུའང་མ་བཏུབ་པ་ལས་སྒྲོ་འདོགས་སྐུར་འདེབས་ཅི་ཡང་བྱེད་མི་ཤེས་ཤིང་བྱེད་མི་ནུས་པའོ། །གནས་སྐབས་ཐ་སྙད་བྱེད་པའི་དོན་དམ་བདེན་པ་ནི་དེ་ལྟར་དཔྱད་ན་གང་དུ་ཡོད་མེད་དང་ཡིན་མིན་དང༌། དེ་དག་ལ་གཉིས་ཡིན་དང་གཉིས་མིན་གྱི་ཕུང་གསུམ་གང་དུ་ཡང་མ་གྲུབ་པའི་དབུ་མ་པ་རྣམ་པར་དག་པ་ཞིག་དེ་ཁོ་ནར་གནས་པ་ལ་རིག་ཤེས་ཚད་མ་ལ་སོགས་པ་བློའི་འཛིན་སྟངས་མ་འཁྲུལ་བའི་དམིགས་ཡུལ་ཙམ་ཞིག་ཏུ་བརྗོད་ལ། དེ་ནི་རྣམ་གྲངས་པའི་དོན་དམ་བདེན་པ་ཞེས་འཇོག་གོ །ཀུན་རྫོབ་ལ་ཀུན་རྫོབ་བདེན་པ་དང༌། ཀུན་རྫོབ་ཙམ་པོ་བ་གཉིས་ལས། ཀུན་རྫོབ་བདེན་པ་ལ་ཡང་ལོག་གཉིས་ཏེ། མི་བདེན་བཞིན་བདེན་པ་ལྟར་སྣང་ལ། སྣང་བ་བཞིན་དོན་བྱེད་པར་ནུས་པ་དང་མི་ནུས་པའི་ཡུལ་དང་ཤེས་པ་བདེན་པ་དང་མ་འཁྲུལ་བ་དང་བརྫུན་པ་དང་འཁྲུལ་བའོ་ཞེས་ཐ་སྙད་བྱེད་དོ། །མི་བདེན་བཞིན་བདེན་པར་སྣང་སྟེ་དོན་བྱེད་ནུས་ནི། མ་བཅོས་པ་དང་མི་འགྱུར་བ་དང་མི་བསླུ་བའི་བདེན་པ་དང༌། དོན་བྱེད་ནུས་ཅན་མིན་པས། བཅོས་མ་དང༌། འགྱུར་བ་དང༌། བསླུ་བའི་བདེན་པ་དང༌། དོན་བྱེད་ནུས་ཀྱི་རྟོག་པས་བཏགས་པའི་གོམས་པའི་སྣང་བ་ཙམ་དུ་ཟད་དེ། ཇི་སྐད་དུ། དེ་གང་བཅོས་མ་བདེན་པར་སྣང་དེ་ནི། །ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །ཞེས་གསུངས་སོ། །ཀུན་རྫོབ་ཙམ་ནི་འཕགས་པའི་རྗེས་ཐོབ་ལ་སྣང་སྟེ། སྣང་བ་ལྟར་བདེན་པ་དོན་བྱེད་ནུས་མཚན་ཉིད་པའི་གཟུང་འཛིན་དང་བྲལ་ཡང༌། མེད་བཞིན་སྣང་བ་གཟུགས་བརྙན་གྱི་འོལ་སྤྱི་ཙམ་དུ་འཆར་བའོ། །དེ་ལ་ཇི་སྲིད་ཀུན་རྫོབ་ལ་བདེན་འཛིན་དང་མ་བྲལ་བའི་སྐབས་ན་ཀུན་རྫོབ་བདེན་པ་དང་སྒོ་བསྟུན་ནས་བླང་དོར་དང་བསགས་སྦྱང་གི་ཐ་སྙད་བྱེད་དོ། །དེ་དང་བྲལ་བ་ན་ཀུན་རྫོབ་ཙམ་དང་སྒོ་བསྟུན་ནས། བླང་དོར་དང་བསག་སྦྱང་གི་ཐ་སྙད་བྱེད་དོ། །དེ་ལྟར་གྲུབ་མཐས་བློ་མ་བསྒྱུར་བའི་འཇིག་རྟེན་པ་དང་ཐུན་མོང་བའི་ཀུན་རྫོབ་བདེན་པའི་འཇུག་ལྡོག་བྱེད་པ་ན། ཁྲུས་བྱེད་པ། མེ་སྤར་བ། མི་དགེ་བ་བཅུ་སྤོང༌། དགེ་བཅུ་སྒྲུབ་པ་སོགས་དེ་པ་ལ་གྲགས་པའི་ཐ་སྙད་དང་སྒོ་བསྟུན་ནས་དེ་དང་རྗེས་སུ་མཐུན་པར་འཇུག་སྟེ་བྱ་བ་བྱེད་དོ། །གྲུབ་མཐས་བློ་བསྒྱུར་བའི་སྐྱེ་བོ་རང་གི་སྡེ་པས་ཐ་སྙད་བྱེད་པ་དང༌། ཐུན་མོང་བའི་ཀུན་རྫོབ་བདེན་པ་སྐྱེ་བོ་ཕལ་པ་ལ་མ་གྲགས་པའི་སོ་ཐར་གྱི་སྡོམ་པ་དང༌། སྡོམ་མིན་སོགས་ལ་འཇུག་ལྡོག་བྱེད་ན། སྡོམ་པ་དེ་གཟུགས་ཅན་ཡིན་པ་སོགས་དེ་པ་ལ་གྲགས་པའི་ཐ་སྙད་དང་སྒོ་བསྟུན་ནས་དེ་དང་རྗེས་སུ་མཐུན་པར་འཇུག་སྟེ་བྱ་བ་བྱེད་དོ། །སྡེ་པ་ལ་མ་གྲགས་པའི་སེམས་ཙམ་པས་ཐ་སྙད་བྱེད་པ་དང་ཐུན་མོང་བའི་ཀུན་རྫོབ་བདེན་པ། ཀུན་གཞིའི་རྣམ་ཤེས་དང་མཚན་ཉིད་གསུམ་ལ་བརྟེན་ནས་འཇུག་ལྡོག་བྱེད་པ་ན་ཀུན་གཞིའི་རྣམ་ཤེས་སོགས་དེ་པ་ལ་གྲགས་པའི་ཐ་སྙད་དང་སྒོ་བསྟུན་ནས། དེ་དང་རྗེས་སུ་མཐུན་པར་འཇུག་སྟེ་བྱ་བ་བྱེད་དོ། །དེ་ཡང་འཇིག་རྟེན་ན་ཐ་སྙད་ཀྱི་གྲགས་པ་ནི་གཉིས་ཏེ། འཇིག་རྟེན་རང་ཉིད་ལ་གྲགས་པའི་འཇིག་རྟེན་གྱི་གྲགས་པ་དང༌། བསྟན་བཅོས་གཞན་ལ་གྲགས་པ་འཇིག་རྟེན་དུ་གྲགས་པ་གཉིས་ཡོད་པའི་ཐ་སྙད་ཀུན་རྫོབ་པའི་ཚེ་གྲགས་པ་གཉིས་ཀའི་ཐ་སྙད་དང་རྗེས་སུ་མཐུན་པར་སྨྲའོ། །དེ་ལྟ་ནའང་ཐ་སྙད་དེ། དེའི་ཚེ་རང་དང་གཞན་གྱི་ལུགས་རང་དབང་ཅན་དུ་ནི་འགར་ཡང་ཁས་བླངས་པ་མེད་ལ། དེ་དང་རྗེས་མཐུན་དུ་ཐ་སྙད་འདོགས་པ་ཙམ་ཞིག་བྱས་པ་ཡིན་ནོ། །དཔེར་ན་ཁ་ཆེ་སྣ་ཉག་ལ་སེང་གེར་བརྡ་བྱེད་སྔ་མས་འབོད་པ་ན། བརྡ་བྱེད་ཕྱི་མས་སེང་གེར་འབོད་ཀྱང་རང་གཞན་གྱི་ལུགས་གཉིས་ཀར་དེ་སེང་གེ་ཡིན་ནས་དེར་འབོད་པ་མ་ཡིན་པ་བཞིན་ནོ། །དེས་ན་སོ་ཐར་གྱི་སྡོམ་པའི་ངོ་བོ་གཟུགས་ཅན་མིན་པའི་ཐ་སྙད་འདི་ནི་རང་སྡེ་ཐེག་དམན་གྱི་འདུལ་མངོན་གྱི་གྲགས་པ་དང་སྒོ་བསྟུན་ནས་རྒྱལ་བ་འབྲི་ཁུང་པ་ཉིད་སྨྲའོ། །ཞེས་བཞེད་པར་སྣང་ངོ༌། །

 འོ་ན་ཁ་ཅིག་འདིར་སོ་སོ་ཐར་པའི་སྡོམ་པ་གཟུགས་སུ་ཡོད་པ་བྱེ་སྨྲ་ལྟར་ཐ་སྙད་བྱེད་པ་དེ་མི་རིགས་པར་ཐལ། གོང་དུ་འདུལ་བ་ལུང་སྡེ་བཞིའང་ཐེག་ཆེན་དུ་བཞུགས་པར་གསལ་བ་སྨྲས་པའི་ཕྱིར་ཞེ་ན། གོང་དུ་འདུལ་བ་ལུང་སྡེ་བཞི་ཡང་ཐེག་པ་ཆེན་པོའི་གང་ཟག་གི་བསླབ་བྱའི་གནས་ཡིན་ཞེས་བརྗོད་པས། སོ་ཐར་སྡོམ་པ་བྱེ་སྨྲས་གཟུགས་ཅན་དུ་སྨྲ་བ་ལྟར། གཟུགས་ཅན་ནོ་ཞེས་ཐ་སྙད་ཙམ་ཞིག་སྨྲ་བ་ལ་འགལ་བ་དང་གནོད་པ་ཇི་ལྟར་ཡོད་པ་དེ་སྟོན་ཅིག །ཁོ་བོ་ཅག་ནི་སྡེ་པའི་ངོར་སོ་ཐར་གྱི་སྡོམ་པའི་ངོ་བོ་གཟུགས་ཅན་ལ་སོགས་པའི་ཐ་སྙད་ཙམ་དང་རྗེས་མཐུན་དུ་སྨྲས་ནས། དེའི་བློ་རིམ་གྱིས་བཀྲི་སྟེ། ཐེག་པ་ཆེན་པོ་དབུ་མའི་ཚུལ་ཟབ་པ་དང་རྒྱ་ཆེ་བའི་གོ་འཕང་ལ་འགོད་པའི་ཆེད་དུ་ཆོས་ཀྱི་སྟོན་ཚུལ་འདི་ལྟ་བུ་ནི། མགོན་པོ་འབྲི་ཁུང་པ་ལྟ་བུ་ཉིད་འདྲ་བའམ་ཉིད་ལས་མི་ཞན་པ་ཞིག་གིས་མ་གཏོགས་མཁས་པར་གྲགས་པའི་སྐྱེ་བོ་གཞན་གྱིས་ཤེས་བྱར་མི་འགྱུར་བ་ཡིན་ནོ། །དེ་སྐད་དུ། བརྡ་སྤྲོད་པ་དག་ཇི་ལྟ་བུར། །ཡི་གེའི་ཕྱི་མོ་ཀློག་འཇུག་ལྟར། །དེ་བཞིན་སངས་རྒྱས་སེམས་ཅན་ལ། །ཇི་ཙམ་བཟོད་པའི་ཆོས་སྟོན་ཏོ། །ཞེས་འབྱུང་ངོ༌། །དེས་ན་རྗེ་འདི་ནི་གདུལ་བྱ་དང་འཚམས་པར་ཆོས་ཀྱི་སྟོན་ཚུལ་བྱེ་སྨྲ་སོགས་ཀྱི་ཐ་སྙད་མཐའ་ཡས་པའི་སྒོ་ནས། མཐར་ཐུག་ཟབ་མོ་དབུ་མའི་ལྟ་སྤྱོད་ཁོ་ནར་གཞོལ་བ་དང་འབབ་པའི་ཆེད་དུ་ཆོས་ཀྱི་འཁོར་ལོ་སྔོན་ལྷ་དང་བཅས་པའི་འཇིག་རྟེན་དུ་སུས་ཀྱང་མ་བསྐོར་བ་ཉིད་ཀྱི་དམ་པའི་ཆོས་ཀྱི་དགོངས་པ་གཅིག་དང༌། དབྱངས་གཅིག་དང༌། མགྲིན་པ་གཅིག་གིས་གསུངས་པ་ཞེས་པ་ཉིད་ཞིང་འདིར་སེང་གེའི་སྒྲ་ཡིས་བསྐོར་བ་ལ། རྟོག་གེ་སྐལ་ངན་གྱི་ཝ་སྐྱེས་སྐྱེངས་པ་དང་ཞུམ་པའི་ངུད་མོ་ནི་སྣ་ཚོགས་པར་སྒྲོག་པར་བྱུང་ངོ༌། །

 དེ་ཡང་ཐེག་དམན་པས་སེམས་ཅན་ཡལ་བར་འདོར་བ་དང༌། བྱང་ཆུབ་ཆེན་པོའི་ལྟ་སྤྱོད་ལ་མི་འཇུག་པ་རྣམས་ནི་ཐེག་དམན་གྱི་ལམ་གྱི་སྐྱོན་ཡིན་པས། ཐེག་པ་ཆེན་པོ་པ་དང་ལྷག་པར་རིག་པ་འཛིན་པའི་རྣལ་འབྱོར་པས་སྤང་བྱ་ཡིན་ཡང༌། ཐེག་དམན་གྱི་སྡེ་སྣོད་གསུམ་དུ་བྱང་ཆེན་གྱི་རྒྱུར་འགྱུར་གྱི་དགེ་རྩ་ལ་ནི། རྒྱུ་འབྲས་ཀྱི་ཐེག་པའི་རྣལ་འབྱོར་པ་ཆེན་པོ་རྣམས་ལྷག་ཏུ་གཅེས་སྤྲས་མཛད་པ་ཡིན་པས་འདི་ལྟ་བུའི་གནད་རང་གིས་མ་གོ་བཞིན། འདི་ལྟ་བུའི་གནད་ཤེས་པ་ལ་འགལ་བ་སྟོན་པ་སྐད་བྱེད་པ་ཐམས་ཅད། ཆགས་ལྡན་གྱི་སྐྱེས་བུ་ཁ་ཤོབ་ཆགས་བྲལ་གྱི་མཛེས་མ་ཡིད་མགུ་བའི་ཐབས་སུ་སྟོན་པ་ལྟར་འགྱུར་བ་ལས་གཞན་དུ་མེད་དེ། མདོ་སྡེ་པས་སོ་ཐར་གྱི་སྡོམ་པ་རྣམ་རིག་མིན་པའི་གཟུགས་སུ་འདོད་པར་མ་ཟད། ཐེག་པ་ཆེན་པོའི་བསྟན་བཅོས་འགའ་ཞིག་ཏུའང༌། ཉན་ཐོས་དང་ཐེག་ཆེན་གྱི་སོ་སོ་ཐར་པའི་སྡོམ་པ་དབྱེ་བསལ་མ་བྱས་པར། སོ་སོ་ཐར་པའི་སྡོམ་པ་ཡང་དག་པར་བླངས་པ་ལས་བྱུང་བའི་ཆ་ནི་རྣམ་རིག་མིན་པའི་གཟུགས་སུ་གསུངས་པའང་ཆེས་མང་སྟེ། མངོན་པ་ཀུན་ལས་བཏུས་ལས། སོ་སོར་ཐར་པའི་སྡོམ་པ་ཡང་དག་པར་བླང་བ་ལས་བྱུང་བ་ཞེས་བཤད་ནས་གཟུགས་ཕུང་གི་ནང་དུ་བསྡུས་ཤིང༌། ཕུང་པོ་ལྔའི་རབ་ཏུ་བྱེད་པར་རིག་བྱེད་མིན་པའི་མཚན་ཉིད་གསལ་བར་བཤད་ལ། དབུ་མའི་གཞུང་ཟླ་གྲགས་ཀྱིས་བཤད་པའི་ཕུང་པོ་ལྔ་པར་ཡང་རིག་བྱེད་མིན་པའི་གཟུགས་གསལ་བར་བཤད་ལ། ཡང་སྤྱོད་འཇུག་ཏུ་ནི། སྤོང་བའི་སེམས་ནི་ཐོབ་པ་ལ། །ཚུལ་ཁྲིམས་ཕ་རོལ་ཕྱིན་པར་བརྗོད། །ཅེས་དང༌། མདོ་རྒྱན་དུ། རྩ་བ་སེམས་པ་ལ་བརྟེན་ནས། །ཞེས་སོགས་ཚུལ་ཁྲིམས་དང་སྡོམ་པ་ནི་སེམས་པ་ལ་རག་པས། སྤོང་ཉེས་སྤྱོད་ཀྱི་རྐྱེན་ཉེ་བ་ན་སྤོང་བའི་སེམས། བསྒྲུབ་བྱའི་རྐྱེན་ཉེ་བ་ན་སྒྲུབ་པའི་སེམས་པ་ཅན་ཞེས་བཀའ་གདམས་ལམ་རིམ་ལས་སོ། །མཆན། སེམས་ཀྱི་བློའི་ནུས་པ་རྒྱུན་མ་ཆད་ལ་ཚུལ་ཁྲིམས་དང་སྡོམ་པར་འཇོག་པར་བཤད་པས་སོ་ཐར་དང་བྱང་སྡོམ་གཉིས་ཀའང་སེམས་པའི་བློ་ནུས་རྒྱུན་མ་ཆད་པ་ལ་བཞག་པའང་ཡོད་དེ་སྐབས་ཀྱི་སོ་ཐར་དེ་ཐེག་དམན་ལུགས་ཀྱི་སོ་ཐར་དང་ཐེག་ཆེན་ལུགས་ཀྱི་སོ་ཐར་གང་ཡིན་ནམ། དེར་མཐའ་གཅིག་ཏུ་གསལ་བར་མ་གསུངས་ཏེ། འོན་ཀྱང་གཙོ་ཆེར་ཐེག་ཆེན་སོ་ཐར་གྱི་དབང་དུ་བྱས་ཏེ། འཆི་བས་མི་གཏོང་བའི་དབང་དུ་བྱས་པ་གཙོ་ཆེའོ། །དེས་ན་མགོན་པོ་འབྲི་ཁུང་པ། སློབ་དཔོན་ཐོགས་མེད་དང་ཞི་ལྷའི་རྗེས་སུ་འབྲངས་ནས་བསྟན་བཅོས་འཆད་པར་གྱུར་པའི་གང་ཟག་ནི་མ་ཡིན་ཏེ། དེ་དག་ལས་རྒྱུད་ཚོད་མཐོ་བའི་སངས་རྒྱས་མཆོག་གི་སྤྲུལ་སྐུ་ཡིན་པའི་ཕྱིར། དེ་ལྟ་ནའང་གདུལ་བྱའི་བློ་མོས་དང་འཚམས་པར་ཆོས་འཆད་པ་ན། དེ་དག་གིས་གཞུང་ལུགས་གང་ཡིན་སོ་སོར་འཆད་པ་ན། སོ་སོའི་བཞེད་པ་དང་མཐུན་པར་དེའི་རྗེས་སུ་ཐ་སྙད་མི་མཛད་པའང་མ་ཡིན་ནོ། །

 འདིར་གསང་ཕུ་ནས་ཆོས་རྗེ་ཤཱཀྱ་པས། དམ་ཆོས་དགོངས་པ་གཅིག་པ་ལ་སྐྱོན་འདི་ལྟར་དུ་བཟུང་སྟེ། ཐེག་པ་ཆེན་པོའི་ལུགས་གཞིར་བྱས་ལ་སོ་ཐར་སྡོམ་པ་ཆོས་ཅན། ཤི་འཕོས་པས་གཏོང་བར་གཟུགས་ཅན་དུ་གྱུར་ཐལ་འགྱུར་འདི་ནི་གཟུ་བོར་སྤྱོད་ན་མ་ངེས་པ་ཆེན་པོར་སྣང་ཏེ། སྤྱིར་སྡོམ་པ་གཟུགས་ཅན་ཡིན་ན་ཤི་འཕོས་པས་གཏོང་བས་ཁྱབ་པ་མ་ཡིན་ཏེ། སོ་ཐར་གྱི་སྡོམ་པར་མ་ཟད། བྱང་སྡོམ་ཀྱང་སློབ་དཔོན་བུ་དྷཱ་ཤྲཱི་ལ་སོགས་པས་གཟུགས་ཅན་དུ་བཤད་ཀྱང༌། དེ་བྱང་ཆུབ་སྙིང་པོའི་མཐའ་ཅན་དུ་ངེས་པས་བྱང་སྡོམ་རྣམ་རིག་མིན་པ་དེ་གཏོང་བར་མི་འགྱུར་བའི་ཕྱིར། འོ་ན་རྣམ་རིག་མིན་པའི་སྡོམ་པ་དེ་འཆི་འཕོ་བས་མི་གཏོང་ན། ཇི་ལྟར་ཚེ་རབས་ཕྱི་མར་རྗེས་སུ་འབྲང་ཞེ་ན། བྱང་ཆུབ་ཀྱི་སེམས་མི་བརྗེད་པའི་རྒྱུ་བཞི་ལ་བསླབས་པའི་སྟོབས་ཀྱིས། ཚེ་རབས་ཕྱི་མར་བྱང་ཆུབ་ཀྱི་སེམས་བསྐྱེད་པ་མི་ཉམས་པར་དྲན་པ་ལ། དེའི་སྡོམ་པ་གཟུགས་ཅན་པའང་རྟེན་ཅིང་འབྲེལ་བར་འབྱུང་བའི་ཆོས་ཉིད་ཀྱིས་དེར་སྣང་བ་ལ་གནོད་པ་ཅི་ཡང་ཡོད་པ་མ་ཡིན་ཏེ། བྱང་ཆུབ་སེམས་དཔའ་དག་པ་དང་མ་དག་པའི་ཞིང་དུ་ཏིང་ངེ་འཛིན་དང་དབང་འབྱོར་བའི་མཐུས་སྐྱེ་བ་ལེན་པ་ན་དེར་རང་ལུས་གཟུགས་ཀྱི་རྣམ་པར་སྣང་དུ་རུང་བ་ལ་གནོད་པ་གཞན་མེད་པ་དང་མཚུངས་པ་ཉིད་ཀྱི་ཕྱིར། ཕྱིས་ཀྱི་རྟོག་གེ་བ་ཟང་ཟིང་ཅུང་ཟད་ཀྱི་དབེན་བཅོས་པ་དག་གིས། འཕགས་པ་ཚར་གཅོད་པའི་ཐལ་འགྱུར་བྱེད་སྐད་པའང་སེམས་ཅན་དམྱལ་བ་ཆེན་པོའི་རྒྱུ་འབའ་ཞིག་གོ །མཆན། པའི་སྡོམ་པ་ཡིན་པའི་ཕྱིར། ཞེས་བྲིས་ནས་འཁོར་གསུམ་ཡིན་པ་སྐད་དུ་བྱས་གདའ་བ། ཐེག་པ་ཆེན་པོའི་མདོ་བསྟན་བཅོས་ནས་སྡོམ་པ་གཟུགས་ཅན་དུ་བཤད་པས། ཐེག་པ་ཆེན་པོར་རང་ལུགས་ལ་ཐུན་མོང་མ་ཡིན་པའི་སོ་ཐར་གྱི་སྡོམ་པ་གཟུགས་ཅན་ཡིན་པའི་ཐ་སྙད་མཛད་པར་མ་ངེས་པས་ཐེག་པ་ཆེན་པོར་ཐེག་ཆེན་ཐུན་མོང་མིན་པར་གྲགས་པའི་སོ་ཐར་གྱི་སྡོམ་པ་གཟུགས་ཅན་ཡིན་པ་མཐའ་གཅིག་ཏུ་རྟགས་མ་གྲུབ་ལ། ཐེག་ཆེན་དུ་ཉན་ཐོས་དང་ཐུན་མོང་དུ་གྲགས་པའི་སོ་ཐར་གྱི་སྡོམ་པ་གཅིག་ཡོད་པ་དེ་ལུགས་དེའི་ཆོ་གས་བླང་བ་ན། འཆི་འཕོས་པ་ན་གཏོང་བར་འགྱུར་བ་ཞིག་ཡོད་པ་དེས་ན། དེའི་ཆ་ནས་འདོད་ལན་བཏབ་ཀྱང་ཆོག་པའི་ཕྱིར། ཁྱེད་ཀྱི་རིགས་པ་འདི་འདྲས་རིགས་པ་འཐད་ལྡན་གྱི་གོ་ཆོད་ན། ཐེག་པ་ཆེན་པོའི་ལུགས་གཞིར་བཞག་ལ། སེམས་ཅན་ཐམས་ཅད་ཆོས་ཅན། རིགས་གཅིག་ཏུ་ངེས་པ་མ་ཡིན་པར་ཐལ། རིགས་ཅན་གསུམ་སོ་སོར་ངེས་པར་ཁས་ལེན་པའི་ཐེག་པ་ཞིག་ཡོད་པའི་ཕྱིར། རྟགས་མ་གྲུབ་ན་སེམས་ཙམ་པ་ཐེག་ཆེན་མ་ཡིན་པར་གསལ། འདོད་ན་ཉིད་ཀྱང་དབུ་མ་པ་མ་ཡིན་པར་གྲུབ། ཡང་ཐེག་པ་ཆེན་པོའི་མདོ་དང་བསྟན་བཅོས་ནས་སྡོམ་པ་གཟུགས་ཅན་ཙམ་དུ་བཤད་པས། སྡོམ་པ་གཟུགས་ཅན་ཡིན་པར་དེ་པའི་འདོད་པ་མཐར་ཐུག་ཡིན་དགོས་སྙམ་ན། འོ་ན་ཐེག་དམན་གཞི་ཤེས་ཆོས་ཅན་ཐེག་ཆེན་གཞི་ཤེས་ཡིན་པར་ཐལ། ཡུམ་གྱི་མདོར་ཐེག་དམན་གཞི་ཤེས་བཤད་པའི་ཕྱིར། དེས་ན་སྐྱོབ་པ་འབྲི་ཁུང་པའི་བཞེད་པ་ཕྲ་གསང་གི་ཟབ་གནད་ཉམས་སུ་མ་མྱོང་བཞིན་དུ་རྟགས་འདི་སྐྱོབ་པ་འབྲི་ཁུང་པ་ཁྱོད་ཀྱིས་ཁས་བླང་དགོས་སོ་ཞེས་སྨྲ་བ་ནི། ནན་གྱིས་ཁྱོད་འདི་འདོད་ཅེས་པ། །གསལ་བར་དབང་ཕྱུག་སྤྱོད་པ་ཡིན། །ཞེས་པ་ལྟར། སྦྲང་བུའི་ལག་པས་ཉི་མ་སྒྲིབ་པར་འདོད་ནས། རང་གི་མིག་གི་ཐད་སོར་བཀབ་པ་ན་རང་ཉིད་ཀྱིས་ཉི་མའི་དཀྱིལ་འཁོར་མ་མཐོང་བ་ཙམ་ལས་ཉི་མའི་འོད་ཟེར་འགོག་མི་ནུས་པ་བཞིན། རྒྱལ་བ་འབྲི་ཁུང་པ་ལ་འགལ་བ་སྡེབ་པ་སྐད་བྱེད་པ་ཐམས་ཅད་ཆོས་སྤོང་དང་སྐྱབས་གནས་དམ་པ་ལ་སྐུར་འདེབས་ཀྱི་ལས་བསགས་པས་རང་ཉིད་ཉམས་པ་ལས། གཞན་བདེ་བར་གཤེགས་པ་སྐྱོབ་པ་འབྲི་ཁུང་པའི་རིང་ལུགས་བཟང་པོ་ལ་ནི་གནོད་པ་ཅི་ཡང་ཡོད་པ་མ་ཡིན་ནོ། །

 ད་ནི་རྣམ་རིག་མ་ཡིན་པའི་གཟུགས་བྱེ་སྨྲས་འདོད་པ་དེའི་གཏོང་ཐོབ་སོགས་ཀྱི་རྒྱུ་མཚན་ཅུང་ཟད་བཤད་པར་བྱ་སྟེ། སྤྱིར་གཟུགས་ཕུང་ལ། མཛོད་ལས། གཟུགས་ནི་དབང་པོ་ལྔ་དང་དོན། །ལྔ་དང་རྣམ་རིག་བྱེད་མིན་ཉིད། །ཅེས་བཤད་ནས། རྣམ་རིག་མིན་པའི་གཟུགས་ལ། སྡོམ་སྡོམ་མིན་བར་མའི་རྣམ་རིག་མིན་པ་གསུམ་ཡོད་པ་ལས། སོ་ཐར་གྱི་སྡོམ་པ་གང་ལས་ཐོབ་པ་ནི། འདོད་གཏོགས་ཐམས་ཅད་གཉིས་ཀ་དང༌། །ད་ལྟར་དག་ལས་ཐོབ་པར་འགྱུར། །ཞེས་པས་སོ་ཐར་གྱི་སྡོམ་པ་ནི་སྤང་བྱའི་སྦྱོར་དངོས་འཇུག་གསུམ་ཐམས་ཅད་ལས། གཉེན་པོ་སྦྱོར་དངོས་འཇུག་གསུམ་ཐམས་ཅད་ཀྱིས་ཐོབ་ལ། དེར་མ་ཟད་སེམས་ཅན་དུ་སྟོན་མི་སྟོན་དང་བཅས་རང་གཉིས་ལས་ཐོབ་ཅིང༌། དུས་ནི་ཕུང་ཁམས་སྐྱེ་མཆེད་ད་ལྟ་བ་ལས་ཐོབ་ཅིང་སེམས་རྗེས་མི་འབྲང་བས་འདས་མ་འོངས་པ་ལས་ནི་མིན་ནོ། །བསམ་གཏན་ཟག་མེད་ཀྱི་སྡོམ་པ་གང་ལས་ཐོབ་པ་ནི། བསམ་གཏན་ཟག་མེད་སྡོམ་པ་ནི། །དངོས་དང་དུས་ནི་ཐམས་ཅད་ལས། །ཤེས་པས་ཆོས་ཉིད་ཀྱིས་ཐོབ་པས། །ལས་ལམ་དངོས་གཞི་ཁོ་ན་ལས་ཐོབ་དགོས་པ་དང༌། སེམས་ཀྱི་རྗེས་སུ་འབྲངས་པས་དུས་གསུམ་ཆར་ལས་ཐོབ་པའོ། །སྡོམ་མིན་ནི། སྡོམ་པ་མིན་པ་ཐམས་ཅད་དང༌། །ཡན་ལག་ཀུན་ལ་རྒྱུས་མིན་ནོ། །སེམས་ཅན་དུ་སྟོན་མི་སྟོན་ཐམས་ཅད་དང་ལས་ལམ་གྱི་ཡན་ལག་བདུན་པོ་ཀུན་ལས་ཐོབ་པའོ། །སློབ་དཔོན་དབྱིག་གཉེན་གྱིས་གཞན་པ་ཁ་ཅིག་ཕ་གསོད་པར་མི་འདོད་པ་ལྟ་བུ་ཉི་ཚེ་བའི་སྡོམ་མིན་ཡང་འདོད། རྒྱུ་ཐམས་ཅད་ལས་ཐོབ་པ་མིན་ཏེ། དུག་གསུམ་ལྷན་གཅིག་ཏུ་མི་འབྱུང་བའི་རྒྱུ་མཚན་གྱིས་སོ། །ཇི་ལྟར་ཐོབ་པའང༌། སྡོམ་པ་མིན་པ་བྱ་བའམ། །ཁས་ལེན་པ་ལས་ཐོབ་པར་འགྱུར། །ཞེས་གཤན་པ་སོགས་སྐྱེས་ཐོབ་ཀྱིས་གསོད་པའི་བྱ་བ་བྱེད་ཙམ་ནས་དང༌། ཡང་རྒྱལ་པོ་ལ་སོགས་ཀྱིས་དེར་བསྐོས་ནས་ཁས་ལེན་པའི་ཚུལ་གྱིས་སོ། །བར་མ་ཐོབ་ཚུལ་ནི། ལྷག་མའི་རྣམ་རིག་མིན་ཞིང་དང༌། །ལེན་དང་གུས་པར་བྱེད་ལས་ཐོབ། །ཅེས་པ་ལྟ་བུ་ཞིང་སངས་རྒྱས་ལ་ཕྱག་འཚལ་ནས་ཟས་བཟའ་སྙམ་པའི་ཡི་དམ་ལེན་པ་དང༌། དགེ་མི་དགེའི་བྱ་བ་ལ་གུས་པར་བྱེད་པའི་སྒོ་ནས་ཐོབ་པའོ། །

 དེ་ལྟར་ཐོབ་ཚུལ་བཤད་ཟིན་ནས་གཏོང་ཚུལ་ལ། སོ་ཐར་སྡོམ་པའི་གཏོང་རྒྱུ་ནི། མཛོད་ལས། བསླབ་པ་ཕུལ་དང་ཤི་འཕོས་དང༌། །མཚན་གཉིས་དག་ནི་བྱུང་བ་དང༌། །རྩ་བ་ཆད་དང་མཚན་འདས་ལས། །སོ་སོ་ཐར་པའི་འདུལ་བ་གཏོང༌། །ཞེས་བསླབ་པ་ཕུལ་བ་དང༌། ཤི་འཕོས་པ་དང༌། ཕོ་མོའི་མཚན་གཉིས་ཅིག་ཆར་བྱུང་བ་དང༌། རྒྱུད་ལ་དགེ་རྩ་ཆད་པ་དང༌། བསྙེན་གནས་མཚན་མོའི་མཐའ་ཅན་ཡིན་པས་དེ་དག་གིས་གཏོང་ངོ༌། །འདོད་པ་གཞན་ཡང༌། ཁ་ཅིག་ལྟུང་བར་གྱུར་ལས་སྨྲ། །གཞན་དག་དམ་ཆོས་ནུབ་པ་ལས། །ཁ་ཆེ་རྣམས་ནི་བྱུང་བ་ལ། །བུ་ལོན་ནོར་བཞིན་གཉིས་སུ་འདོད། །ཅེས་པས་བྱུང་བ་ནི་རྩ་ལྟུང་ལ་ཟེར་ལ། རྩ་བ་ལས་ལྟུང་བ་གང་བྱུང་བའི་ཆ་ནས་བུ་ལོན་ཅན་དང༌། མ་བྱུང་བའི་ཆ་ནས་ནོར་ཅན་བཞིན་ཚུལ་ལྡན་དང་ཚུལ་འཆལ་གཉིས་ཀར་འཇོག་གོ །བསམ་གཏན་གྱི་སྡོམ་པ་གཏོང་རྒྱུ་ལ། བསམ་གཏན་གཏོགས་པའི་དགེ་བ་ནི། །ས་འཕོས་ཉམས་པ་དག་གིས་གཏོང༌། །དེ་བཞིན་གཟུགས་མེད་གཏོགས། ཞེས་པས་ས་གོང་མ་ལས་འོག་མར་འཕོས་པ་དང༌། གོང་མའི་སྙོམས་འཇུག་ལས་ཉམས་པའོ། །གཟུགས་མེད་ཀྱང་དེ་དང་འདྲ་བའོ། །ཟག་མེད་ཀྱི་སྡོམ་པའི་གཏོང་རྒྱུ་ནི། འཕགས་པ་འབྲས་བུ་ཐོབ་སྦྱང་ཉམས་པ་ལས། ཞུགས་པ་འབྲས་བུ་ཐོབ་པ་དང༌། དབང་པོ་བརྟུལ་པོ་སྦྱངས་པ་དང༌། ལམ་ཕྱི་མ་གཉིས་ཀྱི་འབྲས་བུ་ཙམ་དབང་པོ་རྣོན་པོའི་ཁྱད་པར་ཅན་ལས་ཉམས་པའོ། །སྡོམ་མིན་གཏོང་རྒྱུ་ནི། སྡོམ་མིན་སྡོམ་པ་ཐོབ་པ་དང༌། །ཤི་དང་མཚན་གཉིས་བྱུང་བ་ལས། །ཞེས་པ་ནི་གོ་སླའོ། །བར་མའི་གཏོང་རྒྱུ་ནི། བར་མ་ཤུགས་བླངས་བྱ་བ་དང༌། །དོན་ཚེ་རྩ་བ་ཆད་པ་ལས། །ཞེས་པས་འཕེན་བྱེད་དད་ཉོན་གྱི་ཤུགས་དང་ཁས་བླངས་པ་དང༌། བླངས་པའི་བྱ་བ་དང༌། ཡུལ་མཆོད་རྟེན་དང༌། ལིངས་པའི་རྒྱ་ལྟ་བུ་དོན་དང་ཚེ་སྟེ་སྲོག་དང་དགེ་རྩ་ཆད་པ་ཞེས་གསལ་བྱེད་དུ་སྦྱར་བའོ། །

 སྤྱིར་གཟུགས་ལ་བསྟན་ཡོད་ཐོགས་བཅས་ཀྱི་གཟུགས་དང༌། བསྟན་མེད་ཐོག་བཅས་ཀྱི་གཟུགས། བསྟན་མེད་ཐོགས་མེད་ཀྱི་གཟུགས་གསུམ་ལས། དང་པོ་ནི། མིག་གི་ཡུལ་དུ་བསྟན་དུ་ཡོད་མེད་ལ་བསམས་ནས། བསྟན་ཡོད་འདིར་ནི་གཟུགས་གཅིག་པུ། །ཞེས་པ་དང༌། གཉིས་པ་ནི། རང་ཡོད་སར་གཟུགས་ཅན་གཞན་བསྐྱེད་པའི་གོ་བཀག་པའི་སྒྲིབ་ཐོགས་དང༌། རང་རང་གི་ཡུལ་དང་དམིགས་པ་དེ་ཉིད་ལ་ཐོགས་པའོ། །དང་པོ་ནི། སྐབས་འདིར་བསྟན་གྱི་ཐོགས་བཅས་ཀྱི་གཟུགས་མིག་སོགས་དབང་པོ་ལྔ་ཡུལ་ཐོགས་སོ། །སེམས་སེམས་བྱུང་རྣམས་དམིགས་ཐོགས་ཡིན་ཀྱང་གཟུགས་མིན་ནོ། །གསུམ་པ་བསྟན་མེད་ཐོགས་མེད་ནི། རྣམ་རིག་མིན་པའི་གཟུགས་ཏེ། དེ་ཡང༌། གཡེངས་དང་སེམས་མེད་པ་ཡི་ཡང༌། །དགེ་དང་མི་དགེ་རྗེས་འབྲེལ་གང༌། །འབྱུང་བ་ཆེ་རྣམས་རྒྱུར་བྱས་པ། །དེ་ནི་རྣམ་རིག་བྱེད་མིན་བརྗོད། །ཅེས་སོ། །དེའི་རྐང་པ་དང་པོས་གནས་སྐབས་ཀྱི་ཁྱད་པར་ཀུན་ནས་སློང་བྱེད་སེམས་གཡེངས་པ་དང༌། སེམས་མེད་ཀྱི་གནས་སྐབས་ན་ཡང་ཡོད་པས་རིག་བྱེད་ཀྱི་གཟུགས་སེལ། རྐང་པ་གཉིས་པས་ངོ་བོའི་ཁྱད་པར་དགེ་བ་དང་མི་དགེ་བ་གང་རུང་གི་རྒྱུན་རྗེས་སུ་འབྲེལ་བས་མིག་སོགས་རྣམ་སྨིན་གྱི་ངོ་བོར་གྱུར་པའི་དབང་པོ་རྣམས་སེལ། རྐང་པ་གསུམ་པས་རྒྱུའི་ཁྱད་པར་ནི། འབྱུང་བ་ཆེན་པོ་བཞི་རྒྱུར་བྱས་པས་རིག་བྱེད་མིན་པའི་གཟུགས་ཀྱིས་ཐོབ་པ་སེལ། ཡང་སྒྲས་ནི་མ་གཡེངས་པ་དང༌། སེམས་བཅས་ཀྱི་སྐབས་སུ་ཡང་ཡོད་པའི་དོན་ཏོ། །འོ་ན་གཟུགས་ནི་གཟུགས་སུ་རུང་བ་ཞིག་ལ་འདོད་ན། རིག་བྱེད་མིན་པ་ལ་མཚན་ཉིད་དེ་མ་ཚང་བས་གཟུགས་སུ་ཇི་ལྟར་ཡོད་ཅེ་ན། ལན་ལ་ལུགས་གཉིས་ལས། དང་པོ་ནི། དེ་ཀུན་ནས་སློང་བྱེད་རྣམ་པར་རིག་བྱེད་ཀྱི་གཟུགས་ལ་གནོད་པ་བྱར་རུང་གི་ཕྱིར། དེ་ལ་ཡང་གནོད་པ་བྱར་རུང་བ་ཡིན་ཏེ། ཤིང་ལྗོན་པ་གཡོས་པ་ན་གྲིབ་མ་གཡོས་པ་བཞིན། ཡང་ན་རྣམ་པར་རིག་བྱེད་ལོག་ན་རྣམ་པར་རིག་བྱེད་མ་ཡིན་པ་ཡང་ལྡོག་སྟེ། ལྗོན་པ་མེད་ན་གྲིབ་མ་མེད་པ་བཞིན་ནོ། །ལུགས་གཉིས་པ་ནི། རྟེན་གྱི་འབྱུང་བ་གཟུགས་སུ་ཡོད་པའི་ཕྱིར་དེ་ཡང་གཟུགས་སུ་ཡོད་པའོ། །འདི་ལ་བརྒལ་བ་དང༌། ལན་ནོ། །དང་པོ་ནི། དེ་ལྟ་ན་མིག་གི་རྣམ་ཤེས་སོགས་ཀྱང་གཟུགས་རུང་དུ་འགྱུར་ཏེ། རྟེན་གཟུགས་ཡོད་པའི་ཕྱིར་ཞེ་ན། གཉིས་པ་ནི། མིག་ཤེས་གཟུགས་ལ་རྟེན་པ་དང༌། རིག་བྱེད་མིན་པ་འབྱུང་བ་ལ་རྟེན་པ་གཉིས་མཚུངས་པ་མིན་ཏེ། རིག་བྱེད་མིན་པའི་རྟེན་འབྱུང་བ་ནི། དེའི་ཉེ་བར་ལེན་པའི་རྒྱུ་ཡིན་ལ། གཅིག་ཤོས་ཀྱིས་དེ་ལྟར་མིན་པར་ཤེས་པ་སྔ་མ་ཉིད་ཉེར་ལེན་གྱི་རྒྱུར་འདོད་པ་ཡིན་ནོ། །

 དེ་ལྟར་བྱེ་སྨྲས་སོ་ཐར་གྱི་སྡོམ་པའི་ངོ་བོ་གཟུགས་སུ་འདོད་པའི་ཚུལ་བཤད་ཟིན་ལ། ཐེག་པ་ཆེན་པོའི་སེམས་བསྐྱེད་པའི་སྡོམ་པ་ལས་ཐོབ་པའི་སོ་སོ་ཐར་པའི་སྡོམ་པ་དང༌། རིག་པ་འཛིན་པ་སྔགས་ཀྱི་སྡོམ་པ་ལས་ཐོབ་པའི་སོ་སོ་ཐར་པའི་སྡོམ་པ་ཕལ་ཆེ་བ་ཤེས་པའི་ཐོག་ནས་འཇོག་པའང་ཐེག་ཆེན་གྱི་མདོ་ཕལ་ཆེ་བ་ནས་ཡོད་པས། དེ་དང་ཐ་སྙད་སྒོ་བསྟུན་ནས་མགོན་པོ་འབྲི་ཁུང་པས་རྗེས་སུ་སྨྲ་བའི་སྐབས་གཅིག་ཀྱང་ཡོད་པས། དགོངས་གཅིག་རྙིང་མར། སོ་སོ་ཐར་པའི་སྡོམ་པའི་ངོ་བོ་ནི། རང་དགེ་ཚུལ་དགེ་སློང་དུ་ཐག་ཆོད་པ་སྡོམ་པའི་ངོ་བོ་ཞེས་སོགས་འབྱུང་ལ། དེའང་ཐབས་ཤེས་ནུས་ལྡན་གྱི་སྡོམ་པའི་རྫས་ཤེས་པའི་རྒྱུད་ཐོག་ཏུ་གྲུབ་པར་ཐ་སྙད་མཛད་ལ། འདི་དང་མཐུན་པར་རྗེ་རང་བྱུང་པས་ལྷོ་སྟོད་དཔལ་འབར་གྱི་དྲིས་ལན་དུ། སོ་ཐར་གྱི་སྡོམ་པ་རྣམ་པར་རིག་བྱེད་མིན་པའི་གཟུགས་བྱ་བ་ཡང༌། ཡང་དག་པར་ན་ཐོབ་བློ་སྐྱེས་པའི་ཤེས་པའི་ནུས་ལྡན་ལས་གཞན་དུ་མེད་དོ་ཞེས་གསུངས་པའི་ནུས་ལྡན་ནི་སྤང་བྱའམ་བསྡམ་བྱ་མངོན་གྱུར་ན། དྲན་ཤེས་བཞིན་གྱིས་ཟིན་ནས་བསྡམ་ནུས་པའི་ཤེས་པ་བག་ཆགས་མཐུ་ཅན་པ་ལ་བཞག་གོ །ཆགས་སྡང་གི་སྡོམ་པ་ཞིག་ཟེར་བ་ནི་དེ་དག་གིས་ཀུན་ནས་བསླང་བའི་ལས་ཕམ་པས་སྡོམ་པ་ཉམས་པའམ་གཏོང་བར་བྱེད་པའོ། །གཉེན་པོ་སྟོབས་ལྡན་ལ་ཆགས་སོགས་ཉོན་མོངས་པས་སྡོམ་པ་ཉམས་བྱེད་ཀྱི་ཕམ་པའི་ལས་ལམ་བྱེད་པ་མི་འབྱུང་སྟེ། རྫུ་འཕྲུལ་ཐོབ་པའི་ལུས་ཐ་མལ་པའི་མཚོན་སོགས་ཀྱིས་བསད་⁽1763⁾བཅད་ཟེར་བའང་གདའ་འབིགས་མི་ནུས་པ་བཞིན་ནོ། །

 འདིར་སྐྱོབ་པ་འབྲི་ཁུང་པས་སོ་ཐར་གྱི་སྡོམ་པ་གཟུགས་ཅན་དུ་སྨྲ་བ་དང་སྒོ་བསྟུན་པ་ན། དེའི་སྡོམ་གཟུགས་དེ་གཞན་ལ་རིག་མིན་ཡིན་ཀྱང༌། སྐྱོབ་པའི་སྤྱན་དག་པས་མངོན་སུམ་དུ་གཟིགས་པར་གསུངས་ཏེ། ཇི་ལྟར་གཟིགས་ན་ཚུལ་ལྡན་གྱི་སྡོམ་གཟུགས་དེ་སྐྱེས་བུ་གཞོན་ནུའི་བྱད་གཟུགས་མ་རྨས་པ་དབང་པོ་ཀུན་ཚང་རྒྱན་ཐམས་ཅད་ཀྱིས་བརྒྱན་པ་དང༌། ཚུལ་འཆལ་གྱི་སྡོམ་གཟུགས་སྐྱེས་བུའི་བྱད་གཟུགས་དབང་པོ་མ་ཚང་བ་ཁ་རལ་སྣ་ཆད་དུ་གཟིགས་ཞེས་གསུངས་གདའ་བ། དེ་ལྟར་གཟིགས་པ་ལ་འཁྲུལ་པ་དང་ནོར་བ་ག་ལ་ཡོད་དེ། སྤྱིར་རྣམ་རིག་མིན་པའི་གཟུགས་དེ་སེམས་ཅན་ཕལ་པས་རིག་བྱ་མིན་ཡང༌། གང་ཟག་ཁྱད་པར་ཅན་འགའི་རིག་བྱ་དང་ཁྱད་པར་སངས་རྒྱས་གྱི་སྤྱན་གྱི་ཡུལ་ཡིན་པ་ལ་གནོད་པ་ཅི་ཡང་མེད་པས་སྐྱོབ་པ་ཉིད་སངས་རྒྱས་ཡིན་པའི་ཕྱིར་ཏེ། སངས་རྒྱས་ཀྱི་སྤྱན་འཆད་པའི་ཡུམ་གྱི་མདོར། བྱང་ཆུབ་སེམས་དཔའ་ཆེན་པོ་མིག་དེ་དང་ལྡན་པས་རྣམ་པ་ཐམས་ཅད་དུ་མ་མཐོང་བའམ་མ་ཐོས་པའམ་མ་ཤེས་པའམ་ཁོང་དུ་མ་ཆུད་པ་གང་ཡང་མེད་དེ། ཤཱ་ར་དྭ་ཏིའི་བུ་བྱང་ཆུབ་སེམས་དཔའ་སེམས་དཔའ་ཆེན་པོ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པའི་སངས་རྒྱས་ཀྱི་མིག་ཡོངས་སུ་དག་པའོ་ཞེས་འབྱུང་ཞིང༌། ཁྱད་པར་རྣམ་རིག་མིན་པའི་སྡོམ་གཟུགས་སྐྱེས་བུའི་བྱད་དབྱིབས་སུ་ཡོད་པ་འདི་ནི་བཅོམ་ལྡན་འདས་དུས་ཀྱི་འཁོར་ལོ་ཉིད་ནས་རྒྱས་པར་གསུངས་པ་ཡིན་ཏེ། དེ་ཡང་དེར་ཉན་ཐོས་མདོ་སྡེ་པས་རྣམ་རིག་མིན་པའི་སྡོམ་གཟུགས་ཐ་སྙད་དུ་བཏགས་ཡོད་ལས་རྫས་ཡོད་དུ་མེད་པར་འདོད་པ་ལ། དེ་ལྟ་ན་སོ་སོ་སྐྱེ་བོ་སོགས་རྒྱུད་མ་སྨིན་པས་བསྟན་དུ་མེད་ཅིང་ལས་ཉོན་གྱི་དབང་གིས་འདུས་པའི་བེམས་རྡུལ་གྱིས་བསགས་པའི་ཐོགས་བཅས་མིན་པའི་སངས་རྒྱས་གཟུགས་སྐུ་ཐ་སྙད་དུ་མེད་པར་ཐལ། ཐ་སྙད་དུ་བསྟན་མེད་ཐོགས་མེད་ཀྱི་རིག་མིན་གྱི་གཟུགས་མེད་པའི་ཕྱིར། ཞེས་གསུངས་ལ། དེ་ལྟ་ན་སངས་རྒྱས་ཀྱི་རྒྱུད་ལ་བཞུགས་པའི་སོ་ཐར་གྱི་རིག་མིན་གྱི་གཟུགས་དེ་ཡང་སངས་རྒྱས་ཀྱི་གཟུགས་གཞན་སྐལ་བ་དམན་པས་རིག་མིན་སྐལ་ལྡན་གྱི་རིག་རུང་མཚན་དཔེས་བརྒྱན་པའི་གཟུགས་བྱད་ཅི་འདྲ་བ་དེ་འདྲ་བ་ཞིག་ཏུ་ཡོད་པར་གྲུབ་པ་ཉིད་ཀྱི་ཕྱིར། སངས་རྒྱས་ཀྱི་སོ་ཐར་གྱི་སྡོམ་གཟུགས་ནི་སངས་རྒྱས་ཉིད་མ་གཏོགས་གཞན་སུ་གང་གིས་ཀྱང་མངོན་དུ་མི་བྱེད་དེ། དེ་གཞན་ངོར་བསྟན་མེད་ཐོགས་མེད་རིག་མིན་གྱི་གཟུགས་ཡིན་པའི་ཕྱིར། དེས་ན་ནང་ལེའི་བརྒྱ་རེ་བདུན་པའི་འགྲེལ་པར། ཤེས་པ་རྣམ་བཅས་བསྐྱེད་བྱེད་ནི། །དབང་པོའི་ཕྱེད་ཡུལ་སྣང་བ་མིན། །ནམ་མཁའ་མོ་གཤམ་བུ་དང་མཚུངས། །འགོག་པ་དག་ནི་ནམ་མཁའ་བཞིན། །འདུ་བྱེད་བེམས་པོ་ཡོད་མ་ཡིན། །དུས་གསུམ་རྗེས་འགྲོ་དག་ཀྱང་མེད། །ཐོགས་པ་མེད་པའི་གཟུགས་ཡོད་མིན། །ཞེས་པ་མདོ་སྡེ་པ་ཡི་རིག །ཞེས་སོ། །དེས་ན་ཐོགས་པ་མེད་པའི་གཟུགས་དུས་གསུམ་རིག་པར་བྱེད་པ་པོ་གལ་ཏེ་མར་མེ་རྣལ་བ་དང་མཚུངས་པ་ཡིན་ན་དེའི་ཚེ་ཐོགས་པ་མེད་པའི་གཟུགས་མེད་པའི་ཕྱིར་ཐམས་ཅད་མཁྱེན་པར་མི་འགྱུར་རོ། །སྐུ་བཞི་མ་གཏོགས་ཉི་ཚེ་བའི་སྐུ་ཡི་སངས་རྒྱས་ཉིད་དུ་མི་འགྱུར་རོ། །འདིར་ཐོགས་པ་མེད་པའི་སྐུ་དང་བྲལ་བའི་སངས་རྒྱས་ནི་རྣམ་པ་ཐམས་ཅད་པའི་རྫུ་འཕྲུལ་སྟོན་པར་མི་འགྱུར་རོ། །ཐམས་ཅད་ཀྱི་སྐད་ཀྱི་གསུང་དུ་མི་འགྱུར་རོ། །གཞན་གྱི་སེམས་མཁྱེན་པར་ཡང་མི་འགྱུར་རོ། །ལྷའི་མིག་ལ་སོགས་པ་ཐམས་ཅད་འབྲས་བུ་མེད་པར་འགྱུར་རོ། །ཞེས་པ་ནི་མདོ་སྡེ་པའི་འཛིན་པའི་སྐྱོན་ནོ། །དེའང་སོ་ཐར་གྱི་སྡོམ་པ་འབྲས་གཟུགས་སུ་ཡོད་པ་འདི་ལ། མཛོད་རང་འགྲེལ་ལས། བྱེ་བྲག་ཏུ་སྨྲ་བ་རྣམས་ན་རེ། དྲི་དང་རོ་དང་རེག་བྱ་རྣམས་ནི་ལུང་དུ་མ་བསྟན་པའི་ཕྱིར་ཤི་བ་དང་འདྲ་སྟེ། དེའི་ཕྱིར་དེ་དག་ནི་རྟོགས་པ་ཞེས་ཟེར་རོ། །ཞེས་པའི་ཐད་ཀྱི་གང་སྤེལ་དུ། ཁ་ཅིག་ན་རེ། གཟུགས་དང་སྒྲ་དང་ཆོས་རྣམས་ནི་དགེ་བ་དང་མི་དགེ་བ་དང་ལུང་དུ་མ་བསྟན་པ་ཡིན་ལ། དྲི་དང་རོ་དང་རེག་བྱ་དག་ནི་གཅིག་ཏུ་ལུང་དུ་མ་བསྟན་པ་ཡིན་པའི་ཕྱིར་ཤི་བ་དང་འདྲའོ། །ཁ་ཅིག་ན་རེ་ཤི་བ་ལ་འདི་ན་དགེ་བ་དང་མི་དགེ་བའི་ཆོས་ཀྱི་རྗེས་སུ་འཇུག་པ་མེད་ལ་ལུང་མ་བསྟན་གྱི་ཆོས་འཇུག་པ་ནི་ཡོད་དོ། །དེའི་ཕྱིར་མ་སྒྲིབས་ལ་ལུང་དུ་མ་བསྟན་པའི་ཕྱིར་ཤི་བ་དང་འདྲའོ་ཟེར་རོ། །དེ་ལྟར་བཤད་པས་སྡོམ་མིན་གྱི་གཟུགས་ལ་འབྱུང་འགྱུར་གཟུགས་སྒྲ་གཉིས་ཡོད་ཀྱི་ལྷག་མ་མེད་པར་བཤད་པས། གཟུགས་དེ་ལའང་ཁ་དོག་དང་དབྱིབས་ཀྱི་གཟུགས་གཉིས་ཡོད་པའི་ཁ་དོག་དབྱིབས་གཟུགས་ཇི་ལྟ་བར་གཟིགས་སོ་ཞེས་ངོ་མཚར་གྱི་སེང་གེ་སྒྲ་ཆེན་པོ་སྒྲོག་པ་ནི། སྐྱོབ་པ་འབྲི་ཁུང་པ་ཙམ་མ་གཏོགས་ཕྱོགས་འདི་ནི་མཐོང་བ་ལྟ་ཅི་སྨོས། ཐོས་པ་ཙམ་ཡང་ཡོད་པ་མ་ཡིན་ནོ། །

 ཡང་ན་སྐྱོབ་པའི་གཟིགས་ཚུལ་ཁྱད་འཕགས་འདི་ལྟ་བུའི་དགོངས་པ་ནི། འདི་ལྟར་འཆད་ན་མི་ལེགས་པའང་མ་ཡིན་ཏེ། མཛོད་འགྲེལ་ལས། འབྱུང་གྱུར་ལས་འབྱུང་འགྱུར་ནང་ཕན་ཚུན་བསྐྱེད་པ་ན། འདོད་པའི་རིག་བྱེད་དང་རིག་བྱེད་མ་ཡིན་པའི་སྡོམ་གཟུགས་རྣམ་སྨིན་མིག་སོགས་ཀྱི་རྣམ་སྨིན་གྱི་རྒྱུར་བཞག་པ་དང༌། ཡང་འབྱུང་གྱུར་གྱི་འབྱུང་བའི་རྣམ་སྨིན་གྱི་རྒྱུ་བྱེད་པ་ཡོད་དེ། ཚེ་རབས་སྔ་མའི་སྡོམ་གཟུགས་དེས་ཚེ་རབས་ཕྱི་མའི་མཐོ་རིས་ཀྱི་རྟེན་མིག་སོགས་ཀྱི་ཚོགས་པ་ན་ཡོད་པའི་འབྱུང་བའི་རྣམ་སྨིན་གྱི་རྒྱུར་བཞག་པ་ལྟ་བུ་ལ་དགོངས་ཤིང་མ་འོངས་པའི་རྣམ་སྨིན་གྱི་འབྲས་བུ་སྐྱེ་བ་དང་མི་སྐྱེ་བ་གང་ཡིན་ཀྱང༌། མ་འོངས་པའི་ས་ན་རྫས་སུ་ཡོད་པ་བྱེ་སྨྲའི་ལུགས་ཡིན་པས། རྫོགས་པའི་སངས་རྒྱས་འབྲི་ཁུང་པས་ཀྱང༌། དེ་ལྟར་གཟིགས་པའི་དབང་དུ་བྱས་པའང་ཡིན་ནམ་སྙམ་སྟེ་བརྟག་དགོས་ལ། སྡོམ་པར་གྱུར་པའི་དགེ་བ་དང༌། སྡོམ་མིན་དུ་གྱུར་པའི་མི་དགེ་བའི་ལས་ཀྱི་རྒྱུ་དང་དེའི་འབྲས་བུ་ལ་སོགས་གང་ཟག་སོ་སོ་ལ་སྣང་རྡུལ་གཅིག་གི་སྟེང་དུ་སྟོང་གསུམ་གྱི་སེམས་ཅན་ཐམས་ཅད་ཆུད་པ་དག་པའི་སེམས་དཔའ་དང༌། སངས་རྒྱས་མ་ཐོབ་པའི་སྤྱོད་ཡུལ་ཁོ་ནར་མ་ངེས་ཏེ། ལས་དབང་གི་མཐུ་ལས་སེམས་ཅན་ལའང་དེ་ལྟར་སྣང་བ་ཡོད་པ་ཡིན་ནོ། །དེ་ལྟར་སྣང་བ་ཡོད་ན་དེ་ལྟར་གྲུབ་མི་དགོས་ཏེ་དབང་ཐོབ་པའི་སེམས་དཔའ་དང༌། སངས་རྒྱས་ཀྱིས་དེ་ལྟར་མཛད་ནའང༌། དེ་ལྟར་སྣང་བ་ཙམ་ལས་དེ་ལྟར་རང་རྒྱུད་དུ་གྲུབ་པ་མེད་དེ། སྒྱུ་མ་ལྟ་བུའི་ཏིང་འཛིན་གྱི་རྣམ་འཕྲུལ་ཙམ་དུ་ཟད་དོ། །མཆན། མྱོང་གི་ལས་ཀྱི་མཐུ་འདི་ནི་སངས་རྒྱས་བཅོམ་ལྡན་འདས་ཀྱིས་མཁྱེན་པ་ལས་མ་གཏོགས་ས་བཅུའི་བྱང་ཆུབ་སེམས་དཔས་ཀྱང་ཤེས་པར་མི་ནུས་ན། སོ་སོ་སྐྱེ་བོས་བསམ་གྱིས་མི་ཁྱབ་པར་གསུངས་པ་ཡིན་ནོ། །དཀོན་མཆོག་སྒྲོན་མ་ལས། བསམ་གྱིས་མི་ཁྱབ་སོགས་གསུངས་པ་ནི། འགྲོ་བའི་ལས་ཚུལ་བསམ་གྱིས་མི་ཁྱབ་སྟེ། །རྒྱལ་བ་ཀུན་གྱིས་དེ་དག་གསུངས་པ་ནི། །ཀླུ་ཡི་རྣམ་འཕྲུལ་སངས་རྒྱས་རྣམ་འཕྲུལ་དང༌། །བསམ་མེད་བསམ་གཏན་རྣམ་འཕྲུལ་བསམ་མི་ཁྱབ། །ཞེས་འབྱུང་བས། བསམ་མེད་ནི་སྨན་དང༌། སྔགས་དང༌། ནོར་བུ་དང༌། སྨན་དང་⁽1763⁾སྨན་ཟེར་བ་གཉིས་བྱུང་བ་ཟློས་པ་འདྲ་ཞིག་འདུག་རུང་དཔེ་གཉིས་སྣང་བ་དཔྱད་འཁྱུད་དཔྱད་ཀྱི་མཐུའོ། །ཡང་ན་རྒྱུ་སྡོམ་པ་རྣམ་དག་བསྲུངས་ན། འབྲས་བུ་ལྷ་མིའི་ལུས་རྟེན་ཁྱད་པར་ཅན་ཐོབ་པ་དང༌། མ་བསྲུངས་ན་རྣམ་སྨིན་གྱི་འབྲས་བུས་ངན་སོང་དུ་སྐྱེ་བའང་རྒྱུ་མཐུན་གྱི་འབྲས་བུས་རྟེན་ལྷ་མིར་སྐྱེས་ཀྱང་བཞིན་མི་སྡུག་པར་འགྱུར་བར་གཟིགས་པ་ལ་དགོངས་ཞེས་སྐལ་བ་ཆེན་པོ་པ་རྣམས་རྟོག་པར་བྱེད་ལ། སྐལ་བ་དམན་པ་དག་གིས་ནི། རྗེ་འདིས་སོ་ཐར་གྱི་སྡོམ་གཟུགས་གཟིགས་ཚུལ་འདི་འདྲ་བ་ཐོས་པ་ན་བློ་གྲོས་ཀྱི་སྙིང་གི་བུམ་པར་ལོག་རྟོག་གི་སྙིང་རླུང་འཕྱོས་ཏེ་དགེ་རྩའི་སྙིང་ཁྲག་གི་ཆུ་མི་ཆུད་པར་ས་ལ་འདོར་ན་ཐར་པའི་སྲོག་དབུགས་འགག་པར་བྱེད་པ་ཡང་ཆེས་མང་བར་སྣང་ངོ༌། །

 ཡང་དགོངས་གཅིག་རྙིང་མར། སོ་སོ་ཐར་པའི་སྡོམ་པ་རྣམ་རིག་མིན་གཟུགས་སུ་ལན་གྲངས་དུ་མར་བརྗོད་ཟིན་པའི་རྗེས་སུ། ཡང་ནི་སོ་ཐར་གྱི་སྡོམ་པ་བསམ་པའི་རང་གཟུགས་ཡིན་ཞེས་བྲིས་གདའ་བ་འགལ་བར་མི་འགྱུར་རམ་ཞེ་ན་མི་འགྱུར་ཏེ། འདི་ལ་དགོངས་པ་ལེན་ཚུལ་གཉིས་སུ་ཤེས་དགོས་ཏེ། སོ་ཐར་གྱི་སྡོམ་པ་རྣམ་རིག་མིན་པའི་གཟུགས་དེ་ངེས་འབྱུང་གི་བསམ་པས་ཀུན་ནས་མ་བསླངས་པར་སྡོམ་གཟུགས་དེ་མི་འགྲུབ་པའི་དོན་དུ་འཆད་དགོས་ཏེ། དགེ་བའི་བཤེས་གཉེན་པོ་ཏོ་བ་ལ། ཁྱེད་ཀྱི་མཁན་པོ་སུ་ཡིན་དྲིས་པ་ན། ར་སྒྲེང་ན་བཞུགས་པའི་དགེ་བསྙེན་རྒད་པོ་ཡིན་བྱ་བ་ལྟ་བུའམ། ཡང་ན་ཐེག་ཆེན་གྱི་མདོ་བསྟན་བཅོས་ཁ་ཤས་ན་སོ་ཐར་གྱི་སྡོམ་པ་རང་གིས་ངོ་བོ་སྤོང་བའི་སེམས་པ་ལ་འཇོག་ན་དེའི་དབང་དུ་བྱས་ཏེ་གཟུགས་ཞེས་པ་ནི་སྭ་དཱུ་པ་རང་བཞིན་ལའང་འཇུག་པས་སེམས་པའི་རང་བཞིན་ཞེས་འཆད་དགོས་རྒྱུ་ཡིན་པས་ལེགས་པར་མིག་ཕྱེད་པར་གྱིས་ཤིག །

 འདིར་དགོངས་གཅིག་རྙིང་མར། སོ་ཐར་གྱི་སྡོམ་པ་གཟུགས་ཅན་པ་དེ་མངོན་སུམ་དུ་མཐོང་མཁན་གྱི་གང་ཟག་བཞི་ཡོད་ཅེས་བྲིས་གདའ་བ། སྐྱོབ་པའི་དགོངས་པ་མ་ཡིན་ཏེ། བསླབ་པ་བླང་བ་པོ་དེ་ཚུལ་ཁྲིམས་དང་ལྡན་པ་དང་མི་ལྡན་པར་རྟོགས་པ་པོ་བཞི་ཡོད་ཟེར་དགོས་རྒྱུ་ལས། དང་པོར་རིས་མཐུན་པས་མཐོང་ཞེས་བྲིས་གདའ་བའང་འདོན་པ་མ་དག་སྟེ། ཚངས་པ་མཚུངས་པར་སྤྱོད་པ་ཆོ་ག་དག་བྱེད་ལྷན་ཅིག་ཏུ་བྱས་པས་རྒྱུད་དག་པར་རྗེས་སུ་རྟོགས་ཞེས་འདོན་རྒྱུ་ཡིན་ཏེ། གསོ་སྦྱོང་གི་དུས་ཡོངས་སུ་དག་པ་ལན་གསུམ་གྱི་བར་དྲིས་ན་ཅང་མི་གསུང་བས་དེ་ལྟར་འཛིན་པའི་སྐབས་ལྟ་བུའོ། །ཡིད་ཀྱི་གཟུགས་ཅན་པས་མཐོང་བྱ་བའང་དགོངས་གཅིག་རྙིང་མའི་སྒྲ་སོར་བཞག་ཡིན་ཀྱང་གསུང་རབ་ཀྱི་བརྡ་ལ་མི་འབྱུང་སྟེ། དོན་ནི་གཞན་སེམས་ཤེས་པའི་མངོན་ཤེས་ཀྱིས་རྟོགས་བྱ་བ་ཡིན་ལ། དེ་ཡང་སྡོམ་པ་གཟུགས་ཡིན་ན་མངོན་ཤེས་ཀྱི་ཡུལ་དུ་མི་འགྱུར་ཏེ། མངོན་ཤེས་ཡིད་ཀྱི་རྣམ་ཤེས་ཡིན་པས་རང་ཡུལ་ལས་གཞན་གཟུགས་སོགས་མིག་ཤེས་ཀྱི་ཡུལ་ནི་རྟོགས་པར་འཇོག་དཀའ་ལ། ཡང་ན་རྣམ་རིག་མིན་གཟུགས་ཆོས་ཀྱི་སྐྱེ་མཆེད་པ་ཡིན་པས་ཡིད་ཤེས་ཀྱི་ཡུལ་དུ་བཞག་ནའང་རུང་ལ། ཡང་ན་གཞན་སེམས་ཤེས་པའི་མངོན་ཤེས་ཀྱིས་སོ་ཐར་གྱི་སྡོམ་གཟུགས་མ་མཐོང་ཡང༌། སྡོམ་པ་སྐྱོན་མེད་དེ་གང་ཟག་དེའི་རྒྱུད་ལ་ལྡན་མི་ལྡན་ཤེས་པ་ལ་བྱར་རུང་ངོ༌། །ལྷའི་སྤྱན་གྱིས་མཐོང་ཟེར་བའི་ལྷའི་སྤྱན་ནི་ཐེག་ཆེན་ཐུན་མོང་མ་ཡིན་པའི་ཞི་ལྷག་ཟུང་འབྲེལ་སྒོམས་པའི་འབྲས་བུ་ཡོན་ཏན་ཁྱད་པར་ཅན་ལྷ་མིག་ཐམས་ཅད་ཤེས་ལ་སེམས་ཅན་ཐམས་ཅད་སྐྱེ་བ་དང་འཆི་འཕོ་བ་ཡང་ཤེས་པ་ཡིན་ལ། ལྷའི་མིག་དང་མི་གཅིག་སྟེ། ལྷའི་མིག་གི་མངོན་ཤེས་ནི་མུ་སྟེགས་པ་དང་ཐུན་མོང་བའོ། །ཡེ་ཤེས་ཀྱི་སྤྱན་ནི་སངས་རྒྱས་ཀྱི་སྤྱན་ཏེ་རྣམ་མཁྱེན་གྱི་གཟིགས་པ་ཉིད་ལས་གཞན་བརྗོད་པར་བྱ་བ་མིན་པའི་ཕྱིར། སྐྱོབ་པས་སོ་ཐར་གྱི་སྡོམ་གཟུགས་བྱེ་སྨྲས་རིག་མིན་དུ་འདོད་པའི་དགེ་བའི་ཚུལ་སོ་སྐྱེས་བསམ་གྱིས་མི་ཁྱབ་པའི་གནས་སྐྱེས་བུ་གཞོན་ནུའི་བྱད་གཟུགས་ལྟར་གཟིགས་པའི་མཁྱེན་པ་དང་ལྡན་ཞེས་གོང་དུ་བཀའ་སྩལ་བ་དེ་ཉིད་ལ་བཟུང་ངོ་ཞེས་གསུངས་སོ། །

༈ རྡོ་རྗེའི་གསུང༌། **ལྟུང་བ་མཐའ་དག་ལ་འདུ་ཤེས་གཙོ་**ཟེར་བ་ལ། འདི་ལ་ཕྱོགས་སྔ་ནི། དགེ་མི་དགེའི་ལས་ལམ་རྫོགས་པ་ལ་གཞི་བསམ་སྦྱོར་བ་མཐར་ཐུག་བཞི་ཀ་ཚང་མི་དགོས་པར་རེ་རེས་ཀྱང་ལས་ལམ་རྫོགས་པར་འདོད་པ་དང༌། ལྷག་པར་བསམ་པའི་ཡན་ལག་མ་ཚང་ཡང་ལས་ལམ་རྫོགས་པར་འདོད་པ་དེ་འདི་སྐབས་ཀྱི་ཕྱོགས་སྔ་ཡིན་ནོ། །

 འདིར་ཞལ་སྔ་ནས་སྤྱིར་དགེ་མི་དགེའི་ལས་ལམ་རྫོགས་པ་ལ་བསམ་པའི་ཡན་ལག་མ་ཚང་ན་རྫོགས་པ་ལྟ་ཅི་སྨོས། སྤྱིར་འཁོར་བ་དང་མྱ་ངན་ལས་འདས་པའི་རྒྱུ་རྐྱེན་ལ་ནི། བསམ་པའི་ཡན་ལག་མ་ཚང་ན་འཁྲུལ་གྲོལ་གྱི་རྣམ་བཞག་མི་འགྲུབ་སྟེ། ཀུན་ནས་ཉོན་མོངས་པ་དང་རྣམ་པར་བྱང་བའི་བསམ་པས་ཀུན་ནས་མ་བསླངས་ན་དེར་མི་འགྲུབ་པའི་ཕྱིར། འདིར་རྩ་བ་སེམས་ཞེས་སོགས་གསུངས་ལ་བྱེ་བྲག་མི་ཚངས་སྤྱོད་ལྟ་བུ་ལ་མཚོན་ན་སྤྱོད་འདོད་ཀྱི་བསམ་པ་མེད་པས་འཁྲིག་པ་བརྟེན་པ་ལྟ་བུ་བཅུག་རེག་ཉམས་སུ་མ་མྱོང་བ་ལ་ལས་ལམ་མི་རྫོགས་པས་དགེ་སློང་གཉིས་དང༌། སེར་སྐྱ་བཟང་མོ་སོགས་ཀྱིས་བྱུང་བ་དང་བཅས་ཏེ་གསུངས་ལ། ལྷག་མ་དང་པོའི་སྐབས་སུ་རྨི་ལམ་ན་འབྱིན་པའི་བསམ་པའི་ཡན་ལག་མཚན་ཉིད་པ་མེད་པ་ལས་ལམ་མི་རྫོགས་ཏེ། བསམ་པ་དྲན་ཤེས་མ་ཉམས་ཤིང་མ་འཁྲུལ་བ་དགོས་པ་ལ་གཉིད་ཤེས་ཀྱི་བསམ་པ་བསླད་པའི་ཕྱིར་རོ། །དེས་ན་ལས་ལམ་རྫོགས་པ་ལ། རྣམ་སྨིན་གྱི་འབྲས་བུ་འབྱིན་ནུས་ཤིག་དགོས་ལ། དེ་ལ་ནི་རྒྱུའི་ཀུན་སློང་རྣམ་སྨིན་གྱི་ངོ་བོ་འཕེན་བྱེད་ཀྱི་རྒྱུ་དང༌། དུས་ཀྱི་ཀུན་སློང་རྣམ་སྨིན་གྱི་ཁྱད་པར་འགྲུབ་བྱེད་ཀྱི་རྒྱུར་གསུངས་ལ། རྒྱུ་དུས་ཀྱི་ཀུན་སློང་མེད་ན་འཕེན་འགྲུབ་ཇི་ལྟ་བར་མི་རྫོགས་ལ། དེའི་ཕྱིར་མཛོད་ལས། ཀུན་སློང་རྣམ་གཉིས་རྒྱུ་དང་ནི། །དེའི་དུས་ཀྱི་ཀུན་སློང༌། ཞེས་བྱ་བ། གཉིས་ལས་དང་པོར་རབ་འཇུག་བྱེད། །གཉིས་པ་རྗེས་སུ་འཇུག་བྱེད་ཡིན། །ཞེས་བསམ་པའི་ཡན་ལག་མ་ཚང་ན་ལས་ལམ་ཡོངས་སུ་མི་རྫོགས་པ་ནི། མཆོད་སྦྱིན་གྱི་བསོད་སྙོམས་ནས་ལྷ་སྦྱིན་ལ་སྦྱོར་བ་བྱས་ཀྱང་དེར་ཕམ་པར་མི་འགྱུར་བ་བཞིན་དང༌། སྤྱིར་ཐེག་དམན་ཐུན་མོང་བའི་འདུལ་བར་ཡང༌། བསམ་པའི་ཡན་ལག་མ་འཁྲུལ་ཞིང༌། འདུ་ཤེས་དེར་ཤེས་པའམ་ཡིད་གཉིས་ཟ་བ་གང་རུང་ལས་ཡིད་གཉིས་ཟ་བས་ཀྱང་བཅས་དབང་གི་འདུ་ཤེས་མཚན་ཉིད་པའི་གོ་ཆོད་པའི་སྐབས་ཡོད་པས། འདུ་ཤེས་ཀྱི་ཡན་ལག་མ་ཚང་ན་ལས་ལམ་ཡོངས་སུ་མི་རྫོགས་ཤིང་འདུ་ཤེས་ཀྱང་དོན་ཤེས་མཐུན་པ་གཅིག་དགོས་ཏེ། དཔེར་ན་ཕག་གསོད་དགོས་བསམ་པ་ལ་མི་ལ་ཕོག་ནས་ཤི་ཡང་དོན་ཤེས་མ་མཐུན་པས་ཕམ་པ་མི་འབྱུང་བ་བཞིན་ནོ། །དེས་ན་བྱང་ཆུབ་ཆེན་པོའི་བསམ་པ་དང་འདུ་ཤེས་ཀྱིས་མ་ཟིན་ན། གསང་སྔགས་ཀྱི་བསྐྱེད་རྫོགས་ཟབ་མོ་ཅི་འདྲ་བའི་སྦྱོར་བ་བྱས་ཀྱང་རྡོ་རྗེ་འཆང་གི་རྒྱུར་འགྲོ་བ་མ་ཡིན་ནོ། །དེས་ན་བསམ་པ་གཙོ་ཆེ་བ་ནི་ཐེག་པ་གོང་འོག་ཐམས་ཅད་དུ་གསལ་བ་ཡིན་ཏེ། ལས་ལས་འཇིག་རྟེན་སྣ་ཚོགས་སྐྱེས། །དེ་ནི་སེམས་པ་དང་དེས་བྱས། །སེམས་པ་ཡིད་ཀྱི་ལས་ཡིན་ནོ། །དེས་བསྐྱེད་ལུས་དང་ངག་གི་ལས། །ཞེས་འབྱུང་ངོ༌། །

༈ རྡོ་རྗེའི་གསུང༌། **གཙོ་བོར་ཡིད་ཀྱི་གསུམ་སྤོང་བ་ཡིན།** ཞེས་པའི་རྡོར་གསུང་ལྷད་བྲལ་དུ་བཏོན་ན། མི་དགེ་བ་བཅུ་ལས་ཡིད་ཀྱི་གསུམ་གཙོ་བོར་སྤངས་ན། གཞན་ལུས་ངག་གི་བདུན་རང་འགགས་སུ་འགྲོ་ཞེས་བྱའོ། །

 འདིའི་ཕྱོགས་སྔ་ནི། དེང་སང་བྱེ་སྨྲ་རང་ལུགས་སུ་གྲགས་པའི་སྡོམ་པ་ཡིན་ན་སྤོང་བ་བདུན་སྤོང་བའི་སོ་ཐར་གྱི་སྡོམ་པ་རྣམ་རིག་མིན་པའི་གཟུགས་མ་གཏོགས་ཤེས་པའི་ངོ་བོར་གྱུར་པའི་སྡོམ་པ་ཞིག་བྱེ་སྨྲས་ཀྱང་ཁས་མི་ལེན་ཏོ། །ཞེས་ཟེར་ལ། དེའི་སྒྲུབ་བྱེད་དུ། ཡིད་ཀྱི་ཉེས་པ་ཅི་འདྲ་ཞིག་ཡིན་ཀྱང་ཕྱིར་བཅོས་ཀྱི་དུས་སུ་ཡང་ཡིད་ཀྱིས་བསྡམ་པ་ཙམ་གྱིས་ཕྱིར་བཅོས་ནུས་སུ་གསུངས་ལ། ལུས་ངག་གི་སྤོང་བདུན་ལྟ་བུ་ལ་ནི་ཕྱིར་བཅོས་དེ་འདྲས་ཀྱང་མི་ཆོག་པས། ཡིད་ཀྱི་ཉེས་སྤྱད་ལས་ལུས་ངག་གི་ཉེས་སྤྱད་སྡིག་ལྟུང་ཆེ་ཞིང་རྣམ་སྨིན་མྱོང་ཚབས་ཀྱང་ཆེ་བའི་ཕྱིར་ཞེས་འགོད་དོ། །

 འདིར་སྐྱོབ་པའི་ཞལ་སྔ་ནས། བྱེ་སྨྲ་རང་ལུགས་ལའང་ཡིད་ཀྱི་སྡོམ་པའི་རྣམ་བཞག་ཡོད་པ་དང༌། ཡིད་ཀྱི་སྡོམ་པ་དེ་ཐེག་ཆེན་གྱི་སྡེ་སྣོད་ནས་སྡོམ་པའི་གཙོ་བོར་བསྔགས་པ་ཡིན་ཞེས་གསུངས་པའི་དང་པོ་ནི། སྤྱིར་བྱེ་སྨྲ་རང་ལུགས་ལ་ཡང་ཁ་ཅིག་སོ་ཐར་གྱི་སྡོམ་པ་ལ་རྣམ་པར་རིག་བྱེད་མིན་པའི་གཟུགས་ཁོ་ནར་ངེས་པ་དང༌། ཡང་ཁ་ཅིག་རྣམ་པར་རིག་བྱེད་དུ་གྱུར་པའི་སོ་ཐར་གྱི་སྡོམ་གཟུགས་ཀྱང་ཡོད་པར་འདོད་དོ། །འདིར་བྱེ་སྨྲས་ཡིད་ཀྱི་སྡོམ་པ་ཞིག་ཁས་ལེན་པའི་ཚེ། དེ་སོ་ཐར་གྱི་སྡོམ་པར་ནི་མི་འདོད་དེ། སོ་ཐར་གྱི་སྡོམ་པ་ལ་རྣམ་པར་རིག་མིན་དང་རིག་བྱའི་གཟུགས་གང་རུང་གིས་ཁྱབ་པར་དེ་པ་འདོད་པའི་ཕྱིར་རོ། །འོན་ཏེ་སྡོམ་པར་ནི་འཇོག་སྟེ། རྒྱུ་ཀུན་སློང་ཉོན་མོངས་པ་སྤོང་བར་བྱེད་ཅིང་འབྲས་བུ་འཆལ་ཚུལ་འགོག་པའི་སྡོམ་པར་བྱེད་པའི་ཕྱིར་རོ། །དེ་སྐད་དུ་མཛོད་ལས། ཤེས་བཞིན་དང་ནི་དྲན་དག་གཉིས། །ཡིད་དང་དབང་པོའི་སྡོམ་པར་འདོད། །ཅེས་པས་ཡིད་ལས་སུ་མི་རུང་བའི་གཉེན་པོར་མངོན་པར་འདུ་བྱས་པའི་དྲན་པ་དང་ཤེས་བཞིན་ལ་ནི་ཡིད་ཀྱི་སྡོམ་པ་དང༌། མིག་སོགས་དབང་པོ་ལྔ་ལས་སུ་མི་རུང་བའི་གཉེན་པོར་མངོན་པར་འདུ་བྱས་པའི་དྲན་པ་དང་ཤེས་བཞིན་ལ་ནི་དབང་པོའི་སྡོམ་པ་ཞེས་བྱའོ། །དེའི་ཕྱིར་འདིའི་ཐད་ཀྱི་སྔ་འགྲེལ་དུ། འོ་ན་བཅོམ་ལྡན་འདས་ཀྱིས། ལུས་ཀྱི་སྡོམ་པ་ལེགས་པ་སྟེ། །ངག་གི་སྡོམ་པ་ལེགས་པ་ཡིན། །ཡིད་ཀྱི་སྡོམ་པ་ལེགས་པ་སྟེ། །ཐམས་ཅད་དུ་ནི་སྡོམ་པ་ལེགས། །ཞེས་གསུངས་པ་དང༌། གང་ཡང་མིག་གི་དབང་པོ་སྡོམ་པས་བསྡམས་ཏེ་གནས་སོ། །ཞེས་གསུངས་ན། ཡིད་དང་དབང་པོའི་སྡོམ་པ་འདི་གཉིས་ཀྱི་རང་བཞིན་ཅི་ཞེ་ན། འདི་གཉིས་རྣམ་པར་རིག་བྱེད་མིན་པའི་རིག་བྱེད་ནི་མིན་ནོ། །འོ་ན་ཅི་ཞེ་ན། ཞེས་དང༌། ཡང་འདིའི་ཐད་ཀྱི་ཕྱི་འགྲེལ་དུ། ཡིད་ཀྱི་སྡོམ་པ་ཡང་དྲན་པ་དང་ཤེས་བཞིན་གྱི་རང་བཞིན་ཡིན་ལ། དབང་པོའི་སྡོམ་ཡང་དྲན་པ་དང་ཤེས་བཞིན་གྱི་རང་བཞིན་ཡིན་ནོ། །ཞེས་གསུངས་སོ། །གཉིས་པ་ནི། ཐེག་ཆེན་ཐུན་མོང་བ་ལྟར་ན། ལུས་ངག་གི་བྱ་བ་ཐམས་ཅད་ནི་གླིང་བུ་པའི་གླིང་བུའི་ཁོང་གསེང་དང༌། པི་ཝང་གི་ཁོག་པ་བཞིན་ཡིན་པས་ལུས་ངག་གི་རྣམ་རིག་ཙམ་ལ་དགེ་མི་དགེར་མི་འཇོག་ལ། གླིང་བུའི་སྒྲ་དངོས་ཀྱི་རྟེན་གླིང་བུའི་ཁོག་པར་རླུང་འགྲོ་བ་དང༌། པི་ཝང་གི་སྒྲ་དངོས་ཀྱི་རྟེན་ཁོག་པའི་རྒྱུད་སོར་མོ་བརྡབ་པ་ལས་འབྱུང་བ་ལྟར། ཡིད་ཀྱི་ལས་ཉིད་དགེ་བ་དང་མི་དགེ་བར་འཇོག་པས། སྲོག་གཅོད་ལྟ་བུ་ལ་མཚོན་ན། སྲོག་གཅོད་ཀྱི་ལས་ལམ་རྫོགས་པ་ལ་ཡིད་ཀྱི་སྦྱོར་དངོས་རྗེས་གསུམ་ཚང་ན་དེ་ཉིད་གཙོ་ཡི། ལུས་ངག་གི་སྦྱོར་བ་ཅི་རིགས་མ་ཚང་ཀྱང་ལས་དེ་མཐར་ཐུག་པར་མི་འགྱུར་རོ། །དེ་ཡང་ཐེག་དམན་གྱི་འདུལ་བར། ལུས་ངག་གི་མི་དགེ་བ་སྤོང་བ་གཙོ་བོར་གསུངས་པ་ནི། ཡིད་ཀྱི་མི་དགེ་བ་སྤོང་བ་ལ། དེའི་འབྲས་བུ་འགོག་པའི་ཆ་ནས་རྒྱུ་འགོག་པ་ཡིན་ལ། དེའི་ཐབས་མི་ཟབ་པ་དང༌། མི་ཟབ་པས་ཉན་ཐོས་དེ་ཙམ་ལས་སློབ་མི་ནུས་པ་ལ་དགོངས་ནས་དེར་བཅས་པ་དང༌། ཐེག་ཆེན་གྱི་འདུལ་བར་ཡིད་ཀྱི་མི་དགེ་བ་སྤོང་བ་གཙོ་བོར་གསུངས་པ་ནི། སྒོ་གསུམ་ཀའི་མི་དགེ་བ་འགོག་པ་ལ། རྒྱུ་བཀག་པས་འབྲས་བུ་འགོག་པར་འགྱུར་བས་ཐབས་ཟབ་པ་དང༌། ཟབ་པ་དེ་ལ་འཇུག་ནུས་པ་ཐེག་ཆེན་པ་བློ་ནུས་ཆེ་བ་ལ་དགོངས་ནས་དེར་བཅས་པ་ཡིན་ཏེ། དེའི་དོན་ལ། སངས་རྒྱས་བཅོམ་ལྡན་འདས་ཀྱིས་བཟང་སྦྱིན་ཞེས་སོགས་དང༌། སློབ་དཔོན་འཕགས་པའི་ལུང་དྲངས་པའི་དོན་ཏེ། མདོར་ན་ལས་རྒྱུ་འབྲས་བསླུ་བ་མེད་པའི་ངེས་ཤེས་དང༌། དལ་འབྱོར་གྱི་ལུས་འདི་རྙེད་པར་དཀའ་བ་དང༌། རྙེད་ཀྱང་ནམ་འཇིག་ངེས་པ་མེད་པ་དང༌། ཉེས་སྤྱོད་བྱས་ཚད་རང་ལ་གནོད་པར་འབབ་པ་ཤ་སྟག་ཡིན་སྙམ་པའི་དགེ་བློ་ལ་ཡིད་ཁྱུར་གྱིས་འགྲོ་བ་ཞིག་ཐར་པ་སྒྲུབ་པ་ལ་ལས་དང་པོའི་དུས་ནས་བཟོད་མེད་དུ་མེད་ན་མངོན་མཐོའི་སྣེ་ཙམ་ཡང་ཟིན་པར་མི་འགྱུར་བས། ཆོས་བརྒྱད་ཀྱིས་ཀུན་ནས་མ་བསླང་བའི་རྣམ་དཀར་ལ་འབད་དགོས་ཀྱི། ཆོས་བརྒྱད་ཀྱིས་ཀུན་ནས་བསླང་བའི་དགེ་བ་ནི་ཚེ་འདིའི་སྙན་གྲགས་སོགས་སྒྲུབ་པའི་ཆེད་ཀྱིས་དུག་གསུམ་གྱིས་ཀུན་ནས་སློང་བའི་ལས་མི་དགེ་བ་ཡིན་པས་ངན་སོང་ཆེན་པོ་རྣམས་སུ་སྐྱེ་ལ། དགེ་བའི་ཆ་དེ་ཡང་མི་དགེ་བ་སྟོབས་ལྡན་དེས་འཇོམས་པར་བྱེད་པས། ཚེ་རབས་ཕྱི་མ་ཕན་དུ་རྣམ་སྨིན་བདེ་བ་བསྐྱེད་པར་བྱེད་མི་ནུས་པ་ཡིན་ནོ། །ཞེས་སྐྱོབ་པས་གདམས་པར་མཛད་པ་ཡིན་ནོ། །

 ལུས་ངག་གི་ལས་མི་དགེ་བ་ལས་ཡིད་ཀྱི་མི་དགེ་བའི་ལས་ནུས་པ་ཆེ་སྟེ། ཕ་བསད་པ་ལ་སོགས་པ་མཚམས་མེད་པའི་ལས་ཀྱིས་སེམས་ཅན་མནར་མེད་པའི་དམྱལ་བ་ཙམ་ལས་སྐྱེ་བར་མ་གསུངས་ལ། དཀོན་མཆོག་དང་རྒྱུ་འབྲས་དང་བདེན་པ་ལ་སོགས་ལ་ལོག་པར་ལྟ་བ་ནི་དགེ་བའི་རྩ་བ་ཐམས་ཅད་བཅད་ནས་མཐོ་རིས་ཙམ་ཡང་གཏན་མི་ཐོབ་པར་བྱེད་ཅེས་སེམས་ཙམ་གྱི་བསྟན་བཅོས་ནས་བཤད་པ་དང༌། གཞན་ཡང་ཕྱོགས་བཅུའི་འཇིག་རྟེན་གྱི་ཁམས་ཀྱི་སེམས་ཅན་ཐམས་ཅད་ཀྱི་མིག་ཕྱུང་བར་གྱུར་པ་ལ་མིག་བསྐྱེད་པ་བས། ཐེག་ཆེན་ལ་མོས་པའི་བྱང་སེམས་ལ་དྭང་བས་བལྟ་བ་བསོད་ནམས་ཆེ་བ་དང༌། ཕྱོགས་བཅུའི་སེམས་ཅན་བཙོན་རར་བཅུག་ན་ཐམས་ཅད་བཏོན་ནས་ཚངས་པའི་བདེ་བ་ལ་བཀོད་པ་བས་ཐེག་ཆེན་ལ་མོས་པའི་བྱང་སེམས་ལ་དང་བའི་སེམས་ཀྱི་བལྟ་བ་བསོད་ནམས་ཆེ་བ་དང༌། དེ་ལས་ལྡོག་པ་ན་དེའི་རིགས་པས་བསོད་ནམས་མ་ཡིན་མང་བ་དང༌། ཕྱོགས་བཅུའི་འཇིག་རྟེན་གྱི་ཁམས་ཀྱི་སེམས་ཅན་ཐམས་ཅད་བརྩོན་རར་བཅུག་པ་བས། བྱང་སེམས་ལ་ཁྲོས་ཏེ་རྒྱབ་ཀྱིས་ཕྱོགས་ནས་འདི་ནི་མ་རུངས་པའོ་ཞེས་ཟེར་བ་སྡིག་ཆེ་བ་དང༌། འཛམ་བུའི་གླིང་གི་སེམས་ཅན་ཐམས་ཅད་ཀྱི་བདོག་པ་ཐམས་ཅད་ཕྲོགས་པ་བས། སེམས་དཔའ་ལ་སྐྱོན་ཇི་ལྟ་བུ་བྱུང་བ་ལ་ཡང་སྨད་ན་སྡིག་ཆེ་བ་དང༌། མཆོད་རྟེན་གངྒཱའི་ཀླུང་གི་བྱེ་མ་སྙེད་བཤིག་བསྲེགས་ལས་སེམས་དཔའ་ལ་ཐེག་དམན་དུ་སྒྲོ་བཏགས་ཏེ་གནོད་སེམས་དང་ཐ་བ་དང་ཁོང་ཁྲོ་བསྐྱེད་དེ། གཤེ་བ་དང་མི་སྙན་པར་སྨྲ་བ་སྡིག་ཆེ་བར་ཐེག་ཆེན་གྱི་མདོ་རྣམས་ནས་བཤད་པ་ཉིད་ཀྱི་ལུས་ངག་གི་ལས་དགེ་མི་དགེ་སྟོབས་ཆེ་བར་གསལ་ལོ། །

 ཐེག་དམན་གྱི་སྡེ་སྣོད་དུའང་ལུས་ངག་གི་ལས་ལས་ཡིད་ཀྱི་ལས་སྟོབས་ནུས་ཆེ་བར་དོན་གྱིས་བསྟན་པ་ཡིན་ཏེ། དགེ་སྡིག་ཏུ་མ་གྱུར་པའི་རྣམ་རིག་མིན་པའི་གཟུགས་ལས་ལུང་མ་བསྟན་དུ་གྱུར་པའི་རྣམ་རིག་མིན་པའི་གཟུགས་ཡོད་པར་མི་འདོད་པའང་ལུང་མ་བསྟན་གྱི་སེམས་སྟོབས་ཞན་པས་རིག་མིན་གྱི་གཟུགས་སློང་བར་མི་ནུས་ལ། རིག་མིན་གྱི་གཟུགས་དགེ་མི་དགེར་འཇོག་པ་ནི་ཀུན་སློང་གིས་འཇོག་པས་ཀྱང་ཡིད་ཀྱི་ལས་ཉིད་གཙོ་ཞིང་སྟོབས་ནུས་ཆེ་བར་དེར་ཡང་དོན་གྱིས་བསྟན་པ་ཉིད་ཀྱི་ཕྱིར་རོ། །རྒྱལ་པོ་ང་ལ་ནུ་ས་བཅུ་པ་ཡིན་འཇིག་རྟེན་གསུམ་གྱི་མགོན་པོས། རྒྱལ་པོ་ང་ལ་ནུ་ས་བཅུ་པར་གསུངས་པ་བདེན་ན། ཁོང་ལ་ནོར་པ་གང་ལ་ཡོད་པས་དེ་ལྟར་སྒྲུབ་པར་བྱ་སྟེ། དེ་ཡང་མདོ་ལས། སྟོན་པ་ཉིད་སྔོན་བསྐལ་པ་ཚད་མེད་པའི་སྔོན་རོལ་དུ་མར་མེ་མཛད་ཀྱི་སྤྱན་སྔར་ཁྱེའུ་སྤྲིན་དུ་གྱུར་པས་མི་སྐྱེ་བའི་ཆོས་ལ་བཟོད་པ་ཐོབ་པར་གསུངས་པའི་མི་སྐྱེ་བའི་ཆོས་བཟོད་དེ་ས་བརྒྱད་པ་ཐོབ་པའི་དོན་དུ་བྱས་ནས་བསྐལ་བཟང་འདི་ལ་ང་ལ་ནུ་དང༌། བྲམ་ཟེའི་ཁྱེའུ་བླ་མ་སོགས་ཀྱི་སྐྱེས་རབས་དག་པའི་དབང་དུ་བྱས་པ་ན། ང་ལ་ནུའང་ས་བཅུ་པ་ཡིན་པར་རིགས་པས་གྲུབ་ལ། དེའི་ཚེ་བརྒྱ་བྱིན་ལ་ང་ལ་ནུ་ཕྲག་དོག་སྐྱེ་བྱ་བ་སོགས་བྱང་སེམས་ཐབས་མཁས་ཀྱི་ཕྲིན་ལས་ཀྱི་དབང་དུ་བྱས་པ་ལས་འོས་མེད་ཅིང༌། ཡང་སྟོན་པ་ཉིད་བསྐལ་པ་ཚད་མེད་པའི་སྔོན་རོལ་ནས་སངས་རྒྱས་པར་གསུངས་པའི་ཕྱོགས་ལ་ནི། བསྐལ་བཟང་འདིར་བསྟན་པའི་སྐྱེས་རབས་རྣམས་སངས་རྒྱས་ཀྱི་མཛད་པར་ཡང་གྲུབ་པས་རྒྱལ་པོ་ང་ལ་ནུ་ཡང་སངས་རྒྱས་ཀྱི་སྐྱེ་བ་སྤྲུལ་སྐུའོ། །མཆན། ཟེར་བ་འདི་ལ་དགོངས་གཅིག་ཏུ་མཆན་རྙིང་པ་ལ་ལར། མཛངས་བླུན་དང༌། ཡབ་སྲས་མཇལ་བ་དང༌། ཕྲན་ཚེགས་ལས་བཤད་ཟེར་བ་འདུག་ཀྱང༌། དེར་དེ་མི་འབྱུང་བས་རྡོར་ཤེ་དང་རིན་བྱང་སོགས་ཀྱིས་མ་ངེས་པར་བྲིས་པར་ཟད་དོ།། །།

༈ རྡོ་རྗེའི་གསུང༌། **སོ་སོ་ཐར་པའི་སྡོམ་པའི་གཏོང་བའི་རྒྱུ་དེ་དག་གིས་མི་གཏོང་བ་ཡང་ཡོད་**བྱ་བ་འདི་ལ་རྡོར་གསུང་ལྷད་དང་བྲལ་བར་བཏོན་ན། ཐེག་པ་ཐུན་མོང་བའི་འདུལ་བ་ནས་བཤད་པའི་སོ་ཐར་སྡོམ་པའི་གཏོང་རྒྱུས་ཐེག་ཆེན་ཐུན་མོང་མ་ཡིན་པའི་ཆོ་གས་ཐོབ་པའི་སོ་ཐར་གྱི་སྡོམ་པ་ནི་གཏོང་རྒྱུར་མི་འགྲོ། ཞེས་འདོན་པ་ཡིན་ལ།

 འདི་གཞན་བཞེད་ལྟ་བུ་ཕྱོགས་སྔ་ལ་སྨོས་པ་ནི་གོ་སླ་ལ། སྐྱོབ་པའི་དགོངས་པ་ནི། དང་པོར་ལུང་རྣམ་འབྱེད་ལས་སྡོམ་པ་ཕུལ་བ་ལ་མུ་བཞིར་མཛད་པའི་ནང་ནས་ཕུལ་ལ་མ་ཉམས་པ་ཞེས་པ་དེ་འདིར་རྩལ་བཏོན་ནས་འཆད་པར་བཞེད་པ་ཡིན་ཏེ། ཐེག་པ་ཆེ་ཆུང་གང་གི་ཆོ་གའི་སྟོབས་ཀྱིས་ལས་དང་ཉོན་མོངས་པ་ལས་སོ་སོ་ཐར་པའི་སྡོམ་པ་གང་ཡིན་པ་ཅི་ཙམ་པ་དེ་ནི། རྒྱལ་པོ་ངན་པ་ལྟ་བུས་སྡོམ་པ་གཏོང་བར་མ་བྱས་ན་ཚངས་སྤྱོད་སྲོག་གི་བར་ཆད་དུ་བྱེད་པ་ན་དེའི་ངོར་ཚིག་ཙམ་གྱིས་སྡོམ་པ་འབུལ་བར་སྨྲ་ཐལ་ནའང་ཡིད་ཀྱིས་མ་བཏང་ཞིང་མ་ཕུལ་ན། འབུལ་ཚིག་བརྗོད་པ་ཙམ་གྱིས་སྡོམ་པ་རང་གི་ངོ་བོ་མི་གཏོང་བ་ཡིན་པས་དེའི་རྗེས་ནས་སྡོམ་པ་རྣམ་དག་ཡོད་པས་ལེགས་པར་བསྲུང་དགོས་སོ་ཞེས་གསུངས་ལ། འདི་ནི་སློབ་དཔོན་དབྱིག་གཉེན་གྱི་དགོངས་པ་དང་ཡང་མཐུན་པ་ཡིན་ཏེ། མཛོད་རང་འགྲེལ་ལས། མི་བརྡ་འཕྲོད་པའི་དྲུང་དུ་བསླབ་པའི་གཞི་རྣམས་བསམ་པ་ཐག་པ་ནས་སླར་ཕུལ་བ་དང༌། ཞེས་འབྱུང་བས། བསམ་པ་ཐག་པ་ནས་མ་ཕུལ་ན་ཕུལ་བའི་གོ་མི་ཆོད་པར་གསུངས་པ་ཉིད་ཀྱིས་གྲུབ་བོ། །

 སྤྱིར་སངས་རྒྱས་ཀྱི་བཀའ་རྣམས་ནི་ཚིག་གཅིག་ལའང་དོན་སྣ་ཚོགས་ཅན་གྱི་དགོངས་པ་ཡིན་པས་དེ་མཐའ་གཅིག་འདི་ཡིན་ཞེས་ཁོ་ནར་ཁ་ཚོན་གཅོད་མི་ནུས་ལ། དེ་བཞིན་གཤེགས་པ་ཉིད་ཀྱི་བཀའི་དགོངས་པ་འགྲེལ་བར་ལུང་བསྟན་པའི་ཤིང་རྟ་ཆེན་པོ་ལྟ་བུ་དག་མིན་པར་སངས་རྒྱས་ཀྱི་དགོངས་པ་འགྲེལ་བར་རློམ་པའི་འཕགས་པའི་ཡུལ་དང་གངས་ཅན་གྱི་ལྗོངས་ལ་སོགས་པར་བྱོན་པའི་བྱིས་པའི་སྐྱེ་བོ་མིང་སྙན་པར་བོད་པ་དག་གི་བརྡ་དང་ཐ་སྙད་ཀྱི་འཇོག་མཚམས་དང༌། མགོན་པོ་འདིས་མི་འཇིགས་པའི་དམ་བཅས་པའི་སེང་གེའི་སྒྲ་གཉིས་མཐུན་པར་མ་གྱུར་ན་ནི། མགོན་པོ་འདི་ཉིད་ཚད་མར་བྱེད་དགོས་ཏེ། འདི་ཉིད་ཤིང་རྟ་ཆེན་པོ་ཀླུ་སྒྲུབ་ཡིན་པའི་ཕྱིར། དེ་ཡང་མགོན་པོ་ཀླུ་སྒྲུབ་ཉིད་དབུ་སྦྱིན་པར་སྩལ་ནས་བདེ་བ་ཅན་དུ་གཤེགས་པ་ན། འཛམ་བུའི་གླིང་དུ་བསྟན་པ་བསྡུད་ཁར་ཡང་བསྟན་པའི་གཤམ་གསོ་བར་འབྱོན་པར་ཞལ་བཞེས་པ་ལས། བྱང་ཕྱོགས་གངས་ཅན་འདིར་ནི་མགོན་པོ་འབྲི་ཁུང་པའི་སྐུར་བྱོན་པ་འདིར་གསལ་ལ། ལྷོ་ཕྱོགས་དཔལ་གྱི་རི་ལ་སོགས་པར་ནི་སྐུའི་ཁོག་པ་རྙིང་པ་དབུ་དང་སྐུ་སོ་སོར་བྲལ་བ་འབྱར་ཏེ་སྔར་གྱི་རྟེན་རྙིང་པ་དེ་ལ་ཞུགས་ནས་བསྟན་པ་འདིའི་གཤམ་གསོ་བར་མཛད་པའི་ཕྱིར། མདོར་ན་འཕགས་ཆེན་གྱི་ཕྲིན་ལས་ཀྱི་ཆོ་འཕྲུལ་གྱི་རོལ་པ་ནི་མཐའ་ཡས་པས། རྟོག་གེས་བཏགས་པའི་ཆོས་ཚུལ་དང་མི་མཐུན་པས་སྐུར་འདེབས་སུ་བྱེད་པ་ནི་མ་མཐོང་བའི་གཡང་ས་ཆེན་པོ་བདེ་བའི་ལམ་དུ་མོས་ནས་གོམ་པ་འདོར་བ་ལྟ་བུའོ། །

 དོན་འདི་ངེས་དོན་དུ་གནས་པ་གང་གིས་གྲུབ་ན། ཐེག་པ་ཐུན་མོང་གི་འདུལ་བར་གཏོང་རྒྱུར་བཤད་པས་གཏོང་བའི་ངེས་པ་མཐའ་གཅིག་ཏུ་མེད་དེ། དེར་ཐོབ་རྒྱུར་བཤད་པས་མཐའ་གཅིག་ཏུ་ཐོབ་དགོས་པ་མ་ཡིན་པའི་ཕྱིར། མཛོད་འགྲེལ་རྒྱལ་སྲས་མར། འདོད་པའི་ཁམས་ཀྱི་རྣམ་པར་རིག་བྱེད་མ་ཡིན་པ་ནི་ཐམས་ཅད་རྣམ་པར་རིག་བྱེད་ལ་རག་ལས་པར་ངེས་པ་མ་ཡིན་ཏེ། རྟེན་ལྔ་ལ་སོགས་པར་འབྲས་བུ་ཐོབ་པའི་མདོ་ལས་སོ་སོ་ཐར་པའི་སྡོམ་པ་སྐྱེ་བ་སྲིད་པའི་ཕྱིར། དེ་ལྟ་བས་ན་མི་དགེ་བ་ཡང་དེ་ལྟ་བུ་འགའ་ཞིག་རྣམ་པར་རིག་བྱེད་མེད་པར་ཡང་འགྱུར་རོ། །ཞེས་ཟེར་རོ། །ཞེས་བཤད་པས་རིག་མིན་གྱི་སྡོམ་གཟུགས་རིག་བྱེད་ཀྱི་འབྱུང་བའི་རྒྱུ་ལས་མཐའ་གཅིག་ཏུ་སྐྱེ་བར་ཡང་མ་ངེས་པར་བསྟན་པའི་ཕྱིར་རོ། །ཤི་འཕོས་པས་སོ་ཐར་གྱི་སྡོམ་པ་གཏོང་ཟེར་བ་ཐེག་པ་ཐུན་མོང་བའི་འདུལ་བར་གསུངས་ཤིང༌། བྱེ་སྨྲ་བའི་སློབ་དཔོན་སོགས་ཀྱིས་སྒྲ་ཇི་བཞིན་པར་འཛིན་པ་ཡང་ཐེག་པ་ཆེན་པོའི་སློབ་དཔོན་ཆེན་པོ་དཔལ་མགོན་འབྲི་ཁུང་པ་འདིས་ནི་དེ་སྒྲ་ཇི་བཞིན་པ་མ་ཡིན་པར་འགྲེལ་བ་ཡིན་ཏེ། དེ་སྒྲ་ཇི་བཞིན་པ་ཡིན་ན་ཐེག་པ་ཆེན་པོར་སེམས་བསྐྱེད་པའི་ཆེད་དུ་བདེ་བ་ཅན་སོགས་དག་པའི་ཞིང་དུ་པདྨ་ལས་རྫུས་སྐྱེས་སུ་བྱ་མ་བུམ་དང་ལྷུང་བཟེད་ཐོགས་པ་སྐྲ་དང་ཁ་སྤུ་རང་བྱི། སྣམ་སྦྱར་ལ་སོགས་པ་རང་ཆས་སུ་འོང་བའི་ཉན་ཐོས་དགྲ་བཅོམ་པ་དེ་རབ་ཏུ་བྱུང་བ་དང༌། དགེ་སློང་ཡིན་ནམ་མིན་ན་རབ་ཏུ་བྱུང་བའི་རྟགས་དང་ཆ་ལུགས་འཛིན་པ་འགལ། དེ་དགེ་སློང་མིན་ན་ཐེག་པ་ཆེན་པོའི་མདོ་རྣམས་སུ། དག་པའི་ཞིང་དུ་ཉན་ཐོས་ཀྱི་དགེ་སློང་གི་འཁོར་གྱི་འདུས་པ་ཡོད་པར་བཤད་པ་དང་འགལ། ཡིན་ན་པདྨའི་སྦུབས་སུ་སྐྱེས་མ་ཐག་པ་དེ། ཐེག་ཆེན་གྱི་རབ་བྱུང་དང་སྡོམ་པ་མནོས་ན་དེར་གྲུབ་ཀྱང༌། དེ་ལྟར་མ་གྲུབ་པའི་སྐབས་ཀྱི་རབ་བྱུང་དང་དགེ་སློང་དེ་སྔོན་ཐེག་དམན་གྱི་རབ་བྱུང༌། དང་པོ་སོ་ཐར་གྱི་སྡོམ་པ་འཆི་མ་འཕོས་གོང་གི་རྒྱུན་དེ་ཉིད་ལས་གཞན་པའི་རབ་བྱུང་དང་སྡོམ་པའི་རྒྱུན་ནི་མེད་སྐབས་དེར་ཐེག་དམན་ལུགས་ཀྱི་རབ་བྱུང་བསྙེན་རྫོགས་ཀྱི་ཆོ་ག་བྱས་ནས་ཐོབ་པའི་རབ་བྱུང་དང༌། སོ་ཐར་གྱི་སྡོམ་པ་ཡང་མེད་པས། འཆི་འཕོས་པས་སྡོམ་པ་གཏོང་བ་འདུལ་བ་ལུང་གི་དགོངས་པར་འཆད་པ་ནི་སྒྲ་ཇི་བཞིན་པ་མ་ཡིན་པ་ཉིད་དུ་བཟུང་ངོ༌། །

 ཁ་ཅིག་སོ་སོ་ཐར་པའི་སྡོམ་པ་དག་པའི་ཞིང་དུ་རང་འཁྲུངས་མེད་དེ། དེ་ནི་ཡང་དག་པར་བླངས་པ་ལས་བྱུང་བའི་སྡོམ་པ་ཡིན་པའི་ཕྱིར་ཞེ་ན། འོ་ན་འདྲེན་པ་རང་རྒྱལ་རང་བྱུང་གིའོ། །ཞེས་མ་དག་པའི་ཞིང་འདིར་ཡང་རྫོགས་པའི་སངས་རྒྱས་དང་རང་རྒྱལ་བ་དག་སྡོམ་པ་གཞན་ལ་བླང་བ་མེད་ཀྱང༌། རང་བྱུང་ངམ་རབ་བྱུང་གི་དུས་སོ་ཐར་གྱི་སྡོམ་པ་རང་འཁྲུངས་སུ་འབྱུང་རུང་བའི་ཕྱིར་ན། དག་པའི་འཇིག་རྟེན་གྱི་ཁམས་སུ་དགྲ་བཅོམ་པའི་རྒྱུད་ལ་སོགས་པར་སོ་ཐར་གྱི་སྡོམ་པ་རང་འཁྲུངས་སུ་འབྱུང་བ་ཡང་གྲུབ་ལ་དེ་འབྱུང་མི་རུང་ལ་སྒྲུབ་བྱེད་ཀྱི་ལུང་རིགས་ཅི་ཡང་མེད་ཅིང༌། གནོད་བྱེད་ཚད་མ་ཅི་ཡང་མ་མཐོང་བའི་ཕྱིར།

 དེ་ཡང་ཁོ་བོའི་ཕ་རས་པ་ཆེན་པོའི་གསུང་གིས། སྤྱིར་གྲུབ་མཐའ་སྨྲ་བའི་ཉན་ཐོས་པ་དག་གི་སོ་ཐར་གྱི་སྡོམ་པ་རིག་མིན་གྱི་གཟུགས་རྫས་གྲུབ་པ་དེ་འདྲ་བ་དེ་འཆི་འཕོས་པའི་སྟོབས་ཀྱིས་རེ་ཞིག་གཏོང་དུ་ཆུག་ཀྱང༌། དེ་འདྲ་དེ་དག་པའི་ཞིང་ལ་སོགས་པར་སྐྱེས་པའི་ཚེ་དགེ་སློང་གི་སྡོམ་པ་དེ་ལེན་མི་དགོས་པར་ཆོས་ཉིད་ཀྱིས་ཐོབ་པ་ཞེས་རང་འཁྲུངས་སུ་འབྱུང་བ་ཞིག་ཡོད་དེ། ཆོས་ཉིད་ཀྱིས་ཐོབ་པའི་རབ་ཏུ་བྱུང་བ་ཡོད་པར་རྒྱན་རྩ་འགྲེལ་ལས་བཤད་པའི་རིགས་པས། ཆོས་ཉིད་ཀྱིས་ཐོབ་པའི་སོ་ཐར་དགེ་སློང་གི་སྡོམ་པ་ཐོབ་པ་ཞིག་ཀྱང་དོན་གྱིས་གྲུབ་པར་རྒྱུ་མཚན་མཚུངས་པའི་ཕྱིར། ཇི་སྐད་དུ། བྱང་ཆུབ་སེམས་དཔའ་རྟག་ཏུ་ནི། །ཁྱིམ་པ་འཁོར་ལོ་བསྒྱུར་རྣམས་སུ། །འགྱུར་ནས་སྐྱེ་བ་ཐམས་ཅད་དུ། །སེམས་ཅན་རྣམས་ཀྱི་དོན་བྱེད་དོ། །ས་རྣམས་ཀུན་ལ་བློ་ལྡན་གྱི། །རབ་བྱུང་ལེན་པས་ཐོབ་པ་དང༌། །ཆོས་ཉིད་ཀྱིས་ནི་ཐོབ་པ་གཞན། །རབ་ཏུ་བྱུང་བ་སྟོན་བྱེད་ཡིན། །རབ་ཏུ་བྱུང་བའི་ཕྱོགས་དག་ནི། །ཡོན་ཏན་ཚད་མེད་དག་དང་ལྡན། །དེ་ལྟར་སྡོམ་བརྩོན་ཁྱིམ་པ་ཡི། །བྱང་ཆུབ་སེམས་དཔའ་ལས་ཁྱད་འཕགས། །ཚིགས་སུ་བཅད་པ་གཅིག་གིས་ནི། བྱང་ཆུབ་སེམས་དཔའ་ཁྱིམ་པའི་ཕྱོགས་ཅི་ལྟ་བུ་ཞིག་ལ་གནས་ཏེ། སེམས་ཅན་གྱི་དོན་བྱེད་པ་དེ་ཡོངས་སུ་བསྟན་ཏོ། །གཉིས་པས་ནི་རབ་ཏུ་བྱུང་པའི་ཕྱོགས་ཇི་ལྟ་བུ་ཞིག་ལའོ། །དེ་ལ་རབ་ཏུ་བྱུང་བ་ནི་རྣམ་པ་གསུམ་དུ་རིག་པར་བྱ་སྟེ། ཡང་དག་པར་ལེན་པས་ཐོབ་པ་དང༌། ཆོས་ཉིད་ཀྱིས་ཐོབ་པ་དང༌། སྤྲུལ་པ་རྣམས་ཀྱིས་སྟོན་པར་བྱེད་པའོ། །གསུམ་པས་ནི། རབ་ཏུ་བྱུང་བའི་ཕྱོགས་ལས་ཁྱད་པར་དུ་འཕགས་པ་ཡོངས་སུ་བསྟན་ཏོ། །ཞེས་འབྱུང་ལ། དེ་དང་མཐུན་པར་དགེ་བཤེས་སྣེའུ་ཟུར་པའི་ལམ་རིམ་ལས། ཐེག་པ་ཆེན་པོའི་ལུགས་ལས་བྱང་སེམས་གང་དག་ཚེ་བརྗེས་ཀྱང་ནི་སྐྱེ་བ་དང་ཚེ་རབས་ཐམས་ཅད་དུ། སོ་སོ་ཐར་པའི་ཚུལ་ཁྲིམས་ལས་མི་ཉམས་པར་དྲན་ཤེས་བཞིན་དང་ལྡན་པར་འགྱུར་བ་འདི་ནི་ཁྱད་པར་ཡིན་ནོ་ཞེས་བྲིས་གདའ་ལ། ཡང་འདི་ལྟར་དོགས་ཏེ། སེམས་ཀྱི་སྟེང་དུ་ཐོབ་པའི་སྡོམ་པ་ནི། ཆོས་ཉིད་ཀྱིས་ཐོབ་པར་རིགས་ཀྱང་ལུས་ངག་གི་སྡོམ་པ་ནི་ཆོས་ཉིད་ཀྱིས་ཐོབ་པར་མི་རིགས་སྙམ་ནའང་མ་ཡིན་ཏེ། བདེན་པ་མཐོང་བས་ལུས་ངག་གི་སྡོམ་པ་གཟུགས་ཅན་པ་ཆོས་ཉིད་ཀྱིས་ཐོབ་ཏུ་རུང་བར་བཞག་པ་ལྟ་བུའོ། །དེར་མ་ཟད་སྤྲུལ་པའི་རབ་བྱུང་ཡོད་པའི་རྒྱུ་མཚན་གྱིས་རྒྱུ་མཚན་ཅན་སྤྲུལ་པའི་དགེ་སློང་གི་སྡོམ་པ་ཡོད་པའང་གྲུབ་ལ། ཁ་ཅིག་སྤྲུལ་པ་ནི་རང་རྒྱུད་པ་མིན་པས། སྤྲུལ་པའི་དགེ་སློང་གི་རྒྱུད་ལ་དགེ་སློང་གི་སྡོམ་པ་ཡོད་པར་མི་བཞག་གོ་སྙམ་ན། ཐེག་དམན་པ་དག་དངོས་པོར་འཛིན་པས་སྤྲུལ་པ་དང་གཟུགས་བརྙན་སོགས་དོན་བྱེད་ནུས་ཀྱི་དངོས་པོ་ཡང་དག་པར་མི་འདོད་ཀྱང༌། ཐེག་ཆེན་པ་དག་དོན་དམ་པར་ནི་དོན་བྱེད་ནུས་ཀྱི་ཆོས་གང་ཡང་མེད་ལ་ཀུན་རྫོབ་ཏུ་ནི་ཆོས་ཐམས་ཅད་སྤྲུལ་པ་དང་གཟུགས་བརྙན་དུ་འདྲ་བ་ཉིད་ཀྱིས་དོན་བྱེད་པར་སྣང་བ་ཉིད་ཀྱི་ཕྱིར། སྤྲུལ་པའི་དགེ་སློང་གི་རྒྱུད་ལ་དགེ་སློང་གི་སྡོམ་པ་མེད་དོ་ཞེས་མཐའ་གཅིག་ཏུ་བརྗོད་པར་མི་ནུས་སོ། །དེར་མ་ཟད་ཚེ་འདིར་སོ་ཐར་གྱི་སྡོམ་པའ་ཤཱི་ལ་བསྲུང་བའི་འབྲས་བུས་ལྷར་སྐྱེས་པ་ན་ཆོས་འདི་པའི་ལྷའི་དྲང་སྲོང་འདོད་པའི་ཡོན་ཏན་ལྔ་སྤངས་པ་ཞིག་འོང་བར་བཤད་གདའ་བ་དེ་ཀུན་གྱི་རྒྱུད་ཀྱི་མི་དགེ་བ་སྤོང་བའི་སྡོམ་སེམས་རྒྱུད་ལ་འབྱུང་བ་དེ་ཀུན་ཡང་བར་དགེ་ཙམ་ལས་ཁྱད་པར་དུ་མ་གྲུབ་⁽1763⁾ཁྱད་པར་དུ་གྲུབ་ཟེར་བའང་འདུག་སྟེ། སྤོང་སེམས་ཀྱིས་ཁྱད་པར་དུ་བྱེད་པའི་མི་དགེ་བའི་སྐབས་མི་འབྱེད་པའི་ཆུ་ལོན་གྱི་བདག་ཉིད་དུ་གྲུབ་པའི་ཕྱིར། ཚིག་ཇི་ལྟར་བརྗོད། མིང་ཇི་ལྟར་འཇོག་ཀྱང་དོན་ལ་དེ་འདྲ་བ་དེ་སོ་སོ་ཐར་པའི་སྡོམ་པར་དོན་གྱིས་འགྱུར་ལ། བྱང་སར་བྱང་སེམས་ཀྱི་ཕན་ཡོན་འཆད་པ་ན། དེ་ལ་སངས་རྒྱས་དང་བྱང་སེམས་ཐམས་ཅད་ཀྱིས་བུ་གཅིག་པ་བཞིན་དུ་འཛིན་པ་དང༌། ཚེ་འདི་ཉིད་ལ་བསོད་ནམས་རྒྱུན་ཆད་མེད་པས་བསོད་ནམས་ཀྱི་ཕུང་པོ་ཚད་མེད་པ་ཐོབ་པ་དང༌། དགའ་བཞིན་དུ་འཆི་བའི་དུས་བྱེད་པ་དང༌། སྐྱེ་བ་ཕྱི་མ་ལ་སྐལ་བ་མཉམ་པའི་དགེ་བའི་བཤེས་གཉེན་གྱི་དྲུང་དུ་སྐྱེ་བ་དང༌། ཚེ་ཕྱི་མར་ཡང་རང་འཁྲུངས་ཀྱི་ཚུལ་ཁྲིམས་དེའི་བདག་ཉིད་ཐོབ་པར་འགྱུར་རོ། །ཞེས་འབྱུང་བའང་རང་འཁྲུངས་ཀྱི་ཚུལ་ཁྲིམས་ཀྱང་མི་དགེ་བ་བཅུ་སྡོམ་པའི་སྡོམ་པ་ལ་འཇོག་དགོས་པས། དེ་ལྟ་བུ་བྱང་ཆེན་གྱི་ངེས་པར་འབྱུང་བས་ཁྱད་པར་དུ་བྱས་པའི་ལས་དང་ཉོན་མོངས་པ་ལས་སོ་སོར་ཐར་བྱེད་དུ་གྲུབ་པས་དོན་གྱི་སོ་ཐར་གྱི་སྡོམ་པར་སོང་བ་ཉིད་ཀྱིས་དེ་ལྟ་བུ་རང་འཁྲུངས་དེའང་སྔ་མའི་སེམས་ཀྱི་རྒྱུན་མ་བཏང་བ་ཞིག་གི་རྒྱུད་ལ་སྐྱེ་བ་མ་ཡིན་ན་ནི་དེ་རྒྱུ་མེད་དུ་འགྱུར་བས། འཆི་འཕོས་པས་སོ་ཐར་གྱི་སྡོམ་པ་གཏོང་བའི་ཁྱབ་མཐའ་འདི་གསུང་རབ་རྒྱ་མཚོ་ལྟ་བུའི་ནང་དུ་ཞུགས་ནས་ཐེག་པ་གོང་འོག་གི་ཆོས་གནད་ཀྱི་སྲོག་ལེགས་པར་འཚོ་བར་བྱེད་པ་ཞིག་གིས་འཆའ་ག་ལ་ནུས།

 ཡང་བྱང་སར་བཤད་པའི་རང་འཁྲུངས་ཀྱི་སྡོམ་པ་དེ་སོ་ཐར་གྱི་སྡོམ་པ་ནི་མ་ཡིན་ཏེ། བྱང་ཆུབ་སེམས་དཔའི་ཚུལ་ཁྲིམས་ཀྱི་དབང་དུ་བྱས་སོ་ཞེ་ན། ལུང་དེ་ཉིད་ཀྱི་འཇུག་ཐོགས་སུ་ཚུལ་ཁྲིམས་ཀྱི་ངོ་བོ་ཉིད་ལ་སོགས་པ་ཇི་སྐད་བསྟན་པའི་ཚུལ་ཁྲིམས་དེ་ཐམས་ཅད་ནི་སྡོམ་པའི་ཚུལ་ཁྲིམས་དང་དགེ་བ་ཆོས་སྡུད་ཀྱི་ཚུལ་ཁྲིམས་དང༌། སེམས་ཅན་དོན་གྱི་ཚུལ་ཁྲིམས་རྣམ་པ་གསུམ་གྱིས་བསྡུས་པར་རིགས་པར་བྱའོ་ཞེས་འབྱུང་ལ། དེའི་སྡོམ་པའི་ཚུལ་ཁྲིམས་འཆད་པ་ནའང༌། བྱང་སར། དེ་ལ་བྱང་ཆུབ་སེམས་དཔའི་སྡོམ་པའི་ཚུལ་ཁྲིམས་ནི་སོ་སོ་ཐར་པའི་སྡོམ་པ་ཡང་དག་པར་བླངས་པ་རིས་བདུན་པོ། དགེ་སློང་དང་དགེ་སློང་མ་དང༌། དགེ་ཚུལ་དང་དགེ་ཚུལ་མ་དང༌། དགེ་བསྙེན་དང༌། དགེ་བསྙེན་མའི་ཚུལ་ཁྲིམས་གང་ཡིན་པ་དེའང་ཁྱིམ་པ་དང་རབ་ཏུ་བྱུང་བའི་ཕྱོགས་ལ་ཅི་རིགས་པར་བྱའོ། །ཞེས་འབྱུང་བས། ཚུལ་ཁྲིམས་དེ་ལ་ཉེས་སྤྱོད་སྡོམ་པ། དགེ་བ་ཆོས་སྡུད། སེམས་ཅན་དོན་བྱེད་གསུམ་གྱི་དང་པོ་དེ་ལ་སོ་ཐར་རིས་བདུན་གསུངས་པའི་ཕྱིར། སོ་ཐར་གྱི་སྡོམ་པ་འཆི་འཕོས་པའི་རྗེས་ལ་རང་འཁྲུངས་འདི་ལ་འགྲུབ་ལ། ཡང་འདི་ནི་ཐེག་ཆེན་སོ་ཐར་ཡིན་གྱི་ཐེག་དམན་སོ་ཐར་ནི་མ་ཡིན་ནོ་ཞེ་ན། འོ་ན་ཐེག་པ་ཆེ་ཆུང་གང་ཡིན་ཀྱང་བླའི་སོ་ཐར་གྱི་སྡོམ་པ་འཆི་འཕོས་པས་མི་གཏོང་བར་སྐྱེ་བ་གཞན་དུ་རང་འཁྲུངས་སུ་འབྱུང་བས་ངེད་ཀྱི་འདོད་པའི་དོན་གྲུབ་པས་ཚིག་ལ་མི་རྩོད་དོ། །གཞན་ཡང་འཕགས་པ་རྣམས་ཚེ་རབས་གཞན་དུའང་ལོག་གཡེམ་མི་བྱེད་པའི་སྡོམ་པ་ཐོབ་པ་ཡོད་པར་མཛོད་རྩ་འགྲེལ་ལས་གསུངས་ལ། དེ་ལྟ་ནའང་སྡོམ་པ་དེ་ཡང་དག་པར་བླངས་པ་ལས་བྱུང་བའི་སྡོམ་པ་ནི་མ་ཡིན་ནོ་ཞེས་འཆད་ལ། དེ་ལྟར་གྱི་ཚེ་བླངས་པ་ནི་མིན་ཞེས་པ་སྡེ་པའི་འདོད་པས་སོ་ཐར་གྱི་སྡོམ་པ་འཆི་འཕོ་བས་གཏོང་བར་འདོད་པའི་སེམས་སྲུང་བའི་གྲུབ་པའི་འདྲེས་ཤོར་བ་ཡིན་ཀྱང་དོན་ལ་འཕགས་པ་ལ་ལོག་གཡེམ་སྤངས་པའི་དགེ་བསྙེན་གྱི་སྡོམ་པ་ཚེ་བརྗེས་ཀྱང་འབྲང་བ་ཡོད་པར་དོན་གྱིས་བསྟན་པས་སོ་སྐྱེ་ལའང་དགེ་བསྙེན་སོགས་ཀྱི་སྡོམ་པ་ཚེ་བརྗེས་པས་ཀྱང་མི་གཏོང་བར་དོན་གྱིས་གྲུབ་པ་ལ་གནོད་བྱེད་གཞན་མེད་ཅིང་སྒྲུབ་བྱེད་དེ་ཉིད་ཀྱི་ཕྱིར། མཛོད་རང་འགྲེལ་དུ། མི་ཚངས་པར་སྤྱོད་པ་ནི་མ་ཡིན་པས་སློབ་པ་ཚེ་རབས་གཞན་དུ་གྱུར་པ་དགེ་བསྙེན་གྱི་སྡོམ་པ་ལ་གནས་པ་མ་ཡིན་པར་འགྱུར་དུ་འོང་བས་ཞེས་འབྱུང་ལ། ཡང་དེར་དེའི་སྡོམ་པ་ནི་ཡང་དག་པར་བླངས་པ་ལས་བྱུང་བའི་སྡོམ་པ་ནི་མ་ཡིན་ནོ་ཞེས་བྱ་བས་ཀྱང་དོན་ལ་རྒྱུད་ཀྱི་ཁྱད་པར་གྱིས་སོ་ཐར་གྱི་སྡོམ་པ་འཆི་འཕོ་བས་མི་གཏོང་བ་འདི་ཤུགས་ལ་ཐེག་པ་འོག་མའི་གསུང་རབ་ཏུའང་བསྟན་ན། ཐེག་པ་ཆེན་པོར་ནི་ཆེས་ཆེར་བསྟན་ལ་གནད་འདི་ཁོང་དུ་ཆུབ་ན་ཐེག་དམན་ལུགས་ཀྱི་སོ་སོར་ཐར་པ་དགེ་སློང་གི་སྡོམ་པ་འཆི་འཕོ་བས་གཏོང་བས། ཐེག་ཆེན་སོ་ཐར་གྱི་སྡོམ་པ་ནི་དེ་ལྟ་མ་ཡིན་ནོ་ཞེས་ཞིབ་ཆ་དང་བཅས་ནས་སྨྲ་བ་དེའང་སྙིང་པོ་མེད་པ་ཡིན་ཏེ། ཐེག་དམན་གྱི་ལུགས་ཀྱི་སོ་སོ་ཐར་པའི་དགེ་སློང་གི་སྡོམ་པ་འཆི་འཕོས་པས་མི་གཏོང་བ་ཡང་ས་བཅུ་པའི་བྱང་ཆུབ་སེམས་དཔའ་སྤྱན་རས་གཟིགས་ཀྱི་རྣམ་ཐར་ལས་གསལ་བའི་ཕྱིར། ཇི་ལྟར་གསལ་ན་ཆག་དགྲ་བཅོམ་པས་དོན་ཞགས་ཀྱི་འགྲེལ་པར་དོན་ཞགས་ཀྱི་ལོ་རྒྱུས་བཀོད་པ་ལས་འདི་སྐད་འབྱུང་སྟེ། ཇི་སྐད་དུ། ཁ་ཅིག་ན་རེ་དགེ་སློང་གཉིས་ཀྱིས་པོ་ཏ་ལ་བལྟར་ཕྱིན་པས་གྲོང་ཟད་ནས་དཔག་ཚད་བཅུ་ཙམ་ནས་རྩྭ་ཆུ་མེད་པའི་མྱ་ངམ་གྱི་ཐང་ཞིག་ལ་ཕྱིན་སྐོམ་པས་གདུངས། ཆུ་སྲོག་ཆགས་ཅན་ཞིག་འདུག །གཅིག་ན་རེ་ཐུགས་རྗེ་ཆེན་པོ་ལྟ་བ་ཡང་འགྲོ་དོན་ཡིན་ན་དགེ་སློང་གིས་ཆུ་སྲོག་ཆགས་ཅན་འཐུང་མི་འོང་ཟེར་མ་འཐུངས། གཅིག་ན་རེ་དོན་ཆེན་པོ་སྒྲུབ་པ་ལ་བཏུང་དུ་རུང་ཟེར་ནས་བཏུང་པས་མ་ཤི། མ་འཐུངས་པ་ཤི། མ་ཤི་བ་དེ་སྦྲུལ་གྱི་ཟམ་པ་ལ་སོགས་པ་ལ་ཉམ་ང་མེད་པར་ཕྱིན་པས་འཕགས་པ་དང་མཇལ། སྔར་སྐོམ་རིར་ཤི་བ་དེ་རྫུས་ཏེ་སྐྱེས་ནས་འཕགས་པའི་དྲུང་ན་དགེ་སློང་དུ་འདུག་དེ་གཉིས་ཀས་འཕགས་པ་སེམས་ཅན་གྱི་དོན་ལ་གཤེགས་པར་ཞུ་བ་ཕུལ་བས། འདུལ་བའི་དུས་ལ་མི་བབ་མི་འགྲོ་གསུང༌། མི་འགྲོ་ན་བདག་ཅག་གཉིས་ལྕེབ་པར་རིགས་བྱས་པས་འོ་ན་འགྲོ་ཡི་ཁུར་ཅིག་གསུངས་ནས་ཁུར་ཏེ་ཚོང་འདུས་ཞིག་ཏུ་ཕྱིན་ནས་ཐུགས་རྗེ་ཆེན་པོ་ལ་ཕྱག་འཚལ་ལོ་བྱས་པས། མི་ཀུན་ན་རེ་སྨྱོན་པ་འདི་ཀུན་ཅི་ཟེར་ཁྱི་རོ་ཞིག་ཁུར་ནས་ཐུགས་རྗེ་ཆེན་པོ་ལ་ཕྱག་འཚལ་ལོ་ཟེར་བ་སྐད། ཅེས་འབྱུང་ལ། དེ་ལྟའི་ཚེ་ན་ཉན་ཐོས་ཀྱི་དགེ་སློང་སྲོག་ཆགས་དང་བཅས་པའི་ཆུ་འཐུངས་པའི་བཅས་འགལ་ཙམ་ཡང་མ་བཟོད་པའི་བློ་དམན་དེ་དག་ཤི་བའི་མོད་ལ་དགེ་སེམས་ཀྱིས་འཕགས་པའི་དྲུང་དུ་སྐྱེས་པའི་ཚེ་བསྙེན་རྫོགས་ཀྱི་སྡོམ་ལྡན་གྱི་དགེ་སློང་དུ་གྱུར་པ་འདི་ལྟ་བུ་རྨད་དུ་བྱུང་བའི་ངོ་མཚར་གྱི་གཏམ་མོ། །ཁ་ཅིག་ཆག་དགྲ་བཅོམ་གྱི་ཟེར་སྒྲོས་འཁྱམས་པོ་ལ་ཡིད་བརྟན་མི་རིགས་སྙམ་ན། དེ་ལྟའང་མ་ཡིན་ཏེ་ཆག་དགྲ་བཅོམ་པ་འདི་ནི་གངས་ཅན་གྱི་མཁས་པར་འབོད་པའི་མཁོན་ཀུན་དགའ་རྒྱལ་མཚན་ལྟ་བུས་ཀྱང་བདག་ལ་ཆག་དགྲ་བཅོམ་པའི་བཙུན་པ་ལྟ་བུ་ཞིག་བྱུང་ན་ཅི་མ་རུང་ཞེས་སྨོན་པའི་གནས་སུ་བྱེད་པའི་ཕྱིར་དང༌། དེར་མ་ཟད་སོ་ཐར་གྱི་སྡོམ་པ་འཆི་འཕོས་ནས་གཏོང་བ་འདི་ཡོད་སྨྲའི་སློབ་དཔོན་དབྱིག་གཉེན་སོགས་ཀྱི་འདོད་པ་ལས་ཉན་ཐོས་བྱེ་མདོའི་སློབ་དཔོན་གཞན་དག་གིས་ཀྱང་མི་འདོད་པ་དང༌། དབྱིག་གཉེན་སོགས་ཀྱི་ལུགས་ལའང་འཆི་འཕོས་ནས་སྡོམ་པ་བསྲུང་སེམས་ཀྱི་དྲན་ཤེས་མ་ཉམས་ན་མི་གཏོང་བ་དང༌། ཉམས་ན་གཏོང་བའི་ཁྱད་པར་སོགས་ཞིབ་ཆ་ཡོད་པར་ཇོ་བོ་ཨ་ཏི་ཤས་གསུངས་སྟེ། བྱང་ཆུབ་ལམ་སྒྲོན་གྱི་རང་འགྲེལ་ལས། ཚེ་འཕོས་པས་གཏོང་བ་ཡང་ལུས་མི་འདྲ་བ་དང༌། དེར་སྦྱོར་བ་མ་བྱས་པ་དང༌། སྡོམ་པ་མི་དྲན་པའི་ཕྱིར་རོ། །དེ་དག་ནི་སློབ་དཔོན་དབྱིག་གཉེན་གྱི་རྗེས་སུ་འབྲངས་ནས་བཤད་པའོ། །ཞེས་འབྱུང་བས་ཀྱང་ཆེས་གསལ་བར་བྱས་པའི་ཕྱིར། ཞེས་གོ་བར་བྱའོ། །ཡང་ཁ་ཅིག་དག་པའི་ཞིང་དུ་སོ་ཐར་གྱི་སྡོམ་པ་མེད་དེ། སོ་ཐར་གྱི་སྡོམ་པ་ཡིན་ན་འདོད་པའི་སྡོམ་པ་ཡིན་དགོས་པའི་ཕྱིར་ཞེས་ཟེར་རོ། །ཅི་སྡོམ་པའི་རྣམ་པར་བཞག་པ་ལ་བློ་མ་སྦྱངས་པ་ཁྱེད་ཅག་བདེན། འདོད་པའི་སྡོམ་པ་ཞེས་པའི་སྒྲ་སྦྱར་བའི་སྡོམ་པ་ཞིག་ཡིན་ན། འདོད་པའི་ཁམས་ཁོ་ན་ལས་གཞན་དུ་མེད་དགོས་ན། འོ་ན་བསམ་གཏན་གྱི་སྡོམ་པ་ཡིན་ན། ཁམས་གོང་གི་གནས་ལས་གནས་གཞན་དུ་མེད་དགོས་པར་ཐལ། རྒྱུ་མཚན་དེ་ཉིད་མཚུངས་པའི་ཕྱིར། འདོད་ན་འདོད་ཁམས་སུ་བསམ་གཏན་གྱི་དངོས་གཞི་ཐོབ་པ་ལ་བསམ་གཏན་གྱི་སྡོམ་པ་མེད་པར་ཐལ། འདོད་པ་དེའི་ཕྱིར། དེའང་འདོད་ན། བོད་གངས་ཅན་འདིར་མི་ཤེས་པ་ཞིག་གིས་བརྗོད་པ་ནོར་བ་ལ་དེའི་རྗེས་ཟློས་བྱུང་རྒྱལ་དུ་སྨྲ་བ་ན། དེ་སྔོན་གྱི་སངས་རྒྱས་ཀྱི་གསུང་རབ་དང་མཐུན་པར་མ་གྲགས་པས་ཁྱད་ཆོས་ལྟར་སོང་བ་ལ། བླུན་པོ་རྣམས་འདི་ལྟར་སྨྲ་བ་ནི། མཁས་པ་ཆེན་པོའོ་ཞེས་པའི་སྟེང་དུ་དྲིལ་ཆེན་པོ་བསྒྲགས་ཡུལ་ཉིད་ཀྱང་མཁས་པར་རློམ། བསྒྲགས་པ་པོ་རྣམས་ཀྱིས་ཀྱང་མཁས་པར་འཛིན་པ་ནི། གཏི་མུག་གིས་བསླད་པའི་ང་རྒྱལ་གྱི་རི་བོ་ཆེན་པོའི་འོག་ནས་ལྡང་བའི་དུས་ཆེས་དཀའ་བ་ཡིན་ནོ། །དེས་ན་འདོད་པའི་སྡོམ་པ་ཞེས་པ་ནི། འདོད་ཁམས་ན་སྤོང་བ་བདུན་པོ་ཆེད་གཉེར་བྱས་ནས་སྤོང་དགོས་ཀྱི། ཁམས་གོང་ན་དེ་ལྟར་མི་དགོས་ཏེ། མི་དགེ་བ་བདུན་པོ་དེར་སྐྱེས་ཐོབ་ཀྱི་མེད་དོ་ཞེས་དགོངས་ནས་སོ་ཐར་གྱི་སྡོམ་པ་ལ་འདོད་པའི་སྡོམ་པ་ཞེས་མིང་གི་རྣམ་གྲངས་སུ་བྱས་པ་མ་ཤེས་པར། སྤོང་བ་བདུན་སྤོང་བའི་སྡོམ་པ་ཡིན་ན། འདོད་ཁམས་ལས་གཞན་དུ་ཡོད་མི་རུང་བར་བཤད་ན་ནི་འོག་མིན་རྡོ་རྗེ་འཆང་གི་རྒྱུད་ལ་སོ་ཐར་གྱི་སྡོམ་པ་མེད་པར་འཆད་དགོས་པར་འགྱུར་བ་དང༌། དེ་ཡང་རྫོགས་པའི་སངས་རྒྱས་རྡོ་རྗེ་འཆང་སྡོམ་པ་གསུམ་ལྡན་གྱི་དགེ་སློང་རྡོ་རྗེ་འཛིན་པ་མ་ཡིན་པར་ཡང་འགྱུར་བས་ལེགས་པར་བསམ་དགོས་སོ། །

 ཡང་ཁ་ཅིག་སོ་ཐར་གྱི་སྡོམ་པ་རྣམ་རིག་མིན་པའི་གཟུགས་སུ་འདོད་པ་ལྟར་ན། རིག་མིན་ནི་འབྱུང་བ་ལས་རྒྱུར་བྱ་དགོས་པའི་ཕྱིར། དག་པའི་ཞིང་དུ་སོ་ཐར་གྱི་སྡོམ་པ་ཡོད་ན། རྣམ་རིག་མིན་པའི་གཟུགས་སུ་ཡོད་དགོས་ཤིང༌། དེ་ཡོད་ན་སོ་ཐར་གྱི་སྡོམ་པ་གཟུགས་སུ་འདོད་པའི་འབྱུང་བ་རྒྱུར་བྱས་ཀྱི་འབྲས་གཟུགས་སུའང་ཡོད་དགོས་པས། དེ་ལྟ་ན་དག་པའི་ཞིང་མ་དག་པའི་ཞིང་དུའང་འགྱུར་རོ་ཞེས་ཟེར་བ་ལ། སྐྱོབ་པས་སོ་ཐར་གྱི་སྡོམ་པའི་ངོ་བོ་བྱེ་སྨྲ་དང་བསྟུན་ནས་རྣམ་རིག་མིན་པའི་གཟུགས་སོ་ཞེས་བརྗོད་ཙམ་ལས། སྐྱོབ་པས་སོ་ཐར་སྡོམ་པའི་ངོ་བོ་མཐའ་གཅིག་ཏུ་གཟུགས་ཅན་ཡིན་པར་བཞེད་པའང་མ་ཡིན་ལ། བྱེ་སྨྲ་ལྟར་བརྗོད་པའི་ཚེ་ནའང༌། ཐེག་པ་ཆེན་པོའི་དགོངས་པས་ཁ་བཀང་སྟེ་བཤད་ན། ལས་དང་ཉོན་མོངས་པ་ལས་བྱུང་བ་མ་ཡིན་པའི། སྨོན་ལམ་དང་ཡེ་ཤེས་ཀྱི་སྟོབས་ལས་བྱུང་པའི་དག་པའི་འཇིག་རྟེན་གྱི་ཁམས་དེ་ནི། མ་དག་པའི་ཁམས་གསུམ་གྱི་འཇིག་རྟེན་གྱི་ཁམས་གནས་གྱུར་དུ་སོང་བའི་དག་པའི་འབྱུང་བ་ཞིག་ཡོད་པས་དེ་རྒྱུར་བྱས་ཀྱི་རྣམ་རིག་མིན་པའི་འབྲས་གཟུགས་ཡོད་དོ་ཞེས་བརྗོད་ནའང་ཉེས་པ་ཅི་ཡང་མ་མཐོང་སྟེ། གསང་སྔགས་སུ་ཚེ་གཅིག་ལུས་གཅིག་གིས་རྡོ་རྗེ་འཆང་སྒྲུབ་པ་ན་རྣམ་སྨིན་གྱི་གཟུགས་ཕུང་གནས་གྱུར་ནས་སྐུ་རྣམ་པར་སྣང་མཛད་ཀྱི་ངོ་བོར་འགྱུར་བའི་འབྱུང་བ་བཞིན་ནོ། །དེའི་ཚེ་དག་པའི་ཞིང་དུ་འབྱུང་བ་མེད་པར་ཡང་སྨྲ་མི་དགོས་ཏེ། ཁ་ཅིག་གིས་ལྟར་ལོངས་སྐུའི་དབུ་སྐྲ་བུང་བ་ལྟར་གནག་ཡེ་ཤེས་ཡིན་ཟེར་བ་ལྟར་བེམས་ཤེས་གཞི་མཐུན་པའི་ལུགས་ལྟར་སྨྲ་མི་དགོས་པར་འགྱུར་བས་ས་གཞི་ཡངས་པར་རྟ་མཆོག་གིས་བསྒྲོད་པ་ལྟར་བདེ་བ་ཉིད་དོ། །རིག་མིན་སྡོམ་གཟུགས་འབྱུང་བ་རྒྱུར་བྱས་ནས་སྐྱེས་ན། འདོད་པའི་འབྱུང་བ་རྒྱུར་བྱས་ཏེ་སྐྱེ་དགོས་བྱ་བ་འདི་ལའང་མཐའ་གཅིག་ཏུ་ངེས་པ་མ་ཡིན་སྟེ། བསམ་གཏན་གྱི་སྡོམ་གཟུགས་དེ་ཡང་འདོད་པའི་འབྱུང་བ་རྒྱུར་བྱས་སུ་མ་ངེས་ཏེ། བསམ་གཏན་དང་པོ་ནས་གཉིས་པ་ཐོབ་པའི་སྡོམ་གཟུགས་ཀྱི་རྒྱུའི་འབྱུང་བ་འདོད་ཁམས་པའི་འབྱུང་བ་མ་ཡིན་པ་བཞིན་ནོ། །བསམ་གཏན་གྱི་སྡོམ་གཟུགས་རྣམ་པར་རིག་མིན་པ་མིན་པར་མ་གྲུབ་སྟེ། གཟུགས་ལ་རིག་བྱ་རིག་མིན་གཉིས་ལས་མ་འདས་པས་དེ་རིག་བྱའི་གཟུགས་སུའང་མ་བཤད་པའི་ཕྱིར་རོ། །ཁྲི་རྐང་གི་བྱུང་བ་འདི་ཡང་སོ་ཐར་གྱི་སྡོམ་པ་ཤི་འཕོས་པས་མི་གཏོང་བའི་སྒྲུབ་བྱེད་དུ་དགོངས་གཅིག་རྙིང་པར་དངོས་སུ་དྲངས་པ་མིན་ལ། དངོས་སུ་ན་ཐེག་ཆེན་གྱི་ལུང་ལ་དག་པའི་ཞིང་དུ་སོ་ཐར་གྱི་སྡོམ་པ་རང་ཆས་སུ་ཡོད་པའི་ཉན་ཐོས་དང་བྱང་ཆུབ་སེམས་དཔའ་རྟེན་གྱི་གང་ཟག་ཡོད་པར་གསུངས་པ་ཡིན་པས་འཇིག་རྟེན་གྱི་ཁམས་དྲི་སྔོ་སྣང་ལ་རྡུལ་ཕྲ་ལ་སོགས་ཀྱིས་སྒྲུབ་ནས་དེ་དང་ཕྱོགས་མཐུན་འདུལ་བ་ལུང་དུ་ཁྲི་རྐང་གི་གླེང་གཞི་ལས་ཀྱང་ཚེ་རབས་བརྗེས་ཀྱང་དྲན་དང་ཤེས་བཞིན་གྱི་དབང་གིས་དགེ་སློང་ལ་སོགས་པའི་སྡོམ་པ་དང་ཚུལ་ཁྲིམས་ལས་དོན་གྱིས་ཉམས་པ་མེད་པར་སྦས་དོན་དུ་གསུངས་པ་དེ་སྐྱོབ་པ་ཉིད་མ་གཏོགས་རྒྱ་བོད་ཀྱི་རྟོགས་པ་མཐོན་པོར་རློམ་པའི་གང་ཟག་སུས་ཀྱང་དཔྱོད་པ་བྱེད་པ་ཙམ་ཡང་མ་བྱུང་བར་སྣང་སྟེ། དེ་ཡང་འདུལ་བར་དངོས་བསྟན་སྒྲ་ཇི་བཞིན་པར་སོ་ཐར་གྱི་སྡོམ་པ་འཆི་འཕོས་པས་གཏོང་ངོ་ཞེས་པ་ཙམ་གྱི་འཁྲུལ་གཞི་བྱས་ནས་དེ་ཉིད་ལ་མངོན་ཞེན་ཆེས་པའི་སྟོབས་ཀྱིས་ཕྱོགས་འདི་ལྟ་བུ་ལ་བློ་གྲོས་ཀྱི་མིག་དམུས་ལོང་ལྟར་གྱུར་པ་ཤ་སྟག་བྱུང་བ་ཡིན། དེས་ན་སོ་ཐར་གྱི་སྡོམ་པ་སྐྱེས་ཐོབ་ཏུ་འབྱུང་བ་འདི་སྔོན་གངས་ཅན་ཁྲོད་དུ་གྲགས་མི་ཆེ་བས། གཏི་མུག་གི་དབང་ཕྱུག་རྣམས་ཡིད་ཆེས་པར་དཀའང༌། སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་དགོངས་པ་ཡིན་ཏེ། སྲིད་པ་ཐ་མ་པའི་གང་ཟག་ལ། སྟོན་པས་ཚུར་ཤོག་ཚངས་པ་མཚུངས་པར་སྤྱོད་ཅིག་ཅེས་བཀའ་སྩལ་པས། སྐྲ་རང་བྱི་རྫོགས་པའི་རྟགས་ཅན་དུ་གྱུར་པ་ལ་བསྙེན་པར་རྫོགས་པ་དགེ་སློང་དངོས་པོར་གྱུར་ཏོ་ཞེས་གསུངས་པ་དེའང༌། ཚེ་རབས་སྔ་མའི་སོ་སོ་ཐར་པའི་ཚུལ་ཁྲིམས་དང་སྡོམ་པ་མ་ཉམས་པར་ཚེ་འདི་ལ་ལྡན་པ་གཅིག་ལ་དེ་སྐད་སྟོན་པས་གསུང་པས་དེར་འགྱུར་བ་ཡིན་གྱི་དེ་ལྟ་བུ་མ་ཡིན་པ་ལ་དེ་འབྱུང་བར་མི་རིགས་པའི་ཕྱིར། དེར་མ་ཟད་འདུལ་བ་ལུང་རང་དུའང་ཁྱིམ་པའི་རྟགས་ཅན་ལ་དགེ་སློང་དུ་བརྗོད་པའང་ཡོད་པས། དེའི་རིགས་པས་བྱིས་པའི་དགེ་སློང་ཡོད་པར་ཡང་དོན་གྱིས་འཕངས་པའི་ཕྱིར། རིགས་ཀྱི་གཙོ་བོའི་བུ་གྲགས་པ་ཁྱིམ་པའི་རྟེན་ཁོ་ན་ལ་སྟོན་པས་ཆོས་བསྟན་པ་དགྲ་བཅོམ་ཐོབ་པ་ན། སྟོན་པས། རྒྱན་གྱིས་བརྒྱན་པར་བྱས་ཀྱང་ཆོས་སྤྱོད་ཅིང༌། །དུལ་ཞིང་ཡང་དག་སྡོམ་ལ་ཚངས་པར་སྤྱོད། །འབྱུང་པོ་ཀུན་ལ་ཆད་པ་སྤངས་པ་དེ། །དགེ་སློང་དགེ་སྦྱོང་དེ་ཡིན་བྲམ་ཟེའང་དེ། །ཞེས་འབྱུང་བས། བྱིས་པའི་སོ་ཐར་སྡོམ་ལྡན་གྱི་དགེ་སློང་ཡོད་པར་གྲུབ་པས་ལ་འཆི་འཕོས་པས་སོ་ཐར་གྱི་སྡོམ་པ་མི་གཏོང་བ་འདི། འདུལ་བ་ལུང་གི་སྦས་དོན་མཐར་ཐུག་པའི་དགོངས་པར་ཡང་གྲུབ་པ་ཡིན། དེས་ན་ཚེ་འདིར་སོ་ཐར་གྱི་སྡོམ་པ་བསྲུངས་པའི་རྣམ་སྨིན་གྱི་འབྲས་བུ་ལྷ་མིར་སྐྱེ། རྒྱུ་མཐུན་གྱི་འབྲས་བུ་སྲོག་ལ་བབ་ཀྱང་གནོད་པ་གཞི་བཅས་ལས་ལྡོག་པའི་བྱ་བ་མི་བྱེད་པར་གསུངས་པ་དེའང་རྒྱུད་དེ་ལ་སོ་ཐར་གྱི་སྡོམ་པ་མ་བཏང་བར་ཡོད་པའི་དོན་གྱིས་ཡིན་ཏེ། མིན་ན་དེ་མི་མཐུན་ཕྱོགས་སྤོང་བའི་ཆུ་ལོན་དུ་གྱུར་པའི་དངོས་པོ་གང་ཡང་མེད་ན་དེ་ལྟར་ག་ལ་འགྱུར་བའི་ཕྱིར། དཔེར་ན་འོད་སྲུང་ཆེན་པོ་དང་སེར་སྐྱ་བཟང་མོ་གཉིས་སོ་སོ་སྐྱེ་བོའི་དུས་ན་སྐྱེ་བ་ལྔ་བརྒྱར་བརྒྱུད་མར་ཁྱོ་ཤུག་ཏུ་གྱུར་ཀྱང་གཅིག་གིས་གཅིག་ལ་ཆགས་སེམས་སྐད་ཅིག་ཀྱང་མ་སྐྱེས་པ་ལྟ་བུའོ། །སོ་ཐར་གྱི་སྡོམ་པ་འཆི་འཕོས་པས་མི་གཏོང་བ་འདི་ནི་དཔལ་མར་མེད་མཛད་⁽1763⁾བསྟན་པ་འདི་ལ་ཐེག་དམན་རང་ལུགས་ཀྱི་བསྙེན་རྫོགས་ཐོབ་ཚུལ་ལ་རྫོགས་ཚུལ་བཅུ་སོགས་བཤད་གདའ་བ་ཡང་མཐའ་གཅིག་ཏུ་མ་ངེས་པར་གོ་སྟེ། བཀའ་གདམས་སུ་བླ་ཆེན་དགེ་བ་རབ་གསལ་དང་པོར་ལས་ཆོག་ཀརྨ་ཤ་ཏམ་གཟིགས་པས་དད་པ་སྐྱེས་ནས། ཕྱིས་དགེ་འདུན་ལ་བསྙེན་རྫོགས་མཛད་པ་ལས། ཇོ་བོའི་ཞལ་ནས། བླ་ཆེན་དེས་ལས་ཆོག་གཟིགས་ནས་ཐུགས་དད་འཁྲུངས་པ་ཙམ་གྱིས་བསྙེན་རྫོགས་ཀྱི་སྡོམ་པ་སྐྱེ་བར་ངེས། སྤྲུལ་པ་ལགས་མཆིས་མོད་ཞེས་འབྱུང་བ་ཉིད་ཀྱི་ཕྱིར། འདིའི་སྤྲུལ་པ་བྱ་བའང་ཕལ་པ་དང་རང་ག་བ་མ་ཡིན་པར་སྟོན་པས་གང་ཟག་མཆོག་རྣམས་ལ་ཐེག་དམན་གྱི་ཆོ་ག་ཉི་ཚེ་བ་ཞིག་ཁོ་ན་བྱས་ཀྱིས་སོ་ཐར་གྱི་སྡོམ་པ་ཐོབ་པ་དང༌། མ་ཐོབ་པ་ཁ་ཚོན་གཅོད་ག་ལ་ནུས། མཆན། ཀྱི་དགོངས་པ་ཡིན་ཏེ། འབྲོམ་སྟོན་གྱི་གསུང་རྒྱུན་གྱི་བཀའ་གདམས་ལས། འོ་ན་སོ་ཐར་གྱི་སྡོམ་པ་ལ་ཤི་འཕོས་ནས་གཏོང་ཚད་གང་ཡིན། རྟེན་དུ་དགོས་ཚད་ནི་གང་ཡིན་ཞེ་ན། བཅས་པའི་སྟོབས་ཀྱིས་བྱུང་བའི་སྐྲ་དང་ཁ་སྤུ་མ་བྲེགས་པ་དང༌། གོས་དཀར་པོ་གྱོན་ན་ཉེས་པ་དང་བཅས་པར་གསུངས་པ་ལ་སོགས་པ་རྣམས་ནི་ཤི་འཕོས་པའི་དུས་ན་གཏོང་ལ། སྙིང་བརྩེ་བའི་སྟོབས་ཀྱིས་གཞན་ལ་གནོད་པར་གྱུར་པ་གཞི་དང་བཅས་པ་ལས་ལོག་པ་དེ་ནི་གང་དུ་སྐྱེས་པ་དེར་ཇེ་འཕེལ་དུ་གནས་པ་ཡིན། དཔེར་ན་སློབ་དཔོན་དབྱིག་གཉེན་ཟངས་མོ་ཆེ་འབྲུ་མར་གྱིས་བཀང་བའི་ནང་དུ་བྱིང་བར་མཛད་ནས། ཞག་བདུན་དུ་ཞལ་འདོན་རྒྱུན་མི་ཆད་དུ་མཛད་པ་དེ་དགེ་བ་ཆོས་སྡུད་ཀྱི་ཚུལ་ཁྲིམས་ཡིན་ཀྱང༌། དེ་ཞག་བདུན་འདས་པ་ན་བཏང་བས་དགེ་བ་ཆོས་སྡུད་ཀྱི་ཚུལ་ཁྲིམས་གཏོང་བ་ཡང་མེད་ལ། དགེ་བ་ཆོས་སྡུད་ཀྱི་ཚུལ་ཁྲིམས་གནས་པས་དམ་བཅའ་འདི་ལ་གནས་པའང་མིན་པ་བཞིན་ནོ། །ཞེས་གསུངས་པ་དང༌། སྐྱོབ་པ་རིན་པོ་ཆེ་གཉིས་སྐབས་འདིར་དགོངས་པ་གཅིག་པར་མངོན་ནོ། །

 འདིར་ཟླ་འོད་གཞོན་ནུར་གྱུར་པའི་དཔལ་སྒམ་པོ་པ་ཁུ་དབོན་ལ་དེ་དུས་ཀྱི་བཤད་པ་པོ་ཕྱོ་གཡོར་གཙང་གསུམ་སོགས་ཀྱིས་ཞབས་ལ་གཏུགས། སངས་རྒྱས་ཡིན་ལ་མིན་བཞིན་གྱི་གུས་པ་མཛད་པ་ལ། ཆོས་རྗེ་ས་པཎ་ཐུགས་ལ་མ་རངས་ཏེ་སྡོམ་གསུམ་རབ་དབྱེར། ཆོས་ཀྱི་གནད་རྣམས་མི་ཤེས་པའི། །སྡེ་སྣོད་འཛིན་པར་རློམ་པ་ཡི། །སྙིང་མེད་རྣམས་ཀྱང་འདི་ལ་དད། །ཅེས་རྗེ་སྒམ་པོ་པ་ཁུ་དབོན་དང༌། ཕག་གྲུ་སྐྱོབ་པའི་ཞབས་ཀྱི་མཚན་ནས་བརྗོད་པ་ན། འདི་ལ་ཞེས་མིང་འབོད་བྱེད་པ་དང༌། བླུན་པོའི་བརྡ་སྦྱར་ནས་འབོད་པ་དང༌། དེར་མ་ཟད་འཆད་ཁ་བ་ནམ་མཁའ་འབུམ་གྱིས་ས་པཎ་ལ་དེང་སང་འབྲི་སྟག་གི་ཆོས་འདི་བྱང་ཆུབ་ཏུ་ཨེ་འགྱུར་གྱི་དྲིས་ལན་དུ། མི་འགྱུར་བས་དེ་གཞན་ལ་མ་འཕེལ་བ་གྱིས་ཞེས་གདམས་པ་ནི། འདི་ལྟར་གསུངས་པའི་སྒོ་ནས་གདུལ་བྱ་གཞན་འདུལ་བའི་ཐབས་མཁས་ཀྱི་ཕྲིན་ལས་ཡིན་ན་མ་གཏོགས་ཅུང་ཐལ་ཆེས་སམ་སྙམ་སྟེ། སའི་སྙིང་པོའི་མདོ་ལས། འཇམ་དཔལ་བྱང་ཆུབ་སེམས་དཔའ་ལ་སྐུར་པ་བཏབ་པ་མ་གཏོགས་པར། བྱང་ཆུབ་སེམས་དཔའ་ལས་གཞན་གང་གིས་ཀྱང་ལོག་པར་ལྟུང་བར་མི་ནུས་སོ། །འཇམ་དཔལ་འདི་ལྟ་སྟེ། དཔེར་ན་ནོར་བུ་རིན་པོ་ཆེ་རྡོ་རྗེ་ཉིད་མ་གཏོགས་པར། ཤིང་ངམ་བོང་བའམ་རྡོའམ་དབྱུག་པའམ་མཚོན་ཆས་བཅག་པར་མི་ནུས་སོ། །འཇམ་དཔལ་དེ་བཞིན་དུ་བྱང་ཆུབ་སེམས་དཔའ་ཡང༌། བྱང་ཆུབ་སེམས་དཔའ་ལ་སྐུར་པ་བཏབ་པ་མ་གཏོགས་གཞན་གང་གིས་ཀྱང་ལོག་པར་ལྷུང་བར་མི་ནུས་སོ། །ཞེས་འབྱུང་བ་མཐའ་ཀླས་པས་ལེགས་པར་དགོངས་སུ་གསོལ། །

 རྗེ་སྐྱོབ་པ་རིན་པོ་ཆེས་སོ་སོ་ཐར་པའི་སྡོམ་པ་ལ་སོགས་ལམ་བསླབ་པ་གསུམ་རྣམས་འཆི་འཕོས་པས་ཀྱང་རྗེས་སུ་མི་འབྲངས་ན། ལྷག་པའི་ཚུལ་ཁྲིམས་ཀྱི་བསླབ་པ་ལྟ་བུ་ལ་གོམས་པ་མཐར་ཕྱིན་ནས་བཟློག་མེད་དུ་ཡང་མི་འགྱུར་གྱི་དགོས་པས་འཇིགས་ཉེན་ཆེ་སར་སྐྱེལ་མས་བོར་བ་ལྟར་མི་འགྱུར་རམ་ཞེས་བཀའ་སྩལ་པ་ལ། ཟི་ལུང་ཆོས་རྗེས། སྡོམ་པའི་འབྲས་བུ་ཤི་འཕོས་ནས། །འབྱུང་ཕྱིར་བླངས་པ་དོན་མེད་མིན། །ཞེས་བསྟིང་ཚིག་བྱས་འདུག་ཀྱང༌། ཚེ་རབས་རྗེས་ཀྱང་འཕགས་པ་ལ་ཟག་མེད་ཀྱི་སྡོམ་པ་དང་ཚུལ་ཁྲིམས་ལས་ཉམས་པ་མེད་ཅེས་བཤད་པ་ལ། སྡོམ་པ་བསྲུངས་པ་ལ་འབྲས་བུ་ཡོད་ཅེས་པ་གནོད་བྱེད་དུ་ཇི་ལྟར་འབྲེལ། ཁ་ནང་དུ་ལོག་ལ་བསམ་གཞིག་ལེགས་མོར་ཐོང་དང༌། སྐྱོབ་པ་འདི་རྣམ་བཞག་འདི་ཙམ་ཞིག་ལ་འཁྲུལ་པ་དང་བཅས་ན། འཇིག་རྟེན་གསུམ་གྱི་མགོན་པོ་དཔལ་མགོན་ཀླུ་སྒྲུབ་ཏུ་འགྱུར་རམ། དག་པའི་འཁོར་རྗེ་བཙུན་བྱམས་པའི་འཁོར་འདུས་པ་དང་པོ་དང་མཉམ་པ་བསྡུ་བར་ནུས་སམ། ཆོས་ཀྱི་འཁོར་ལོ་བརྒྱ་བྱིན་དང་ཚངས་པས་བསྐོར་བར་གསོལ་བ་འདེབས་སམ། སྤྱིར་ཁ་ཅིག་ཚངས་པ་དང་བརྒྱ་བྱིན་ཙམ་ལ་ཅི་ཡང་མི་བརྩི་བ་སྐད་དུ་བྱེད་ཀྱང༌། རང་མྱོང་གི་ཐོག་ལ་བཀར་ན་སྡེ་པ་སྒར་པའི་ངོ་ཟིན་པ་ལ་དཀའ་གནད་ཇི་ཙམ་ཡོད་རྒྱུས་སྟེངས་ནས་གསལ་བ་དེ་ཡིན། གཞུང་དུ་སོ་སོ་ཐར་པ་ཟེར་མི་ཟེར་གྱི་ཐེག་པ་ཆེ་ཆུང་དུ་བཞག་པ་མེད། ཅེས་འབྱུང་བ་ནི། སོ་ཐར་སྡོམ་པའི་རྣམ་བཞག་ལ་ཐེག་དམན་དུ་གྲགས་པའི་ལུགས་དང༌། རྒྱུ་འབྲས་ཀྱི་ཐེག་པ་ཆེན་པོར་གྲགས་པའི་ལུགས་གཉིས་ཡོད་པ་ལ། དེ་གཉིས་ཀྱི་གཏོང་ཐོབ་སོགས་ཀྱི་རྣམ་བཞག་ཀྱང་དབང་གང་བཙན་ཞེ་ན། ཕྱི་མ་དབང་བཙན་དགོས་ཏེ། ཐེག་པ་མཐོ་དམན་གྱི་ཁྱད་ཞུགས་པའི་ཕྱིར། ཐེག་དམན་དུ་སོ་ཐར་གྱི་སྡོམ་པའི་རྣམ་བཞག་བསྟན་པ་ཙམ་གྱིས་དེ་དབང་བཙན་པར་ག་ལ་འཇོག་དགོས་སོ། །

 ཡང་ས་པཎ་པས། སོ་སོ་ཐར་པའི་སྡོམ་པ་ནི། །བྱང་ཆུབ་བར་དུ་བླངས་གྱུར་ན། །འདི་ཡི་ཆོ་ག་ངེས་པར་འཇིག །འདི་ཡང་གནད་རྣམས་བཅོས་པར་དོགས། །ཞེས་བྲིས་གདའ་བ། དེ་ལྟ་ན་རིགས་ལྔའི་སྡོམ་པ་བཟུང་བའི་སྐབས་ཀྱི་གཞན་གནོད་གཞི་བཅས་ལས་ལོག་པའི་སོ་ཐར་གྱི་སྡོམ་པ་ལའང༌། དམིགས་བསལ་དགོས་པར་འགྱུར་བ་དང༌། ཁྱེད་རང་གི་ཕྱོགས་འཛིན་པ་དག་གི་ལུགས་ལྟར་ན། གསུམ་ལྡན་དགེ་སློང་རྡོ་རྗེ་འཛིན་པ་ཚེ་བརྗེས་པའི་རྒྱུད་ལ་སོ་ཐར་གྱི་སྡོམ་པ་མེད་པར་ཁས་ལེན་དགོས་ཏེ། སོ་ཐར་གྱི་སྡོམ་པ་བྱང་ཆུབ་བར་མ་བླངས་པའི་ཕྱིར། ཁྱབ་པ་མེད་དེ་སྡོམ་གསུམ་གནས་གྱུར་ངོ་བོ་གཅིག་ཏུ་ཁས་ལེན་པའི་ཕྱིར་ཞེ་ན། འོ་ན་བྱང་ཆུབ་བར་དུ་སོ་ཐར་གྱི་སྡོམ་པ་བླང་བ་ཡོད་པར་ཐལ། སོ་ཐར་གྱི་སྡོམ་པ་དེ་གནས་སྐབས་སྡོམ་པ་གོང་མ་གཉིས་སུ་གནས་གྱུར་ཀྱང༌། མཐར་ཐུག་སྡོམ་པ་འོག་མ་ཟེར་བའང་འདུག་པས་བརྟག་⁽1763⁾གོང་མའི་ངོ་བོ་ལས་གཞན་མིན་པར་གཅིག་པ་གང་ཞིག །སྡོམ་གསུམ་ངོ་བོ་གཅིག་པ་དེ་གཏོང་བྱེད་མ་བྱུང་ན་བྱང་ཆུབ་ཀྱི་བར་དུའང་ཡོད་པའི་ཕྱིར། མ་གྲུབ་བོ་ཞེ་ན། ས་ལམ་སོགས་རྟོགས་པ་མཐོར་སོང་རིམ་ནས་སྡོམ་པ་ཐམས་ཅད་རིམ་བཞིན་གཏོང་བར་འདོད་པ་ལས་བཞད་གད་ཀྱི་གནས་ཅི་ཞིག་ཡོད།

 བསྙེན་གནས་ཀྱི་སྡོམ་པ་མཚན་འདས་ཀྱིས་གཏོང་ཟེར་བ་འདི་ཡང་མཐའ་གཅིག་ཏུ་སྨྲ་མི་ནུས་ཏེ། མཛོད་རང་འགྲེལ་ལས། མདོ་སྡེ་པའི་ལུགས་ཀྱི་བསྙེན་གནས་ཀྱི་སྡོམ་པ་མང་པོ་སྟབས་སུ་དགེ་སློང་ལས་ནོད་ནས་ཉིན་ཞག་སོ་སོར་སྐྱེ་ཞིང༌། ཉིན་ཞག་སོ་སོའི་མཐའ་འདས་པ་ན་གཏོང་བ་ཞིག་བཤད་དེ། དེའི་ཚེ་བསྙེན་གནས་ཀྱི་སྡོམ་པ་མང་པོ་ནོད་པ་དེ་ཉིན་ཞག་སོ་སོར་མ་སྐྱེས་པའི་གོང་རོལ་དུ་དེའི་རྒྱུད་ལ་ནི་ཡོད། དེ་ལ་གཏོང་རྒྱུ་གཞན་གང་ཡང་མ་བྱུང་ན་དེའི་འོག་ཉིན་ཞག་སོ་སོར་བསྙེན་གནས་ཀྱི་སྡོམ་པ་མ་སྐྱེས་པའི་བར་དུ་ཉིན་ཞག་གི་མཐའ་མང་པོ་འདས་ཀྱང༌། དེ་སྐབས་ཀྱི་བསྙེན་གནས་ཀྱི་སྡོམ་པ་མི་གཏོང་བ་ཞིག་གྲུབ་བོ། །འོ་ན་བསྙེན་གནས་ཀྱི་སྡོམ་པ་མང་པོ་དེ་འདྲ་བ་སྟབས་སུ་ནོད་པའི་ཚེ་ན་དེའི་སྡོམ་པ་མང་པོ་དེར་ཐོབ་བམ་མ་ཐོབ། མ་ཐོབ་ན་དེར་ནོད་པ་ལ་དགོས་པ་ཅི་ཡང་མེད། ཐོབ་ན་དུས་དེར་སྡོམ་པ་སྐྱེ་དགོས་པ་ལས་ཕྱིས་ཉིན་ཞག་སོ་སོར་སྐྱེ་བར་འགལ་ཞེ་ན་བདེན་མོད། མི་ཉེས་ཏེ། མཛོད་འགྲེལ་གྱི་སྣ་མཆན་དུ། དེར་དེའི་སྡོམ་པ་ཐོབ་ཀྱང་སྐྱེ་བ་ནི་ཕྱིས་ཀྱི་ཉི་མ་སོ་སོར་སྐྱེ་སྟེ། ནས་ཀྱི་འབྲས་བུ་ནས་ཀྱི་རྒྱུའི་ས་བོན་དུ་ནས་ཀྱི་འབྲས་བུ་གྲུབ་དུས་ནས་ཐོབ་ཀྱང༌། ནས་ཀྱི་ས་བོན་དུ་སྐྱེ་བ་ནི་ཆུ་ལུད་སོགས་ཀྱི་རྐྱེན་ཚང་བ་ན་ཡིན་གྱི་གཞན་དུ་མ་ཡིན་པ་བཞིན་ཞེས་བྲིས་གདའ་ལ། དེ་ལྟར་ན་བསྙེན་གནས་ཀྱི་སྡོམ་པ་མང་པོ་སྟབས་གཅིག་ཏུ་ནོད་ནས་ཐོབ་པ་དེའི་ཚེ་ན་ཆོས་ཅན། དེ་རྒྱུད་ལ་བསྙེན་གནས་ཀྱི་སྡོམ་པ་ཡོད་པ་མ་ཡིན་པར་ཐལ། མ་འོངས་པར་བླངས་པའི་ཉི་མ་སོ་སོའི་སྡོམ་པ་དེ་སྐབས་དེར་མ་སྐྱེས་པའི་ཕྱིར་ཞེ་ན་ཁྱབ་པ་མེད་པ་ཉིད་དུ་བརྗོད་དགོས་ཏེ། མདོ་སྡེ་པ་རང་གི་གྲུབ་པའི་འཇོག་མཚམས་ཡིན་པའི་ཕྱིར། བསྙེན་གནས་ཀྱི་སྡོམ་པ་མང་པོ་སྟབས་གཅིག་ཏུ་ནོད་རུང་བ་ནི། མཛོད་འགྲེལ་ལས། ཡང་ཉིན་ཞག་གི་འོག་ཏུ་ཞག་ལྔའམ་ཞག་བཅུ་ཡང་རུང་སྟེ། བསྙེན་གནས་ཀྱི་སྡོམ་པ་ཡང་དག་པར་བླངས་པའི་བསྙེན་གནས་ཀྱི་སྡོམ་པ་མང་པོ་སྐྱེ་བ་ལ་སུ་ཞིག་གིས་གེགས་བྱེད། ཅེས་དང༌། ད་ནི་འདི་དཔྱད་པར་བྱ་སྟེ། ཉིན་ཞག་གི་དབང་དུ་སྡོམ་པ་སྐྱེ་བར་གཟིགས་ནས་ཉིན་ཞག་པའི་བསྙེན་གནས་བསྟན་ཏམ། གལ་ཏེ་དབང་པོ་གདུལ་དཀའ་བ་རྣམས་ཉིན་ཞག་པའི་སྡོམ་པ་ཡང་དག་པར་བླངས་པ་ལ་སྦྱོར་བའི་ཆེད་གཅིག་ཡིན། དེ་དེ་ལྟར་བརྟག་ག་ལ་ནུས། ཕྱིན་ཆད་སྡོམ་པ་སྐྱེ་བ་ཡང་རིགས་པ་དང་འགལ་བ་མེད་པའི་ཕྱིར། ཞེས་འབྱུང་ལ། དེ་ལྟར་བསྙེན་གནས་མང་པོ་སྟབས་སུ་ལེན་པའི་རྒྱུན་འདི་དཔལ་མར་མེ་མཛད་བོད་དུ་བྱོན་པ་ནས་དར་ཆེ་ཞིང༌། འདིའི་ཆོ་ག་ཞང་ཞུང་རྒྱལ་ཤེའི་འདུལ་བའི་ལག་ལེན་ཀུན་ཏུ་སྤྱོད་པ་ཞེས་པར་གསལ་བར་བྲིས་གདའ་ཞིང༌། གནད་འདི་དང་མཐུན་པར་སྔོན་འཇིག་རྟེན་གསུམ་གྱི་མགོན་པོ་འབྲི་ཁུང་པའི་སློབ་མ་དཔལ་ལྡན་གསང་ཕུ་བ་དེ་འཁྲུངས་ས་མདོ་ཁམས་འདན་མ་ཡིན་པས་ཁོང་འདན་དུ་བཞུགས་དུས་ཡོན་བདག་ཕོ་མོ་རྣམས་ཉ་མ་ཞུ་རུ་ཡོང་པས་འཇིག་རྟེན་གསུམ་གྱི་མགོན་པོ་ཡབ་སྲས་ཉེར་ལྔ་དང་བདུན་དུ་གཤེགས་པས་དེ་ལ་བསྙེན་གནས་བསྲུང་བཅུག་པ་ཕན་ཡོན་ཆེ་དགོངས་ནས་བསྲུང་བཅུག་པས། ཐམས་ཅད་ལུགས་ལས་བཟློག་ཟེར་ནས་འབར་བ་ལ། འབྲི་ཁུང་ནས་དབོན་རིན་པོ་ཆེ་དང་གདན་ས་ཐེལ་དུ་རྒྱལ་བ་རིན་པོ་ཆེ་ལ་འདི་ལྟ་བུའི་ལག་ལེན་འཐད་མི་འཐད་ཀྱི་བཀའ་ཡིག་གསལ་བ་ཞིག་ཞུ་བྱས་པ་ལ། ཐེལ་ནས་རྒྱལ་བ་རིན་པོ་ཆེས་དེའི་ལན་རྒྱས་པར་གནང་བའི་སྙིང་པོ་ལས་འདི་ལྟར་མཐོང་སྟེ། ཇི་སྐད་དུ། འཇིག་རྟེན་མགོན་པོ་རིན་ཆེན་གྱིས། །དམ་ཆོས་གྲུབ་མཐའ་ཆེན་མོ་འདིར། །སྟོན་པའི་བཀའ་དང་འགྲེལ་པ་རྣམས། །དབྱེར་མེད་གཅིག་ཏུ་གཞོལ་ཞིང་འབབ། །གང་དུ་དབྱེ་བ་མེད་སྙམ་ན། །དགེ་བ་གཤིས་ཀྱི་དགེ་བ་ཡིན། །གནས་སྐབས་མཐར་ཐུག་ཐམས་ཅད་དུ། །མི་དགེར་གྱུར་པའི་སྐབས་མེད་པས། །ཚེས་པ་བདུན་དང་ཉེར་ལྔར་ཡང༌། །བསྙེན་གནས་ཕོག་ཅིང་བསྲུང་བ་དེ། །གཤིས་ཀྱི་དགེ་བ་ངོ་མཚར་ཆེ། །སྟོན་པས་དགག་སྒྲུབ་བསླབ་པ་གཉིས། །གཤིས་ཀྱི་ཐོག་ཏུ་འཆའ་བར་མཛད། །དགེ་བ་གཤིས་ཀྱི་དགེ་བ་དེ། །སྟོན་པས་གཤིས་དེ་མཁྱེན་གྱུར་ནས། །སྒྲུབ་པའི་བསླབ་པ་བཅས་པ་ལགས། །ཚེས་བདུན་ཉེར་ལྔའི་བསྙེན་གནས་དེ། །གཤིས་ཀྱི་དགེ་བ་ཡིན་པས་ན། །བསྒྲུབ་པའི་བསླབ་པ་དེ་ཉིད་ཡིན། །སྟོན་པས་གསུངས་པ་མེད་སྙམ་ན། །འདུལ་བ་ཕྲན་ཚེགས་ཉིད་ལས་ཀྱང༌། །ཉེ་བ་འཁོར་ཁྱོད་དེང་ཕྱིན་ཆད། །དགག་དང་མཐུན་པ་ཐམས་ཅད་ཀུན། །དགག་པའི་བསླབ་པར་མཐུན་པར་སྨྲོས། །སྒྲུབ་པ་དང་ནི་མཐུན་པ་རྣམས། །སྒྲུབ་པའི་བསླབ་པར་སྨྲོས་ཤེས་གསུངས། །དེ་ཕྱིར་ཉེར་ལྔ་ཚེས་བདུན་དང༌། །གཅིག་ནས་གནམ་སྟོང་མ་ཤི་བར། །བསྙེན་གནས་ཕོག་ཅིང་བསྲུང་གྱུར་ན། །སྒྲུབ་པའི་བསླབ་པ་ཉིད་དང་མཐུན། །དེ་མཐུན་སྒྲུབ་པའི་བསླབ་པ་ནི། །འདུལ་བ་ལུང་ནས་གསུངས་པ་ཉིད། །གོང་དུ་སྨོས་པ་ཁོ་ནར་ཟད། །ཅེས་འབྱུང་ལ། གཤིས་ཀྱི་དགེ་མི་དགེ་ཞེས་པའི་གཤིས་ནི། དགེ་མི་དགེའི་རྒྱུ་འབྲས་སོ་སོར་མི་བསླུ་བ་ནི་འཇིག་རྟེན་ན་རྟེན་འབྲེལ་གྱི་དབང་གིས་རྣམ་པར་གྲགས་ཤིང་གནས་པར་གྲུབ་པ་ལ་ཐ་སྙད་ཙམ་དུ་སུས་ཀྱང་བཟློག་ཏུ་མེད། ཚོགས་བསགས་སྒྲིབ་སྦྱང་མ་བྱས་པས་འཁོར་བ་འདི་འགྲུབ་པ་དང༌། ཚོགས་བསགས་སྒྲིབ་སྦྱང་ལས་བླ་མེད་ཀྱི་རྫོགས་སངས་འགྲུབ་ལ། ཚུལ་འདི་ནི་འཁོར་འདས་ཀྱི་སྐྱེས་བུ་འཚལ་ཏོ་ཅོག་གིས་ཀྱང་འགེགས་མི་ནུས་པ་འདི་ལྟ་བུའོ་ཞེས་པའི་དོན་དུ། རྗེ་འཇིག་རྟེན་མགོན་པོ་ཡབ་སྲས་ཀྱིས་དགེ་མི་དགེའི་ཆོས་ཐམས་ཅད་གཤིས་དང་བབས་ཀྱིས་བཞུགས་ཤེས་གསུངས་པ་དང༌། དེས་ན་དགེ་ཚོགས་བསགས་མ་བསགས། སྒྲིབ་པ་སྦྱངས་མ་སྦྱངས། སྙིང་པོ་དང་ཤུན་པ་ཐམས་ཅད་ཀྱང་རྟེན་འབྲེལ་ལམ་གཤིས་དབང་གིས་དཀར་ནག་ཟང་ཐལ་ཞེས་རྡོ་རྗེའི་གསུང་འདི་ལྟ་བུ་ལ་སྤྱིར་དྭགས་པོ་བཀའ་བརྒྱུད། སྒོས་རྒྱལ་བ་འབྲི་འདན་གཉིས་ཀྱི་གྲུབ་མཐའ་ཆེན་པོ་ཞེས་གྲགས་ཏེ། འདི་ལ་ས་པཎ་གྱིས་དགག་པ་མཛད་པ་དོན་ལ་སོང་མ་སོང་ཞེས་ས་སྐྱ་ལྷ་ཁང་ཆེན་མོར་དཔལ་ལྡན་བླ་མ་དམ་པས་གྲལ་གོང་མཛད། སྤང་ལོ་དང་བུ་ལོ། བླ་མ་མཉམ་མེད་པ། རྒྱལ་སྲས་སེམས་དཔའ་ཆེན་པོ་སོགས་ས་སྐྱ་པའི་བསྟན་འཛིན་དུ་མ་དང་ཧོར་གྱི་མི་ཆེན་ཅའུ་དང༌། ཚལ་པ་ཀུན་དགའ་རྡོ་རྗེ་སོགས་མི་ཆེན་དུ་མ་འདུས་སར། ཀུན་མཁྱེན་བུས་ས་སྐྱ་པའི་གྲུབ་མཐའ་བཟུང༌། སྤང་ལོས་འབྲི་ཁུང་པའི་གྲུབ་མཐའ་བཟུང་ནས་རྩོད་པ་ལ། བུས་དང་པོར་དཀར་ནག་ཟང་ཐལ་མི་འཐད་པའི་དམ་བཅའ་བཞག་པ་ལ། སྤང་ལོས། འོ་ན་མཐོང་ལམ་གཉེན་པོ་བར་ཆད་མེད་ལམ་དང༌། མཐོང་སྤང་གཉིས་སྤང་གཉེན་དཀར་ནག་ཟང་ཐལ་མ་ཡིན་པར་ཐལ། དཀར་ནག་ཟང་ཐལ་མ་ཡིན་པའི་ཕྱིར། རྡོ་རྗེ་ལྟ་བུའི་ཏིང་ངེ་འཛིན་དང༌། སྒྲིབ་གསུམ་གྱི་གནས་ངན་ལེན་སྤང་གཉེན་དཀར་ནག་ཟང་ཐལ་མ་ཡིན་པར་ཐལ། ཁས་ལེན་རྟགས། མ་ནོར་བའི་ཤེས་རབ་དཀར་པོས། ནོར་པའི་ལོག་རྟོག་ནག་པོ་སེལ་བ་ཟང་ཐལ་དུ་མི་འགྲོ་བར་ཐལ། ཁས་ལེན་རྟགས། ཤེས་བྱ་སྒྲིབ་བྲལ་གྱི་ཡེ་ཤེས་དཀར་པོས། མི་ཤེས་པའི་མུན་པ་ནག་པོ་ཟང་ཐལ་དུ་མི་སེལ་བར་ཐལ། ཁས་ལེན་རྟགས། སངས་རྒྱས་ཀྱི་མཐུ་དཀར་པོས། བདུད་ཚོགས་ཀྱི་དཔུང་ནག་པོ་བཅོམ་མི་ནུས་པར་ཐལ། ཁས་ལེན་རྟགས། ཞེས་གསུངས་པ་ལ། ཀུན་མཁྱེན་བུས་ཁྱབ་པ་མེད་ལན་བཏབ་པས། དཔལ་ལྡན་བླ་མ་དང་རྒྱལ་སྲས་པས་ཁྱབ་པ་བྱུང་གསུང༌། བླ་མ་མཉམ་མེད་པས་ས་ཞེན་བྱས་ནས་སྤྱི་ཁྱབ་གྲུབ་པར་དགོས་ཁྱབ་མ་གྲུབ་པ་མང་གསུང༌། ཕྱིས་ཧོར་གྱི་མི་ཆེན་ཅའུས་ཧོར་རྒྱལ་པོའི་གན་དུ་གོང་མ་ཡོན་མཆོད་རྣམས་ཀྱི་སྙན་དུ་ཕུལ་བས། གོང་ནས་ཡོན་མཆོད་རྣམས་རྩོད་པ་པཀྴི་སྤང་ལོ་བཟང་གསུང༌། ཞེས་ཚལ་པའི་དེབ་ལས་འབྱུང་བ་ནི་སྐྱེས་བུ་དམ་པ་རྣམས་ཐུགས་དགོངས་གཅིག་པར་གོ་སྟེ། རྒྱས་པར་འོག་ནས་འཆད་པས་སྤྲོས་པ་ཆོག་གོ །

 དེས་ན་བཀའ་ཕྱག་གིས་བསྙེན་གནས་མང་པོ་སྟབས་སུ་ལེན་པ་འདི་ལ། ཟི་ལུང་ཆོས་རྗེ་པས་ཇོ་བོའི་ཕྱག་བཞེས་བཞིན་དུ་བྱེད་ནའང༌། དུས་གཅིག་ཏུ་བླངས་པ་དེ་ནི་བར་མ་ཙམ་ཡིན་གྱི་སྡོམ་པ་ནི་མ་ཡིན། དེའི་ཚེ་ཡང་སྡོམ་པ་ནི་ནང་རེ་བཞིན་དུ་ལེན་དགོས་ཟེར་བ་ནི་མཛོད་འགྲེལ་དུ། མདོ་སྡེ་པས་བསྙེན་གནས་ཀྱི་སྡོམ་པ་མང་པོ་དུས་གཅིག་ཏུ་ནོད་པར་འདོད་པ་ལ། བྱེ་སྨྲས་བཀག་པའང་སྡོམ་པ་ནོད་པ་དེ་བཀག་པ་ཡིན་གྱི། བར་མ་དགེ་བ་ནོད་པ་བཀག་པ་མ་ཡིན་པར་རང་གིས་ཤེས་བཞིན། འདིར་བོད་གཞན་དང་མི་འདྲ་བའི་སྒྲོས་ཤིག་སྨྲ་དགོས་བྱུང་བ་ན། མཛོད་འགྲེལ་གྱི་མདོ་སྡེ་པའི་འདོད་པ་དེ་མ་དྲན་པའམ་བརྗེད་པ་གཅིག་བྱུང་འདུག་པས་ཆེན་པོ་འདིའི་ཐུགས་རབ་ཀྱང་ལེགས་པར་གསལ་ཆེས་པར་མ་མངོན་ཏེ། ཟི་ལུང་པ་དེ་སྐད་ཟེར་བ་ཡང༌། མཛོད་རང་འགྲེལ་དང་འགྲེལ་བཤད་ལ་གོ་བ་ཕྱིན་ཅི་ལོག་གཅིག་བཟུང་བ་ལས་འཁྲུལ་གཏམ་དེ་འདྲ་ཞིག་བྱུང་བར་གོ་སྟེ། རང་འགྲེལ་ལས། གང་གིས་ཚེས་བརྒྱད་ལ་རྟག་ཏུ་བསྙེན་གནས་ལ་གནས་པར་བྱའོ། །ཞེས་སྔོན་ཡང་དག་པར་བླང་བར་བྱས་པ་དེ་ནི་ཟས་ཟོས་ནས་ཀྱང་ནོད་པར་བྱའོ། །ཞེས་དང༌། རྒྱལ་སྲས་མར། སྡོམ་པ་ནི་བསློང་བར་བྱེད་པ་ཡང་དག་པར་ལེན་པར་ངེས་པའི་སེམས་དཔའ་ཡིན་པའི་ཕྱིར་ཉི་མ་འཆར་བའི་ཚེ་ཁོ་ན་སྐྱེའོ། །ཟས་ཟོས་ནས་ནོད་པ་ནི་གསལ་བར་བྱ་བའི་ཕྱིར་རོ། །ཞེས་འབྱུང་བས། དང་པོར་སློབ་དཔོན་ལས་ཇི་སྲིད་འཚོའི་བར་གྱི་ཟླ་བ་བྱུང་ངོ་ཅོག་གི་ཚེས་བརྒྱད་ལྟ་བུ་ལ་གསོ་སྦྱོང་གི་སྡོམ་པ་དུས་གཅིག་ཏུ་བླངས་པ་དེ་བླངས་པའི་འཕེན་སྟོབས་ཀྱིས་ཟླ་བ་བྱུང་ངོ་ཅོག་གི་ཚེས་བརྒྱད་ལྟ་བུའི་ནང་པར་ཉི་མ་འཆར་བའི་ཚེ་ཁོ་ན་སྐྱེ་ལ། ཟས་ཟོས་ནས་སྡོམ་པ་སླར་ལེན་མི་དགོས་ཀྱང་བསླབ་བྱ་རྐང་གྲངས་གསལ་འདེབས་པའི་ཆེད་དུ་རང་གིས་སྔོ་བགྲང་བྱེད་པའམ་གཞན་ལ་དེའི་རྐང་གྲངས་གསལ་འདེབས་པར་ནོད་པར་བཤད་པ་དེ། སླར་སྡོམ་པ་ནོད་དགོས་པར་བསམས་ཏེ་བཤད་པ་ནི་ཆེས་འཁྲུལ་པ་ཉིད་དུ་རིགས་པར་བྱའོ། །

 སྤྱིར་བསྙེན་གནས་སྡོམ་པ་འབོགས་ཆོག་ནི། བུ་རིན་པོ་ཆེས་འདུལ་བའི་ལུང་དུ་ཡེ་མ་བྱུང་ཞིང༌། འདུལ་བའི་ཕྱོགས་ཀྱི་འགྲེལ་བ་རྣམས་ལས་ཀྱང་མ་བྱུང་ཞེས་པ་ལ། དཔལ་ཤཱཀྱ་མཆོག་ལྡན་པ་ན་རེ། བསྙེན་གནས་སྡོམ་པའི་སྔགས་ཆོག་ནི། །འདུལ་བའི་ལུང་དུ་མི་གསལ་ཡང༌། །རུང་མཐུན་སྦྱར་ཚུལ་མཛོད་འགྲེལ་དུ། །གསལ་བར་གསུངས་པ་དེ་ཡིན་ནོ། །ཞེས་དང༌། དེའི་བསླབ་བྱ་བརྗོད་པའི་སྔགས་ལན་གཅིག་བརྗོད་པ་དགེ་བསྙེན་དང་དགེ་ཚུལ་དགེ་སློང་གི་སྐབས་བཞིན་ཡིན་ལ། གནས་འཇོག་གི་མདོ་དང༌། གནས་བརྟན་བྱང་ཆུབ་བཟང་པོས་མཛད་པའི་བསྙེན་གནས་ཀྱི་སྔགས་ཆོག་ལ་བསླབ་པ་ལན་གསུམ་བརྗོད་དགོས་འདུག་པ་དེ་ནི། སྤྱིར་གཞི་ཐམས་ཅད་ཡོད་སྨྲའི་འདུལ་བ་དང༌། ལྷག་པར་ཁ་ཆེ་བྱེ་སྨྲའི་ལུགས་ཡིན་ནོ་ཞེས་འཆད་པ་ལ། ཞིབ་མོ་རྣམ་འཐག་ལས། བྱེ་སྨྲའི་ལུགས་ཀྱི་བསྙེན་གནས་ཀྱི་སྡོམ་པ་འབོགས་ཆོག་མཛོད་འགྲེལ་ནས་ཐོན་པར་འདོད་ཀྱང་རྟོག་བཏགས་སུ་ཟད་དེ་བསླབ་པ་ཁས་ལེན་དགེ་བསྙེན་དགེ་ཚུལ་དང་འདྲ་ཆོས་སྒྲིག་པ་ནི་མི་རུང་བའི་ཕྱིར་ཏེ། དྲིན་ལན་བསབ་པར། རིས་བརྒྱད་ཀྱིས་ཟླས་ཕྱེ་བའི་བསྙེན་གནས་ཀྱི་ཆོ་ག །ཉིན་ཞག་གཅིག་པའི་ཆོ་ག་དང་བསྲེ་མི་རུང་བར་བཤད་པའི་ཕྱིར་དང༌། མཛོད་འགྲེལ་ལས། དགེ་བསྙེན་གྱི་བསླབ་བརྗོད་དགེ་སློང་གི་བསླབ་བརྗོད་དང་འདྲ་བར་བཤད་ཀྱི། བསྙེན་གནས་ལ་དེ་འདྲ་མ་བཤད་པའི་ཕྱིར། རིགས་པས་ཐོབ་བོ་སྙམ་ན། དབང་ཟ་བ་ལས་གཞན་དུ་མེད་པའི་ཕྱིར། དེས་ན་མཛོད་ཀྱི་འགྲེལ་པ་ཞི་གནས་ལྷས་མཛད་པ་དེར། བྱེ་སྨྲའི་བསྙེན་གནས་ཀྱི་ཆོ་ག་ལེན་ཚུལ་བཤད་ཀྱང༌། སྐྱབས་འགྲོ་སྔོན་དུ་བྱ་བ་དང༌། ཡན་ལག་བརྒྱད་དང་ལྡན་པའི་བསྙེན་གནས་པར་བཟུང་དུ་གསོལ། ཞེས་གོང་འོག་གར་སྦྱར་ནི་གསལ་ཁ་མེད་ལ། སྡོམ་པ་བརྒྱད་པར། གསུམ་ལ་སྐྱབས་སུ་འགྲོ་བ་ནི་སྔ་མ་བཞིན་ནོ། །ཞེས་དང༌། ཡན་ལག་ཚང་བར་བརྗོད་པའི་རྗེས་སུ། གསོ་སྦྱོང་ཅན་དུ་བདག་སློབ་དཔོན་གྱིས་བཟུང་དུ་གསོལ། འདི་ལྟར་ཡན་ལག་བརྒྱད་པའི་བསྙེན་གནས་ཀྱི་སྡོམ་པར་འགྱུར་རོ། །ཞེས་བཤད་ཅིང༌། ཀུན་ཏུ་རྒྱུ་སེན་རིང་གིས་ཞུས་པའི་མདོར་ཡན་ལག་བརྒྱད་ཇི་སྲིད་འཚོའི་བར་དུ་ལེན་པར་བཤད་པ་ལ། དེ་ལ་གོ་མིའི་དགེ་བསྙེན་མིང་འདོགས་ཤིང༌། སྡོམ་བརྒྱད་འགྲེལ་པར་དེའི་ཆོ་ག་གསལ་བར་གསུངས་ལ། དེ་ནི་བྱེ་སྨྲའི་རང་ལུགས་ཡིན་པས། དེའི་ཆོ་ག་ཇི་སྲིད་འཚོ་བ་དེ་ཉིན་ཞག་གཅིག་པའི་འདོན་པར་སྤོས་ན་དེའི་དོན་གྲུབ་ལ། ངག་དོན་སྡེ་པ་གཉིས་བསྙེན་གནས་བླང་བའི་ཡུལ་དང་ལེན་པའི་གང་ཟག་ལ་ཁྱད་པར་ཡོད་ཀྱང༌། ཆོ་ག་རང་གི་ངོ་བོ་ལ་ཁྱད་པར་མེད་པས་སྐྱབས་འགྲོ་རྩོམ་བྱེད་དུ་བྱས་ནས་ཆོ་ག་ལ་ཁྱད་པར་མེད་པ་ཉིད་དུ་ཤེས་དགོས་པས། དེའི་ཕྱིར་སྨྲ་ན། འདུལ་བའི་གཞུང་ལས་གསུངས་པ་ཡི། །བསྙེན་གནས་ཆོ་ག་གསལ་པོ་གང༌། །ཞེས་དྲིས་ནས། འདུལ་བའི་གཞུང་ལ་དེའི་ཆོ་ག་གསལ་བར་གསུངས་པ་མ་ཡིན་ཀྱང༌། མདོ་སྡེ་ལས་ནི་གསུངས་པ་ཡི། །ཆོ་ག་དེར་ཡང་སྦྱོར་བར་བཤད། །ཅེས་སྦྱོར་ན་ལེགས་པ་ཡིན་ཟེར་བ་བཀོད་འདུག་ལ། གཟུར་གནས་ཁ་ཅིག་ཡིག་རྙིང་ལ་ལར་ཁ་ཆེ་པཎ་ཆེན་གྱིས་ཡོད་སྨྲའི་ལུགས་ཀྱི་བསྙེན་གནས་འབོགས་ཆོག་དེ་ཐང་ཀ་གཅིག་གི་རྒྱབ་ན་བྲིས་ཡོད་པས། ཁ་ཆེ་ན་ལུས། བོད་ན་མ་ཁྱོངས། དེས་ན་བྱེ་སྨྲའི་ལུགས་ཀྱི་བསྙེན་གནས་སྡོམ་པ་འབོགས་ཆོག་མེད་གསུངས་ནས། བོད་པ་ཀུན་དེའི་ལུགས་ཀྱི་བསྙེན་གནས་ཞུ་བ་བྱུང་ན་ཐུགས་མི་དགྱེས་ལོག་གི །ཐེག་པ་ཆེན་པོའི་གསོ་སྦྱོང་རེ་གནང་ཟེར་བ་བྲིས་གདའ་བས། ཁ་ཆེ་པཎ་ཆེན་གྱིས་བོད་ན་ཕེབས་དུས་ནས་བྱེ་སྨྲའི་བསྙེན་གནས་འབོགས་རྒྱུན་ཆད་ན། དེང་སང་ཕན་ཚུན་རྟོག་བཏགས་རེ་བྱེད་པ་ལ་མཁས་པ་དང་མཐོང་རྒྱ་ཅན་ནོ་ཞེས་བསྙེན་པར་བྱེད་དེ། ཆོ་ག་གསར་རྩོམ་བྱེད་པ་ནི་ཆོ་ག་རྫུན་མར་བས་པས། རང་ཉིད་ཟོག་པོ་ཆེན་པོར་མ་བྱེད་ཅིག་ཅེས་ཟེར་བ་པོ་ཡང་སྣང་བས་ལེགས་པར་བརྟགས་ནས་ཉམས་སུ་ལེན་པ་མ་གཏོགས་མཐའ་གཅིག་ཏུ་ཤེས་དཀའ་བར་སྣང་ངོ༌། །ཞེས་བཀའ་སྩལ་ཏོ། །བྱེ་སྨྲས་ཟས་ཟོས་ནས་བསྙེན་གནས་ལེན་རུང་བར་བཤད་པ་ནི་དམིགས་བསལ་དང༌། མདོ་སྡེ་པས་ནམ་འདོད་ལེན་ཆོག་པ་ནི། ཞག་ཚང་བར་ལེན་པ་ཡིན་ལ། ཟས་ཟོས་ནས་ཞེས་པ་ནི་ཉིན་ཞག་མ་ཚང་བའི་བསྙེན་གནས་སོ། །ཞག་གསུམ་དང་བཅུ་སོགས་སྦྲེལ་ལ་ཆོ་ག་གཉིས་ཀྱིས་ལེན་པ་ནི་དྲིན་ལན་བསབ་པ་དང༌། མཛོད་རྩ་འགྲེལ་སོགས་ལས་མ་བཤད་དོ། །མདོ་སྡེ་ལས་བརྒྱ་པ་ལས། མགོན་མེད་ཟས་སྦྱིན་གྱིས་གཞན་ལ་བསྙེན་གནས་ཀྱི་སྡོམ་པ་འབོགས་པར་བཤད་པ་དེ་མདོ་སྡེ་པའི་ལུགས་ཡིན་ཟེར་བར་གྲགས་པའི་མདོ་སྡེ་པ་ནི། སྡེ་པའི་མདོ་སྡེ་པ་ནི་མ་ཡིན་གྱི། ཐེག་པ་ཆེན་པོའི་མདོ་སྡེའི་སྡེ་སྣོད་ལས་འབྱུང་ཞེས་འཆད་ན་ལེགས་པ་ཡིན་ཏེ། ཉན་ཐོས་མདོ་སྡེ་པའི་ལུགས་ལའང་བསྙེན་གནས་ཁྱིམ་པ་ལས་ལེན་བཏུབ་པར་མཛོད་ལ་སོགས་པར་མ་བཤད་པའི་ཕྱིར། སྤྱིར་བསྙེན་གནས་ཡན་ལག་བརྒྱད་པ་འདི་སངས་རྒྱས་ཀྱི་བྱིན་རླབས་ལས། སངས་རྒྱས་མ་བྱོན་པའི་གོང་དུའང་རིག་བྱེད་ཀྱི་གཞུང་རྣམས་ལས་ཀྱང་འབྱུང་བར་སྣང་སྟེ། རྒྱ་ཆེ་རོལ་པ་ལས། ལྷ་བདག་བསྙེན་གནས་ཚུལ་ཁྲིམས་བརྟུལ་ཞུགས་ལེན་པར་གསོལ། །བདག་ནི་འགྲོ་ལ་བྱམས་བྱས་ཡན་ལག་བརྒྱད་ལེན་ཏེ། །ཞེས་འབྱུང་བའི་བསྙེན་གནས་རིག་བྱེད་ཀྱི་གཞུང་ལས་བྱུང་ཡང་སངས་རྒྱས་པའི་ལུགས་ཀྱི་བསྙེན་གནས་ཡིན་གྱི། མུ་སྟེགས་ཀྱི་ཡན་ལག་བརྒྱད་པ་བསྲུང་བ་ལྟ་བུའི་སྤོང་བའི་ཡན་ལག་ཙམ་མ་ཡིན་པར་འཇོག་དགོས་ཏེ། སྟོན་པའི་བསྟན་པ་དང་མཐུན་པའི་ཐར་པའི་ཆེད་དུ་འཇུག་པའི་སླད་ཀྱི་བསྙེན་གནས་ཡིན་པའི་ཕྱིར་ཏེ། དེ་བཞིན་གཤེགས་པ་འཇིག་རྟེན་དུ་འབྱུང་དཀའི་བསྟན་པ་སྣོད་རུང་དུ་བྱ་བ་ལ་འཇུག་པའི་ཕྲིན་ལས་ཀྱི་སྟོབས་ལས་བྱུང་བའི་བསྙེན་གནས་ཀྱི་སྡོམ་པ་ཡིན་པའི་ཕྱིར།

 ཡང་ཟི་ལུང་པ་ཆེན་པོའི་གསུང་གིས། ཚངས་སྤྱོད་དགེ་གཉེན་གྱི་སྡོམ་པ་ལ་གནས་པ་ལྟ་བུས། གནས་འཇོག་གི་མདོ་དང༌། དོན་ཞགས་སོགས་ཀྱིས་གསོ་སྦྱོང་ཚང་བར་ལེན་མི་རུང་སྟེ། ཞག་གཅིག་པར་བླང་ན་སྔ་མ་དེ་གཏོང་རྒྱུར་ཐལ་བས་གནད་བཅོས་ཀྱི་ཚིག་ཡིན། འོ་ན་ཇི་ལྟར་བྱ་ན། དེ་འདྲའི་དགེ་བསྙེན་དེ་བསྙེན་གནས་པར་ཁས་བླངས་ནས་ཡན་ལག་ལྷག་མ་རྣམས་བསྲུང་ཙམ་གྱིས་གསོ་སྦྱོང་ལ་གནས་པར་འགྱུར་བ་ཡིན་ཞེས་ཟེར་བ་ལ། ཁ་ཅིག་འོ་ན་དགེ་གཉེན་གྱི་གསོ་སྦྱོང་དུ་བསྙེན་གནས་ཡན་ལག་བརྒྱད་པའི་སྡོམ་པ་ཚང་བར་ལེན་པར་བཤད་པ་དེ་མི་རིགས་པར་ཐལ། དེ་ཚང་བར་བླངས་ན་དེའི་གསོ་སྦྱོང་དུ་མི་འགྱུར་བའི་ཕྱིར་ཏེ། གནད་བཅོས་པའི་ཚིག་གིས་དེའི་སྡོམ་པ་རྩ་བ་ནས་འཇིག་པའི་ཕྱིར། དེར་མ་ཟད་སྔགས་བླ་མེད་ཀྱི་སྡོམ་པ་འཛིན་པ་དག་གིས་དོན་ཞགས་ལྟ་བུའི་བསྙུང་བ་ལ་གནས་པ་དང༌། དེ་ནས་བཤད་པའི་བསྙེན་གནས་ཀྱི་སྡོམ་ལེན་པའང་མི་རིགས་པར་འགྱུར་ཏེ། རྒྱུ་མཚན་མཚུངས་པའི་ཕྱིར། འདོད་ན་སྔགས་བླ་མེད་པས་རྒྱུད་སྡེ་འོག་མའི་ཉམས་ལེན་བྱར་མི་རུང་ཞེས་གང་དུའང་བཀག་པ་མེད་པའི་ཕྱིར། ཞིབ་ཆ་འདིའང་སྐྲ་གཞར་བའི་ཞོར་ལ་སྐྱི་མོ་བཀོག་པ་ལྟར་སོང་འདུག་གོ་ཞེས་ཟེར་བ་ནི་མི་རིགས་པ་ཡོད་པར་མི་བསམ་སྟེ། ཐེག་དམན་འདུལ་བའི་དགེ་སློང་སྔགས་ལ་ཞུགས་པས་ཀྱང་དོན་ཞགས་ནས་འབྱུང་བའི་བསྙེན་གནས་ཡན་ལག་བརྒྱད་པ་ལེན་ཞིང་བསྲུང་བ་ལས་ཡོན་ཏན་ཁྱད་པར་ཅན་འབྱུང་བར་མཆོག་ཏུ་བསྔགས་པའི་ཕྱིར། དེ་ལྟའང་བོད་འདིར་སྡོམ་པ་རྒྱ་ཆེན་པོ་དུས་རིང་བར་བཟུང་བའི་གང་ཟག་གིས་སྡོམ་པ་ཉི་ཚེ་བ་ཡུན་ཐུང་ངུར་བླངས་ན་གནད་བཅོས་པའི་ཚིག་གི་སྡོམ་པ་རྒྱ་ཆེན་པོ་དུས་རིང་པོར་བཟུང་བ་དེ་གཏོང་བར་འགྱུར་ཏེ། ས་པཎ་གྱིས། ཆོས་གཞན་ལེགས་པར་སྟོན་ན་ཡང༌། །ཆོས་ཀྱི་གནད་རྣམས་བཅོས་པ་ནི། །ཤིན་ཏུ་འཇིགས་པ་ཆེན་པོར་བལྟ། །དེ་འདྲ་བ་ལས་སྐྱོན་བྱུང་མང༌། །འདས་པའི་དུས་ན་སྔོན་བྱུང་བ། །ལང་ཀ་མགྲིན་བཅུ་ཞེས་བྱ་བས། །འབད་པས་དབང་ཕྱུག་ཆེན་པོ་སྒྲུབས། །ལོ་གྲངས་ས་ཡ་བཅུ་གཉིས་དང༌། །ཕྱེད་ཀྱིས་ལྷག་པའི་དངོས་གྲུབ་བྱིན། །ཁྱབ་འཇུག་ཕྲག་དོག་གིས་གཟིར་ནས། །མགྲིན་བཅུ་ལ་ནི་འདི་སྐད་སྨྲས། །ཁྱོད་ཀྱི་འབད་པ་ཆེ་མོད་ཀྱི། །དབང་ཕྱུག་གིས་ནི་དངོས་གྲུབ་ཆུང༌། །ད་དུང་སྔར་གྱི་མ་ཡིན་པ། །ས་ཡ་ཕྲག་ཕྱེད་ཐུབ་པ་སློངས། །མགྲིན་བཅུས་བདེན་པར་བསམས་ནས་ནི། །དབང་ཕྱུག་ལ་ནི་དོན་དེ་ཞུས། །དབང་ཕྱུག་ཆེན་པོས་དེ་བྱིན་པས། །གནད་བཅོས་པ་ཡི་ཚིག་འདི་ཡིས། །སྔར་གྱི་དངོས་གྲུབ་ཐམས་ཅད་ཡལ། །གསེར་ཅན་གྱི་ནི་དངོས་གྲུབ་ཀྱང༌། །དེ་འདྲའི་ཚུལ་གྱིས་ཉམས་ཤེས་ཐོས། །ཞེས་འབྱུང་བའི་ཕྱིར། ཞེས་སྨྲ་བ་ནི་འབྲེལ་ཡེ་མེད་དེ། མུ་སྟེགས་བྱེད་ཀྱི་དབང་ཕྱུག་དང་ཁྱབ་འཇུག་སོགས་གཡོ་སྒྱུའི་དབང་གིས་སེམས་ཅན་ལ་ཁྲོ་ཞིང་གདུག་པས། གནོད་ཅིང་འཚེ་བའི་མ་རུངས་པའི་ལུས་ངག་གི་རྣམ་འགྱུར་གནད་བཅོས་པའི་ལ་དོར་དང་ལྟག་ཆོད་ཐ་ཤལ་བྱེད་པ་དང༌། རྫོགས་པའི་སངས་རྒྱས་ཐུགས་རྗེའི་གཞན་དབང་ཅན་གྱིས་འགྲོ་བ་མ་རྒན་ཐམས་ཅད་ལ་སྨན་པ་ཁོ་ནའི་ཆེད་ཀྱིས་མཆོག་གི་གོ་འཕང་ལ་འགོད་པའི། སྒོ་གསུམ་གཡོ་སྒྱུ་ཐམས་ཅད་དང་བྲལ་བའི་བསླབ་གསུམ་གྱི་ཆོས་སྟོན་ཚུལ་མཚུངས་སོ་ཞེས་པའི་མཚུངས་པས་གནོད་པའི་གོ་སྐབས་མེད་པའི་ཕྱིར་དང༌། ཁྱད་པར་བསླབ་པའི་གནས་མང་བ་དང་དུས་རིང་བར་བཟུང་བ་དེ་མི་བཟུང་བར་བློས་རྣམ་བཅད་དུ་མ་བྱས་པར། བསླབ་པའི་གནས་ཉུང་ཤས་དུས་ཐུང་ངུར་འཛིན་པའི་ཡི་དམ་འཛིན་པ་ཙམ་གྱིས་བསླབ་པའི་གནས་སྔ་མ་བཏང་བར་མི་འགྱུར་བའི་ཕྱིར། དཔེར་ན་འཁོར་ལོ་བསྒྱུར་བའི་རྒྱལ་སྲིད་ཐམས་ཅད་བློས་མ་བཏང་བར་ལོངས་སྤྱོད་ཉི་ཚེ་བ་ལ་བདག་འཛིན་གྱི་ཡི་དམ་བརྟན་པོར་བཟུང་བས་འཁོར་ལོ་བསྒྱུར་རྒྱལ་གྱི་རྒྱལ་སྲིད་གནད་བཅོས་པའི་སྒོ་ནས་བཏང་བར་མ་བྱས་པ་བཞིན་ནོ། །

 སྤྱིར་དགེ་སློང་གི་བསྙེན་གནས་ཡན་ལག་བརྒྱད་པོ་ལེན་པས་ཚོགས་ཁྱད་པར་བ་སོག་རྒྱུ་མེད་ཅེས་པའི་གཏམ་འདི་སྔོན་ཞིག་ནས་ཡོད་པར་སྣང་ཡང་སྙིང་པོ་མེད་དོ་ཞེས་ཆག་དགྲ་བཅོམ་པས་རྒྱ་བོད་ཀྱི་བླ་མ་ཚད་ལྡན་དུ་མའི་དགོངས་པ་དང་བཅས་ཏེ་ལེགས་པར་བཤད་པ་ཡིན་ཏེ། དེས་མཛད་པའི་དོན་ཞགས་ཀྱི་འགྲེལ་པར། འདི་ལ་བླ་མ་ས་སྐྱ་པ་སོགས་བོད་པ་ཁ་ཅིག་རབ་ཏུ་བྱུང་བའི་སྡོམ་པ་ཡོད་པས་ནི་གསོ་སྦྱོང་བླང་མི་དགོས། དགེ་བསྙེན་ནམ་ཁྱིམ་པ་ལ་སོགས་པས་བླང་དགོས། དེ་ནས་ཕྱིས་བསྟན་གཙོའི་རྟེན་ལ་བླངས་པས་ཆོག་སྐད། བྱང་ཆུབ་སེམས་དཔའ་ཟླ་བ་རྒྱལ་མཚན་ནི། འདི་ཐེག་ཆེན་ཐུན་མོང་མ་ཡིན་པའི་སྡོམ་པ་ཡིན་པས་ཐུགས་རྗེ་ཆེན་པོ་ཁོ་ནའི་མདུན་དུ་བླང་དགོས་ཏེ། ཨ་མོ་གྷ་པཱ་ཤའི་རྒྱུད་ལས། འཁོར་བཞི་པོས་ཐུགས་རྗེ་ཆེན་པོ་ལ་གསོ་སྦྱོང་གི་སྡོམ་པ་བླང་བར་བྱའོ་ཞེས་བཤད་པས་འདུལ་བའི་མཁན་སློབ་མཚན་ཉིད་དང་ལྡན་ཡང༌། ཐུགས་རྗེན་པའམ་འདུ་ཤེས་སྐྱེས་པ་མེད་པས་བླང་དགོས། རྟེན་ཡང་ཐུགས་རྗེ་ཆེན་པོའམ་མེད་ན་སྣང་མཐའ། དེའང་མེད་ན་སྒྲོལ་མའི་མདུན་དུ་བླང་གསུང་སྐད། འོན་ཀྱང་འདིར་པཎྜི་ཏའི་བཞེད་ཀྱིས་རྟེན་ནི་བསྟན་གཙོས་ཀྱང་བཏུབ། གསོ་སྦྱོང་གི་ཚིག་ནི་རབ་ཏུ་བྱུང་བས་ཀྱང་ལན་གསུམ་བཀླགས་ཏེ་མ་ཚོར་བར་ཉེས་པ་བྱུང་བ་ཡང་གསོ་ཞིང་སྦྱོང་བར་འགྱུར་བ་དང༌། འདུལ་བ་དང་ཐུན་མོང་མ་ཡིན་པའི་ཚིག་ཐུགས་རྗེ་ཆེན་པོ་དང་དོན་ཞགས་ལ་ཕྱག་འཚལ་བ་ཡོད་པ་དང༌། ཡང༌། བླ་མེད་བྱང་ཆུབ་ཐོབ་པར་ཤོག །སྡུག་བསྔལ་མང་དཀྲུགས་འཇིག་རྟེན་ནི། །སྲིད་པའི་མཚོ་ལས་སྒྲོལ་བར་ཤོག །ཅེས་པའི་སྨོན་ལམ་ཁྱད་པར་ཅན་ཡང་ཡོད་པས་བླངས་ན་བཟང་ངོ་ཞེས་འབྱུང་བས། སངས་རྒྱས་ནས་བརྒྱུད་པ་བར་མ་ཆད་པའི་འདུལ་བ་དང་མདོ་སྡེ་དགེ་སློང་དང་དགེ་བསྙེན་གྱི་བསླབ་བྱའི་ཆོ་ག་རྣམ་གཞག་འཁྲུལ་པ་མེད་པ་རྣམས་བོད་གདོང་དམར་བ་ཆོས་རྒྱུས་ཆུང་བའི་ཧམ་ཅན་དག་གིས་བསྲེས་བསླད་མེད་པར་བཞག་ན་ཅི་མ་རུང་སྙམ་དུ་སེམས་སོ། །

 དམ་ཆོས་ནུབ་པས་མི་གཏོང་བ་ནི་གཏམ་གསར་མིན་ཏེ། ཁ་ཅིག་དམ་ཆོས་ནུབ་པ་ལས། །ཞེས་ཁ་ཅིག་གིས་དེ་ལྟར་འདོད་ཀྱང་ཕལ་གྱིས་དེ་མི་འདོད་པས། འདི་ལ་ཁ་ཅིག་བསྟན་པ་ནུབ་ན་སྡོམ་པ་གཏོང་རྒྱུར་བཤད་པ་དེ། དེ་ནས་སྔར་མེད་ཀྱི་སྡོམ་པ་མི་སྐྱེ་བ་ལ་དགོངས་ཀྱི། སྔར་ནས་རྒྱུད་ལ་ཡོད་པའི་སྡོམ་པ་གཏོང་རྒྱུར་མ་བཤད་ཟེར་བ་སྣང་ཡང་འབྲེལ་ཡོད་པར་མ་གོ་སྟེ། དེ་སྡོམ་པ་གཏོང་རྒྱུར་བཤད་པ་དེ་སྐྱེ་བའི་གེགས་གྱུར་གྱི་དོན་ཡིན་པར་སྨྲས་འདུག་པའི་ཕྱིར་རོ། །གནས་བརྟན་བཅུ་དྲུག་པོ་འཁོར་བཅས་བསྟན་པ་ནུབ་རྗེས་དཀོན་མཆོག་གི་རྟེན་ཐམས་ཅད་གཅིག་ཏུ་བསྡུས་ཏེ། མཆོད་རྟེན་བྱས་ནས་ལྷག་མ་མེད་པའི་དབྱིངས་སུ་མྱ་ངན་ལས་འདའ་བར་བཤད་གདའ་བས་ཀྱང༌། བསྟན་པ་ནུབ་རྗེས་ཀྱང་སྡོམ་པ་མི་གཏོང་བར་ཡོད་པར་གྲུབ་བོ། །

 གཞན་ཡང་ལྷ་དང་བྱིས་པའི་དགེ་སློང་ཐེག་དམན་གྱིས་འདུལ་བའི་སྡེ་སྣོད་ནས་བཀག་པ་ཙམ་གྱིས་ལྷ་དང་བྱིས་པའི་དགེ་སློང་མེད་པར་མི་འགྲུབ་སྟེ། སྡོམ་གསུམ་རིམ་ནོད་ཀྱི་དགེ་སློང་རྡོ་རྗེ་འཛིན་པ་དེ་འཆི་འཕོས་ནས་སྐྱེ་བ་གཞན་དུ་སྐྱེས་པ་ན། ཐེག་དམན་ལུགས་ཀྱིས་ཐོབ་པའི་དགེ་སློང་ལས་ཉམས་པ་མིན་ཏེ། ཡང་དག་པར་བླངས་བ་ལས་བྱུང་བའི་སོ་ཐར་གྱི་སྡོམ་པ་མ་བཏང་བར་གྲུབ་པའི་ཕྱིར། གྲུབ་སྟེ། སོ་ཐར་གྱི་སྡོམ་པ་དང་བྱང་སྡོམ་གཉིས་ཀ་སྔགས་སྡོམ་མ་བཏང་གི་བར་སྡོམ་པ་སྔ་མ་གཉིས་ཀྱང་མི་གཏོང་བར་རྒྱུད་ལ་ཡོད་པས། དེ་ལྟ་བུ་ལ་ཚེ་རབས་འདི་དང་ཚེ་རབས་ཕྱི་མ་གཉིས་ཀར་གསུམ་ལྡན་དགེ་སློང་རྡོ་རྗེ་འཛིན་པ་ཞེས་བརྗོད་པའི་ཕྱིར། དཔེར་ན་གསེར་འགྱུར་གྱི་རྩིས་ལྕགས་སོགས་ལ་ཟིན་ན། གསེར་འགྱུར་གྱི་རྩི་མ་བཏང་གི་བར་ལྕགས་སོགས་ལ་གསེར་དུ་སྣང་བ་དང་བརྗོད་པ་དང་བཅས་པའི་ལྕགས་སོགས་མི་གཏོང་བར་དེའི་ཁམས་ལ་ཡོད་ཅིང་རྩི་དང་བྲལ་བ་ན་ལྕགས་སོགས་ལ་གསེར་དུ་སྣང་བ་དང་བརྗོད་པ་དང་བཅས་པ་ལས་ལོག་ནས་ལྕགས་སོགས་ལས་མ་འདས་པ་བཞིན། དཔེ་དེས་སྤྱིར་ཇི་སྲིད་སྔགས་སྡོམ་གྱི་གཏོང་རྒྱུས་སྡོམ་པ་སྔ་མ་གཉིས་གཏོང་རྒྱུར་འགྱུར་བར་ཡང་མ་ཁྱབ་ལ། སྡོམ་པ་དང་པོའི་གཏོང་རྒྱུས་ཀྱང་མཐའ་གཅིག་ཏུ་སྔགས་སྡོམ་གཏོང་བར་ཡང་མི་འགྱུར་ལ། དེ་ལྟ་ནའང་སྡོམ་གསུམ་རིམ་ནོད་ཀྱི་དགེ་སློང་རྡོ་རྗེ་འཛིན་པ་དེའི་སྔགས་སྡོམ་བཏང་བ་ན། ཚེ་རབས་ཕྱི་མ་ཕན་དུ་ཐེག་དམན་ལུགས་ཀྱིས་ཐོབ་པའི་སོ་ཐར་གྱི་སྡོམ་པའང་གཏོང་སྟེ། སྡོམ་གསུམ་རིམ་ནོད་དུ་བྱས་པའི་སོ་ཐར་གྱི་སྡོམ་པ་སྔགས་སྡོམ་གྱིས་འཆི་འཕོས་པས་ཀྱང་མི་གཏོང་བར་ཟིན་པར་བྱས་ན་ཟིན་བྱེད་ཡོད་རིན་ཟིན་བྱའང་ཡོད་ལ། འཛིན་བྱེད་སྔགས་སྡོམ་གཏོང་བ་ན་འཛིན་བྱ་ཐེག་དམན་ལུགས་ཀྱིས་ཐོབ་པའི་སོ་ཐར་དེའང་གཏོང་བའི་ཕྱིར་གྲུབ་སྟེ། ཐེག་དམན་ལུགས་ཀྱིས་སོ་ཐར་ནི་འཆི་འཕོས་པ་ཉིད་ཀྱིས་གཏོང་བའི་མཐའ་ཅན་ཡིན་པ་དང༌། ཐེག་དམན་ལུགས་ཀྱིས་ཐོབ་པའི་སོ་ཐར་སྔགས་སྡོམ་གྱིས་ནམ་ཟིན་མི་གཏོང་བས་སྔགས་སྡོམ་མ་བཏང་བར་འཆི་འཕོས་ནས་ཡོད་ན་གཅིག་ཤོས་ཀྱང་ཡོད་དགོས་པ་ལས། འཛིན་བྱེད་སྔགས་སྡོམ་བཏང་བ་ཉིད་ཀྱིས་འཛིན་བྱ་སོ་སོ་ཐར་པའི་སྡོམ་པའང་གཏོང་བར་གྲུབ་པའི་ཕྱིར་རོ། །བྱང་སྡོམ་ལ་ནི་མི་མཚུངས་ཏེ། འཛིན་བྱེད་སྔགས་སྡོམ་བཏང་ཡང༌། ཚེ་རབས་ཕྱི་མ་ཕན་འཛིན་བྱ་བྱང་སྡོམ་མི་གཏོང་སྟེ། བྱང་སྡོམ་ནི་བྱང་ཆུབ་མ་ཐོབ་བར་དུ་མི་གཏོང་བའི་མཐའ་ཅན་ཡིན་པས་འཛིན་བྱེད་སྔགས་སྡོམ་བཏང་བས་འཛིན་བྱ་བྱང་སྡོམ་གཏོང་བར་མ་ངེས་པའི་ཕྱིར། དེའི་དོན་ལ་དགོངས་ནས་རྒྱུད་འབུམ་པར། རྡོ་ཡི་རིགས་ཀྱི་བྱེ་བྲག་གིས། །བཞུ་བས་ལྕགས་དང་ཟངས་དངུལ་འབྱུང༌། །གསེར་འགྱུར་རྩི་ཡི་དངོས་པོ་ཡིས། །ཐམས་ཅད་གསེར་དུ་བསྒྱུར་བར་བྱེད། །དེ་བཞིན་སེམས་ཀྱི་བྱེ་བྲག་གིས། །རིགས་ཅན་གསུམ་གྱི་སྡོམ་པ་ཡང༌། །དཀྱིལ་འཁོར་ཆེན་པོ་འདིར་ཞུགས་ན། །རྡོ་རྗེ་འཛིན་པ་ཞེས་བྱའོ། །ཞེས་འབྱུང་ལ། ཁྱད་པར་ལུང་འདིས་ཐེག་དམན་ལུགས་ཀྱི་ཐོབ་པའི་སོ་ཐར་གྱི་སྡོམ་པ་སེམས་ཇི་སྲིད་འཚོ་བའི་མཐའི་སྡོམ་པར་འགྲོ་བ་ཞིག་ཡོད་པར་གསལ་བར་བསྟན་ཏོ་ཞེས་པ་ནི། ཁོ་བོའི་ཕ་རས་པ་ཆེན་པོ་དང༌། དཔལ་འབྲི་ཁུང་པ་བཞེད་དོ། །

 ཡང་འདིར་ཀུན་མཁྱེན་མཚོ་སྣ་པའི་གསུང་གིས་འདི་ལྟར་འཆད་པར་སྣང་སྟེ། ལུགས་འདི་ས་སྐྱ་པ་སོགས་ཁ་ཅིག་གི་བཞེད་ཀྱི་སྡོམ་གསུམ་གནས་གྱུར་ནས་སྔ་མ་སྔ་མ་ཕྱི་མ་ཕྱི་མའི་ངོ་བོ་དང་གཅིག་ཏུ་འགྲོ་བའི་ལུང་དུ་བྱེད་པ་ནི་ཡིག་དོན་མ་ཡིན་ཏེ། ལུགས་དེས་སྡོམ་པ་སྔ་མ་དང་ལྡན་པའི་གང་ཟག་དེ་སྡོམ་པ་ཕྱི་མ་ནོད་པ་ནི་མིང་འཕོའོ་ཞེས་སྟོན་པ་ཉིད་ཀྱི་ཕྱིར། དགེ་ཚུལ་ཞིག་དགེ་སློང་གི་སྡོམ་པ་མ་ནོད་པའི་ཚེ་དེ་ལ་དགེ་སློང་ཞེས་བརྗོད་པ་བཞིན་ནོ། །སྤྱིར་སྡོམ་གསུམ་རིམ་ནོད་གནས་གྱུར་གཅིག་ཏུ་འགྲོ་བ་མདོ་རྒྱུད་ཀྱི་དགོངས་པ་མིན་ཏེ་སྡོམ་གསུམ་རིམ་ཅན་དུ་བླངས་བ་ངོ་བོ་ཐ་དད་དུ་ལྡན་པར་བཤད་པ་ཉིད་ཀྱི་ཕྱིར་ཏེ། དཀོན་མཆོག་སྤྲིན་ལས། ཆོས་བཅུ་དང་ལྡན་ན་བྱང་ཆུབ་སེམས་དཔའི་ཚུལ་ཁྲིམས་ཕུན་གསུམ་ཚོགས་པ་ཡིན་ནོ། །བཅུ་གང་ཞེ་ན། སོ་སོ་ཐར་པའི་སྡོམ་པས་བསྡམས་པ་ཡིན། བྱང་ཆུབ་སེམས་དཔའི་སྡོམ་པས་བསྡམས་པ་ཡིན། ཞེས་གསུངས་པས་སྔ་མ་ཕྱི་མར་གནས་གྱུར་ནས་རྒྱུད་གཅིག་ལ་སོ་སོའི་ལྡོག་ཆ་ནས་བསྡམས་གྱུར་མི་རིགས་པས། ཆོས་དགུ་ལས་ཆོས་བཅུ་དང་ལྡན་པར་བཞག་ཏུ་མེད་པའི་ཕྱིར་དང༌། རྒྱུད་ལས། གལ་ཏེ་དེ་ནི་རབ་བྱུང་ན། །སྡོམ་པ་གསུམ་ལ་གནས་པར་བྱ། །ཞེས་འབྱུང་བས། སྡོམ་གསུམ་གནས་གྱུར་ངོ་བོ་གཅིག་ཡིན་ན་གཅིག་པོ་དེ་ཉིད་བསྲུངས་པས་ཆོག་གིས། གསུམ་ལ་གནས་པར་བྱ། ཞེས་སྨོས་པ་དོན་མེད་པའི་ཕྱིར། འོ་ན་སྡོམ་པ་གསུམ་པོ་དེ་ངོ་བོ་མ་འདྲེས་པར་རྒྱུད་ལ་ལྡན་ན། སྡོམ་གསུམ་དེ་ལ་ལྟོས་པའི་ཕྱིར་སྤོང་སེམས་གསུམ་གཅིག་ཆར་དུ་རྒྱུད་ལ་སྐྱེ་བར་ཐལ་ལོ་ཞེ་ན། སེམས་དང་སེམས་བྱུང་གི་རྣམ་བཞག་ལ་ཆེས་རྨོངས་པ་ཁྱེད་ཅག་ལ་དེ་འདྲའི་དོགས་པ་སྐྱེ་སྲིད། དེ་ལྟ་ན། ཆགས་སྡང་གི་ངོ་བོ་མ་འདྲེས་པར་རྒྱུད་ལ་ཡོད་པའི་ཚེ། ཆགས་སྡང་གི་སེམས་པ་གཅིག་ཆར་སྐྱེ་སྲིད་པར་ཐལ། རྒྱུ་མཚན་མཚུངས་པའི་ཕྱིར། ཁོ་བོ་ཅག་ལྟར་ན། རང་གི་རྐྱེན་ཉེ་བ་ན་སེམས་པ་གཉིས་རེས་འཇོག་རྒྱུ་མངོན་དུ་འགྱུར་ཏེ། ཆགས་སྡང་གི་སེམས་པ་ཇི་ལྟ་བ་བཞིན་ནོ། །ཞེས་གསུངས་བ་ཡང་ཆེས་ལེགས་པར་བཤད་པ་ཉིད་དུ་གོ་ནས་རྣམ་གྲངས་སུ་སྨོས་སོ། །མཆན། ལུང་འདིའི་དོན་ལ། ཁ་ཅིག་སྔགས་ཀྱི་སྡོམ་པ་ཐོབ་པའི་ཚེ། སྡོམ་པ་སྔ་མ་གཉིས་སྡོམ་པ་ཕྱི་མའི་ངོ་བོར་འགྲོ་ཟེར་བ་དང༌། ངོ་བོར་སོང་བའི་ཚེ་ཡང་སྔ་མའི་སྡོམ་པ་གནས་གྱུར་པ་ཙམ་གྱི་སྔ་མའི་རྫས་རྒྱུན་ལས་གཞན་མ་ཡིན་པས་སྡོམ་པ་སྔ་མ་གཉིས་གཏོང་བའང་མ་ཡིན་པས་སྡོམ་གསུམ་ངོ་བོ་གཅིག་ལ་གནས་འགྱུར་བའི་དགོངས་པའོ། །ཞེས་པ་ནི་དཔྱད་བཟོད་པར་མི་སྣང་སྟེ། སྔ་མ་གཉིས་མི་གཏོང་བར་འདོད་པ་དང༌། ཕྱི་མའི་ངོ་བོར་འགྲོ་བར་འདོད་པ་དང༌། ཕྱི་མའི་ངོ་བོར་སོང་བའི་ཚེ་སྔ་མའི་རྫས་རྒྱུན་ལས་གཞན་མ་ཡིན་པར་འདོད་པས། དོན་ལ་སྔ་མའི་རྫས་ལས་མ་ཉམས་པར་སོང་བས་ཕྱི་མའི་ངོ་བོར་འགྱུར་བའམ་འགྲོ་རྒྱུ་མ་བྱུང་བ་དང༌། གནས་གྱུར་གྱི་ཞེན་དོན་ལ་བརྟགས་ན་སྙིང་པོ་ཅི་ཡང་མི་འདུག་པའི་ཕྱིར་ཏེ། སྡོམ་པ་སྔ་མ་བླངས་པའི་རྗེས་ནས་ཕྱི་མ་བླང་ཙམ་ལ་བློ་རྩེ་གཏད་འདུག་པའི་ཕྱིར། དེ་ལྟ་ན་དགེ་བསྙེན་གྱི་སྡོམ་པའང་དགེ་ཚུལ་གྱི་སྡོམ་པ་བླང་བ་ན་དེ་དགེ་ཚུལ་གྱི་སྡོམ་པར་གནས་འགྱུར་བར་བརྗོད་རིགས་པར་འགྱུར་ལ། དེ་ལྟ་ན་སྡོམ་པ་ཕྱི་མ་བླངས་པ་ན་སྔ་མ་ཉམས་བྱེད་དུ་འགྱུར་བ་དང༌། དགེ་ཚུལ་གྱི་སྡོམ་པ་བླངས་པས་དགེ་བསྙེན་གྱི་སྡོམ་པ་དགེ་ཚུལ་གྱི་ངོ་བོར་འགྲོ་བའི་ལུང་ཡང་ཡེ་མེད་པའི་ཕྱིར། སྡོམ་གསུམ་ངོ་བོ་གཅིག་ལ་གནས་གྱུར་བྱ་བ་དེ་སྡོམ་པ་ཕྱི་མ་བླང་རིམ་གྱི་སྟོབས་ཀྱིས་གནས་གྱུར་ནས་སྔ་མའི་ངོ་བོ་བཏང་མ་བཏང་ཅི་ཡིན་ཀྱང༌། ཕྱི་མའི་ངོ་བོ་དང་གཅིག་པར་དབྱེར་མེད་དུ་འགྲོ་བ་ཞིག་ལས་འོས་མེད། དེའི་ཚེ་སྔ་མའི་ངོ་བོ་དེ་ཐམས་ཅད་ཕྱི་མའི་ངོ་བོ་དང་གཅིག་ཏུ་ནི་རྫས་དང་ལྡོག་པའི་ཆ་ལས། ལྡོག་པ་དངོས་མེད་ནི་དོན་ལ་གཅིག་ཏུ་མ་བཏུབ་རྫས་ཆ་ལས་འོས་མེད། དེ་ལྟ་ན་སོ་ཐར་ལས་གཞན་དོན་དུའང་ཕམ་པ་བཞི་སྤྱད་པ་བཀག་པའི་སྡོམ་པའི་རྫས་དེ་དང་བྱང་སྡོམ་དུ་གཞན་དོན་དུ་དེ་སྤྱད་ཆོག་པའི་སྡོམ་པའི་རྫས་དང་ངོ་བོ་གཅིག་པ་ལས་འོས་མེད། དེ་ལྟ་ན་སྲོག་གཅོད་སྤོང་བའི་སྡོམ་པ་དང་སྒྲུབ་པའི་སྡོམ་པ་འགལ་བ་གཉིས་རང་བཞིན་གཅིག་པའི་རྫས་གཅིག་ཏུ་ཅི་ལྟར་རུང༌། ཡང་སྡོམ་པ་འོག་མ་གཉིས་གནས་གྱུར་ནས་སྔགས་སྡོམ་གྱི་ངོ་བོ་དང་གཅིག་ཏུ་སོང་བའི་ཚེ། སོ་ཐར་གྱི་སྡོམ་པ་དེ་མ་བཏང་བར་ཡོད་དམ་མེད། མེད་ན་དེ་ལྟ་བུ་དེ་སྡོམ་པ་གསུམ་དང་ལྡན་པར་འགལ། ཡོད་ན་རྩ་ལྟུང་བཅུ་བཞི་པ་བྱུང་བ་དེས་སོ་ཐར་གྱི་སྡོམ་པ་གཏོང་བར་འགྱུར་ཏེ། སོ་ཐར་གྱི་སྡོམ་པ་ནི་དུས་དེར་ཡོད། དེ་སྔགས་སྡོམ་དང་རང་བཞིན་གཅིག་པ་ནི་གང་གིས་རྩ་ལྟུང་བཅུ་བཞི་པས་སྔགས་སྡོམ་གྱི་རང་བཞིན་ཉམས་པར་བྱས་པས་དེའི་ཚེ་སོ་ཐར་གྱི་སྡོམ་པའི་རང་བཞིན་ཡང་ཉམས་པར་འགྱུར་བའི་ཕྱིར། ཡང་རྫས་ཐམས་ཅད་ནས་ངོ་བོ་གཅིག་པ་མ་ཡིན་གྱི་གནས་གྱུར་པའི་སྟོབས་ཀྱིས་རྫས་ཀྱི་ཆ་ཤས་འགའ་ཞིག་ངོ་བོ་གཅིག་ཏུ་སོང་བ་ཡིན་ཟེར་ན་རྫས་ཀྱི་ཆ་ཤས་ཅི་ལྟ་བུ་ཞིག་ངོ་བོ་གཅིག་ཏུ་སོང་ཞེས་དྲིས་པ་ལ་སོ་ཐར་གྱི་སྡོམ་པ་རང་དོན་དུ་དམིགས་པའི་ཀུན་སློང་གི་རྫས་དེ། ཕྱིས་བྱང་སྡོམ་བླངས་པ་ན་དེ་གཞན་དོན་དུ་དམིགས་པའི་ཀུན་སློང་གི་རྫས་སུ་ངོ་བོ་གཅིག་པར་སོང་ངོ་ཞེ་ན། འོ་ན་སྡོམ་པ་རང་གི་ངོ་བོའི་རྫས་ཀྱི་ཆ་ཤས་གནས་གྱུར་པར་མ་སོང་སྟེ། སྡོམ་པ་ལེན་འདོད་ཀྱི་ཀུན་སློང་སྡོམ་པའི་རྫས་མ་ཡིན་པའི་ཕྱིར་དང༌། ཀུན་སློང་སྔ་མ་བཏང་ནས་ཕྱི་མ་སྐྱེས་ཙམ་ལ། ཀུན་སློང་སྔ་མ་ཕྱི་མའི་ངོ་བོར་སོང་ཞེས་བཞག་ཏུའང་མི་བཏུབ་པའི་ཕྱིར། ཡང་ཁ་ཅིག་གནས་གྱུར་ངོ་བོ་གཉིས་བྱ་བ་འདི་ནི་རྫས་རྒྱུན་ལ་བསམས་པ་ཡིན་ཏེ། རྣམ་ཤེས་ཚོགས་བརྒྱད་ཡེ་ཤེས་ལྔར་གནས་གྱུར་པའི་ཚེ་དེ་གཉིས་ངོ་བོ་གཅིག་པ་ལྟ་བུའོ། །ཞེས་ཟེར་མོད། མི་མཚུངས་ཏེ་རྣམ་ཤེས་ཚོགས་བརྒྱད་དྲི་མའི་གནས་ངན་ལེན་དང་བྲལ་ནས་ཤེས་པ་ཉིད་ཀྱི་ངོ་བོ་རྣམ་མཁྱེན་དུ་གྱུར་པ་ཡིན་པས། དེའི་ཚེ་རྣམ་ཤེས་དང་ཡེ་ཤེས་ངོ་བོ་གཅིག་པར་མི་འགྲུབ་ལ། ཤེས་པ་ཙམ་དུ་ངོ་བོ་གཅིག་པས་གཅིག་གོ་ཆོད་དོ་སྙམ་ན། འོ་ན་ཁོ་བོ་ཅག་ཀྱང་སྡོམ་གསུམ་ངོ་བོ་གཅིག་ཏུ་ཅིའི་ཕྱིར་མི་སྨྲ་སྟེ། ཉེས་པ་ཡོད་པར་མ་མཐོང་སྟེ། སྡོམ་གསུམ་ཤེས་བྱ་ཙམ་དུ་ངོ་བོ་གཅིག་པར་བཏགས་པའི་ཕྱིར། ཁྱད་པར་སྡོམ་གསུམ་རྫས་རྒྱུན་གཅིག་ཅེས་པ་ནི་མཐའ་གཅིག་ཏུ་སྨྲ་ན་མི་རུང་སྟེ། རྫས་རྒྱུན་གཅིག་པ་ནི་ཉེར་ལེན་དེ་མ་ཐག་པའི་རྒྱུན་གཅིག་ཏུ་འགྲོ་བ་ཞིག་དགོས་པ་ལས། སྡོམ་གསུམ་སྔ་མ་གཉིས་རིམ་ནོད་ཀྱི་རྒྱུན་དང་མ་འབྲེལ་བར་སྐལ་ལྡན་གཅིག་ཆར་བ་ལ་སྔགས་ཀྱི་སྡོམ་པ་སྦྱིན་པས་སྡོམ་པ་གསུམ་ལྡན་དུ་འགྲོ་བ་ཡོད་པས། དེའི་ཚེ་སྡོམ་གསུམ་རྫས་རྒྱུན་གཅིག་པའི་གནས་གྱུར་ངོ་བོ་གཅིག་པ་ནི་ཇི་ལྟར་འོང་སྐབས་ཡོད་ཀྱང་རྨོངས་པས་ཆེར་འགྲོ་བ་ཁ་ཅིག་སྡོམ་གསུམ་གནས་གྱུར་ངོ་བོ་གཅིག་པ་དེ་ནི་ས་སྐྱ་པའི་ལུགས་ཡིན་ཞེས་སྨྲ་ཡང་མི་བདེན་པར་འདྲ་སྟེ། ལུགས་དེ་པས་སོ་ཐར་གྱི་སྡོམ་པ་དང་བྱང་སྡོམ་གཉིས་གནས་གྱུར་ངོ་བོ་གཅིག་པ་ལྟ་ག་ལ་འགྲོ། དེ་གཉིས་རང་བཞིན་གཏན་འགལ་དུ་བཞེད་པར་མངོན་ཏེ། གྲགས་པའི་མཚན་གྱིས་འཁྲུལ་སྤོང་དུ། རིག་པ་འཛིན་པ་དང་བྱང་ཆུབ་སེམས་དཔའི་སྡོམ་པ་གཉིས་ནི་ནང་མི་འགལ་མོད། སོ་སོ་ཐར་པ་འདི་ནི་བྱང་ཆུབ་སེམས་དཔའི་སྡོམ་པ་ཐོབ་པའི་རྟེན་དུ་མི་རུང་སྟེ། སོ་སོ་ཐར་པ་ནི་གླིང་གསུམ་གྱི་སྐྱེས་པ་དང་བུད་མེད་མ་ཡིན་པ་གཞན་ལ་མི་སྐྱེ་ལ། བྱང་ཆུབ་ཀྱི་སེམས་ནི་འགྲོ་བ་མཐའ་དག་ལ་སྐྱེ་བར་གསུངས་པའི་ཕྱིར། ཡང་གནས་པའི་རྟེན་དུ་ཡང་མི་འཐད་དེ། སོ་སོ་ཐར་པ་ནི་ཤི་འཕོས་པས་གཏོང་ལ། བྱང་ཆུབ་སེམས་དཔའ་ནི་ཇི་སྲིད་སངས་མ་རྒྱས་ཀྱི་བར་མི་གཏོང་བའི་ཕྱིར་ཞེ་ན། ཉན་ཐོས་དང་ཐུན་མོང་བའི་སོ་སོ་ཐར་པ་འདི་ནི་ཐོབ་པ་དང་གནས་པའི་རྟེན་དུ་མི་རུང་བར་ཁྱོད་སྨྲ་བ་བཞིན་ཁོ་བོ་ཅག་ཀྱང་སྨྲའོ་ཞེས་གསལ་བར་གསུངས་པའི་ཕྱིར། གང་ལྟར་ཡང་ལུགས་འདི་ནི་ཆེན་པོར་གྲགས་པ་སུས་བཞེད་ཀྱང་ནོར་པ་བླ་ན་མེད་པའོ་ཞེས་བྱང་ཆུབ་སེམས་དཔའ་མེ་ཏོག་ཟླ་མཛེས་སམ་དཔལ་སྒམ་པོ་པར་གྲགས་པ་དེ་ཉིད་ཀྱིས་མི་འཇིགས་པ་སེང་གེའི་སྒྲ་ཆེན་པོར་བསྒྲགས་པ་ཡིན་ནོ། །

 ཁྱད་པར་དེང་སང་ས་སྐྱ་པར་གྲགས་པ་དག་སྡོམ་གསུམ་ངོ་བོ་གཅིག་ཡིན་ཟེར་བ་འདུག་ཀྱང༌། དེ་ས་སྐྱ་པ་རང་གི་བཞེད་པ་ཡིན་ངེས་སུ་མི་སྣང་སྟེ་ས་པཎ་གྱིས་སྡེ་སྣོད་འཛིན་པ་གྲགས་ཟིན་གྱིས་དྲིས་ལན་ལས། ཐེག་པ་ཆེན་པོའི་ལུགས་ཀྱི་སེམས་ལ་བག་ཆགས་དགེ་བའི་ཚུལ་གྱིས་བགོ་བར་འདོད་པ་ཡིན་ལ་གྲུབ་མཐའ་སོ་སོའི་རྗེས་སུ་འབྲངས་ནས་རྩི་ན་ཐ་དད་དུ་འོང་བ་ཡིན་ནོ། །ཐེག་པ་ཆེན་པོའི་ལུགས་ཀྱིས་གཞལ་ནས་ཉན་ཐོས་ཀྱི་སྡོམ་པ་ཉིད་ཀྱང་སེམས་ཀྱི་ཁྱད་པར་གྱི་ཆོས་ཡིན་པས། གནས་པའི་ཚེ་སེམས་ཀྱང་ངོ་བོ་གཅིག་ལ། བག་ཆགས་ཀྱིས་ཐ་དད་དུ་ཕྱེ་བར་འདོད། དེ་ཉིད་དངོས་པོའི་གནས་ལུགས་སུའང་གོ་ཞེས་བྲིས་གདའ་བ། འོ་ན་སྡོམ་པ་ཕྱི་མ་བླང་བ་ན་སྡོམ་པ་ནི་སེམས་ལ་ཡོད་པའི་བག་ཆགས་ཡིན་ལ་བག་ཆགས་ནི་སེམས་ལ་སྔ་ཕྱི་ཐ་དད་དུ་བཞག་པས། གནས་གྱུར་ངོ་བོ་གཅིག་ཏུ་ག་ལ་རུང༌། ཁ་ཅིག་དྲིས་ལན་ལྟར་སྡོམ་པའི་བག་ཆགས་སྡོམ་པར་འཇོག་པ་ས་སྐྱ་པའི་བཞེད་པ་ཡིན་ན་སོ་ཐར་གྱི་སྡོམ་པ་འཆི་འཕོས་པས་མི་གཏོང་བར་ཐལ། སོ་ཐར་གྱི་སྡོམ་པ་སོ་ཐར་གྱི་སྡོམ་པའི་བག་ཆགས་ལ་འཇོག་པ་གང་ཞིག་སོ་ཐར་གྱི་སྡོམ་པའི་བག་ཆགས་ནི་འཆི་འཕོས་ནས་ཀྱང་རྗེས་སུ་འབྲངས་བའི་ཕྱིར། སྤྱིར་སྡོམ་པའི་བག་ཆགས་ཀྱིས་སྡོམ་པའི་གོ་ཆོད་ན་ཐོས་པའི་བག་ཆགས་ཀྱིས་ཐོས་པའི་གོ་ཆོད་པ་དང༌། ལས་འབྲས་སྔར་མྱོང་ཟིན་གྱི་བག་ཆགས་ཀྱིས་ལས་འབྲས་ཀྱི་གོ་ཆོད་པར་འགྱུར་ན་ཧ་ཅང་ཐལ་ཆེས་པར་ཡང་མི་འགྱུར་དྲང༌། འདིར་དགའ་སྟོང་པས་ཉན་ཐོས་ཀྱི་སྡོམ་པ་ཉིད་ཀྱང་སེམས་ཀྱི་ཁྱད་པར་གྱི་ཆོས་སུ་གསུངས་པ་ནི། སེམས་ཀྱི་ཁྱད་ཆོས་སེམས་ལ་བག་ཆགས་གནས་པ་ལ་སེམས་ཀྱིས་མ་ཁྱབ་པར་དགོངས་སོ་ཞེས་བྲིས་གདའ་བ། ས་པཎ་པ་ཐེག་པ་ཆེན་པོའི་སྐབས་འདིར་ཕྱི་ནང་གི་ཆོས་འདི་དག་ལ་སེམས་ཀྱིས་མ་ཁྱབ་པའི་ཆོས་ཤིག་བཞེད་ན་ནི་ཆེས་རྨད་དུ་བྱུང་སྟེ། དེ་ལྟ་ན། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །རྣམ་པར་ཤེས་པའི་གནས་དོན་རྣམས། །ཕྱི་རོལ་གྱུར་པ་ཅུང་ཟད་མེད། །ཅེས་པའང་སྒྲ་ཇི་བཞིན་པ་མིན་པར་འཆད་དགོས་པར་འགྱུར་རོ། །དེར་མ་ཟད་ས་ལུགས་པ་ཁ་ཅིག་མཛོད་ལས། སྡོམ་པ་སོ་སོ་ཐར་ཞེས་བྱ། །དེ་བཞིན་ཟག་མེད་བསམ་གཏན་སྐྱེས། །ཞེས་པས་སྡོམ་པ་དེ་གསུམ་དོན་གྱི་བསླབ་པ་གསུམ་ཡིན་པར་བསྟན་ལོ། །དེ་ལྟ་ན་ལུགས་དེ་ནས་སྡོམ་པ་གསུམ་གར་རྣམ་རིག་མིན་པའི་གཟུགས་སུ་བཤད་ལ། བསླབ་པ་ཕྱི་མ་གཉིས་ནི་ཏིང་ངེ་འཛིན་དང༌། ཤེས་རབ་ཀྱི་ངོ་བོ་ཡིན་པས་ཏིང་ངེ་འཛིན་དང་ཤེས་རབ་དང༌། གཟུགས་ཀྱི་གཞི་མཐུན་ཁས་ལེན་དགོས་པར་འགྱུར་བས། དེ་ལྟ་ན་ས་ལུགས་ཁྱད་འཕགས་དེ་འདྲ་ནི། ཤེས་པ་བེམ་པོའི་བདག་ཉིད་དུ་འདོད་པ་མུ་སྟེགས་ལྟར་ཆེས་ལེགས་སོ། །

 དེས་ན་བདག་གི་བླ་མ་རིན་པོ་ཆེ་སངས་རྒྱས་ཆེན་པོའི་བཞེད་པའི་ངག་དོན་བསྡུ་ན། སོ་ཐར་ཉན་ཐོས་ཀྱི་འདུལ་བའི་ཆོ་ག་ལྟར་བླང༌། བྱང་སྡོམ་མདོ་སྡེའི་ཆོ་ག་ལྟར་བླང༌། རིག་འཛིན་གྱི་སྡོམ་པ་རྒྱུད་སྡེའི་ཆོ་གས་བླངས་པའི་རིམ་ནོད་ཀྱི་གསུམ་ལྡན་དགེ་སློང་རྡོ་རྗེ་འཛིན་པ་དེ་ལྟ་བུ་ཚེ་འདིར་གྲོང་འཇུག་བྱས་པའམ། སྐྱེ་བ་བརྒྱུད་དེ་རིག་པ་འཛིན་པ་ལ་སོགས་པའི་གནས་སུ་སྐྱེ་བ་བླངས་པ་ན་ཡང༌། རྟེན་དེ་ལ་སྡོམ་པ་གསུམ་ཅར་ཡོད་པས་སྡོམ་པ་གོང་མའི་བསླབ་བྱའི་དགོས་པ་ཆེན་པོ་ཡོད་ཅིང༌། འོག་མའི་དགག་དགོས་དེར་མེད་ཀྱི་དམིགས་བསལ་མ་གཏོགས་སྡོམ་པ་དང་པོ་གཉིས་ཀྱི་བསྲུང་ཆ་ཐམས་ཅད་དེ་ལས་བསྲུང་དགོས་ཤིང༌། དང་པོ་གཉིས་ཀྱི་རྩ་ལྟུང་དེ་པ་ལ་བྱུང་ནའང་དང་པོ་གཉིས་ཀྱི་སྡོམ་པ་ཉམས་བྱེད་དུའང་འགྱུར་རོ། །དེས་ན་འདུལ་བ་ནས་ལམ་གྱི་སྟོན་པ་དང༌། ལམ་གྱི་རྒྱལ་བ་དང༌། ལམ་གྱི་འཚོ་བ་དང༌། ལམ་སུན་འབྱིན་པ་ལ་དགེ་སློང་དུ་བརྗོད་པའི་འཕགས་ལམ་གྱི་རྒྱལ་བའི་ཆ་ནས་དགེ་སློང་དུ་འཇོག་པ་བཞིན། གསུམ་ལྡན་རིག་པ་འཛིན་པའི་དགེ་སློང་རྡོ་རྗེ་འཛིན་པའང་རིག་པ་འཛིན་པ་སྔགས་ཀྱི་སྡོམ་པ་ཁྱད་པར་ཅན་རྒྱུད་ལ་བརྙེས་སྟོབས་ཀྱིས་ཚེ་རབས་ཕྱི་མར་ཡང་སོ་སོ་ཐར་པའི་དགེ་སློང་དུ་གྲུབ་པ་ལ་ཉེས་པ་ཅི་ཡང་ཡོད་པར་མ་སེམས་ཏེ། དཔལ་ས་ར་ཧ་པས་ཀྱང་གསང་སྔགས་ཀྱི་སྤྱོད་པ་ལ་ཞུགས་པ་ན། ཁ་སང་ཕན་ཆད་དགེ་སློང་མིན། །དེ་རིང་ཚུན་ཆད་དགེ་སློང་ཡིན། །བྱ་བའང་ཟག་མེད་ཀྱི་སྡོམ་པ་ལ་བློ་རྩེ་གཏད་པ་ཡིན་གྱི། སྤྱོད་པ་དེའི་ཚེ་བསྒྲོད་བྱ་ཡིན་མིན་དང༌། བཟའ་བྱ་ཡིན་མིན་སོགས་ཐམས་ཅད་ལ་སྤྱོད་པ་ཞིག་ཡོད་པས། སྐྱེ་བོ་ལོག་པར་བལྟ་བ་དག་འདི་ནི་དགེ་འདུན་གྱི་མཁན་པོ་ཡིན་པས་བྱ་བ་འདི་ནི་སོ་སོ་ཐར་པའི་དགེ་སློང་གི་སྡོམ་པ་དང་མི་མཐུན་པར་འགལ་བ་ཁོ་ནར་སྤྱོད་སྣང་བ། འདིའི་རྒྱུད་ལ་སོ་སོ་ཐར་པའི་སྡོམ་པ་མེད་དམ་སྙམ་པ་ལ་ཁ་སང་ཕན་གྱི་སོ་ཐར་གྱི་སྡོམ་པ་ནི། སྔགས་ཀྱི་སྡོམ་པ་ཁྱད་པར་ཅན་གྱི་སྤྱོད་པས་མ་ཟིན་པའི་སོ་ཐར་གྱི་སྡོམ་པ་ཙམ་ཡིན་ལ། འདིར་ནི་དེས་ཟིན་པས་སོ་ཐར་གྱི་སྡོམ་པ་དེ་ཡང་སྔར་བསྲུངས་པ་ལས་དེ་རིང་རྒྱུད་ལ་ཡོད་པའི་སྡོམ་པ་དང་དེ་བསྲུང་བ་དེ་ས་ལམ་བསྒྲོད་པར་བྱེད་ཆེད་དུ་ཕན་ཡོན་ཆེ་བས་དེ་རིང་དགེ་སློང་ཡང་དག་པ་ཡིན་གྱི། མི་བྱ་བ་མེད་པའི་སྤྱོད་པ་འདི་ནི་སྡོམ་པ་སྔ་མ་གཉིས་དང་འགལ་བྱེད་དུ་མི་འཇུག་པར་དགག་བྱེད་དམ་གོང་དུ་འཕེལ་བྱེད་དུ་འཇུག་པའི་ཚུལ་ཁྲིམས་བླ་ན་མེད་པའོ་ཞེས་དགོངས་ལ། སྡོམ་པ་སྔ་མ་གཉིས་སྡོམ་པ་ཕྱི་མས་ཟིན་པ་ན། ལྕགས་ལ་གསེར་འགྱུར་གྱིས་ཟིན་པ་ལྟར་ཞེས་ཟིན་པའི་དོན་ནི་སྔར་སྡོམ་པ་དེ་གཉིས་ཀྱིས་ཀྱང༌། ཕར་ཕྱིན་ཐེག་པའི་སངས་རྒྱས་ཐོབ་པའི་ཆེད་ཀྱི་དགེ་བ་ཙམ་ལས་མི་བྱེད་ལ། རིག་པ་འཛིན་པ་སྔགས་ཀྱི་སྡོམ་པ་རྒྱུད་ལ་ཡོད་པ་ན། སྡོམ་པ་སྔ་མ་གཉིས་རྒྱུད་ལ་ཡོད་པ་དེས་ཀྱང༌། འབྲས་བུའི་ཐེག་པའི་སངས་རྒྱས་ཚེ་གཅིག་ཏུ་ཐོབ་པའི་ཆེད་ཀྱི་དགེ་བར་འགྱུར་བས། སྡོམ་པ་སྔ་མ་སྔ་མ་རྣམས་ཕྱི་མ་ཕྱི་མ་ཐོབ་པའི་ཚེ་ཇེ་བཟང་དང་ཇེ་ཆེར་འགྱུར་ཏེ། སྡོམ་པའི་དགེ་བ་དེ་གནས་སྐབས་སྔ་མ་ལས་ཕྱི་མ་སྟོབས་ཆེར་སོང་བའི་ཕྱིར། སྡོམ་པ་དང་པོ་གཉིས་ལའང༌། དང་པོ་སོ་ཐར་གྱི་སྡོམ་པ་ནོད་པ་ཞི་བའི་མྱང་འདས་ཙམ་གྱི་ཆེད་དུ་བླངས་པའི་དགེ་བ་དམན་པ་དེ། ཕྱིས་ཐེག་ཆེན་བྱང་ཆུབ་སེམས་དཔའི་སྡོམ་པ་ནོད་པ་ན། དེའི་བསམ་པས་སྔར་གྱི་སོ་ཐར་གྱི་སྡོམ་པ་བསྲུང་བ་དེ་ལ་ཟིན་པས་སྔར་བླངས་པའི་སོ་ཐར་གྱི་སྡོམ་པ་དེའང་བྱང་ཆུབ་ཆེན་པོ་ཐོབ་བྱེད་ཀྱི་ཚུལ་ཁྲིམས་དང་སྡོམ་པར་འགྱུར་བས། སྔར་གྱི་སྡོམ་པ་ལ་དགེ་བ་མཆོག་གྱུར་དུ་སོང་བ་ཡིན་ནོ། །འདི་ཡང་སོ་ཐར་བྱང་སེམས་རིག་པ་འཛིན་པའི་སྡོམ་པ་གསུམ་རིམ་བཞིན་ནོད་པ་ན། སྡོམ་པ་སྔ་མ་རྣམས་ཕྱི་མའི་ཚེ་ན་བཟང་དུ་སོང་བ། རྡོ་བཞུས་པས་ལྕགས་ཟངས་དངུལ་དུ་འགྱུར་བ་དང༌། གསེར་འགྱུར་གྱི་རྩི་ཐེབས་པ་ན་དེ་དག་གསེར་དང་ཁྱད་མེད་ལྟར་བཤད་པ་ཡིན་ལ། དེ་ལྟ་ནའང་ཐེག་དམན་ལུགས་ཀྱི་དགེ་བསྙེན་གྱི་སྡོམ་པ་ནོད་ཟིན་ནས་དགེ་ཚུལ་གྱི་སྡོམ་པ་ཐོབ་པའི་ཚེ། དགེ་བསྙེན་གྱི་སྡོམ་པ་དེ་སྔར་ལས་དགེ་བ་མཆོག་གྱུར་དུ་སོང་བ་ནི་མི་འདོད་དེ། མཆོག་གྱུར་དུ་འཇོག་བྱེད་ཀྱི་ཆོས་སྐབས་དེར་བཞག་ཏུ་མེད་པའི་ཕྱིར། སྔ་མ་དང་གནད་མི་འདྲའོ། །

 དེས་ན་དཔལ་དྭགས་པོ་བཀའ་བརྒྱུད་ཞབས་ཀྱི་ཞལ་སྔ་ནས་སྡོམ་པ་གསུམ་པོ་འདི་ནི་ཐོབ་བྱེད་ཀྱི་རྒྱུ་སོ་སོས་ཐོབ་ཅིང༌། གཏོང་བྱེད་སོ་སོས་གཏོང་ལ། རྒྱུད་ལ་གནས་པའི་ཚེ་སྡོམ་པ་གསུམ་སོ་སོར་རྫས་ཐ་དད་པས་རྫས་ཀྱི་བྱ་བ་སོ་སོར་བྱེད་པའི་སྒོ་ནས་གནས་ལ། རྫས་ཀྱི་བྱ་བ་སོ་སོར་ཇི་ལྟར་བྱེད་པ་ནི་ཉན་ཐོས་སོ་ཐར་གྱི་སྡོམ་པའི་མི་མཐུན་ཕྱོགས་བྱུང་ན་སྡོམ་པ་དེ་ཉིད་ཆུ་ལོན་གཙོ་བོར་བྱེད་པའི་ཚུལ་གྱིས་སྤོང་ཞིང་སྡོམ་བྱ་དེ་ལེགས་པར་བསྲུང་ལ། ལྷག་མ་གཉིས་ལའང་དེ་བཞིན་ཤེས་པར་བྱ་དགོས་ལ། དེའང་རྩ་ལྟུང་ལྔ་པ་ཀུན་དུ་བྱང་སེམས་འདོར་བ་རྩ་ལྟུང་དུ་སོང་བ་དེའི་ཚེ། སྔགས་ཀྱི་རྩ་ལྟུང་དང༌། དགོས་པས་དགག་བྱ་མ་ཁེགས་པས་སོ་ཐར་གྱི་སྡོམ་པའང་ཉམས་པར་འགྱུར་ལ། དེའི་ཚེ་སྡོམ་པའི་རྫས་སོ་སོ་ལ་ལྟུང་བའི་ཆའང་སོ་སོར་འབྱུང་བ་དང༌། དེ་བཞིན་རྩ་ལྟུང་ལྔ་པ་འཇུག་པ་བྱང་སེམས་འདོར་བ་རྩ་ལྟུང་དུ་འཇུག་པ་དེའི་ཚེ། སྔགས་དང་བྱང་སྡོམ་གྱི་རྫས་སོ་སོ་ལ་ལྟུང་བའི་ཆའང་སོ་སོར་འབྱུང་བས། རིགས་པ་འདིས་གཞན་ལའང་ཤེས་པར་བྱ་དགོས་སོ། །དེ་ལྟ་ནའང་སྡོམ་པ་འོག་མ་ལ་ལྟོས་པའི་རྩ་ལྟུང་གིས་སྡོམ་པ་འོག་མ་ཉམས་པར་མི་བྱེད་པའང་ཡོད་དེ། གོང་མའི་ཆོ་ག་བཙན་པོས་རྩ་བ་བཞི་ལྟ་བུ་སྤྱད་དགོས་ཀྱི་ཚེ། འོག་མའི་སྡོམ་པ་གཏོང་བར་མི་འགྱུར་བ་ཞིག་ཡོད་པའི་ཕྱིར། དེའི་འཐད་པ་ནི་རྡོ་རྗེ་འཆང་གིས་བཅས་དབང་ལ་རྣལ་འབྱོར་པའི་བློ་ཁྱད་ལས་དེ་ལྟར་དགག་སྒྲུབ་ཀྱི་རྣམ་བཞག་མཛད་པ་ཉིད་ཀྱིས་ཤེས་དགོས་ལ། དེ་ལྟ་མིན་ན་དགེ་སློང་རྡོ་རྗེ་འཛིན་པས་ལས་ཀྱི་ཕྱག་རྒྱ་རྟེན་པ་ན་སོ་ཐར་གྱི་བསླབ་པ་ཉམས་པར་འདོད་དགོས་ལ། དེ་ལྟ་ན་གསང་སྔགས་ཀྱི་སྡོམ་པ་དང་དམ་ཚིག་ཏུ་སོ་ཐར་གྱི་བསླབ་པའི་གནས་ཉམས་ན་རིག་པའི་རྒྱལ་པོ་མི་འགྲུབ་པར་ལྡོག་པས་དངོས་དང༌། རྗེས་འགྲོའི་ཤུགས་ལས་གསུངས་པ་ནི། རྡོ་རྗེ་རྩེ་མོར། སྲོག་གཅོད་རྐུ་དང་འཁྲིག་པ་དང༌། །རྫུན་དང་མྱོས་བྱེད་རྣམ་པར་སྤང༌། །ཁྱིམ་པའི་སྡོམ་པ་ལ་གནས་ནས། །དེ་ཚེ་རིག་པའི་རྒྱལ་པོ་བསྒྲུབ། །གལ་ཏེ་དེ་ནི་རབ་བྱུང་ན། །སྡོམ་པ་གསུམ་ལ་ཡང་དག་གནས། །སོ་སོ་ཐར་དང་བྱང་ཆུབ་སེམས། །རིག་འཛིན་སྡོམ་པ་མཆོག་ཡིན་ནོ། །ཞེས་སོགས་མཐའ་ཡས་པར་འབྱུང་བས་ཡི་གེ་མང་དོགས་པས་མ་བྲིས་སོ། །

 ཡང་ཁ་ཅིག་རྩ་བ་བཞི་ལྟ་བུ་སྡོམ་པ་གསུམ་གར་སྤོང་བར་གསུང་ན། དེ་དག་སྤོང་བའི་སེམས་པ་སྡོམ་པ་གསུམ་གྱིས་ཐོབ་པ་དེ་ངོ་བོ་གཅིག་ཏུ་གྱུར་པ་མ་ཡིན་ནམ་སྙམ་ན། ཀྱེ་མ་ཆེས་རྟོགས་དཀའ་བའི་འཇུག་པ་ལ་མིག་དང་བྲལ་བ་དག་ཆེས་བདེན་མོད། དེ་ལྟ་ན་དབང་པོ་ལྔ་དང་སྟོབས་ལྔ་ཡང་ངོ་བོ་གཅིག་ཏུ་འགྱུར་ཏེ། གཉིས་ཀར་དད་པ་སོགས་ལྔ་ལ་བསླབ་དགོས་པའི་ཕྱིར། དེ་ན་གྱི་ན་བ་དག་ཐར་ལམ་གྱི་བླང་དོར་ཞིབ་མོ་ལ་མིག་ག་ལ་འབྱེད། ཁོ་བོའི་བཤད་པ་འདི་ལྟ་བུའི་ཕྲ་གསང་ནི། ཁོ་བོའི་རྡོ་རྗེ་འཛིན་པ་ཆེན་པོ་དེ་དག་གིས་ཆོས་ཀྱི་སྤྱན་འཁྲུལ་པ་མེད་པའི་གཟིགས་པ་རྣམ་པར་དག་པས་དྲངས་པའི་མ་ནོར་བའི་ལེགས་པར་བཤད་པ་ཟླ་བ་བདུད་རྩིའི་འོད་ཟེར་ལྟར་མཆོག་ཏུ་དཀར་བ་ཉིད་དུ་ཤེས་པར་གྱིས་ཞེས་བཀའ་སྩལ་ཏོ། །

༈ སྐབས་འདིར་རྡོ་རྗེ་གསུང་འདི་ལྟ་བུ་ཞིག་ཁ་བཀང་ནས་འཆད་དགོས་པ་སྐྱོབ་པའི་དགོངས་པར་གོ་སྟེ། རྡོ་རྗེའི་གསུང་བཞག་འགྱུར། འདི་ཉིད་དཔལ་ལྡན་དྭགས་པོ་བཀའ་བརྒྱུད་པ་དག་གིས་སྤྱི་བཞེད་བླ་ན་མེད་པར་མཐོང་བའི་ཕྱིར། དེ་ཡང་རྡོ་རྗེའི་གསུང༌། ཐ་སྙད་དུ་སངས་རྒྱས་པའི་གྲུབ་མཐའ་སྨྲ་བ་བཞི་ལས། སུའི་ལུགས་ལའང་སྡོམ་གསུམ་ངོ་བོ་མི་གཅིག་གནས་མི་འགྱུར། དངོས་པོ་ཐ་དད་བྱ་བ་འདི་བཞུགས། ཞེས་འབྱུང་བས།

 དེ་ཡང་ཞལ་སྔ་ནས། གསུམ་ལྡན་དགེ་སློང་རྡོ་རྗེ་འཛིན་པའི་རྒྱུད་ཀྱི་སྡོམ་པ་གསུམ་པོ་དེ་གང་ཟག་དེའི་རྒྱུད་ལ་དངོས་པོ་གཅིག་དང་ཐ་དད་པ་ཇི་ལྟར་གནས་པ་ནི། སྡེ་པས་སོ་ཐར་རིགས་བདུན་གྱི་སྡོམ་པ་རྫས་ཐ་དད་པ་གསེར་གྱི་དོང་རྩེ་བརྩེགས་པ་ལྟ་བུ། དེ་གང་ཟག་གླང་པོ་ཆེ་འདྲ་བ་ལ་ཐོབ་པ་ཐག་པ་འདྲ་བས་བསྒྲེལ་ཏེ་གནས་པར་འདོད་ལ། ལུགས་དེ་ནི་ཐེག་དམན་ལ་གྲགས་པ་ཙམ་སྤྱིར་བཏང་ནས་བརྗོད་པ་ཙམ་ཡིན་ཞིང༌། ཐེག་ཆེན་པ་ལའང༌། དངོས་སྨྲ་བ་དག་སྡོམ་པ་ནི། སྤོང་སེམས་ས་བོན་དང་བཅས་པ་ལ་འཇོག་པ་དག་གི་ལུགས་ལའང་སྡོམ་པ་གསུམ་པོ་དེ་རྫས་ཐ་དད་པའི་དངོས་པོར་སོ་སོར་ཡོད་པར་སྨྲ་སྟེ། ཡོད་ཚུལ་དཔེར་ན། སྐྱེས་བུ་ཞིག་གི་མགུལ་རྒྱན་དུ་སྤོས་ཤེལ་གྱི་འཕྲེང་བ་ཞིག་གི་རྒྱན་དང་ཅིག །ཡང་སྤོས་ཤེལ་སྔ་མ་དེ་དང་གཟུགས་བྱད་མི་འདྲ་བའི་སྤོས་ཤེལ་གྱི་རྒྱན་ཞིག་དང༌། བྱུ་རུ་འདྲེས་པའི་ཕྲེང་བའི་རྒྱན་ཞིག་དང་གཉིས། ཡང་སྤོས་ཤེལ་དང་བྱུ་རུ་སྔ་མ་དེ་དང་མི་འདྲ་བའི་སྤོས་ཤེལ་དང་བྱུ་རུའི་འཕྲེང་བའི་རྒྱན་ཞིག་དང༌། མུ་མེན་འདྲེས་པའི་འཕྲེང་བའི་རྒྱན་ཞིག་དང་གསུམ་མགུལ་དུ་དོ་ཤལ་དུ་བྱས་པ་ལྟ་བུ་ཉིད་ཀྱི་ཕྱིར། དེ་ཡང་ཐེག་དམན་འདུལ་བའི་ལུགས་ལ་གྲགས་པའི་སོ་ཐར་གྱི་སྡོམ་པ་ཐོབ་ཅིང་རྒྱུད་ལ་གནས་པ་དེས། ཐེག་ཆེན་མདོ་སྡེའི་ལུང་ནས་འབྱུང་བའི་བྱང་སྡོམ་དང་འབྲེལ་བའི་སོ་ཐར་གྱི་སྡོམ་པ་བླངས་པའི་ཚེ་སོ་ཐར་གྱི་སྡོམ་པ་སྔར་ཐེག་དམན་འདུལ་བའི་ཆོ་གས་ཐོབ་པ་དེ་སླར་གསལ་འདེབས་དང༌། སླར་བྱང་སྡོམ་བླངས་པའི་ཚེ་སོ་ཐར་གྱི་སྡོམ་པ་སླར་ཡང་སྔ་མ་ལས་དགག་སྒྲུབ་རྒྱས་པར་གསར་ཐོབ་ཞིག་དང༌། ཕྱིས་སྔགས་ཀྱི་རྒྱུད་ནས་འབྱུང་བའི་སྔགས་སྡོམ་དང་འབྲེལ་བའི་སོ་ཐར་གྱི་སྡོམ་པ་ཐོབ་ཚེ། སོ་ཐར་གྱི་སྡོམ་པ་སྔར་འདུལ་བ་དང༌། མདོ་སྡེའི་ཆོ་གས་ཐོབ་པ་དེ་སླར་གསལ་འདེབས་དང་སླར་སྔགས་སྡོམ་བླངས་པའི་ཚེ་སོ་ཐར་གྱི་སྡོམ་པ་སླར་ཡང་སྔ་མ་གཉིས་ལས་དགག་སྒྲུབ་རྒྱས་པར་གསར་དུ་ཐོབ་བྱར་ཡོད་པའི་ཕྱིར། རྒྱུ་མཚན་དེ་ཉིད་ཀྱི་ཕྱིར་ཐེག་ཆེན་མདོ་སྡེའི་ཆོ་ག་དང༌། གསང་སྔགས་རྒྱུད་ཀྱི་ཆོ་གས་བླངས་པའི་བྱང་སྡོམ་གཉིས་ལའང་སྔར་ཐོབ་དང་ཕྱིས་ཐོབ་ཀྱི་རྫས་སོ་སོར་ཡོད་ལ། དེའི་ཚེ་བྱང་སྡོམ་ལའང་བསླབ་པར་བྱ་བ་མང་ཉུང་གི་སྔ་མ་ལས་ཕྱི་མ་ཁྱད་པར་དུ་འཕགས་ལ་དེ་བཞིན་རྒྱུད་སྡེ་བཞིའི་ཆོ་ག་ཐ་དད་པ་སོ་སོས་བླངས་པའི་སྔགས་སྡོམ་ལའང་ཚུལ་འདི་ཉིད་སྦྱར་རོ། །གནད་འདིའི་ཕྱིར་རྡོར་གསུང་རྙིང་མར་བདག་པོ་འཕོས་པ་སྡོམ་པ་གསུམ་དུ་འོང༌། ཞེས་ཀྱང་འབྱུང་ངོ༌། །

 འདི་ལ་ཁ་ཅིག་ན་རེ། ཐེག་དམན་འདུལ་བ་དང༌། ཐེག་ཆེན་མདོ་སྡེ་དང༌། གསང་སྔགས་རྒྱུད་སྡེ་ནས་བཤད་པའི་ཆོ་ག་གསུམ་གྱིས་ཐོབ་པའི་སོ་ཐར་གྱི་སྡོམ་པ་དེ་ལ་རྫས་ཐ་དད་པ་གསུམ་དུ་འབྱུང་མི་འོས་པར་ཐལ་སྤོང་བདུན་སྤོང་བའི་སྡོམ་པ་གསུམ་གྱི་རང་ཐོག་ནས་རྒྱས་བསྡུས་དང་བཟང་ངན་མེད་པའི་ཕྱིར་ཞེ་ན། སྐབས་འདིར་ཁོ་བོ་ཅག་སོ་ཐར་གྱི་སྡོམ་པ་ཡིན་ན་སྤོང་བདུན་སྤོང་བ་ཙམ་གྱིས་སྡོམ་པར་ཁྱད་མེད་དུ་འདོད་ཤས་ཆུང་ལ་དེ་ལྟར་འདོད་དུ་ཆུག་ཀྱང༌། ཁྱེད་ཀྱི་འདོད་པ་དེ་ལ་མ་ཁྱབ་སྟེ་ཆོ་ག་དེ་གསུམ་གྱིས་རིམ་བཞིན་སྤོང་བདུན་སྤོང་བའི་ཚེ་སྤོང་བྱེད་ཀྱི་གཙོ་སེམས་རིམ་ཅན་རྫས་ཐ་དད་པ་གང་ཞིག །རྟེན་དེ་ཐ་དད་ན་དེ་ལ་རྟེན་པའི་སྤོང་སེམས་སེམས་པ་སེམས་བྱུང་མངོན་འགྱུར་ས་བོན་དང་བཅས་པའང་ཐ་དད་པའི་ཕྱིར། དཔེར་ན་སྣ་མའི་མེ་ཏོག་གི་དྲིའི་རང་ལྡོག་ལ་མཆོག་དམན་ཐ་དད་མེད་ཀྱང༌། ཨུཏྤལ་དང༌། པདྨ་སོགས་ལ་བགོས་པ་ན་རྟེན་གྱི་སྟོབས་ཀྱིས་བརྟེན་པའི་དྲི་རྫས་ཐ་དད་དུ་མངོན་སུམ་གྱིས་གྲུབ་པ་བཞིན་ནོ། །འོ་ན་དབུ་མ་རང་རྒྱུད་པ་དག་ཆོས་ཚུལ་འདི་ལ་ཇི་ལྟར་སྨྲ་སྙམ་ན། རང་རྒྱུད་པས་ཀུན་རྫོབ་ཀྱི་ཐ་སྙད་སྡེ་པ་དང་མཐུན་པར་སྨྲ་བ་དང༌། རྣལ་འབྱོར་སྤྱོད་པ་དང་མཐུན་པར་སྨྲ་བ་གཉིས་ལས། ཕྱི་མས་ནི་བཤད་མ་ཐག་པ་དེ་སྐད་དུ་སྨྲ་ལ། སྔ་མས་ནི་སྡེ་པ་ལ་བྱང་སྡོམ་གྱི་རྣམ་བཞག་གྲགས་ཆུང་ཞིང༌། སྔགས་སྡོམ་གྱི་རྣམ་གཞག་གཏན་མི་བྱེད་མོད། འོན་ཏེ་སྡོམ་པ་དེ་འདྲའི་རྣམ་བཞག་བྱེད་པའི་དབང་དུ་ན། སྡོམ་པ་དེ་གསུམ་གཟུགས་ཅན་ཡིན་ན་རྫས་སོ་སོར་ངོ་བོ་མི་གཅིག་གནས་མི་འགྱུར་བའི་རང་མཚན་སོ་སོ་བར་འདོད་ལ། ཤེས་པ་ཡིན་ན་དགེ་བསྙེན་དགེ་ཚུལ་རབ་བྱུང་དུས་ཀྱི་དཀོན་མཆོག་ལ་སྐྱབས་འགྲོའི་དད་རྫས་ལྟར་མ་འདྲེས་པའི་ཤེས་པ་རང་མཚན་པར་འདོད་པ་ལས་འོས་ཅི་ཡོད། དབུ་མ་ཐལ་འགྱུར་བ་ལྟར་ན་གང་ཟག་གཅིག་གི་རྒྱུད་ལ་འདུལ་བ་མདོ་སྡེ་སྔགས་ཀྱིས་ཐོབ་པའི་སྡེ་པ་གསུམ་པོ་དེ་ངོ་བོ་གཅིག་གམ་ཐ་དད་ཞེ་ན། བདེན་པ་གཉིས་གང་ལས་བརྩམས་ཏེ་དེ་ལྟར་འདྲི་བ་ཡིན། ཀུན་རྫོབ་བདེན་པ་ལས་བརྩམས་ནས་དྲི་བ་ཡིན་ན། ཀུན་རྫོབ་བདེན་པ་ལ་རིགས་པས་འཐད་པ་བཅུག་ན་གཅིག་ཐ་དད་དུ་འདི་ལྟར་བསྒྲུབ་པའི་ཆོས་མི་རྙེད་པས་དེ་ལྟར་གང་དུའང་སྨྲ་ངོ་མི་ཐོག་ལ། འོ་ན་ཀུན་རྫོབ་བདེན་པ་ལ་མ་དཔྱད་པར་གཞན་གྲགས་ཙམ་དུ། དེ་གསུམ་གཅིག་ཐ་དད་ཅི་ལྟར་ཡོད་ཅེ་ན། འཇིག་རྟེན་འདི་ན་བསྟན་བཅོས་སོ་སོ་ནས་ཇི་སྐད་བཤད་པའི་གྲགས་པ་དང་བསྟུན་ནས་ཆོ་ག་སོ་སོའི་ཁྱད་པར་གྱིས་སོ་སོར་ཐོབ། སོ་སོར་གནས། སོ་སོར་གཏོང༌། དེའང་གཅིག་གཏོང་བ་ན་གཉིས་ལྡན་གཉིས་གཏོང་བ་ན་གཅིག་ལྡན། གསུམ་ག་གཏོང་བ་དང༌། ཡང་རྒྱུད་འབུམ་པ་ལྟ་བུ་ནས་གཅིག་གཏོང་བས་གཅིག་ཤོས་ཀྱང་གཏོང་བ་དང༌། གཅིག་མ་བཏང་བར་གཅིག་ཤོས་ཀྱང་མི་བཏང་ངོ་ཞེས། སངས་རྒྱས་ཀྱིས་གདུལ་བྱའི་བསམ་དབང་དང་བསྟུན་ཏེ་དམིགས་བསལ་གསུངས་པ་ན་ཇི་སྐད་གསུངས་པ་ལྟར་གྲགས་པ་སོར་བཞག་སྟེ་སྨྲ་བར་བྱེད་དོ། །དོན་དམ་བདེན་པ་ལས་བརྩམས་ནས་དྲི་ན་དོན་དམ་པར་མ་ཟད་ཀུན་རྫོབ་ཏུའང་སྡོམ་གསུམ་རང་བདེན་པར་རྫས་གཅིག་པ་དང་ཐ་དད་པ་གང་དུའང་གང་ཟག་གི་རྒྱུད་ལ་མི་གནས་ཏེ། ཆོས་དེ་དག་རྟེན་འབྱུང་ཡིན་པའི་ཕྱིར་ཞེས་བརྗོད་དོ། །

 ས་ལུགས་པ་སོགས་བོད་ཕལ་ཆེར་གསུམ་ལྡན་དགེ་སློང་རྡོ་རྗེ་འཛིན་པའི་རྒྱུད་ལ་སྡོམ་གསུམ་གནས་གྱུར་ངོ་བོ་གཅིག་ཟེར་མོད། འོ་ན་སྡོམ་པ་སྔ་མ་དེ་ཕྱི་མའི་ངོ་བོར་གནས་གྱུར་ན་ངོ་བོ་སྔ་མ་དེ་ཞིག་སྟེ་ངོ་བོ་ཕྱི་མ་དེ་སྔ་མའི་ངོ་བོ་དང་མི་འདྲ་བར་སྐྱེ་ཞིང༌། ཕྱི་མའི་ངོ་བོར་གནས་གྱུར་དུ་འགྲོའམ། སྔ་མའི་ངོ་བོ་མི་འཇིག་པར་ཕྱི་མའི་ངོ་བོ་དང་མི་འདྲ་བ་ཅུང་ཟད་ཀྱང་མེད་པར་གནས་གྱུར་དུ་འགྲོ། དང་པོ་ལྟར་ན། སྡོམ་པ་ཕྱིས་བླངས་དེ་སྔ་མ་གཏོང་བྱེད་དུ་འགྱུར་བས། སྔགས་སྡོམ་དང་བྱང་སྡོམ་སྔར་བླངས་སོར་སྡོམ་གྱིས་བླང་ངམ་ཡང་སོར་སྡོམ་བྱང་སྡོམ་སྔར་བླངས་སྔགས་སྡོམ་གྱིས་བླང་བ་གང་ཡིན་ཀྱང་རུང༌། དེ་འདྲའི་རྒྱུད་ལ་སྡོམ་པ་ཕྱིས་བླང་ལས་སྡོམ་པ་སྔར་བླང་དག་འཇའ་ཡལ་བ་ལྟར་འགྱུར་རོ། །གཉིས་པ་ལྟར་ན་གནས་གྱུར་ཞེས་ཚིག་ཏུ་བརྗོད་པ་ལས་སྡོམ་གསུམ་གནས་གྱུར་ངོ་བོ་གཅིག་པ་རིགས་པས་སྒྲུབ་མ་ནུས་སོ། །དཔྱད་ན་ཆོས་དེ་དང་དེ་གནས་གྱུར་པ་དང་ངོ་བོ་གཅིག་པའི་ཆོས་ཤེས་བྱ་བ་སྲིད་ཤས་ཆུང་སྟེ་དངོས་པོ་ལས་ལོག་པའི་དངོས་མེད་བརྟགས་པ་བ་གཞན་སེལ་གྱི་ངོ་བོའི་མེད་དགག་འདུས་མ་བྱས་དང་རྟག་པར་བཏགས་པ་ལྟ་བུ་ལ་ནི། གནས་འགྱུར་མི་འགྱུར་ངོ་བོ་གཅིག་མི་གཅིག་བརྗོད་པས་ཅི་བྱས་ཏེ་རང་གི་ངོ་བོ་ཡུལ་ན་མི་གནས་པའི་ཕྱིར། དེ་ལས་གཞན་དངོས་པོ་འདུས་བྱས་ལ་རྒྱུ་དང་འབྲས་བུའི་འདུས་བྱས་ལས་གཞན་པའི་འདུས་བྱས་ནི་མི་སྲིད། དེའི་ཚེ་རྒྱུའི་ངོ་བོ་གནས་མ་གྱུར་ན་འབྲས་བུའི་ངོ་བོ་འབྱུང་མི་སྲིད་ན། དེའི་ཚེ་རྒྱུ་འབྲས་ངོ་བོ་མི་གཅིག་པ་རིགས་པས་སྨྱོན་མེད་དུ་གྲུབ་ཀྱང་ཁྱེད་སྡོམ་གསུམ་གྱི་རྫས་ངོ་བོ་གཅིག་གནས་གྱུར་སྨྲ་བ་དག་གི་ལུགས་ལྟར་ན། དེ་ཉིད་ཀྱི་ཕྱིར་རྒྱུ་འབྲས་ཀྱི་རྫས་ཐ་དད་པའི་ངོ་བོ་གཉིས་ངོ་བོ་གཅིག་ཏུ་སྨྲ་དགོས་པར་འགྱུར་ལ། དེ་ལྟར་འགྱུར་བས་ཅི་ཡང་མི་ཉེས་སོ་སྙམ་ན་འབྲས་བུའི་ངོ་བོ་རྒྱུ་དུས་སུ་ཡོད་ཅེས་པ་ནི། གྲངས་ཅན་ཕྱུགས་ལས་བླུན་པ་ལྟ་བུའི་གང་ཟག་རེ་རེ་བ་ལ་འཆར་བ་སྲིད་ཆུག་གཞན་མཁས་པ་ནས་གནག་རྫིའི་བར་གཞན་སུ་ལ་ཡང་དེ་འདྲ་མི་འཆར་ན། ཤེས་པ་རང་བཞིན་དུ་གནས་པ་སུ་ཞིག་དེ་ལྟར་སྨྲ་བར་བྱེད། ཡང་གནས་གྱུར་ངོ་བོ་གཅིག་པའི་ཆོས་ཡོད་དེ། འོ་མ་གནས་གྱུར་ཞོའི་ངོ་བོ་དང་གཅིག་ཞེ་ན། ཞོ་དང་འོ་མ་ངོ་བོ་གཅིག་པར་བསྐལ་པའི་བར་དུ་སྒྲུབས་ཤིག །སྒྲུབ་ནུས་སོ་སྙམ་ན་སྒྲུབ་མི་ནུས་ཏེ། དེ་ནི་ཀུན་རྫོབ་ཀྱི་ཆོས་ཉིད་ལ། མི་གནས་པར་གྲགས་པའི་ཕྱིར་རོ། །ཡང་བྱམས་ཆོས་ཕྱི་མར་བཤད་པའི་བདེ་གཤེགས་སྙིང་པོ་སྔ་ཕྱིར་དག་པའི་ངོ་བོ་མི་འགྱུར་བ་གཅིག་ཀྱང་དྲི་མ་གནས་གྱུར་པ་ལྟར། སྡོམ་གསུམ་ངོ་བོ་གཅིག་ལ་གནས་གྱུར་ཀྱང་དེ་ལྟ་བུའོ་ཞེ་ན། དེ་ལྟ་ན་དྲི་མ་དག་པ་ན་གནས་གྱུར་དུ་བརྗོད་པ་ཙམ་ལས། དྲི་མའི་ངོ་བོ་བདེ་གཤེགས་སྙིང་པོའི་ངོ་བོར་གནས་མ་གྱུར་པ་ཉིད་ཀྱི་ཕྱིར། དེ་ལྟའི་གནས་གྱུར་དུ་བརྗོད་ན་སོ་ཐར་གྱི་སྡོམ་པའི་ངོ་བོ་བྱང་སྡོམ་དུ་གནས་གྱུར་པ་དང༌། བྱང་སྡོམ་དེའི་ངོ་བོ་སྔགས་སྡོམ་དུ་གནས་གྱུར་པའི་མཐུན་དཔེར་འོང་བའི་གནས་མེད་དོ། །ཡང་སྡོམ་གསུམ་གནས་གྱུར་ངོ་བོ་གཅིག་པ་ཡོད་དེ། སྐྱེས་བུ་ལྷས་བྱིན་ལ་བྱིས་པ་དང༌། དར་མ་དང༌། རྒན་པོ་གསུམ་དུ་གནས་འགྱུར་ཡོད་ཀྱང་གང་ཟག་ལྷས་བྱིན་གྱི་ངོ་བོ་གཅིག་ལས་ངོ་བོ་གཉིས་པ་མེད་པ་ལྟ་བུའོ་ཞེ་ན་མི་མཚུངས་ཏེ། འོ་ན་སྡོམ་གསུམ་གྱི་ངོ་བོའང་གང་ཟག་ལྷས་བྱིན་ལྟར་བཏགས་པ་ཙམ་ལས་རྫས་ཀྱི་དངོས་པོར་མེད་པར་ཐལ་བའི་སྐྱོན་འཇུག་གོ །དེར་མ་ཟད་སྐྱེས་བུ་ལྷས་བྱིན་དུ་གདགས་གཞིའི་བྱིས་དར་རྒན་གསུམ་ལས་གཞན་བཏགས་ཆོས་ལྷས་བྱིན་གྱི་ངོ་བོ་ཡང་མ་དམིགས་ལ། གདགས་གཞིའི་བྱིས་དར་རྒན་གསུམ་གྱི་ངོ་བོ་གཅིག་པ་ནི་ཀུན་རྫོབ་ཐ་སྙད་པའི་ཆོས་ཉིད་ལ་མི་གནས་པའི་ཕྱིར། ཡང་ཁ་ཅིག་གནས་འགྱུར་ངོ་བོ་གཅིག་པ་ཡོད་དེ། དངོས་པོའི་ཆོས་གནས་གྱུར་པའི་དངོས་མེད་ཀྱི་ཆོས་དེ་འདུས་བྱས་དང་ངོ་བོ་གཅིག་ཡིན་ཏེ་མགོན་པོ་ཀླུས། དངོས་དང་དངོས་མེད་འདུས་བྱས་ཡིན། །ཞེས་གསུངས་པའི་ཕྱིར་ཞེས་ཟེར་རོ། །ཀླུའི་ཞབས་ཀྱིས་དེ་སྐད་གསུངས་པ་ནི་དོན་ལ་དངོས་པོ་ཞེས་གྲུབ་པ་མེད་ཀྱི། དངོས་མེད་ལ་ལྟོས་ནས་དངོས་པོ་ཞེས་འདུ་བྱ་བར་འཇོག་པ་དང༌། དེ་བཞིན་དངོས་མེད་ཞེས་གྲུབ་པ་མེད་ཀྱི་དངོས་པོ་ལ་ལྟོས་ནས་དངོས་མེད་ཞེས་འདུས་བྱས་པར་འཇོག་གི །ལྟོས་ནས་འདུས་བྱས་པའི་འདུས་བྱས་དེ་འདུས་བྱས་རང་བདེན་པས་སྟོང་པ་ཉིད་ཀྱི་ཕྱིར། དེ་ལྟའི་འདུས་བྱས་ཀྱི་ཆོས་དེ་ཟབ་མོ་སྟོང་པ་ཉིད་ཀྱི་ཆོས་ལས་གཞན་མ་ཡིན་པར་སྟོན་པ་ཡིན་གྱི། རྟོག་གེ་ལ་གྲགས་པའི་དངོས་པོ་ཟློག་ཕྱོགས་ཀྱི་དངོས་མེད་དེ་འདུས་བྱས་སུ་མགོན་པོ་དེས་གྲུབ་པ་མིན་པས། བླུན་པོ་ཤེད་ཆུང་རོ་ལངས་འདྲ་བ་ཁྱོད་ཀྱི་རྒྱུད་ལ་ལོག་རྟོག་བཙན་དུག་འདྲ་བ་ཞིག་འཆར་བ་ལས་འོས་ཅི་ཡོད། སྤྱིར་དངོས་པོ་དང་དངོས་མེད་ངོ་བོ་གཅིག་པ་སྐད་དེང་སང་བསྡུས་ར་ཆགས་ཙམ་ཞིག་གིས་ཀྱང་ཁ་ནས་མི་འབྱུང་ངོ༌། །

 མདོར་ན་དངོས་ཆོས་འདུས་བྱས་རང་གི་ངོ་བོར་གནས་པ་གཅིག་རང་ལས་ཉམས་པར་གཞན་འགྱུར་དུ་སོང་ན་རང་འགག་པ་མ་གཏོགས། དངོས་ཆོས་འདུས་བྱས་གཞན་གྱི་ངོར་སོང་བའམ་བདག་ཉིད་གཅིག་ཏུ་འཕོ་བ་མི་སྲིད་དེ། དེ་ལྟར་སྲིད་ན་དངོས་ཆོས་སྔར་གྱི་ངོ་བོ་གཅིག་པས་དངོས་པོ་རྟག་པར་འགྱུར་བའི་ཕྱིར། ཇི་སྐད་དུ། གང་ཕྱིར་དངོས་ཀུན་རང་བཞིན་གྱིས། །རང་རང་ངོ་བོ་ལ་གནས་ཕྱིར། །ཞེས་འབྱུང་ངོ༌། །དེས་ན་དངོས་ཆོས་འདུས་བྱས་སྔ་མའི་ངོ་བོ་ཕྱི་མར་མི་འཇིག་པར་འཕོ་བའམ་གནས་འགྱུར་རམ། རྗེས་འགྲོ་ཡོད་པར་ནི་ཆེས་མི་རིགས་ཏེ། ཇི་སྐད་དུ། དམ་པའི་དོན་གྱིས་དོན་རྣམས་ནི། །རང་གི་འདྲེ་དང་ཐ་དད་མེད། །ཅེས་དང༌། བསལ་བ་རྣམས་ནི་རྗེས་མི་འགྲོ། །རྗེས་འགྲོ་གཞན་ནི་སྣང་བ་མེད། །ཞེས་འབྱུང་ངོ༌། །

 ངག་དོན་རང་གི་ངོ་བོ་གཅིག་པ་དང་མི་གཅིག་པ་ཞེས་པའི་ཆ་ནི། དངོས་ཆོས་འདུས་བྱས་རང་མཚན་གྱི་སྟེང་ནས་བཞག་གི་གནས་འགྱུར་མི་འགྱུར་ཞེས་པ་ནི་ལྡོག་པ་ལ་བརྟེན་ནས་བློ་ཆོས་ཀྱི་སྟེང་དུ་བཞག་པ་ཡིན་ལ། བློ་རྟོག་ངོ་ནས་བྱིས་པ་དག་དངོས་ཆོས་འདུས་བྱས་སྔ་ཕྱི་རིས་འདྲ་ལ་འཁྲུལ་པས་དངོས་ཆོས་སྔ་ཕྱི་ངོ་བོ་གཅིག་ཀྱང་རིམ་པར་འབྱུང་བ་ནི་དུས་འདས་ད་ལྟར་གྱི་དབང་གིས་སྔ་མ་སྔ་མ་ཕྱི་མ་ཕྱི་མར་གནས་འགྱུར་རོ་ཞེས་སེམས་པར་བྱེད་ཀྱི། དེ་ནི་ཀུན་རྫོབ་རྟོག་བཏགས་ཙམ་ལས་གཞན་དུ་འགྲུབ་པ་མ་ཡིན་ཏེ། སྤྱི་བསལ་རྫས་གཅིག་ཏུ་རྟོག་པ་ཉིད་ཀྱི་ཕྱིར། ཇི་སྐད་དུ། དེ་ལ་ངོ་བོ་གཅིག་པ་དང༌། །དུ་མ་བློ་ཡིས་བསླད་པ་ཡིན། །ཞེས་དང༌། ཐ་དད་དངོས་རྣམས་ལ་བརྟེན་ནས། །དོན་གཅིག་ཏུ་ནི་སྣང་བའི་བློ། །གང་གི་རང་གི་ངོ་བོ་ཡིས། །གཞན་གྱི་ངོ་བོ་སྒྲིབ་བྱེད་པ། །སྒྲིབ་བྱེད་དེ་དག་ཐ་དད་ཀྱང༌། །ཐ་དད་པ་ཉིད་སྒྲིབ་པ་ཡིས། །དངོས་རྣམས་ངོ་བོ་འགའ་ཞིག་གིས། །ཐ་དད་མིན་པ་ལྟ་བུར་སྣང༌། །དེ་ལ་བསམ་པའི་དབང་གིས་ནི། །སྤྱི་ཡོད་པར་ནི་རབ་ཏུ་བསྒྲགས། །ཞེས་འབྱུང་ངོ༌། །

 ཡང་ཁ་ཅིག་དངོས་པོར་སྨྲ་བའི་གྲུབ་མཐའ་དང་བསྟུན་ནས་དངོས་ཆོས་འདུས་བྱས་ལ་ངོ་བོ་གཅིག་པ་དང༌། གནས་འགྱུར་འགྲུབ་པ་དཀའ་ཡང་དབུ་མ་པའི་ལུགས་སོ་སྙམ་ན། དབུ་མ་པ་ནི་ཐ་སྙད་དུ་ཡང་རང་མཚན་དུ་གྲུབ་པའི་ཆོས་མི་རྙེད་པ་ཉིད་ཀྱི་ཕྱིར་ཆོས་ཐམས་ཅད་ལ་ངོ་བོ་མེད་པ་ཉིད་དུ་སྨྲ་བ་ལས་དངོས་ཆོས་སྔ་ཕྱི་ངོ་བོ་གཅིག་ཏུ་བཞེད་པ་ཤེས་བྱ་ན་ལྟ་ག་ལ་ཞིག །ཁྱེད་ཅག་སྡོམ་པ་གསུམ་གང་ཟག་གི་རྒྱུད་ལ་ལྡན་ཚུལ་མི་ཤེས་པས་ཀུན་ནས་བསླངས་པའི་སྒྲོ་འདོགས་ཀྱི་སྡིག་ཆེན་པོ་བཏབ་པར་མ་ཟད། ད་ནི་སྟོན་པ་ཡང་དག་པར་རྫོགས་པའི་སངས་རྒྱས་དང༌། དཔལ་མགོན་ཀླུ་སྒྲུབ་ཞབས་སོགས་དབུ་མ་པ་དང༌། དབུ་མའི་ཆོས་ཀྱི་རིང་ལུགས་བླ་ན་མེད་པ་ཐམས་ཅད་ལའང་སྐུར་འདེབས་ཀྱིས་སྡིག་ཆེས་ཆེ་བ་སོགས་སུ་ཉེ་བས། ཁྱེད་ཅག་གིས་སངས་རྒྱས་ཀྱི་བསྟན་པ་འཛིན་ཚུལ་འདི་ནི་ཆེས་ཡ་ང་བར་མཐོང་བས་བཏང་སྙོམས་སུ་བྱའོ། །

 འོ་ན་སྡོམ་པ་གསུམ་རྫས་ཐ་དད་ངོ་བོ་མི་གཅིག་པ་དང༌། དེ་མི་གཅིག་པས་ཕན་ཚུན་གནས་མི་འགྱུར་ན་རྗེ་སྒམ་པོ་པས་བསྟན་བཅོས་ཐར་རྒྱན་དུ། སྔར་ཉན་ཐོས་ཀྱི་བསླབ་པ་བླང་བ་ཉིད་ཕྱིས་བསམ་པ་ཁྱད་པར་ཅན་གྱིས་ཟིན་ན་གནས་གྱུར་ནས་བྱང་ཆུབ་སེམས་དཔའི་སྡོམ་པར་གནས་འགྱུར་བ་ཡིན་ཏེ། དམན་པའི་སེམས་བཏང་ཡང་སྤོང་བའི་སེམས་མ་དོར་བའི་ཕྱིར། ཞེས་འབྱུང་བས་མི་གནོད་དམ་ཞེ་ན། སྔར་ཉས་ཐོས་ཀྱི་སྡོམ་ལྡན་གྱིས་བྱང་སྡོམ་བླངས་པས། ཐེག་དམན་པའི་གང་ཟག་དེ་ཐེག་ཆེན་པའི་གང་ཟག་གོ་ཞེས་གང་ཟག་གནས་གྱུར་དུ་བཏགས་པ་ཡིན་ལ། དེའི་ཚེ་སྔར་ཉན་ཐོས་ཀྱི་སྡོམ་པ་དེ་རང་དོན་དུ་བླངས་པ་ཡིན་ལ། ཕྱིས་བྱང་སྡོམ་བླངས་པའི་སྟོབས་ཀྱིས་སྔར་གྱི་ཉན་ཐོས་ཀྱི་སྡོམ་པ་དེས་གཞན་དོན་སྒྲུབ་བྱེད་ཀྱི་སྡོམ་པའི་བྱ་བ་ཡང་བྱེད་པ་ཡིན་ཞེས། རྗེ་དེས་བསྟན་བཅོས་དེར་གསུངས་པ་ཡིན་གྱི། སྔར་རང་དོན་སྒྲུབ་བྱེད་དུ་བླངས་པའི་ཉན་ཐོས་ཀྱི་སྡོམ་པའི་ངོ་བོ་དེ་ཕྱིས་གཞན་དོན་སྒྲུབ་བྱེད་དུ་བླངས་པའི་བྱང་སྡོམ་གྱི་ངོ་བོར་གནས་འགྱུར་ཞེས་བསྟན་ཏོ་སྙམ་པ་ནི་ཁོང་པར་སྙིང་ཡོད་སུ་ཞིག་ལ་དོགས། དེས་ན་རྣམ་དཔྱོད་ཀྱི་མཐུ་ཆུང་བ་དག །ཆོས་ཚུལ་འདི་ལ་དམུས་ལོང་ལ་ཁ་དོག་བསྟན་པ་ལྟར་འགྱུར་བར་རྟོགས་ཀྱང་ངལ་བ་ལས་བྱར་མེད་དོ།། །།

༈ རྡོ་རྗེའི་གསུང༌། **བཅས་པ་དང་རང་བཞིན་གྱི་ཁ་ན་མ་ཐོ་བ་གཅིག་**ཅེས་བྱ་བ་འདི་དག་པར་བཏོན་ན། བཅས་རང་གི་ལྟུང་བ་གཉིས་ཀར་གྱི་ངོ་བོས་མངོན་མཐོ་དང་ངེས་ལེགས་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་པ་ལ་གེགས་བྱེད་ཀྱི་ནུས་པར་མཉམ་པའམ་མཚུངས་པའམ་གཅིག་ཅེས་བཏོན་ན་གཙང་བར་འགྱུར་རོ། །

 དེའང་འདིའི་ཕྱོགས་སྔ་ནི་གོ་སླ་ལ། འདིའི་རང་བཞེད་གཞུང་ཉིད་ཀྱི་སྒྲོས་དང་བསྟུན་ནས་བཤད་པ་དང༌། སྐྱོབ་པའི་བཞེད་པ་ཐུན་མོང་མ་ཡིན་པར་བཤད་པ་ལས། དང་པོ་ནི། བཅས་རང་གི་ལྟུང་བ་གཉིས་ཆར་གྱིས་མངོན་མཐོ་ལ་དངོས་དང༌། ངེས་ལེགས་ལ་བརྒྱུད་ནས་ཐོབ་པར་བྱེད་པ་ལ་གེགས་བྱེད་དུ་ཐམས་ཅད་མཁྱེན་པས་མཁྱེན་ནས། དེ་གཉིས་ལ་གེགས་བྱེད་ཀྱི་ཆོས་སུ་རིས་གཅིག་པའི་དབང་དུ་མཛད་ནས། ལྐུགས་འཕྱེའི་བྱུང་བ་སོགས་བཀོད་དོ། །སེམས་ཅན་ཐམས་ཅད་ཕྱིན་ཅི་ལོག་ཏུ་འཁྲུལ་ཡང་བདེན་གཉིས་ཀྱི་ཆོས་གང་དང་གང་ཡིན་པའི་གནས་ཚུལ་ནི། ཕྱིན་ཅི་ལོག་ཏུ་འཁྲུལ་བར་འགྱུར་བ་གཏན་མི་སྲིད་པས། རྒྱུ་འབྲས་ཀྱི་ཆོས་ཐམས་ཅད་ཀྱི་མཚན་ཉིད་སོ་སོར་འཛིན་པ་ལ་བསླུ་བ་མེད་པའི་ཕྱིར། ཆོས་ཐམས་ཅད་ལ་བྱེད་པོའི་ཕྱྭ་དང་དབང་ཕྱུག་སོགས་གཞན་པ་པོའི་བདག་རྐྱེན་པ་མེད་ལ། བཅས་རང་སོགས་ཀྱི་ཆོས་ལས་སྡིག་ལྟུང་དུ་བཞག་པ་དང་དེའི་འབྲས་བུ་ཡིད་དུ་མི་འོང་བའི་རྒྱུ་འབྲས་ཕྱིན་ཅི་མ་ལོག་པ་འཁྲུལ་མེད་གཟིགས་པས། ཐམས་ཅད་མཁྱེན་པ་ཉིད་ཀྱིས་སེམས་ཅན་ཕྱིན་ཅི་ལོག་ཏུ་འཁྲུལ་བ་རྣམས་ཀྱི་ལས་འདི་ལྟ་བུ་ལ་ཉེས་པ་ཡོད་པར་མ་ཤེས་ཏེ། དཔྱད་ན་ངན་སོང་ལ་སོགས་པའི་སྡུག་བསྔལ་མྱོང་ཞིང་མངོན་མཐོ་ངེས་ལེགས་ལ་བར་ཆད་གཉིས་ཀ་བྱ་བར་ནུས་སོ་ཞེས་སྤང་བྱར་ཕྱོགས་གཅིག་པར་བསྟན་པ་ནི། གཉིས་པ་ཞེས་སོགས་སོ། །དེས་ན་བཅས་རང་གི་ལྟུང་བ་གཉིས་ཅར་མངོན་མཐོ་དང་ངེས་ལེགས་ལ་བར་ཆད་ཀྱི་ཆོས་སུ་མཚུངས་པར་གཅིག་པ་ཉིད་ཀྱི་ཕྱིར། སྟོན་པ་བདེ་བར་གཤེགས་པས་སྐབས་ལ་ལར། བཅས་ལྟུང་ནི་ལྟུང་བ་མ་ཡིན་ནོ་ཞེས་པའམ། ཡང་སྐབས་ལ་ལར་རང་བཞིན་གྱི་ཁ་ན་མ་ཐོ་བའི་ལྟུང་བ་ནི་ལྟུང་བ་མ་ཡིན་ནོ་ཞེས་གསུངས་པའི་འཁྲུལ་གཏམ་བདེ་བར་གཤེགས་པ་བདེན་པ་དམ་པ་འཆད་པ་ལ་གཏན་ཡོད་པ་མ་ཡིན་ནོ། །དེ་ལ་སྔོན་མི་མཇེད་ཀྱི་ཞིང་འདིར་ཡང་བསྐལ་པ་བཟང་པོའི་མིའི་འགྲོ་བ་པ་རྣམས་རང་བཞིན་གྱི་ཁ་ན་མ་ཐོ་བའི་ལྟུང་བ་ལས་ལྡོག་པ་ཤ་སྟག་བྱུང་ཡང༌། དུས་དབང་གིས་འགྲིབ་ཅིང༌། དུས་སྙིགས་མར་གྱུར་པས་སངས་རྒྱས་རྣམས་འཇིག་རྟེན་དུ་བྱོན་ནས་བཅས་ལྟུང་རྣམས་བརྡ་སྤྲད་ཀྱང་ཉེས་པ་ལ་ཉེས་པ་ཡོད་པར་མ་ཤེས་གཞུང་དུ་རང་བཞིན་གར་ཡོད་ཀྱི་སྟེང་དུ་བཅས་པ་ཡོད་ལ་བཅས་པ་གར་ཡོད་ཀྱི་སྟེང་དུ་རང་བཞིན་ཡོད་ཅིང་ཞེས་སོགས་འབྱུང་བ་ལ། དགོངས་པ་འགྲེལ་བྱེད་སྔ་རབས་པ་རྣམས་ཕྱིན་ཅི་ལོག་ཁོ་ནར་བརྗོད་པ་མང་བས་དཔྱིས་ཕྱིན་པར་མ་གོ་བར་སྣང་སྟེ། དེའི་དོན་འདི་ལྟར་བཤད་ན་བདེ་སྟེ། རང་བཞིན་གྱི་ཁ་ན་མ་ཐོ་བའི་ལྟུང་བ་ཐམས་ཅད་བཅས་པའི་ཁ་ན་མ་ཐོ་བའི་ལྟུང་བ་ཡིན་ཟེར་བ་མིན་ལ། རང་བཞིན་གྱི་སྡིག་ཏོ་མི་དགེ་བ་བཅུ་པོ་འདི་གང་ཟག་སུའི་རྒྱུད་ལ་ག་ན་ཡོད་ཀྱང༌། དེའི་སྟེང་དུ་དེ་བཞིན་གཤེགས་པས་ཐེག་པ་གསུམ་ཆར་དུ་དེ་དགག་པ་ན་དེ་དགག་བཅས་སུ་ཡོད་བྱ་བ་ཡིན་ནོ། །

 འོ་ན་སྔགས་ཀྱི་ཐེག་པར་དབང་པོ་གཉིས་སྦྱོར་གྱི་བདེ་བ་ལམ་དུ་བྱེད་པར་གསུངས་པས། རང་བཞིན་གྱི་མི་དགེ་བ་ཐེག་པ་གསུམ་གར་དགག་བཅས་སུ་གསུངས་པ་དང་འགལ་ཞེ་ན། དབང་པོ་གཉིས་སྦྱོར་གྱི་བདེ་བ་ལ་རང་བཞིན་གྱི་ཁ་ན་མ་ཐོ་བས་ཁྱབ་པ་ནི་བདེ་བར་གཤེགས་པའི་དགོངས་པ་མ་ཡིན་ཏེ། དེ་ལྟར་སྤྱད་པས་དེར་འགྲོ་བ་ནི་ཆགས་སོགས་ཀྱིས་ཀུན་ནས་བསླངས་ཏེ་འདོད་པའི་རྣམ་སྨིན་གྱི་ལུས་ཀྱིས་རེག་པའི་བདེ་བ་ཙམ་ཁོ་ན་མྱོང་འདོད་ཀྱི་ཆེད་དུ་སྦྱོར་ན་དེར་གྱུར་ཀྱང༌། ཁམས་གསུམ་ཀ་ལས་ཆགས་བྲལ་གྱི་ཆེད་ཀྱི་བསམ་པས་བླངས་ནས་དབང་པོ་ཐམས་ཅད་པའི་རེག་པའམ། འཛག་མེད་ཀྱི་བདེ་བ་དོན་དུ་གཉེར་བའི་རེག་པའི་ཆེད་དུ་སྦྱོར་ན་དགེ་བ་བླ་ན་མེད་པ་ཡིན་ཏེ། བདེ་བ་དམ་པ་རྡོ་རྗེ་འཆང་གི་རྒྱུ་ཡིན་པའི་ཕྱིར། རྒྱུ་དེ་ཉིད་ཀྱིས་འཁོར་བའི་སྡུག་བསྔལ་གྱི་རྒྱུ་དང་འབྲས་བུ་ཐམས་ཅད་འགོག་ནུས་པའི་ཕྱིར། རྒྱུ་འབྲས་ཀྱི་ལམ་མྱུར་བུལ་ཡང་འདི་ཁོ་ན་ལ་རག་པ་ཡིན་ནོ། །བཅས་པའི་ལྟུང་བ་གང་གིས་བྱས་པ་དེའི་རྒྱུད་དམ་སྟེང་དུ། རྒྱུ་དེའི་སྟོབས་ཀྱིས་རྣམ་སྨིན་ཡིད་མི་འོང་གི་འབྲས་བུ་འབྱིན་པར་དངོས་པོའི་སྟོབས་ཀྱིས་འོངས་པའི་ཆོས་ཉིད་དམ་རང་བཞིན་ཡིན་པ་ཞིག་དེར་ཡོད་ཅེས་གསུངས་པ་ཡིན་གྱི་བཅས་ལྟུང་གང་ཡིན་རང་བཞིན་གྱི་ལྟུང་བ་ཡིན་པར་གསུངས་པ་མ་ཡིན། སྔོན་འདི་ལྟ་བུའི་དགོངས་པ་མ་གོ་བར་ས་འབྲི་གཉིས་ཀྱི་ཕྱོགས་འཛིན་རྣམས་བརྒལ་བརྟགས་བྱེད་པ་ནི། ལོང་བས་དབྱུག་འཐབ་བྱས་པས་གཞན་ལ་མ་ཕོག་པར་རང་གི་ཕྲུ་བ་བཅག་པ་བཞིན་དུ་གྱུར་པར་སྣང་ངོ༌། །

 གཉིས་པ་ནི། ཆོས་མངོན་པར་མི་དགེ་བའི་འཇོག་ཚུལ་ལ་བཞིར་མཛད་དེ། དོན་དམ་པའི་མི་དགེ་བ་ནི། འཁོར་བ་ཐམས་ཅད་སྡུག་བསྔལ་དང་ཉོན་མོངས་པ་དང་མི་དགེ་བ་དང༌། ལུང་མ་བསྟན་དང༌། དགེ་བ་ཟག་བཅས་རྣམས་ཀྱང་དོན་དམ་པའི་མི་དགེ་བ་ཡིན་ནོ། །ངོ་བོ་ཉིད་ཀྱི་མི་དགེ་བ་ནི། ཞེ་སྡང་ལ་སོགས་ཏེ་ངོ་བོ་ཉིད་ཀྱི་མི་དགེ་བའི་ངོ་བོར་སྐྱེས་པའི་སེམས་བྱུང་རྣམས་སོ། །མཚུངས་པར་ལྡན་པའི་མི་དགེ་བ་ནི། ཞེ་སྡང་དང་མཚུངས་ལྡན་དུ་སྐྱེས་པའི་ཚོར་བ་དང་སེམས་པ་སོགས་སེམས་བྱུང་རྣམས་སོ། །ཀུན་སློང་བས་མི་དགེ་བ་ནི། ཞེ་སྡང་ལ་སོགས་པས་ཀུན་ནས་བསླངས་པའི་ལུས་ངག་གི་བྱ་བ་རྣམས་ཏེ། ལུས་ཀྱི་ལས་བརྡེག་པ་ལ་སོགས་པ་རྣམས་དང༌། ངག་གི་ལས་ཚིག་རྩུབ་མོ་སྨྲ་བ་ལ་སོགས་པའོ། །ཞེས་རྣམ་པར་བཞག་པའི་དང་པོ་ལ་དགོངས་ནས་བཅས་རང་གི་ལྟུང་བ་གཉིས་ཀར་དོན་དམ་པའི་མི་དགེ་བར་གཅིག་ཅེས་དགོངས་པ་ཡིན་ཏེ། མངོན་པ་ཀུན་ལས་བཏུས་པར། དོན་དམ་པའི་མི་དགེ་བ་གང་ཞེ་ན་འཁོར་བ་ཐམས་ཅད་དོ། །ཞེས་གསུངས་པ་ཉིད་ཀྱི་ཕྱིར་རོ། །དེས་ན་སྐྱོབ་པས་བཅས་རྐྱང་གི་ལྟུང་བ་རྣམས་མི་དགེ་བ་བཅུར་གྱུར་གྱི་སྡོམ་པའི་ལྟུང་བས་ཁྱབ་པར་བཞེད་པ་ག་ལ་ཡིན་ཏེ། བཅས་ལྟུང་གི་རྒྱུ་ལ་དགེ་བ་དང་ལུང་མ་བསྟན་གྱིས་ཀྱང་བསྐྱེད་པ་ཡོད་ལ། རང་གི་ངོ་བོ་ནི་ལུང་མ་བསྟན་དང་བདག་གཅིག་པ་དང༌། རང་བཞིན་གྱི་ལྟུང་བའི་རྒྱུ་ལ་ནི་མི་དགེ་བ་དང༌། རང་གི་ངོ་བོ་ཡང་མི་དགེ་བ་དང་བདག་ཉིད་གཅིག་དགོས་པའི་ཕྱིར།

 ཡང་བཅས་རང་གཅིག་པའི་དགོངས་པ་འདི་ལྟར་འཆད་ནའང་རུང་སྟེ། གཞི་གཅིག་གི་སྟེང་དུ་བཅས་རང་གི་ལྟུང་བ་གཉིས་ཀ་ལས་ཀྱི་ངོ་བོ་གཅིག་གིས་འགྲུབ་པ་ཡོད་པ་ལ་དགོངས་ཏེ། བཅས་རང་གི་ལྟུང་བ་གཅིག་ཙམ་ཞེས་གསུངས་ཡིན་ཏེ། དཔེར་ན་བཅས་ལྡན་དགེ་སློང་ཞིག་གིས་དུད་འགྲོ་སེར་ཟལ་ཞིག་བསད་པ་ལྟ་བུ་རང་བཞིན་གྱི་ཁ་ན་མ་ཐོ་བ་ཡང་ཡིན་བཅས་པའི་ཁ་ན་མ་ཐོ་བ་དུད་འགྲོ་གསོད་པའི་ལྟུང་བྱེད་ཀྱང་ཡིན་པ་ལྟ་བུའོ། །འདི་འདྲའི་རིགས་ཅན་ལ་སྔ་རབས་པ་དག་སྡིག་ལྟུང་ངོ་བོ་གཅིག་ལ་ལྡོག་པ་ཐ་དད་ཟེར་ཏེ། རྣམ་སྨིན་ཡིད་མི་འོང་འབྱིན་ནུས་ཀྱི་ལྡོག་ཆ་ནས་སྡིག་པ་ཡིན་ལ། བཅས་པ་ལས་ལྡོག་པའི་ཆ་ནས་ལྟུང་བ་ཡིན་ལ། དེ་གཉིས་ཀྱང་དུད་འགྲོ་སེར་ཟལ་བསད་པའི་ལས་ཀྱི་ངོ་བོར་གཅིག་པ་ལྟ་བུའོ། །ཞེས་འཆད་དོ། །

 དགོངས་གཅིག་རྙིང་མར་བཅས་རང་གཅིག་པའི་ཕྱིར་ཁྱི་བོ་ལ་ལྟུང་བ་རིགས་འདྲའི་ནང་གི་ཕྱི་དྲོ་ཟས་ཟ་བའི་ལྟུང་བྱེད་ལྟ་བུའི་བཅས་ལྟུང་རྣམས་ཀྱང་འབྱུང་ངོ༌། །ཞེས་བྲིས་གདའ་བ་ནི། སྐྱོབ་པའི་དགོངས་པ་མ་ཡིན་ཏེ། ཁྱི་ཚེ་འདིར་སངས་རྒྱས་ཀྱི་བསྟན་པ་ལ་འཇུག་སྒྲུབ་རུང་བའི་རྟེན་གྱི་དགེ་སློང་མ་ཡིན་ལ། དགེ་སློང་མ་ཡིན་པ་ལ་ལྟུང་བ་སྡེ་ལྔ་བཅས་པ་དེ་བཞིན་གཤེགས་པས་མ་མཛད་པས་ཕྱི་དྲོ་ཟ་བའི་བཅས་པ་ལས་འདས་པའི་ལྟུང་བ་བསྐྱེད་པ་མ་ཡིན་པའི་ཕྱིར། དེ་ལྟ་ནའང་ཁྱིས་ཕྱི་དྲོ་ཟས་ཟ་བ་དེ་ཉེས་པའམ་ལྟུང་བར་གཏན་མི་འགྱུར་བར་ཡང་འཆད་ནུས་པ་ནི་མ་ཡིན་ཏེ། སྐྱོབ་པ་ཉིད་ཀྱིས་བཅས་པ་ཐམས་ཅད་ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པར་གསུངས་པའི་ཕྱིར། དེའི་དབང་དུ་ན་ཁྱི་རྒན་རྒྱ་བོ་ཚེ་འདིར་སངས་རྒྱས་ཀྱི་བསྟན་པར་འཇུག་ཅིང་བསྟན་པ་སྒྲུབ་ནུས་ཀྱི་རྟེན་ལ་བཅས་ལྟུང་འབྱུང་བ་དེ་བྱུང་བ་མ་ཡིན་ཀྱང༌། བསྟན་པར་འཇུག་ཅིང་སྒྲུབ་མི་ནུས་ཀྱི་རྟེན་ལའང་ཕྱི་དྲོ་ཟ་བ་སྟོན་པས་བཀག་པ་ལས་འདས་པའི་ལྟུང་བ་དེ་བྱུང་བའོ། །བཅོམ་ལྡན་འདས་ཀྱིས་དངོས་སུ་རྟེན་དགེ་སློང་ལ་ངེས་བཟུང་མཛད་ནས་ཕྱི་དྲོ་ཟ་བ་ལྟུང་བྱེད་དུ་བཅས་པ་བཞིན། བརྒྱུད་ནས་སེམས་ཅན་ཐམས་ཅད་ལ་དེ་ལྟར་བཅའ་རིགས་པའི་ཆོས་སུ་མཚུངས་ཏེ། བཅས་པ་དེས་སེམས་ཅན་གྱི་ཉོན་མོངས་པའི་གཉེན་པོར་འགྲོ་བའི་ཆོས་སུ་གྱུར་ནས། དེ་བཞིན་གཤེགས་པས་བཅས་པ་གང་ཞིག །དེའི་ཆེད་དུ་བཅས་ན་སེམས་ཅན་ཐམས་ཅད་ལ་བཅའ་བར་ཡང་རིགས་པའི་ཕྱིར་རོ། །

 འོ་ན་བསྟན་པ་སྒྲུབ་མི་ནུས་ཀྱི་རྒྱུད་ལ་བྱུང་བའི་ལྟུང་བའི་ཉེས་པ་དང༌། སྒྲུབ་ནུས་ཀྱི་རྒྱུད་ལ་བྱུང་བའི་ཉེས་ལྟུང་གཉིས་གང་ཆེ་ཟེར་ན། ཕྱི་མ་ཆེ་སྟེ་རྟེན་མཆོག་ཏུ་གྱུར་པས་དགེ་སྡིག་གང་བྱས་ཀྱང་སྟོབས་ཆེ་བར་བཤད་པའི་ཕྱིར་དང༌། ཉེས་ལྟུང་རང་ངོ་ནས་ནི་གང་བྱས་པའི་ཉེས་ལྟུང་ཆེ་ཆུང་ཉིད་ཀྱིས་ཤེས་པ་ཡིན་ནོ། །སྤྱིར་སངས་རྒྱས་ཀྱི་བསྟན་པར་འཇུག་སྒྲུབ་མི་ནུས་པའི་སེམས་ཅན་དེ་ནི་ཉེས་པ་ཆེ་ཤོས་ཡིན་ཏེ། འདི་ལྟ་བུའི་སེམས་ཅན་གྱི་དབང་དུ་མཛད་ནས་སེམས་ཙམ་པས་རིགས་ཆད་དང༌། རིགས་ཅན་གསུམ་སོ་སོར་ངེས་ཟེར་བའི་གྲུབ་མཐའ་ཡང་བྱུང་ལ། དབུ་མ་པས་མཐར་ཐུག་ཐེག་པ་གཅིག་ཏུ་ངེས་པར་ཇེ་མཐར་བསྟན་པ་སྒྲུབ་མི་ནུས་ཀྱི་སེམས་ཅན་གཅིག་ཀྱང་མེད་ལ། གནས་སྐབས་དམ་པའི་ཆོས་སྤོང་བ་ལ་སོགས་ཀྱི་ལོག་ལྟས་དཀོན་མཆོག་ལ་འཁོན་དུ་འཛིན་པའི་ལས་ཀྱི་འབྲས་བུར་མི་ཁོམ་པའི་གནས་བརྒྱད་ལ་སོགས་པར་སྐྱེས་པའི་སེམས་ཅན་བསྟན་པར་འཇུག་སྒྲུབ་མི་ནུས་པ་དེ་ལས་ཉེས་པ་ཆེ་བའི་སེམས་ཅན་ཅི་ཞིག་ཡོད་དེ། སངས་རྒྱས་ཀྱི་སྡོམ་པ་གསུམ་གྱི་བཀའ་སྩལ་ཐམས་ཅད་དང་འགལ་བའི་སྤྱད་པ་ཐམས་ཅད་སྤྱོད་པར་བྱེད་ཅིང༌། བཀའ་ལྟར་སྒྲུབ་པ་རྒྱ་ལམ་ན་འབྱུང་བ་ཙམ་ཡིན་པའི་ཕྱིར་རོ། །

 དགོངས་གཅིག་རྙིང་མར། སྨྱུག་ཚལ་ཉམས་པས་ཨ་མྲའི་ཚལ་ཉམས་བཞིན། །ཟེར་བ་བཅས་པ་ལས་ཉམས་ན། རང་བཞིན་གྱི་ཁ་ན་མ་ཐོ་བ་ལ་སྤྱོད་པའི་ཉེན་ཡོད་ལ་མི་འཆད་པར་བཅས་རང་གི་ཚུལ་ཁྲིམས་ལས་ཉམས་ན་འབྲས་བུ་བདེ་འགྲོ་ལས་ཉམས་པར་འཆད་འདུག་པའང་ཞར་ལ་ཤེས་དགོས་སོ། །ཞེས་བཀའ་སྩལ་ཏོ།། །།

༈ རྡོ་རྗེའི་གསུང༌། **ཆོས་ཀྱི་རྒྱལ་པོས་འགྲོ་བ་སྤྱི་**⁽1763⁾སྡོམ་པ་གསུམ་གྱི་བཅས་པ་དེ་ནི་ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས། ཞེས་བཏོན་ན་བདེ་བར་འགྱུར་རོ། །མཆན། **ལ་བཅས།** ཟེར་བའི་ཕྱོགས་སྔ་ནི། མི་ཁོམ་པའི་གནས་ལ་སོགས་པ་བསྟན་པ་བསྒྲུབ་མི་ནུས་ཀྱི་སེམས་ཅན་རྣམས་ཆོས་ཅན། སངས་རྒྱས་ཀྱི་ཕྲིན་ལས་ཀྱི་ཡུལ་མ་ཡིན་ཏེ། དེ་ལ་བཅས་པ་ལས་འགལ་བའི་ལྟུང་བ་སྔར་བྱུང་ངམ། ད་ལྟ་བ་དང་ཕྱིས་ཀྱང་འབྱུང་བ་མེད་པའི་ཕྱིར། ཞེས་པ་ཡིན་ལ།

 དེ་ལ་ཞལ་སྔ་ནས། རྟགས་མ་གྲུབ་པས་ཁྱབ་པ་མ་གྲུབ་སྟེ། ད་ལྟ་བསྟན་པ་གྲུབ་པར་མི་ནུས་པའི་མི་ཁོམ་པར་སྐྱེས་པའི་སེམས་ཅན་ཀྱང་སྔོན་བསྟན་པ་ལ་ཞུགས་ནས་བཅས་འགལ་གྱི་ལྟུང་བ་བྱུང་བས་ད་ལྟ་མི་ཁོམ་པར་སྐྱེས་པའམ། ལྟུང་བའི་སེམས་ཀྱང་སེམས་ཅན་གྱི་ཁམས་ན་ཆེས་མང་བའི་ཕྱིར། ད་ལྟའང་སངས་རྒྱས་ཀྱི་བཀའི་བཅས་པ་སྒྲུབ་པར་མི་ཁོམ་པའི་སེམས་ཅན་དམ་པའི་ཆོས་སྤྱོད་པའི་ཡུལ་དུ་མ་གྱུར་ནས་བཀའི་བཅས་པ་དང་འགལ་བ་ཁོ་ནར་སྤྱོད་བཞིན་པའི་ལྟུང་བ་ཅན་ཡིན་པ་དང༌། ཕྱིས་བསྟན་པ་སྒྲུབ་ནུས་སུ་སྐྱེས་ནའང༌། བསྟན་པ་དང་འགལ་བའི་བཅས་ལྟུང་ལ་སྤྱོད་པར་འགྱུར་བ་མི་འབྱུང་བ་ཡང་མ་ཡིན་པའི་ཕྱིར། སྔོན་བཅས་འགལ་གྱི་སྟོབས་ཀྱིས་ད་ལྟ་མི་ཁོམ་པར་ལྟུང་བ་ལའང་བཅས་འགལ་གྱི་ལྟུང་བ་དང་ལྡན་ཞེས་བརྗོད་པའང་མི་རིགས་པ་མེད་དེ། རྒྱུ་མིང་གི་འབྲས་བུ་ལ་བཏགས་པའི་སྐབས་ཆེས་མང་བའི་ཕྱིར། བཅས་རང་གི་སྡིག་པ་ལ་ལྟུང་བར་བརྗོད་རིགས་པའང་འབྲས་མིང་གི་རྒྱུ་ལ་བཏགས་པ་ཡིན་ཏེ། སྤྱད་པ་དེ་སྤྱད་ན་ངན་སོང་ལ་སོགས་པར་ལྟུང་བའི་ཆ་ནས་དེར་བརྗོད་པའི་ཕྱིར་རོ། །

 བསྟན་པ་སྒྲུབ་པར་ནུས་མི་ནུས་ལ་སོགས་པའི་སེམས་ཅན་ཐམས་ཅད་སངས་རྒྱས་ཀྱི་ཕྲིན་ལས་ཀྱི་ཡུལ་ཡིན་ཏེ། རྫོགས་པའི་སངས་རྒྱས་རྣམས་དང་པོར་བྱང་ཆུབ་ཏུ་ཐུགས་བསྐྱེད་པ་ནའང༌། མཁའ་མཉམ་གྱི་སེམས་ཅན་རིས་མེད་ཀྱི་དོན་དུ་སེམས་བསྐྱེད། བར་དུ་གྲངས་མེད་མང་པོར་བསགས་སྦྱང་མཛད་པ་ནའང་རིས་མེད་པའི་སེམས་ཅན་གྱི་དོན་དུ་མཛད། ཐ་མར་མངོན་པར་རྫོགས་པའི་བྱང་ཆུབ་བརྙེས་པ་ནའང༌། སེམས་ཅན་ཐམས་ཅད་ཀྱི་སྐྱབས་གནས་དང་སྟོན་པ་དང་འདྲེན་པར་གྱུར་ཏེ། མཁའ་མཉམ་གྱི་སེམས་ཅན་ཐམས་ཅད་ལ་དངོས་བརྒྱུད་ཀྱིས་གདུལ་བྱ་འདུལ་བའི་ཁྱུ་མཆོག་བླ་མེད་དུ་མ་གྱུར་པ་མ་ཡིན་པའི་ཕྱིར་རོ། །

 སྐྱོབ་པའི་དགོངས་པ་འདི་ལྟ་བུ་ཡིན་པར་འབྲི་ཁུང་པའི་སྟོན་སྒོམ་ཕལ་གྱིས་མ་རྟོགས་པ་ལ། ས་སྐྱ་པས་འོ་ན་ཁྱི་ལ་ལྟུང་བ་སྡེ་ལྔའི་བཅས་ལྟུང་ཡོད་པར་ཐལ། ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པའི་ཕྱིར། ཞེས་ཟེར་བ་ལ། འབྲི་ཁུང་པའི་རྗེས་འཇུག་སྔ་མས་འདོད་ལན་འདེབས་པར་བྱེད་པ་ལ་སོགས་པ་ནི། ཕྱོགས་སྔ་ཕྱི་གང་གིའང་རྒྱལ་བ་འབྲི་ཁུང་པའི་དགོངས་པ་མ་ལོན་པར་འབྲེལ་མེད་ཀྱི་བརྒལ་བ་དང་ལན་ཁོ་ནར་བས་ཏེ། དགྲ་ཟུན་མ་ཕྱེད་པར་མུན་ནང་དུ་རྡོ་འཕངས་པ་བཞིན་དུ་གྱུར་ཏོ། །གཞུང་དུ་མཉམ་ཉིད་རྟོགས་པས། ཞེས་སོགས་ནི་བར་ཆད་མེད་ལམ་གྱིས་སྤང་བྱའི་དངོས་གཉེན་བྱེད་པ་ལ་དགོངས་ཏེ་ཞར་བྱུང་ངོ༌། །

 འདིར་ཤིང་རྟའི་འདྲེན་པའི་དཔེ་སོགས་སྐྱེ་བ་སྔ་མ་རྣམས་སུ་ལེགས་པར་མ་སྤྱད་པས་ངན་སོང་དུ་སྐྱེས་པ་ན་དྲན་ཏེ། དེར་སྡིག་ལ་མི་འཇུག་པའི་ལུང་དྲངས་པ་ནི། བཅས་པ་ཆོས་ཀྱི་རྒྱལ་པོས་འགྲོ་བ་སྤྱི་ལ་བཅས་པའི་སྒྲུབ་བྱེད་དུ་ཆེས་འབྱོར་བ་མ་ཡིན་པའི་ཕྱིར། གཞུང་དུ། འོ་ན་དགེ་སློང་ལ་ཅིའི་ཕྱིར་དམིགས་ཀྱིས་དགར་ཞེས་སོགས་ཀྱི་དོན་ནི་སེམས་ཅན་ཐམས་ཅད་སངས་རྒྱས་ཀྱི་ཕྲིན་ལས་ཀྱི་ཡུལ་མ་ཡིན་ན། དགེ་སློང་ཁོ་ན་ལ་ལྟུང་བ་སྡེ་ལྔ་ལ་སོགས་པའི་རྣམ་འཇོག་མཛད་མི་རིགས་ཏེ། རིགས་ན་སྟོན་པའི་ཕྲིན་ལས་ཀྱང་ཕྱོགས་ལྷུང་ཅན་དུ་འགྱུར་བའི་ཕྱིར། གྲུབ་སྟེ། སེམས་ཅན་ཐམས་ཅད་སངས་རྒྱས་ཀྱི་ཕྲིན་ལས་འཇུག་པའི་སྡོམ་གསུམ་གྱི་ཡུལ་མ་ཡིན་པ་ནི་གང་ཞིག །རང་སྲས་ཀྱི་རྗེས་འཇུག་ཁོ་ན་ཕྲིན་ལས་ཀྱི་ཡུལ་དུ་ལྷུང་བ་ལས་གཞན་ཕྲིན་ལས་ཀྱི་ཡུལ་དུ་ལྷུང་བ་མ་ཡིན་པའི་ཕྱིར། དེ་ལྟ་ན་རང་ཁོ་ནའི་རྗེས་འཇུག་ལ་བཅས་པ་སོགས་ཕན་ཡོན་དུ་འགྱུར་བ་རྣམས་འཇོག །གཞན་སེམས་ཅན་ཐམས་ཅད་ལ་མི་འཇོག་ན། རང་གི་རྗེས་འཇུག་ཁོ་ན་ལ་དེ་ལྟར་འཇོག་མི་རིགས་པར་ཡང་གྲུབ་སྟེ། སྟོན་པ་བདེ་བར་གཤེགས་པ་སེམས་ཅན་ཐམས་ཅད་སྨན་ཡོན་ཆེན་པོ་ལ་འགོད་པར་ཞལ་གྱིས་བཞེས་པ་ལས། རང་གི་རྗེས་འཇུག་ཁོ་ན་སྨན་ཡོན་ཆེན་པོ་ལ་འགོད་ཅིང་གཞན་མི་འགོད་པ་དེ་རིགས་པ་མ་ཡིན་པའི་ཕྱིར། གྲུབ་སྟེ། ཇི་ལྟར་ཐུགས་དམ་བཅས་པ་དང་མི་མཐུན་པར་སྤྱོད་པར་མཛད་པའི་ཕྱིར་ཞེས་དགོངས་སོ། །

 འདིར་དགོངས་གཅིག་འགྲེལ་བྱེད་ཀྱི་སྟོན་སྒོམ་སྔ་མ་ཁ་ཅིག་ན་རེ། ཁྱིམ་པ་ལ་བཅས་ལྟུང་མེད་ན་ཆོས་ཅན། སངས་རྒྱས་ཀྱི་རྗེས་སུ་ཞུགས་ནས་ཉེ་བར་བཏུད་པ་དེ་ཕུང་བ་ཡིན་པར་ཐལ། སངས་རྒྱས་ཀྱི་རྗེས་སུ་མ་ཞུགས་པ་ལ་བཅས་འགལ་གྱི་ཉེས་པ་མེད་པ་གང་ཞིག་ཞུགས་པ་ལ་ནི་རང་བཞིན་གྱི་ཁ་ན་མ་ཐོ་བའི་སྡིག་པའི་ཁར། བཅས་འགལ་གྱི་ལྟུང་བ་ལྷག་པོར་བ་སོག་པ་ཡོད་པས་སྡིག་ཆེ་བའི་ཕྱིར། དཔེར་ན་གཡག་རྒན་ལ་ཁུར་ཚ་ལྷག་པར་ཆེ་བའི་སྟེང་དུ་གོང་ཚ་ཐེག་པར་མི་ནུས་པ་གཅིག་བཀལ་ན། གཡག་རྒན་སྐེད་ཚིགས་བུད་ནས་འཆི་བ་བཞིན་ཞེས་སྨྲ་བ་ནི་སྐྱོབ་པ་འབྲི་ཁུང་པའི་དགོངས་པ་མ་ཡིན་ལ། སྐྱོབ་པའི་དགོངས་པ་ནི། ཁྱིམ་པས་ལྟུང་བ་སྡེ་ལྔ་ལྟ་བུའི་བཅས་འགལ་ལ་འཛེམ་མ་ནུས་པས། སྟོན་པས་རྟེན་དེ་ལ། ས་མི་བརྐོ་བར་གྱིས་ཞེས་སོགས་ཀྱི་བཅས་པ་ལ་ནན་ཏན་མ་མཛད་ཀྱང༌། སྤྱིར་ཁྱིམ་པ་སོགས་བསྟན་པ་བསྲུང་བསྒྲུབ་མི་ནུས་ཀྱི་རྟེན་གྱིས་ས་བརྐོ་བར་བྱེད་པ་ལ་སོགས་པའི་ཉེས་པ་བསྐྱེད་བྱེད་ཀྱི་ལས་དེ་རྟེན་དེ་ལ་གནང་ཞིང་ཉེས་མེད་དུ་གསུངས་པ་ནི་མ་ཡིན་ཏེ། མངོན་མཐོ་དང་ངེས་ལེགས་གསུམ་ལ་སྒྲིབ་པའི་ཉེས་པར་གྱུར་པ་ཞིག་ཡིན་ཕྱིན་ཆད་སེམས་ཅན་གྱི་རྟེན་མཆོག་དམན་འགྲོ་བ་རིགས་དྲུག་སུས་སྤྱད་ཀྱང་རང་སྐབས་ཀྱི་སྒྲིབ་པ་དང་ཉེས་པར་མི་འགྱུར་བར་མི་རིགས་པའི་ཕྱིར་རོ། །དེ་ལྟ་བུའི་ཉེས་པ་དེ་ཁྱིམ་པས་སྤྱད་ན་ཉེས་མེད་དང༌། རབ་བྱུང་གིས་སྤྱད་ན་ཉེས་ཡོད་དང༌། རབ་བྱུང་གིས་སྤྱད་ན་ཉེས་མེད་དང༌། ཁྱིམ་པས་སྤྱད་ན་ཉེས་ཡོད་ཀྱི་དམིགས་བསལ་འགར་ཡང་མ་གསུངས་པའི་ཕྱིར། རྟགས་མ་གྲུབ་བོ་སྙམ་ན། མངོན་མཐོ་དང་ངེས་ལེགས་ལ་སྒྲིབ་པའི་སྒྲིབ་པ་དང༌། ཉེས་པ་དེ་སྒྲིབ་པ་དང་ཉེས་པ་མ་ཡིན་ན། སྒྲིབ་པ་དང་ཉེས་པ་སྤང་བྱ་ཡིན་པ་ལ་ཡང་ཡིད་བརྟན་དུ་མི་འགྱུར་བ་དང༌། དེ་མ་འགྱུར་ན་སྤང་བྱ་དེའི་གཉེན་པོ་གཉེན་པོ་ཡིན་པ་ལ་ཡང་ཡིད་བརྟན་མི་འགྱུར་བས་གཉེན་པོ་རྒྱུད་ལ་རྟེན་པར་ཡང་ཆེས་རིགས་དཀའ་བར་འགྱུར་རོ། །ཞེས་བྱ་བ་ནི་དགོངས་པ་མཐར་ཐུག་པའོ། །

 བསྟན་པ་སྒྲུབ་ནུས་ཀྱི་སངས་རྒྱས་ཀྱི་རྗེས་འཇུག་ལ། སངས་རྒྱས་ཀྱི་དགག་སྒྲུབ་ཀྱི་སྤང་བླང་བརྡ་སྤྲད་པའི་བཅས་པ་མཛད་པ་ནི་གདུལ་བྱ་ཉེ་བར་བཏུད་པས་ཕུང་བ་ལྟ་ག་ལ་འཚལ་བའི་ཁར་སྨན་ཡོན་ཆེན་པོ་དང་ལྡན་པར་མཛད་པ་ཡིན་ཏེ། རྗེས་འཇུག་དེས་ཇི་ལྟར་བཅས་པ་ལྟར་སྤྱད་པས་མངོན་མཐོ་ངེས་ལེགས་ཀྱི་གྲུབ་བདེ་འགྱུར་ལྡོག་མེད་པར་ཐོབ་པའི་ཕྱིར། བསྟན་པ་སྒྲུབ་མི་ནུས་ཀྱི་གང་ཟག་སངས་རྒྱས་ཀྱི་རྗེས་སུ་མི་འཇུག་ཅིང༌། སྐྱབས་གནས་དཀོན་མཆོག་ལས་རིང་དུ་བྱོལ་ཏེ་སྟོན་པས་དགག་སྒྲུབ་ཀྱི་བཅས་པ་ལྟར་མི་སྤྱོད་པ་དེ་ལས་ཕུང་ཚབས་དང་བྱུར་ཤལ་ལ་དེ་བས་ཆེ་བ་ག་ལ་ཡོད་དེ། སངས་རྒྱས་ཀྱི་བསྟན་པ་དང་མཐུན་པར་མི་སྤྱོད་པས་མངོན་མཐོ་དང་ངེས་ལེགས་ཀྱི་སྒོ་ཆེན་པོ་འགགས་ནས་འཁོར་བ་དང་ངན་སོང་གི་སྡུག་བསྔལ་ཟབ་རྒྱས་ཀྱི་ཀློང་དུ་ཆུད་པའི་ཕྱིར། བསྟན་པ་སྒྲུབ་ནུས་སངས་རྒྱས་ཀྱི་རྗེས་འཇུག་གིས་བཅས་འགལ་གྱི་ཉེས་པ་ཆེ་བ་དང༌། མ་འགལ་ན་ཕན་ཡོན་ཆེ་བའི་ཕན་ཡོན་ཙམ། བསྟན་པ་སྒྲུབ་མི་ནུས་སངས་རྒྱས་ཀྱི་རྗེས་སུ་མི་འཇུག་པས་བཅས་འགལ་གྱི་ཉེས་པ་དང༌། མ་འགལ་བའི་ཕན་ཡོན་ལ་ིཉེས་པ་དང་ཕན་ཡོན་ཡོད་མོད་ཀྱི་སྔ་མའི་ཉེས་པ་དང་ཕན་ཡོན་ཙམ་ནི་ཡོད་པ་མ་ཡིན་ནོ། །

 འོ་ན་བསྟན་པ་སྒྲུབ་ནུས་ཀྱི་བཅས་འགལ་ལས་མ་འདས་པ་དང༌། འདས་པ་ལ་ཕན་ཡོན་དང་ཉེས་དམིགས་ཆེ་བ་དེ་ཙམ་བསྟན་པ་སྒྲུབ་མི་ནུས་ཀྱི་བཅས་འགལ་ལས་འདས་པ་དང༌། མ་འདས་པ་ལ་ཕན་ཡོན་དང་ཉེས་དམིགས་དེ་ཙམ་མེད་པའི་རྒྱུ་མཚན་ཅི་ཞེ་ན། དེ་ནི་དེའི་དངོས་པོའི་ཆོས་ཉིད་ཀྱི་སྟོབས་ལས་བྱུང་བ་ཡིན་གྱི། དེ་ལས་གཞན་དུ་བརྗོད་མི་ཤེས་པ་ལྟ་བུ་སྟེ། དཔེར་ན་དགེ་བས་བདེ་འགྲོར་སྐྱེ་བའི་རྒྱུ་དྲིས་པ་ལ། དེའི་རྒྱུ་མཚན་དེ་དེའི་ཆོས་ཉིད་ཡིན་པ་ལས་གཞན་དུ་འཆད་མི་ཤེས་པ་ལྟ་བུའི་ཕྱིར་རོ། །དེས་ན་ཁྱིམ་པའི་བཅས་འགལ་ལས། རབ་ཏུ་བྱུང་བའི་བཅས་འགལ་ཉེས་པ་ཆེ་ཚུལ་དེ་ལྟར་ཡིན་གྱི་དེ་བཞིན་གཤེགས་པས་རྟེན་ངེས་འབྱུང་དུ་མཛད་པའི་སྒོ་ནས་བཀའ་དབང་བཙན་པའི་ཆ་བཅག་པས་ཆད་ལས་ཀྱི་ཚུལ་གྱི་ཉེས་པ་ཆེར་གྱུར་པ་ནི་མ་ཡིན་ཏེ་ཡིན་ན་ལས་སྟོབས་ཆེ་ཆུང་རང་ངོ་ནས་ངེས་པ་མེད་པར། དེ་བཞིན་གཤེགས་པའི་བཀའི་བཅས་དབང་གི་སྒོ་ནས་ཉེས་པ་ཆེ་ཆུང་དུ་སོང་བའི་ཕྱིར། དེ་ལྟ་ན་ལས་དང༌། ལས་དེའི་འབྲས་བུ་ཐམས་ཅད་ཀྱི་བྱེད་པོ་དེ་བཞིན་གཤེགས་པ་ཡིན་པར་ཐལ་ཆེས་པར་ཡང་འགྱུར་བས། སྐྱོབ་པའི་དགོངས་པ་ཡིད་བཞིན་གྱི་ནོར་བུ་ལྟ་བུ་འདི། འཁྲུལ་བཤད་འདམ་རྫབ་ཀྱི་དབྱིངས་སུ་མ་ཆུད་པར་བྱ་རྒོད་ཀྱིས་ནམ་འཕངས་སྤྱོད་པའི་ལྟ་ཚུལ་ལྟར་མཐའ་ཆོད་པར་བལྟས་ཏེ་བཤད་པར་གྱིས་ཤིག་ཅེས་བཀའ་སྩལ་ཏོ། །

 སྐབས་འདིར་དགོངས་གཅིག་གི་དགོངས་པ་མ་ལོན་པར། དགོངས་གཅིག་འཆད་པར་རློམ་པ་ཁ་ཅིག་ན་རེ། ལྟུང་བ་སྡེ་ལྔའི་རྣམ་པར་བཞག་པའི་བཅས་ལྟུང་དང་པོ་ནས་ཁྱིམ་པ་ལ་མེད་ན་ཆོས་ཅན། སངས་རྒྱས་དེ་སེམས་ཅན་སྡུག་བསྔལ་ལ་སྦྱོར་བའི་བྱེད་པ་པོར་ཐལ། ཁྱིམ་པ་ལ་དང་པོ་ནས་བཅས་ལྟུང་མེད་པ་དེ་རབ་ཏུ་བྱུང་བ་ན། སངས་རྒྱས་ཀྱིས་བཅས་ལྟུང་བཅས་ཤིང་དེ་ལས་འདས་པ་ན་ངན་སོང་ལ་སོགས་པར་སྐྱེས་ནས་སྡུག་བསྔལ་སྣ་ཚོགས་སྨྱོང་བའི་ཕྱིར། ཞེས་སྨྲས་པ་ལ་ཟི་ལུང་ཆོས་རྗེ་པས། དང་པོ་ལྟུང་བ་མེད་པ་ལ། །ཐུབ་པས་ལྟུང་བ་འཆའ་ན་ནི། །སྡུག་བསྔལ་ཀུན་གྱི་བྱེད་པ་པོ། །སངས་རྒྱས་ཡིན་པར་འགྱུར་ཞེ་ན། །འདི་ཡི་ལན་ལ་མགོ་བསྒྲེ་བ། །ཁྱོད་ཀྱང་མུ་སྟེགས་འགའ་ཞིག་ལྟར། །ངོ་བོ་ཉིད་རྒྱུར་སྨྲ་བར་འགྱུར། །ཁྱིམ་པས་རང་གིས་མ་བྱས་ཀྱང༌། །དགེ་སློང་གིས་ནི་བྱས་པ་རྣམས། །མ་བྱས་སྡིག་པར་འགྱུར་ཕྱིར་རོ། །ཞེས་བརྗོད་པར་སྣང་བ་ངག་དོན་དུ་དྲིལ་ན། ལས་དང་འབྲས་བུའི་རྣམ་བཞག་བྱེད་པ་ན་ཁྱོད་ཀྱི་ལུགས་སུ་ཆོས་ཅན། མུ་སྟེགས་ཁ་ཅིག་ལྟར་ངོ་བོ་ཉིད་རྒྱུར་སྨྲ་དགོས་པར་ཐལ། ཁྱིམ་པས་བཅས་ལྟུང་མ་བྱས་ཀྱང་དགེ་སློང་གིས་བཅས་ལྟུང་བྱས་པ་རྣམས་ཁྱིམ་པ་དེའི་རྒྱུད་ལ་སྡིག་པར་འགྱུར་བའི་ཕྱིར། ཞེས་པའི་ཐལ་འགྱུར་ཞིག་འཕངས་འདུག་པ་སྒོམ་ཆེན་པ་རིགས་པ་ཡེ་མི་ཤེས་སྙམ་པའི་བརྙས་པ་ཆེན་པོས་ང་རྒྱལ་གྱི་ཐལ་བྱུང་ཐལ་འགྱུར་བྱས་པའི་རྟགས་ཁྱབ་གང་ཡང་གྲུབ་པར་མ་གོ་སྟེ། སྐབས་དེར་དགོངས་གཅིག་འཆད་ཚུལ་ལྟར་བྱེད་པ་པོས་ཁྱིམ་པ་རང་གིས་བཅས་ལྟུང་དང་འགལ་བ་བྱས་ན་དེ་ལ་བཅས་ལྟུང་ཡོད་བྱས་ཀྱི། དགེ་སློང་གིས་བྱས་པའི་བཅས་ལྟུང་ཁྱིམ་པ་བཅས་ལྟུང་མ་བྱས་པ་ལ་ཡོད་ཅེས་འགར་ཡང་མ་སྨྲས་པས་བཀོད་པའི་རྟགས་མ་གྲུབ་ལ། ཁྱེད་རང་ཁྱིམ་པས་མ་བྱས་པར་དགེ་སློང་གིས་བྱས་པའི་ལས་སྡིག་ཡིན་ན། ངོ་བོ་ཉིད་ཀྱི་རྒྱུ་ལས་བྱུང་བའི་ལས་ཡིན་པའི་ཁྱབ་པ་ཞིག་བཀོད་སོང་བ། དེ་ལྟ་ན་དགོངས་གཅིག་འགྲེལ་བྱེད་སྔ་མས་ནི་དེ་ལྟར་ཁས་མ་བླངས། ཁྱེད་རང་འདོད་པ་ལས་འོས་མེད། དེ་ལྟ་ན་ཁྱིམ་པས་མ་བྱས་པར། དགེ་སློང་གིས་བྱས་པའི་ལས་སྡིག་ཡིན་ན། ངོ་བོ་ཉིད་ཀྱི་རྒྱུ་ལས་བྱུང་བའི་ལས་ཡིན་པ་གཞི་ལ་སྦྱོར་ལ་འགལ་ཁྱབ་ཏུ་འབུད་དོ། །འབུད་པར་ཅིས་ཤེས་ན། དེ་ལྟ་བུའི་ལས་དེ་དགེ་སློང་གིས་བྱས་པའི་ལས་ཡིན་ན་ངོ་བོ་ཉིད་ཀྱི་རྒྱུ་ལས་སྐྱེས་པའམ་བྱུང་བའི་ལས་ཡིན་པར་འགལ་བའི་ཕྱིར། རང་གིས་འགལ་ཁྱབ་སྨྲ་བཞིན་གཞན་འགོག་པར་རློམ་ཡང་དལ་འབྱོར་གྱི་ལུས་དོན་དང་ལྡན་པ་འབྱོར་བར་མི་བྱེད་པའི་མཚན་མར་གསལ་ལོ་ཞེས་ཁ་ཅིག་ཟེར་བར་སྣང་ངོ༌།། །།

༈ རྡོ་རྗེའི་གསུང༌། **སྡིག་ལྟུང་ཐ་དད་མེད་པར་གཅིག་པ་ཡིན།** ཞེས་བྱ་བ་འདི་སྡིག་པའི་ལས་ཀྱང་ཡིན། བཅས་ལྟུང་གི་ལས་སུ་གྱུར་པའང་ཡིན་པའི་གཞི་མཐུན་གྱི་ལས་ཞིག་ཡོད་ཅེས་འཆད་ན་ལེགས་པར་གོ་སྟེ། འདི་ལ་གཞུང་དུ་ཕྱོགས་སྔ་མར་མཚམས་མེད་དུ་འདྲ་བ་ལ་ཡང་རབ་ཏུ་བྱུང་བས་དགེ་འདུན་གྱི་དབྱེན་བྱས་པ་དེ་ལྷག་མར་བཞག་པའི་ཕྱིར་བཅོས་གསུངས་ལ། ཞེས་ཟེར་བ་ནི་ཡི་གེ་མ་དག་པ་ཡིན་ཏེ་དབྱེན་དུ་འདྲ་བ་ལས་སངས་རྒྱས་དང་འཁོར་དགེ་འདུན་ཕྱེ་ན་ཕྱེ་བ་པོ་ལ་མཚམས་མེད་ཀྱི་ལས་ཅན་ཡིན་ལ། དགེ་འདུན་ཐ་དད་དུ་དགེ་སློང་གིས་ཕྱེ་ན་ཕྱེ་བ་པོ་ལ་དགེ་འདུན་དབྱེན་གྱི་ལྷག་མར་འཇོག་པས། ལྷག་མ་བྱུང་ནས་བཅབས་ན་སྤོང་བ་དང༌། མ་བཅབས་ཀྱང་མགུ་དབྱུང་གི་ཕྱིར་བཅོས་བྱ་དགོས་ཞེས་འབྲི་དགོས་རྒྱུ་ཡིན་ནོ། །

 དགེ་སློང་གིས་དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་ཞེས་སོགས་ཀྱི་འདོན་པ་དེ་ཡང་མ་དག་པར་སྣང་ལ་དེའི་དོན་ནི་འདིར་གསལ་ཏེ། འདུལ་བ་རང་ལུགས་ལྟར་ན་རྟེན་དགེ་སློང་གིས་དེ་བཞིན་གཤེགས་པ་ལ་ངན་སེམས་ཀྱིས་ཁྲག་ཕྱུང་བ་དེ་ཕམ་པ་བཞི་པའི་སྦོམ་པོ་ཙམ་ཡིན་པས། བཅས་ལྟུང་གི་ཕྱིར་བཅོས་བྱེད་ན་ལུས་ངག་གི་བཤགས་པ་ཙམ་གྱིས་ཕྱིར་བཅོས་རུང་ཡང་ལས་རང་གི་ངོ་བོ་མཚམས་མེད་ཀྱི་ལས་ཡིན་པས། དེ་ལུས་ངག་གི་བཤགས་པ་ཙམ་གྱིས་ལས་དེ་མི་འདག་པར་མནར་མེད་དུ་སྐྱེ་ཞེས་པའི་དོན་ཡིན་ལ། ཐེག་པ་ཆེན་པོའི་མདོར་ནི། གཉེན་པོ་སྟོབས་བཞིའི་སྒོ་ནས་སྒོ་གསུམ་གྱིས་བསམ་སྦྱོར་ཕུལ་ཆེན་པོས་མཚམས་མེད་ཀྱི་ལས་བཤགས་ན། མནར་མེད་དུ་སྐྱེ་བའི་ལས་དེའི་ནུས་པ་འདག་རུང་དུ་བཤད་དོ། །འདིའི་ཕྱོགས་སྔ་ལེན་ལུགས་འདི་ལྟར་བྱས་ན་ལེགས་ཏེ། བཅས་པའི་ཁ་ན་མ་ཐོ་བ་ལ་རང་བཞིན་དང་འབྲེལ་བའི་བཅས་ལྟུང་དང༌། མ་འབྲེལ་བའི་བཅས་ལྟུང་གཉིས་ལས། དང་པོ་ནི། རྒྱུའི་ཀུན་སློང་ཉོན་མོངས་ཁོ་ནས་བྱས་པ་དང༌། གཉིས་པ་ནི་རྒྱུའི་ཀུན་སློང་མ་སྒྲིབ་ལུང་མ་བསྟན་དང་དགེ་བ་ཟག་བཅས་ཀྱིས་ཀྱང་བྱས་པའང་ཡོད་ལ། ཕྱི་མ་ལའང་སྡིག་པ་དང་ལྟུང་བ་གཉིས་ཀ་ཡིན་པ་ཡོད་དེ། དགེ་སློང་གིས་དགེ་བློས་དཀོན་མཆོག་གི་དོན་དུ་མེ་ཏོག་བཅད་པ་དེ་སྡིག་ལྟུང་གཉིས་ཀ་ཡིན་པའི་ཕྱིར། སྡིག་པ་ཡིན་ཏེ། བཅས་སྡིག་ཡིན་པའི་ཕྱིར། ལྟུང་བ་ཡིན་ཏེ་ངན་སོང་དུ་ལྟུང་བྱེད་ཡིན་པའི་ཕྱིར། ཞེས་ཟེར་བ་འདི་ལ་སྐྱོབ་པའི་དགོངས་པ་ནི། སྤྱིར་སྡིག་ལྟུང་གཞི་མཐུན་པའི་ལས་ཞིག་ཡོད་པ་དེ་ཀུན་སློང་ཉོན་མོངས་པས་བསླངས་པའི་བཅས་འགལ་ལྟ་བུ་ལ་རྩིར་ཡོད་ཀྱང༌། དགེ་བས་ཀུན་ནས་བསླངས་པའི་བཅས་འགལ་ལ་དེ་ལྟར་རྩི་མི་རིགས་ཞེས་དགོངས་པ་ཡིན་ནོ། །མི་རིགས་ཚུལ་ནི་ཁྱིམ་པས་ཞེ་སྡང་གི་དབང་གིས་ས་བརྐོ་བ་ན་ཁྱིམ་པ་ལ་ལྟུང་བ་སྡེ་ལྔའི་བཅས་ལྟུང་མི་འབྱུང་ཡང༌། དགེ་སློང་གིས་ཞེ་སྡང་དབང་གིས་ས་བརྐོ་བའི་རྣམ་སྨིན་དེ་དེ་ལའང་འབྱུང་སྟེ། རྒྱུ་ཉོན་མོངས་པས་ཀུན་ནས་བསླངས་པས་རང་བཞིན་གྱི་སྡིག་པ་ལ་སྤྱད་པས་འབྲས་བུ་ངན་སོང་དུ་ལྟུང་བའི་ཕྱིར། དེ་འདྲ་དེ་སྡིག་པའང་ཡིན་ལ་ལྟུང་བའང་ཡིན་མོད། ཁྱིམ་པས་དཀོན་མཆོག་གི་དོན་དུ་ས་བརྐོ་བའམ་མེ་ཏོག་བཅད་པ་ལ་ལྟུང་བ་སྡེ་ལྔ་རྣམ་པར་བཞག་པའི་སྡིག་ལྟུང་ཅི་ཡང་མེད་ལ། ཉོན་མོངས་པས་ཀུན་ནས་བསླངས་ཤིང་དཀོན་མཆོག་མཆོད་པའི་བསམ་སྦྱོར་གྱི་ཆ་ནས་ནི་དགེ་བའང་ཡོད་དོ། །

 འོ་ན་གོང་དུ་ཁྱིམ་པས་ས་བརྐོ་བའང་སྤྱིར་ཉེས་པ་ཡོད་པས། སྟོན་པས་ས་མི་བརྐོ་བར་བཅས་པ་དང༌། འདིར་དཀོན་མཆོག་གི་ཆེད་དུ་ས་བརྐོ་བ་དགེ་བ་ཡིན་པར་བཤད་པ་གཉིས་འགལ་ལོ་ཞེ་ན། འདིར་དགེ་བར་འཇོག་པ་ནི་དད་སོགས་ཀྱི་ཆ་ནས་བཞག་པ་དང༌། གོང་དུ་ཉེས་པ་ཡོད་པར་བཅས་པ་ནི། ཆོས་ཀྱི་རྒྱལ་པོས་བྱ་བ་དེ་ཐར་ལམ་དང་མི་མཐུན་པར་སྤྱིར་བཏང་དུ་དགག་པར་བཅས་ཤེས་བཤད་པས་རང་ལྡོག་མ་འདྲེས་པར་ཕྱེ་སྟེ་གཏན་ལ་ཕབ་པ་ན་དེ་གཉིས་ལ་འགལ་བར་མི་སེམས་སོ། །དགེ་སློང་གིས་དཀོན་མཆོག་གི་དོན་དུ་མེ་ཏོག་བཅད་པས་བཅས་འགལ་གྱི་ཆ་ནས་ལྟུང་བ་ཙམ་འབྱུང་བར་འཇོག་ཀྱང་སྡིག་ལྟུང་གཞི་མཐུན་པའི་ལས་ཞིག་ཡོད་ཅེས་པའི་ལས་དེ་ནི་མ་ཡིན་ཏེ། སྡིག་པ་མ་ཡིན་པའི་ཕྱིར་ཏེ། དེ་རྣམ་སྨིན་དང་རྒྱུ་མཐུན་གྱི་འབྲས་བུའི་སྡུག་བསྔལ་བསྐྱེད་བྱེད་མ་ཡིན་པའི་ཕྱིར། ངན་སོང་དུ་ལྟུང་ངེས་ཀྱི་ལྟུང་བ་གོ་ཆོད་པོར་ཡང་མ་ངེས་ཏེ། དེས་ངན་སོང་གི་འཕེན་འགྲུབ་ཇི་བཞིན་པ་མི་བྱེད་པའི་ཕྱིར། གྲུབ་སྟེ། ངན་སོང་དུ་འཕེན་འགྲུབ་ངེས་པའི་རྒྱུ་ཉོན་མོངས་པས་ཀུན་ནས་སློང་དགོས་པ་གང་ཞིག །དགེ་བའི་ཀུན་སློང་གི་ཆ་ནས་ངན་སོང་འཕེན་འགྲུབ་ཀྱི་རྒྱུ་མི་བྱེད་པའི་ཕྱིར། དེས་ན་དགོངས་གཅིག་འགྲེལ་བྱེད་སྔ་མས་དོན་འདི་ལ་བསམས་ནས། སྡིག་པས་ཀྱང་ངན་སོང་དུ་འགྲོ་ལྟུང་བས་ཀྱང་ངན་སོང་དུ་འགྲོ་བས་ཁྱད་མེད་ཟན་བཤོས་ཀྱི་དཔེ་སོགས་ཀྱིས་རྒྱས་པར་བཤད་འདུག་ཀྱང༌། ཧ་ཅང་མིག་ཕྱེད་པར་ནི་མི་སྣང་བས་ན་ན་རེ་ནུ་རེ་ཞིག་ཏུ་སྣང་ངོ༌། །

 འོ་ན་བཅས་ཀྱང་དེའི་འགལ་ཟླའི་ལྟུང་བ་གཉིས་ཀས་འབྲས་བུ་བདེ་སྡུག་གི་རྣམ་སྨིན་གང་ཡང་མི་འབྱིན་པའི་རིས་དེ་འདྲ་ཞིག་ཡོད་ན། བཅས་རྐྱང་གི་ཆ་དེ་བསྲུངས་པ་ལ་ཕན་ཡོན་དང་བཅས་པ་མཛད་པ་ལ་དགོས་པ་མེད་པར་འགྱུར་ཞེ་ན། མི་འགྱུར་ཏེ། འབྲས་བུ་ལུས་ངག་གཙོ་ཆེ་བའི་བཅས་རྐྱང་རྣམས་བསྲུངས་པས། ལས་དེའི་རྒྱུ་བྱེད་པའི་ཉོན་མོངས་པ་རྣམས་ཀྱང་ཤུགས་ཀྱིས་སྐྱེར་མི་འཇུག་པའི་ཆེད་ཡོད་པའི་ཕྱིར་རོ། །འོ་ན་དགེ་བས་ཀུན་ནས་སློང་བས། བཅས་ལྟུང་ལ་འགལ་བ་བཅས་ལྟུང་དུ་འཇོག་པར་ཡང་མི་རིགས་ཏེ། དེས་ངན་སོང་དུ་སྐྱེ་བར་མཐའ་གཅིག་ཏུ་མི་བྱེད་པའི་ཕྱིར་ཞེ་ན། དེ་ལྟ་བུ་དེ་བཅས་ལྟུང་དུ་འཇོག་མི་རིགས་པ་མ་ཡིན་ཏེ། བཅས་ལྟུང་འབྱུང་བའི་རྒྱུ་སྤྱི་བཀག་པས་བྱེ་བྲག་ཉོན་མོངས་པས་ཀུན་ནས་སློང་བའི་བཅས་ལྟུང་ཀྱང་ཁེགས་འགྱུར་ལ་དགོངས་པའི་ཕྱིར། གཞན་ཡང་བཅས་ལྟུང་རང་གི་ངོ་བོ་ལུང་མ་བསྟན་གྱི་ལྡོག་ཆ་ནས་བཅས་ལྟུང་བྱུང་བ་ལ་ཕྱིར་བཅོས་མ་བྱས་ནའང་རྣམ་སྨིན་གྱི་སྡུག་བསྔལ་བསྐྱེད་བྱེད་མིན་ཡང༌། ཕྱིར་བཅོས་མ་བྱས་ན་རྒྱུད་དག་པར་མི་འགྱུར་བས་གསོ་སྦྱོང་གི་ཚེ་དེ་ལྟ་བུ་དེས་ཅང་མི་སྨྲ་བས་བཅབ་ན་རྫུན་སྨྲའི་ལྟུང་བྱེད་དང་ཉེས་བྱས་གང་རུང་དུ་འགྱུར་བས། རྣམ་སྨིན་ཡིད་མི་འོངས་མྱོང་བྱེད་དུའང་བརྒྱུད་ནས་ལུང་མ་བསྟན་གྱི་བཅས་ལྟུང་དེ་མི་འགྱུར་བ་ཡང་མ་ཡིན་ནོ། །ཡང་ལུང་མ་བསྟན་དང་དགེ་བའི་ངོ་བོར་གྱུར་པའི་བཅས་ལྟུང་སྤྱད་པས་འབྲས་བུ་ཡིད་མི་འོང་བ་མྱོང་བ་ཞིག་ཡོད་པ་དེའི་ཚེ་ན་ནི། ལུང་མ་བསྟན་དང་དགེ་བའི་ལས་ཀྱི་ཆ་ནས་འབྲས་བུ་ཡིད་མི་འོང་མྱོང་བ་མ་ཡིན་ལ་སངས་རྒྱས་ཀྱི་བཀའ་ལ་གུས་པར་མ་བྱས་པར་ངོ་ཚ་བ་མེད་པར་བཅས་ལྟུང་ལ་མ་འཛེམས་པའི་ཆ་ནས་འབྲས་བུ་ཡིད་མི་འོང་མྱོང་བ་ཡིན་ཏེ། ངོ་ཚ་དང་ཁྲེལ་མེད་པ་དང་རྩ་བ་གསུམ་ནི་ངོ་བོ་ཉིད་ཀྱིས་མི་དགེ་ཡིན་པའི་ཕྱིར། དེའི་དབང་དུ་ན་ངོ་ཚ་མེད་པ་ནི་ཡོན་ཏན་དང་ཡོན་ཏན་ཅན་ལ་གུས་པར་མི་བྱེད་པ་ལ་མདོ་བསྟན་བཅོས་རྣམས་སུ་གསུངས་པས་བཅས་པ་མ་བསྲུང་བ་ནི་ཡོན་ཏན་དང༌། དེ་ལྟར་བསྲུང་བས་རང་ཉིད་ཡོན་ཏན་ཅན་དུ་བྱེད་པ་ལ་མི་གུས་ཤིང༌། ལྷག་པར་ཡོན་ཏན་ཅན་རྫོགས་པའི་སངས་རྒྱས་ཀྱི་བཀའ་ལ་གུས་པ་བོར་ནས་བཅས་པ་ལས་འདས་པར་སྤྱོད་པས་བཅས་ལྟུང་བྱུང་བའི་རྐྱེན་གྱིས་འབྲས་བུ་ཡིད་མི་འོང་ཉམས་སུ་མྱོང་བར་ཡང་གྲུབ་བོ། །

 མདོར་ན་ཐར་པ་དང་ཐམས་ཅད་མཁྱེན་པའི་བར་ཆད་ཆེན་པོ་རྣམས་ཁྱིམ་པ་དང་རབ་བྱུང་གཉིས་ཆར་ལ་ཉེས་པ་ཆེ་བ་དང༌། ཉེས་པ་འབྲིང་དང་ཆུང་ངུ་ལ་ཡང་དེ་དང་འདྲ་སྟེ། ཁྱིམ་པ་དང་རབ་བྱུང་དཔེར་བཀོད་ཀྱི་སེམས་ཅན་ཐམས་ཅད་ལ་ཉེས་པ་ཆེ་ཆུང་གི་ཚུལ་དེ་ལྟ་བས་གཞུང་དུ་དེ་ལྟར་ན་ཞེས་སོགས་སོ།། །།

༈ རྡོ་རྗེའི་གསུང༌། **སྤྱིར་དགག་སྒྲུབ་ཐམས་ཅད་ཡེ་བཀག་ཡེ་གནང་ཡིན་**བྱ་བ་འདི་ནི། འདས་པ་དང་མ་འོངས་པ་དང་ད་ལྟར་བྱུང་བའི་སངས་རྒྱས་དང་བྱང་ཆུབ་སེམས་དཔའ་དཔའ་བོ་དང་རྣལ་འབྱོར་མ་བཀའ་སྡོད་དམ་ཅན་ཆོས་སྐྱོང་སྲུང་མ་དང་བཅས་པ་ཐམས་ཅད་ཀྱིས་གསུང་དབྱངས་ཡན་ལག་དྲུག་ཅུས་སྐད་ཅིག་ཀྱང་བར་མ་ཆད་དུ་བསྐོར་བའི་ཆོས་ཀྱི་འཁོར་ལོ་བླ་ན་མེད་པ་ནི་འདི་ཁོ་ན་སྟེ། སྤང་བྱ་གློ་བུར་གྱི་དྲི་མ་མཐའ་དག་ནི་སངས་རྒྱས་དང་སེམས་ཅན་སུའི་རྒྱུད་ལ་ཡོད་ཀྱང་ཡེ་བཀག་གི་རིགས་གནས་དང༌། བསླབ་པ་གསུམ་བྱང་ཕྱོགས་ཀྱི་ཆོས་སོ་བདུན་ལ་སོགས་པ་ནི་སངས་རྒྱས་དང་སེམས་ཅན་སུའི་རྒྱུད་ལ་ཡོད་ཀྱང་ཡེ་གནང་དུ་གྲུབ་པའི་ཕྱིར།

 དེ་ལ་གཞུང་མི་གསལ་བ་དེ་དང་བསྟུན་ཏེ་བརྗོད་ན། དགོངས་གཅིག་པ་སྔ་མས་བཅས་རྐྱང་གི་ལྟུང་བ་རྣམས་འཇོག་ལ། གསེར་ལྟ་བུ་ལ་རེག་ཏུ་རུང་བའི་བྱིན་རླབས་བྱས་ནས་རེག་པ་ལ་ལྟུང་མེད་དུ་གསུངས་པ་དེ་འདིའི་ཕྱོགས་སྔ་ལྟར་བཤད་འདུག་པ་དེ་ནི་སྐབས་འདིའི་ཕྱོགས་སྔ་མ་ཡིན་ལ། འདིའི་ཕྱོགས་སྔ་ནི་འདི་ལྟར་ཤེས་པར་བྱ་སྟེ་རང་བཞིན་གྱི་ཁ་ན་མ་ཐོ་བའི་མི་དགེ་བ་བཅུ་ནི། སོ་ཐར་བྱང་སེམས་གསང་སྔགས་ཀྱི་སྡོམ་པ་གསུམ་གྱི་སྐབས་རྣམས་སུ་དང་པོར་བཀག་ཀྱང་ཕྱིས་གནང་ཞིང་སྒྲུབ་ཆོག་ཅེས་ཟེར་བ་དེ་འདིའི་ཕྱོགས་སྔའོ། །

 དེ་ལ་ཞལ་སྔ་ནས། མི་དགེ་བ་བཅུ་ནི་རྣམ་པ་ཐམས་ཅད་དུ་གནང་བ་ཡེ་མེད་དེ། གནང་བའི་སྐབས་ཤིག་ཡོད་ན་ནི་དེ་དགེ་བ་ཡིན་པས་མི་དགེ་བ་མ་ཡིན་པ་ཉིད་དུ་གྲུབ་པའི་ཕྱིར། དཔེར་ན་དུག་ནི་འཚོ་བའི་ཆེད་དུ་བཟའ་བར་གནང་བ་ཡེ་མེད་ལ། གནང་བའི་སྐབས་ཤིག་ཡོད་ན་ནི། དེ་དུག་མ་ཡིན་པས་སྨན་ཉིད་དུ་གྲུབ་པའི་ཕྱིར། དེ་ཡང་མི་དགེ་བ་བཅུ་པོ་ནི་བདེ་བར་གཤེགས་པས་སྡོམ་པ་གསུམ་པོ་གང་གི་སྐབས་སུ་དགག་བྱར་གསུངས་པ་དེ་ཡང་བདེན་པར་ཡིད་ཆེས་དཀའོ་སྙམ་ན། དེ་བཞིན་གཤེགས་པ་ནི། མི་དགེ་བ་ལས་ཡིད་མི་འོང་གི་འབྲས་བུ་བྱིན་པས་གནས་མིན་དང༌། དགེ་བས་ཡིད་འོང་གི་འབྲས་བུ་འབྱིན་པའི་གནས་ཇི་ལྟ་བར་མཁྱེན་པའི་སྟོབས་མངའ་བས་དེས་གསུངས་པ་ཉིད་ཀྱིས་བདེན་པར་ཡིད་ཆེས་པར་ཡང་འགྲུབ་ལ། གནས་དང་གནས་མིན་གྱི་རྒྱུ་འབྲས་སོ་སོར་མི་བསླུ་བའི་རྒྱུ་མཚན་ཅི་ཞེ་ན། དགེ་མི་དགེ་ལས་བདེ་སྡུག་སོ་སོར་བྱུང་བ་ནི་རྟེན་ཅིང་འབྲེལ་འབྱུང་གི་དབང་ལས་དངོས་པོའི་ཆོས་ཉིད་ཀྱི་སྟོབས་ཀྱིས་ཞུགས་པ་ཡིན་ནོ། །

 དེ་ལྟར་ཞུགས་པ་དེ་སྟོན་པ་རིན་པོ་ཆེ་ཐུགས་རྗེ་ཆེན་པོས་སེམས་ཅན་ལ་དྲང་པོར་འཆད་པ་ལས། འཁྱོག་པོར་གསུང་མི་སྲིད་པའི་ཕྱིར། དེ་ལྟར་གསུངས་པ་ལ་ཡིད་ཆེས་པའི་དད་པ་བརྟན་པོས་རྨི་ལམ་དུའང་མི་དགེ་བ་བཅུ་ནི་རྣམ་པ་ཐམས་ཅད་དུ་སྤང་བྱར་ཤེས་པའི་སྒོ་ནས་སྤོང་བའི་ཡི་དམ་བར་མ་ཆད་ལ་དྲན་ཤེས་བཞིན་མ་ཉམས་པར་གལ་ཆེའོ། །འདི་ལ་དགོངས་ནས་གཞུང་དུ་ཤྭ་རིའི་བུས་ཁྱི་རྐུན་ཞེས་སོགས་ཀྱི་དོན་ནོ། །འདི་དང་མཐུན་པར་བཀའ་གདམས་སུའང་སོ་ཐར་བྱང་སེམས་གསང་སྔགས་ཀྱི་སྡོམ་པའི་བར་མི་དགེ་བ་བཅུ་མི་སྤོང་བའི་སྐབས་མི་སྲིད། སྔགས་ཀྱི་རྩ་ལྟུང་ཁམ་པོ་ཆེ་དེ་སྤྱད་ན་རྡོ་རྗེ་དམྱལ་བར་སྐྱེ་ཟེར་བ་ཀུན་ཀྱང་མི་དགེ་བ་བཅུས་བསྡུས་ནས་ཡོད་པ་ཡིན་ནོ་ཞེས་གསུངས་སོ། །

 འདིར་བཀག་གནང་ལ་མུ་གཞིའི་རྣམ་བཞག་བྱས་ནས་དོན་དུ་ཡེ་བཀག་ཡེ་གནང་དུ་བསྡུ་བ་ནི། སྐྱོབ་པ་འདིའི་བཞེད་པ་བླ་ན་མེད་པ་སྟེ། དེའང་དང་པོར་ཡང་བཀག་ལ། ཕྱིས་ཀྱང་བཀག་པ་ནི་རང་བཞིན་གྱི་ཁ་ན་མ་ཐོ་བ་མི་དགེ་བ་བཅུ། དང་པོ་ནས་གནང་ལ་ཕྱིས་ཀྱང་གནང་བ་རང་བཞིན་གྱི་ཁ་ན་མ་ཐོ་བ་དང་བྲལ་བའི་རྣམ་དཀར་གྱི་ཆོས་ཐམས་ཅད་དོ། །དང་པོར་བཀག་པའམ་སྤྱིར་བཏང་དུ་བཀག་ལ། བཀག་དགོས་ཀྱི་ཉེས་པ་མེད་ཅིང་དགོས་པ་ཕན་ཡོན་ཆེ་བས་དམིགས་ཀྱིས་ཕྱེས་བསལ་ནས་གནང་བ་དགེ་སློང་ནད་པ་ལ་ཕྱི་དྲོ་ཟ་བ་གནང་བ་ལྟ་བུ་དང༌། དང་པོར་དགེ་སློང་ལ་ཐེག་དམན་གྱི་འདུལ་བར་ཤ་ཟ་བར་གནང་ཡང་ཕྱིས་ཐེག་པ་ཆེན་པོར་ཉན་ཐོས་ལའང་ཤ་ཟ་བ་བཀག་པ་ལྟ་བུའོ། །དེ་ལ་མུ་གསུམ། དང་པོར་བཀག་པ་ཕྱིས་གནང་བ་ལྟ་བུ་ནི། དང་པོར་བཀག་པའི་སྐབས་སུ་དེ་མི་དགེ་བ་ཡིན་པ་དང༌། མི་དགེ་བ་མིན་ཀྱང་ཉེས་པ་ཡིན་པ་དང་སྐྱོན་བསྐྱེད་པའི་ཆ་ནས་ཡེ་བཀག་ཡིན་པས། དེ་དག་ལ་ཕྱིས་གནང་བའི་སྐབས་སུ་དགེ་བ་ཡིན་པ་དང༌། ཡོན་ཏན་ཡིན་པའམ་མ་ཡིན་ཀྱང་ཡོན་ཏན་བསྐྱེད་བྱེད་ཀྱི་ཆ་ནས་ཡེ་གནང་ཡིན་པས་དེར་གནང་བ་ཡིན་ཏེ། དགེ་སློང་ནད་པ་ལ་ཕྱི་དྲོའི་ཁ་ཟས་གནང་བས། དགེ་སློང་ནད་པས་དེ་ཟོས་པས་རྣམ་སྨིན་ཡིད་མི་འོང་མི་མྱོང་བར་བདེ་བར་གནས་པའི་རྐྱེན་དུ་འགྱུར་བའི་ཕན་ཡོན་གྱི་ངོ་བོར་གནས་ཤིང་བརྒྱུད་ནས་ཚངས་པར་སྤྱོད་པ་མཐར་ཕྱིན་བྱེད་ཀྱི་རྐྱེན་དུའང་འགྱུར་རོ། །དེ་བཞིན་འཕགས་པ་ཤཱ་རིའི་བུས་ཉི་མ་ནུབ་ནུབ་ཀྱི་བར་བཙུན་མོ་དཔལ་ལྡན་མ་ལ་ཆོས་བཤད་པས་དེ་གྲོལ་བའི་རྒྱུར་འགྱུར་བས་དེ་ལ་ལྟུང་བྱེད་དུ་མ་གྱུར་པའང་ཡེ་གནང་ཡིན་ལ། བུད་མེད་ཆུས་ཁྱེར་བ་ལ་ཆགས་སེམས་མེད་པར་བརྩེ་བའི་བློས་རེག་པ་ན། རེག་པའི་ལྷག་མ་མི་བསྐྱེད་པའང་ཡེ་གནང་ཡིན་པས་སྟོན་པས་གནང་བའོ། །མུ་བཞི་པ་དང་པོར་ཤ་ཟ་བ་གནང་ལ་ཕྱིས་བཀག་པ་ནི། དང་པོ་ནས་ཤ་ཟ་བ་བཀག་ན། བསྟན་པ་ལ་མི་འཇུག་པའི་གདུལ་བྱ་ལ་དང་པོར་ཤ་ཟ་བ་གནང་བ་སྐད་དུ་བཅོས་ནས། ཕྱིས་ཤ་ཟ་བ་བཀག་པ་ནི་ཡེ་བཀག་ཡིན་ནས་དེར་བཀག་པ་ཡིན་ཏེ། ཕ་མའི་ཤ་ཟ་བའི་ལྡོག་ཆ་ནས་ཡེ་བཀག་ཡིན་པའི་ཕྱིར། དེས་ན་འཇིག་རྟེན་མགོན་པོས་དཔོན་ཇོ་བེར་ལ་གདམས་པར། སེམས་ཉོན་མོངས་པ་ཅན་ཡིན་ཞིང༌། ལས་མི་དགེ་བ་ཡིན་ལ། འབྲས་བུ་གནས་སྐབས་མཐར་ཐུག་ཐམས་ཅད་དུ་རང་གཞན་ལ་གནོད་པའི་སྒོར་གྱུར་པ་ནི་ནམ་དུ་ཡང་གནང་བ་མེད་དེ་བཀག་པ་ཡེ་བཀག་ཡིན་པའི་ཕྱིར། སེམས་ཉོན་མོངས་པ་མེད་ཅིང༌། ལས་དགེ་བ་ཡིན་ལ། འབྲས་བུ་གནས་སྐབས་མཐར་ཐུག་ཐམས་ཅད་དུ་རང་གཞན་ལ་ཕན་པའི་སྒོར་གྱུར་པ་ནི་ནམ་དུ་ཡང་བཀག་པ་མེད་དེ་ཡེ་གནང་ཡིན་པའི་ཕྱིར། འོ་ན་ཐེག་པ་ཆེན་པོར་གཞན་དོན་དུ་བྱང་ཆུབ་སེམས་དཔའ་ལ། ལུས་ངག་གི་མི་དགེ་བ་བདུན་གནང་བས་མི་དགེ་བ་ཡེ་བཀག་མ་ཡིན་པར་འགྱུར་རོ་ཞེ་ན། བྱང་སེམས་སོ་སྐྱེ་ལ་གཞན་དོན་དུ་སྲོག་གཅོད་སོགས་མི་དགེ་བ་བྱེད་པ་དེ་མི་དགེ་བ་དངོས་ཡིན་པས། མི་དགེ་བའི་ཆ་ནས་དེ་གནང་བ་མིན་པས་ཡེ་བཀག་མ་ཡིན་པར་མི་འགྱུར་ལ། དེའི་མི་དགེ་བ་དེ་བཤགས་པས་མ་དག་ན་རང་ཉིད་ངན་སོང་དུའང་སྐྱེ་དགོས་ལ། དེ་ལྟ་ནའང༌། གཞན་སངས་རྒྱས་ཐོབ་པའི་ཆེད་དུ་སྲོག་གཅོད་ཀྱི་ལས་ལ་སོགས་པ་གནང་བ་དང༌། གནང་བ་ལྟར་སྤྱོད་པས་སེམས་ཅན་སངས་རྒྱས་ཐོབ་པར་འགྱུར་བའི་ཆ་ནས་གཞན་གྱི་ས་ལམ་རྫོགས་པར་འགྱུར་བ་ནི་ཡེ་གནང་ཡིན་པར་ཡང་གྲུབ་ན། བྱང་སེམས་འཕགས་པས་སྲོག་གཅོད་མཛད་པ་ནི། རང་བཞིན་གྱི་ཁ་ན་མ་ཐོ་བའི་མི་དགེ་བ་ཡིན་པ་ལྟ་ག་ལ་འཚལ། དགེ་བའི་སྤྱོད་པ་མཆོག་ཡིན་ཏེ་དགེ་བར་འཇོག་བྱེད་ཀྱི་གཞི་དང་བསམ་པ་མཐར་ཐུག་པ་ཐམས་ཅད་ཚང་བའི་ཕྱིར། སྲོག་གཅོད་སོགས་ཀྱི་སྦྱོར་བ་དེ་ཡང་སྦྱོར་བ་ལྟར་སྣང་ལས། སྦྱོར་བ་མཚན་ཉིད་པ་མ་ཡིན་ཏེ། བྱང་འཕགས་ཀྱིས་ཆོས་ཐམས་ཅད་ཀྱི་བྱ་བྱེད་དང་སྦྱོར་བ་ཐམས་ཅད་དངོས་པོ་རང་བདེན་པ་ལས་གྲོལ་ནས་སྒྱུ་མ་ལྟ་བུའི་རྣམ་ཐར་གྱི་སྒོ་ནས་སམ། འཁོར་གསུམ་མི་རྟོག་པའི་ཤེས་རབ་ཀྱི་རྩིས་ཟིན་པའི་ཆ་ནས་བྱེད་པའི་ཕྱིར། སྤྱིར་མི་ཚངས་སྤྱོད་ཀྱི་སྦྱོར་བ་མཚན་ཉིད་པ་ཡིན་ཡང༌། ངན་སོང་དུ་སྐྱེ་འགྱུར་གྱི་ལས་ཀྱི་མི་དགེ་བ་ཡིན་པའི་ཆ་ནས་ཡེ་བཀག་མ་ཡིན་པ་ཡོད་དེ། ཁྱིམ་པའི་རྟེན་ཅན་གྱི་ཉན་ཐོས་འཕགས་པ་རྒྱུན་ཞུགས་མགོན་མེད་ཟས་སྦྱིན་ལྟ་བུ་ལ། སྒོམ་སྤང་གིས་ཀུན་ནས་བསླངས་པའི་ཉོན་མོངས་ཀྱིས་རང་གི་ཆུང་མ་ལ་མི་ཚངས་པར་སྤྱོད་པ་བྱེད་པ་ཡོད་ཀྱང༌། མཐོང་སྤང་ཆགས་སོགས་ཀྱི་ཆ་ནས་མི་ཚངས་སྤྱོད་བྱེད་པ་མིན་པས་ལས་དེས་ངན་སོང་གི་འཕེན་འགྲུབ་མི་བྱེད་པའི་ཕྱིར། སྟོན་པས་མགོན་མེད་ཟས་སྦྱིན་ལ་མི་ཚངས་སྤྱོད་བྱེད་པ་སྐབས་དེར་མ་བཀག་པའི་ཕྱིར། འོན་ཏེ་མི་ཚངས་སྤྱོད་ཀྱི་ལྡོག་ཆ་ནས་ནི་ཡེ་བཀག་ཡིན་ཏེ། སྤང་བྱ་གློ་བུར་གྱི་དྲི་མ་ཡིན་པའི་ཕྱིར། ཡང་མི་ཚངས་སྤྱོད་ཀྱི་སྦྱོར་བ་ལྟར་སྣང་ནི་དགེ་བ་མཆོག་ཡིན་པའང་ཡོད་དེ། ཐེག་ཆེན་འཕགས་པས་འཁོར་ལོ་བསྒྱུར་བ་ལྟ་བུ་བཙུན་མོ་རིན་པོ་ཆེ་དང་སྦྱོར་བ་བྱེད་པ་ཡོད་ཀྱང༌། དེ་ལ་མི་དགེ་བར་འཇོག་བྱེད་ཀྱི་ཆོས་གང་ཡང་མ་ཚང་བའི་ཁར་སྦྱོར་བ་དེ་ནི་སྦྱོར་བ་རང་རྒྱུད་པ་མིན་ཏེ། སྦྱོར་བ་ལྟར་སྣང་བ་ཡིན་པའི་ཕྱིར། ཆོས་ཐམས་ཅད་སྒྱུ་མ་དང་རྨི་ལམ་ལྟར་རྟོགས་པའི་སྦྱོར་བ་ཡིན་པའི་ཕྱིར། ཆོས་ཐམས་ཅད་སྒྱུ་མ་ལྟར་རྟོགས་པའི་སྦྱོར་བ་ཡིན་ན། ཆོས་ཐམས་ཅད་རང་རྒྱུད་པར་གྲུབ་པའི་སྦྱོར་བ་མ་ཡིན་པས། དེ་ལྟར་ས་ལ་གནས་པས་ཕྱིན་དྲུག་གིས་ཟིན་པའི་བཙུན་མོ་དམ་པ་དང་སྦྱོར་བ་ནི་ཡེ་གནང་དུའང་གྲུབ་བོ། །

 ཡང་ཐེག་དམན་གྱི་འདུལ་བར་བུད་མེད་ལ་ལོངས་སྤྱད་ན་རང་བཞིན་གྱི་ཁ་ན་མ་ཐོ་བ་ཡིན་པས་ཡེ་བཀག་ཏུ་གྲུབ་ལ། དེ་ལྟ་ན་སྔགས་བླ་མེད་པའི་སོ་སྐྱེ་ལས་དང་པོ་པ་ལ་དབང་གསུམ་པ་བསྐུར་བའི་ཚེ་བུད་མེད་བསྟེན་བྱར་བཤད་ན། བུད་མེད་ལ་སྤྱད་པ་ཡེ་བཀག་ཡིན་པ་ལས་ཉམས་སོ་ཞེ་ན། ཐེག་དམན་པ་ནི་ཐབས་ཁྱད་པར་བ་དང༌། དམིགས་ཡུལ་ཁྱད་པར་བ་མེད་པས་བུད་མེད་བསྟེན་པ་ནི་འདོད་ཆགས་ཀྱི་ཚོར་སྲེད་རོ་མྱོང་གི་ཆེད་མ་གཏོགས་གཞན་དམ་པའི་གོ་འཕངས་ཀྱི་ཆེད་ཅི་ཡང་མེད་པས་དེ་ཙམ་དོན་དུ་གཉེར་བའི་ཆེད་དུ་ཡིན་ན། ཐེག་དམན་ཉན་ཐོས་པར་མ་ཟད། གསང་སྔགས་བླ་ན་མེད་པའི་རྟོགས་པ་ཁྱད་པར་ཅན་དང་ལྡན་ནའང༌། བུད་མེད་བསྟེན་ན་རང་བཞིན་གྱི་ཁ་ན་མ་ཐོ་བ་ཡིན་པས་ཡེ་བཀག་ཡིན་པ་ལས་འོས་མེད། དེ་ལྟའང་སྔགས་བླ་མེད་པས་བུད་མེད་བསྟེན་པ་ནི་བསོད་ནམས་ཀྱི་གཙང་སྦྲ་བླ་ན་མེད་པའི་དགེ་བ་དང་ཡེ་གནང་ཡིན་པར་གྲུབ་སྟེ། རྡོ་རྗེ་འཛིན་པའི་གོ་འཕང་གི་བདེ་བ་ལ་ལྷག་པར་ཆགས་པའི་སྤྱོད་པ་ཡིན་པའི་ཕྱིར། རྡོ་རྗེ་འཛིན་པའི་བདེ་བ་ལ་ལྷག་པར་ཆགས་པའི་ཆགས་པ་ནི་གོང་ནས་གོང་དུ་རྒྱུད་ལ་གོམས་པ་མཐར་ཕྱིན་དགོས་པ་ཡིན་ཏེ། ཁམས་གསུམ་གྱི་ཆགས་སོགས་ཡེ་ནས་དགག་དགོས་དེ་འགོག་པའི་ཆེད་དུ་དེ་ལྟར་སྤྱད་རིགས་པའི་ཕྱིར། འདི་ནི་རིགས་པས་ཀྱང་གྲུབ་སྟེ། མཛོད་འགྲེལ་ལས། འགོག་ལམ་ལ་འདོད་ཆགས་ཀྱིས་མི་དམིགས་ཏེ། འདོད་ཆགས་ཀྱི་ཡུལ་བླང་བྱ་ཡིན་ལ། འགོག་ལམ་སྤང་བྱ་མིན་པས་དེ་ལ་འདུན་པ་ནི་མངོན་པར་དད་པའི་ངོ་བོ་ཡང་དག་པའི་ལྟ་བ་ཡིན་ཞེས་ཆགས་པ་ཡིན་པར་མ་གསུངས་ལ། དེ་ཡང་ཆགས་པ་མ་ཡིན་ཏེ་སྤང་བྱ་མ་ཡིན་པའི་ཕྱིར་བྱ་བ་གྲུབ་པ་དང་འདྲ་བར་གསང་སྔགས་ནས་ལས་རྒྱ་ལ་དམིགས་པའི་ཆགས་པའང་འགོག་ལམ་གྱི་ཆེད་དུ་ཡིན་པས་དེ་ཆགས་སོགས་ཉོན་མོངས་པ་མ་ཡིན་ཏེ། ཐར་པ་ལ་འདུན་པའི་ཡང་དག་པའི་ལྟ་བ་ཡིན་པའི་ཕྱིར།

 ཡང་ཆང་ལྟ་བུ་འདུལ་བར་བཀག་པ་དེ་ཡེ་བཀག་ཡིན་པའི་ཆ་ནས་དགག་པ་ཡིན་ནམ་མིན། མིན་ན་དགག་པ་ཐམས་ཅད་ཡེ་བཀག་ཡིན་པར་འགལ། ཡིན་ན་གསང་སྔགས་ཀྱི་རྣལ་འབྱོར་པ་ལ་ཆང་བཏུང་བར་གནང་བའི་ཕྱིར། ཡེ་བཀག་ལས་ཉམས་སོ་ཞེ་ན། ཆང་འཐུང་བས་ཉེས་པ་བསྐྱེད་འགྱུར་གྱི་ཆ་དེ་ཡེ་བཀག་ཡིན་པས་འདུལ་བ་དང་གསང་སྔགས་གཉིས་ཆར་དུ་བཀག་ལ། ཆང་འཐུང་བས་ཡོན་ཏན་བསྐྱེད་འགྱུར་གྱི་ཆ་དེ་ཡེ་གནང་ཡིན་གྱི་ཡེ་བཀག་གི་ཆ་མེད་དོ། །འོ་ན་འདུལ་བར་ཆང་འཐུང་བའི་ཡོན་ཏན་བསྐྱེད་འགྱུར་གྱི་ཆ་དེ་གནང་བར་རིགས་ཏེ། ཆང་འཐུང་བས་ཡོན་ཏན་བསྐྱེད་འགྱུར་གྱི་ཆ་དེ་ཡེ་གནང་ཡིན་པའི་ཕྱིར་སྙམ་ན། ཉན་ཐོས་པ་རྟེན་དམན་པས་ཆང་འཐུངས་ན་དྲན་ཤེས་ཉམས་པ་སོགས་སྐྱོན་བསྐྱེད་པ་ལས། ཡོན་ཏན་བསྐྱེད་པ་མེད་པ་ཤས་ཆེ་བས་དེ་ལ་ནི་ཡེ་བཀག་ལས་ཡེ་གནང་མེད་པས་མི་གནང་བ་ཉིད་རིགས་ལ། གསང་སྔགས་ཀྱི་སྐལ་ལྡན་ལ་ཆང་འཐུང་བས་རྩ་རླུང་ཐིག་ལེའི་ཁམས་བརྟས་པར་བྱེད་པའི་སྒོ་ནས་དྲན་ཤེས་བཞིན་དང་མཚུངས་ལྡན་གྱི་བདེ་སྟོང་གི་ཡོན་ཏན་བསྐྱེད་པར་ཤས་ཆེ་བས་དེ་ལ་ནི་ཡེ་གནང་དུའང་རིགས་སོ། །ཤ་ཟ་བའི་ཡེ་བཀག་ཡེ་གནང་ཡང་རིགས་པ་འདིས་འདྲེའོ། །

 དེས་ན་ཆགས་པ་སྡང་བ་སོགས་མཐོང་སྤང་གི་ཉོན་མོངས་ཀྱིས་ཀུན་ནས་བསླངས་པའི་སྲོག་གཅོད་ལ་སོགས་པའི་ལས་ངན་སོང་འཕེན་བྱེད་ནི་མ་གི་འདུལ་བ་ནས་ཡ་གི་གསང་སྔགས་བླ་མེད་ཀྱི་བར་ཐམས་ཅད་དུ་ཡེ་བཀག་ཡིན། མཐོང་བ་དང་སྒོམ་པས་སྤང་བྱ་མ་ཡིན་པའི་ཤེས་རབ་དང་སྙིང་རྗེ་ཆེན་པོ་དང༌། དགེ་བའི་རྩ་བ་གསུམ་གྱིས་ཟིན་ནས། རང་གཞན་སངས་རྒྱས་ཐོབ་བྱེད་ཀྱི་ཐབས་རྒྱུར་གྱུར་པའི་སྲོག་གཅོད་སོགས་ཀྱི་ལས་ནི་ཡེ་གནང་ཡིན་ལ། ཡེ་གནང་ཡིན་ན་རིས་མེད་དུ་གནང་བས་མ་ཁྱབ་སྟེ། ཉན་ཐོས་ཀྱི་རྟེན་ལ་སྲོག་གཅོད་དང་མི་ཚངས་སྤྱོད་སོགས་སངས་རྒྱས་ཀྱི་རྒྱུར་མ་གནང་བའི་ཕྱིར། ཅིས་མ་གནང་ཞེ་ན། ཉན་ཐོས་སྐལ་བ་དམན་པས་སྲོག་གཅོད་སོགས་ཀྱི་ལས་སངས་རྒྱས་ཀྱི་ལམ་དུ་གྱུར་པའི་ཐབས་ཤེས་ཟབ་རྒྱས་བློ་ལ་འཆར་དུ་མི་རུང་ཞིང༌། སྲོག་གཅོད་སོགས་སངས་རྒྱས་ཀྱི་རྒྱུར་ཉམས་སུ་བླང་བློ་བྱས་ཀྱང་སངས་རྒྱས་ཀྱི་ལམ་དུ་མི་འགྱུར་བས་འཁོར་བ་དང་ངན་སོང་གྱི་རྒྱུར་བྱེད་པའི་ཕྱིར། སྐྱོན་དང་ཉེས་པ་ཐམས་ཅད་ཡེ་བཀག་ཡིན་ཏེ། ཆང་གིས་ར་རོ་བ་དེ་སྐྱེ་འཕགས་སམ་འདུལ་བ་གསང་སྔགས་གང་གི་སྐབས་སུ་ཡང་ཡེ་བཀག་ཡིན་པའི་ཕྱིར། འདུལ་བར་འཕགས་པ་ལེགས་འོང་ཆང་གིས་ར་རོ་བ་ལ་བརྟེན། འཕགས་པ་དང་སྐྱེ་བོ་གང་ཡིན་ཀྱང་རབ་བྱུང་གི་རྟེན་དང་ཁྱད་པར་དགེ་སློང་ལ་ཆང་ཡེ་བཀག་ཏུ་མཛད་པ་དང༌། གསང་སྔགས་སུ་ཚོགས་ཀྱི་འཁོར་ལོའི་སྐབས་སུའང་ཆང་ར་རོ་བར་བཏུང་མི་རུང་བས་ཡེ་བཀག་ཏུ་མཛད་པའོ། །

 གཞན་ཡང་བུད་མེད་དང་ལྷན་གཅིག་ཉལ་ན་བརྗེད་ངས་སོགས་ཀྱི་རྐྱེན་གྱིས་དགྲ་བཅོམ་ལ་སོགས་པ་ལས་ཉམས་པར་བྱེད་དགོས་པ་ཞིག་ཡོད་པ་དེ་ནི་ཡེ་བཀག་ཡིན་པས། འཕགས་པ་མོའུ་འགལ་གྱི་བུ་དང་མ་འགགས་པ་ལྟ་བུ་ལའང༌། བུད་མེད་དང་ལྷན་ཅིག་ཏུ་ཉལ་མི་རུང་བའི་བཅས་པ་མཛད་པ་ཡིན་ནོ། །འདི་ལྟ་བུའི་ཡེ་བཀག་ཡེ་གནང་གི་གནད་ཀྱི་ཕྱིར་གསང་ཆེན་ཐབས་ལ་མཁས་པའི་མདོར། བྱང་ཆུབ་སེམས་པ་ཆེན་པོ་དགའ་བྱེད་ལ་བུ་མོ་དཔལ་ཡོན་ཅན་གྱི་མཆོག་འཁྲིག་པའི་ཆགས་པ་སྐྱེས་པའི་གདུང་བས་འཆི་བར་གྱུར་པ་ལ་བྱང་ཆུབ་སེམས་དཔའ་དགའ་བྱེད་ཀྱིས་ཆགས་པའི་རྣམ་རྟོག་སྐྱེས་པའི་རང་བཞིན་ལ་མཉམ་པར་བཞག་པས། དགའ་བྱེད་མི་སྐྱེ་བའི་ཆོས་ལ་བཟོད་པ་ཐོབ་པའི་དམིགས་རྐྱེན་གྱི་དགེ་བ་བུ་མོ་དཔལ་ཡོན་ཅན་གྱིས་བསགས་ཤིང་ཐོབ་པར་གྱུར་པས། བུ་མོ་དཔལ་ཡོན་ཅན་སུམ་ཅུ་རྩ་གསུམ་གྱི་ལྷར་སྐྱེས་ཤིང༌། འཁྲིག་པའི་ཆགས་པའི་སྐྱོན་བསྐྱེད་འགྱུར་གྱི་ཆ་དེ་དེའི་ཡོན་ཏན་སྐྱེ་འགྱུར་གྱི་ནུས་པས་ཟིལ་གྱིས་གནོན་པ་ཡིན་ཏེ། འདོད་ཁམས་ཀྱི་འཁྲིག་པའི་ཆགས་པའི་བསམ་སྦྱོར་དེ་ལྟ་བུ་ནི། འཁོར་བའི་འདོད་ཡོན་ལ་སྲེད་ཞེན་གྱི་ཆགས་པ་ཐམས་ཅད་སྐྱོན་ཡོངས་སུ་སྦྱོང་བར་བྱེད་པའི་སྨན་ཆེན་པོར་གྲུབ་པའི་ཕྱིར།

 འོ་ན་འཁོར་བ་དང་ངན་སོང་རྒྱུར་གྱུར་གྱི་སྲོག་གཅོད་སོགས་ཀྱི་ལས་ནི་ཡེ་བཀག་ཡིན་པས་སྔགས་ཀྱི་སྡོམ་པ་འཛིན་པ་ནའང༌། དེ་སྤོང་བའི་སྒོ་ནས་སྔགས་སྡོམ་བཟུང་ཞིང༌། དེ་ལྟ་བུ་སྤོང་བའི་ཆ་ནས་ཀྱང་སྔགས་སྡོམ་དུ་འཇོག་པ་ཡིན་ཏེ། སྔགས་སྡོམ་འཛིན་པའི་ཆོ་གར། དེ་ལས་གཞན་པ་བཅུ་བཞི་ནི། །ཕས་ཕམ་པར་ནི་རབ་ཏུ་བཤད། །སྤང་ཞིང་དོར་བར་མི་བྱ་སྟེ། །རྩ་བའི་ལྟུང་བ་ཞེས་བཤད་དོ། །ཉིན་རེ་བཞིན་ནི་བཟླ་བར་བྱ། །གང་ཚེ་ཉམས་འགྱུར་རྣལ་འབྱོར་པ། །ཁ་ན་མ་ཐོ་སྦོམ་པོར་འགྱུར། །ཁྱོད་ཀྱིས་སྲོས་ཆགས་བསད་མི་བྱ། །མ་བྱིན་པར་ཡང་མི་བླང་ངོ༌། །འདོད་ལ་ལོག་པར་མི་སྤྱད་ཅིང༌། །བརྫུན་དུ་སྨྲ་བར་མི་བྱའོ། །ཕུང་ཁྲོལ་ཀུན་གྱི་རྩ་བ་ཡི། །ཆང་ནི་རྣམ་པར་སྤང་བར་བྱ། །སེམས་ཅན་འདུལ་ཕྱིར་མ་གཏོགས་པ། །བྱ་བ་མ་ཡིན་ཐམས་ཅད་སྤང༌། །དམ་པ་ཉེ་བར་བསྟེན་བྱ་ཞིང༌། །རྣལ་འབྱོར་པ་རྣམས་བསྙེན་བཀུར་བྱ། །ལུས་ཀྱི་ལས་ནི་རྣམ་གསུམ་དང༌། །ངག་གི་རྣམ་པ་བཞི་རྣམས་དང༌། །ཡིད་ཀྱི་རྣམ་པ་གསུམ་དག་ནི། །ཅི་ནུས་པར་ནི་རྗེས་སུ་སྐྱོངས། །ཐེག་པ་དམན་ལ་འདོད་མི་བྱ། །སེམས་ཅན་དོན་ལ་རྒྱབ་ཕྱོགས་མིན། །འཁོར་བ་དག་ཀྱང་ཡོངས་མི་སྤང༌། །རྟག་ཏུ་མྱ་ངན་འདས་མི་ཆགས། །ལྷ་དང་ལྷ་མི་གསང་བ་ཡང༌། །ཁྱོད་ཀྱིས་བརྙས་པར་མི་བྱ་ཞིང༌། །ཕྱག་རྒྱ་བཞོན་པ་མཚོན་ཆ་དང༌། །མཚན་མ་འགོམས་པར་མི་བྱའོ། །འདི་དག་དམ་ཚིག་ཡིན་པས་བཤད། །ཁྱོད་ཀྱིས་རྟག་ཏུ་བསྲུང་བར་བྱ། །ཞེས་འབྱུང་བའི་ཕྱིར་རོ། །འོ་ན་སྲོག་གཅོད་ཀྱི་ལས་དང་ཆང་འཐུང་བ་ལྟ་བུ་དེ་ཆོས་ཅན། ཡེ་བཀག་མ་ཡིན་པར་ཐལ། དེ་ལ་ཡེ་བཀག་དང་ཡེ་གནང་གི་ཆ་གཉིས་ཀ་ཡོད་པའི་ཕྱིར་སྙམ་ན། ཁྱོད་རང་གིས་བཀོད་པའི་རྟགས་ཟུར་དང་པོ་དང་བསྒྲུབ་བྱ་སྦྱར་ན་ནི་འགལ་ཁྱབ་ཡིན་ལ། བཀོད་པའི་རྟགས་ཟུར་གཉིས་ཀ་དང་བསྒྲུབ་བྱ་སྦྱར་ན་ནི། དེ་ལ་མཐའ་གཅིག་ཏུ་ཡེ་བཀག་དང་ཡེ་གནང་གཉིས་ཀར་སྨྲ་མི་ནུས་པས་འདོད་ལན་བཏབ་ཀྱང་ཆོག་པས་རྒྱལ་བ་ཐམས་ཅད་མཁྱེན་པ་འབྲི་ཁུང་པ་ནི་གང་བྱས་ཀྱང་བདེ་སྟེ། དེའི་ཚེ་སྲོག་གཅོད་པ་ལྟ་བུ་དེ་མི་དགེ་བ་མ་ཡིན་པ་ཉིད་དུ་ཤེས་དགོས་ཏེ། སྲོག་གཅོད་སོགས་བདུན་པོའི་གནང་བའི་སྐབས་སུ་བྱང་ཆུབ་སེམས་པའི་ས་ལས། བསོད་ནམས་ཀྱང་མང་དུ་འཕེལ་བར་འགྱུར་རོ། །ཞེས་དང༌། སྡོམ་པ་ཉི་ཤུ་པ་ལས་ཀྱང༌། སྙིང་བརྩེར་བཅས་ན་མི་དགེ་མེད། །ཅེས་དང༌། ཐེག་བསྡུས་ལས། བྱང་ཆུབ་སེམས་དཔའ་ཐབས་མཁས་པས། སྲོག་གཅོད་པ་ལ་སོགས་པའི་ལས་རྣམས་བཅུ་སྤྱོད་ཀྱང་ཁ་ན་མ་ཐོ་བར་མི་འགྱུར་ལ། བསོད་ནམས་ཀྱང་ཚད་མེད་པ་བསྐྱེད་དོ། །ཅེས་གསུངས་སོ། །འོ་ན་སྲོག་གཅོད་པ་དང་ཆང་འཐུང་བ་སོགས་ཡེ་བཀག་ཏུ་འགྲོ་བ་ནི་གནས་དང་ཡུལ་དང་དུས་དང༌། ཁམས་རྒྱུད་དབང་པོ་ལ་སོགས་ཀྱི་ཁྱད་པར་ལས་ལ་ལ་ལ་ཡེ་བཀག་ཏུ་སོང་བའི་ཚེ། ལ་ལ་ལ་ཡེ་བཀག་ཏུ་འགྲོ་མི་དགོས་པ་དང༌། ལ་ལ་ལ་ཡེ་གནང་དུ་སོང་བའི་ཚེ།⁽1763⁾དཔེར་ན་ཐེག་དམན་པ་ཞིག་ཐེག་དམན་གྱི་བྱང་ཆུབ་ཐོབ་འདོད་ཀྱི་ངེས་འབྱུང་གི་བསམ་པ་དེ་ལ་ལྟོས་ན་ཡེ་གནང་གི་དགེ་བ་ཡིན་ལ། བྱང་ཆུབ་སེམས་པའི་སྡོམ་ལྡན་ལ་ལྟོས་ན་དེ་ཡེ་བཀག་ཡིན་ཏེ། རྩ་ལྟུང་ཤིན་ཏུ་ལྕི་བའི་མི་དགེ་བར་བཞག་པའི་ཕྱིར། ཇི་སྐད་དུ། ཐབས་ལ་མཁས་པའི་མདོར། ཉན་ཐོས་དང་རང་སངས་རྒྱས་དང་ལྡན་པའི་ཡིད་ལ་བྱེད་པས་གནས་ན་འདི་ནི་བྱང་ཆུབ་སེམས་དཔའི་ལྟུང་བའི་ནང་ནས་ལྕི་བའོ། །ཞེས་དང༌། མདོ་སྡེ་རྒྱན་ལས། བློ་དང་ལྡན་པས་དམྱལ་བར་གནས་པ་དུས་ཀུན་ཏུ། །བྱང་ཆུབ་དྲི་མེད་ཡངས་པའི་བར་དུ་གཅོད་བྱེད་མིན། །ཐེག་པ་གཞན་ལ་རབ་བསིལ་རྣམ་རྟོག་བདག་ཕན་ལ། །རབ་ཏུ་གནས་ཀྱང་བར་དུ་གཅོད་པར་བྱེད། །ཅེས་དང༌། ཐེག་པ་ཆེན་པོའི་བཤད་སྦྱར་ལས། དམྱལ་བར་འགྲོ་བས་བྱང་ཆུབ་ལ། །གཏན་དུ་གེགས་བྱེད་མ་ཡིན་ཏེ། །རང་སངས་རྒྱས་ཀྱི་ས་དང་ནི། །ཉན་ཐོས་པ་དག་གེགས་བྱེད་དོ། །ཞེས་འབྱུང་ངོ༌། །མཆན། ལ་ལ་ལ་ཡེ་གནང་དུ་འགྲོ་མི་དགོས་པའི་ཞིབ་ཆ་འདི་ནི། རྗེ་བཙུན་འཇམ་པའི་དཔལ་གྱིས་ཅི་རིགས་པའི་གདུལ་བྱ་ལ་སྟོན་པ་མ་ཡིན་ཏེ། ལས་འབྲས་ཀྱི་རྣམ་བཞག་ཟབ་ཕྲའི་གསང་འདི་བསྟན་ཀྱང་བློ་ལ་ཆུད་པར་ཆེས་དཀའ་བའི་ཕྱིར།

 ཆོས་རྗེ་ས་པཎ་དངོས་སུ་འཇམ་དཔལ་ལ་ཆོས་ཞུར་ཡོད་གསུང་འདུག་པ་ལ། འཇམ་དཔལ་གྱིས་འདིའི་གནད་མ་བསྟན་པར་གོ་སྟེ། བསྟན་ན་ཆོས་རྗེ་པས། ཡེ་བཀག་ཡེ་གནང་ཞེས་བྱ་ཡང༌། །སངས་རྒྱས་བསྟན་དང་མཐུན་པ་མིན། །ཉན་ཐོས་དང་ནི་ཐེག་ཆེན་གྱི། །གནང་བཀག་ཐམས་ཅད་གཅིག་ཏུ་མེད། །ཅེས་འཆད་སྲིད་པ་མ་ཡིན་པའི་ཕྱིར། ཁྱེད་རང་གི་རིགས་པ་དེ་ལྟ་ན། གསེར་རམ་དངུལ་གྱི་རྡོ་ཆོས་ཅན། གསེར་རམ་དངུལ་གྱི་རྡོ་མ་ཡིན་པར་ཐལ། དེ་ལ་གསེར་གྱི་ཁམས་དང་རྡོའི་ཁམས་གཉིས་ཡོད་པའི་ཕྱིར། སེམས་ཅན་གྱི་རྒྱུད་ཆོས་ཅན། སེམས་ཅན་གྱི་རྒྱུད་མ་ཡིན་པར་ཐལ། དེ་ལ་སེམས་ཅན་དང་སངས་རྒྱས་ཀྱི་རྒྱུད་གཉིས་ཡོད་པའི་ཕྱིར། ཡང་རྟ་ནག་གོ་བོ་ཆོས་རྗེ་ཆོས་ཅན། ཁྱོད་དགེ་སློང་མ་ཡིན་པར་ཐལ། ཁྱོད་ལ་དགེ་སློང་དུ་གྱུར་མ་འགྱུར་གཉིས་ཡོད་པའི་ཕྱིར། ཟི་ལུང་ཆོས་རྗེ་ཆོས་ཅན། ཁྱོད་ས་པཎ་གྱི་རྗེས་འཇུག་མ་ཡིན་པར་ཐལ། སྡོམ་གསུམ་རབ་དབྱེ་ལ་དོན་གྱི་དགག་པ་དང་ཟོལ་གྱིས་སྒྲུབ་པ་སྐད་གཉིས་བྱེད་སྣང་བའི་ཕྱིར། ཡང་དཔལ་ཤཱཀྱ་པ་ཆོས་ཅན། གསང་ཕུའི་ཆེན་པོ་མ་ཡིན་པར་ཐལ། གསང་ཕུའི་ཆེན་པོ་བཞག་པ་དང་མ་བཞག་པ་གཉིས་བྱུང་བའི་ཕྱིར། རྟགས་ཁྱབ་མཚུངས། འདོད་ན་ཅིར་འགྱུར་སོམས་ཤིག །

 ཡང་ཁ་ཅིག་ཡེ་བཀག་ཡེ་གནང་ཡིན་ན། ཡོད་སྨྲ་ལ་བུ་རམ་ཕྱི་དྲོ་ཟ་བ་གནང་བ་ལྟར་སྡེ་པ་གཞན་ལའང་ཡེ་གནང་དུ་རིགས་ལ། གཞན་ལ་བཀག་པ་ཡེ་བཀག་ཡིན་ན། ཡོད་སྨྲ་ལའང་ཡེ་བཀག་ཏུ་རིགས་སྙམ་ན། ཡེ་བཀག་ཡེ་གནང་གི་དོན། སངས་རྒྱས་ཀྱིས་སེམས་ཅན་ཐམས་ཅད་ཀྱི་ཁམས་རྒྱུད་མཁྱེན་པས། ཡོད་སྨྲའི་གདུལ་བྱས་ཕྱི་དྲོ་བུ་རམ་ཟོས་པ་ཉེས་པར་མི་འགྱུར་བར་མཁྱེན་ནས་ཡེ་གནང་དུ་གྱུར་པ་དང༌། སྡེ་པ་གཞན་གྱི་གདུལ་བྱས་ཕྱི་དྲོ་བུ་རམ་ཟོས་ན་ཉེས་པ་ཡོད་པར་མཁྱེན་ནས་ཡེ་བཀག་ཏུ་གྱུར་པའི་གནད་མ་གོ་བར། ཡེ་བཀག་ཡེ་གནང་གི་ཚིག་ཙམ་ལ་བརྟེན་ནས། གཉིས་བཅས་ཀྱི་སྦྱོར་བ་ལྟར་སྐྱོན་ལྟར་སྣང་བཀོད་པ་ནི་རིགས་པ་ཤེས་ན་ལྟག་ཆོད་ཀྱི་ཚིག་ཡིན་པས། མཁས་པས་ཚར་གཅོད་ཀྱི་གནས་སུ་ཤེས་པར་བྱའོ། །

 ངག་དོན་བསྡུ་ན། སངས་རྒྱས་ཀྱི་འདུལ་བ་ལྟ་བུ་གསུང་གཅིག་ལའང་གདུལ་བྱའི་ཁམས་དབང་གིས་གྱེས་པ་བཅོ་བརྒྱད་སོ་སོའི་རྒྱུད་དང་འཚམ་པར་གང་དེ་གང་ལ་ཉེས་པར་འགྱུར་བ་དེ་ལ་ཡེ་བཀག་དང་གང་དེ་གང་ལ་ཉེས་པར་མི་འགྱུར་བ་དེ་ལ་ཡེ་གནང་དུ་ཐ་དད་པ་དུ་མར་གོ་ནས་ཉམས་སུ་ལེན་ཚུལ་དང་ཆོ་ག་མི་འདྲ་བ་སོ་སོར་བྱུང་བ་ཉིད་ཀྱིས་ཀྱང་ཡེ་བཀག་ཡེ་གནང་དུ་གྲུབ་བོ། །ཡེ་བཀག་ཡེ་གནང་འདི་ནི་ཤིན་ཏུ་གསལ་བར་འཕགས་པ་སྤྱན་རས་གཟིགས་ཀྱིས་དུས་འཁོར་འགྲེལ་ཆེན་དུ་བཤད་པར་སྣང་སྟེ། དེ་ཡང་སྔགས་པ་ལས་དང་པོ་པ་ལྟ་བུ་ཞིག་བཟའ་བྱ་ཡིན་མིན་དང་བཏུང་བྱ་ཡིན་མིན་བགྲོད་བྱ་ཡིན་མིན་སོགས་ཡུལ་དང་དུས་ཀྱི་རྐྱེན་གྱིས་དགེ་བར་འགྱུར་བ་དེ་ཐམས་ཅད་ནི་ཡེ་གནང་ཡིན་ལ། ཡུལ་དུས་ཀྱི་རྐྱེན་དབང་གིས་མི་དགེ་བར་འགྱུར་བ་དེ་ཐམས་ཅད་ཡེ་བཀག་ཏུ་སྤྱོད་པར་དངོས་སུ་གསུངས་ལ། སྔགས་པ་ལས་དང་པོ་པ་ལ་མཚོན་ནས་བརྟན་པ་ཐོབ་པ་སོགས་ཀྱི་གང་ཟག་ཐམས་ཅད་ཀྱིས་དགེ་སྤོང་སྡིག་སྒྲུབ་ཀྱི་ཚུལ་ལ། ཡེ་བཀག་ཡེ་གནང་དེ་ཉིད་ཀྱི་ཚུལ་མཚུངས་པར་འཇུག་པའི་ཕྱིར། ཇི་སྐད་དུ། དེའི་ཕྱིར་ལས་དང་པོ་པས་ཡུལ་གྱི་ཐ་སྙད་ཀྱིས་བཟའ་བར་བྱ་བ་དང་བཟའ་བར་བྱ་བ་མ་ཡིན་པ་དང༌། རིགས་དང་རིགས་མ་ཡིན་པ་ལ་མངོན་པར་བགྲོད་པར་ཡང་བྱ་སྟེ། ཡུལ་ལ་ལ་ན་ཐོད་པ་ཅན་གྱི་ཐོད་པའི་ཆུ་ཡིས་རྣམ་པར་དག་པར་འགྱུར་རོ། །ཡུལ་ལ་ལ་ན་བ་གླང་གི་ཤ་ནི་བཟའ་བར་བྱའོ། །ཡུལ་ལ་ལ་ན་ཁྱིའི་ཤའོ། །ཡུལ་ལ་ལ་ན་རྟའི་ཤའོ། །ཡུལ་ལ་ལ་ན་གླང་པོ་ཆེའི་ཤའོ། །ཡུལ་ལ་ལ་ན་མིའི་ཤ་བཟའ་བར་བྱའོ། །དེ་བཞིན་དུ་ཤ་གཞན་ཡང་ཡུལ་གྱི་ཐ་སྙད་ཀྱི་རིགས་དང་རིགས་མ་ཡིན་པ་ཐམས་ཅད་ཀྱིས་རྣམ་པ་ཐམས་ཅད་དུ་བཟའ་བར་བྱའོ། །ཡུལ་ལ་ལ་ན་བྲམ་ཟེ་རྣམས་ཆང་གི་བཏུང་བ་བསྒྲུབ་བོ། །ཡུལ་ལ་ལ་ན་དམངས་རིགས་ཟས་བསྒྲུབ་བོ། །ཡུལ་ལ་ལ་ན་རིགས་ཅན་རྣམས་ཀྱིས་ཟས་རིགས་ཅན་མ་ཡིན་པས་སྒྲུབ་བོ། །ཡུལ་ལ་ལ་ན་ཁྱིའི་ལྷག་མ་བཟའ་བར་བྱའོ། །ཡུལ་ལ་ལ་ན་ཟས་ཟོས་པའི་རྗེས་ལ་ཁ་མི་འཁྲུད་དོ། །ཡུལ་ལ་ལ་ན་ཕག་པའི་ཤ་ནི་བཟའ་བར་བྱའོ། །ཡུལ་ལ་ལ་ན་མ་ཧེའི་ཤའོ། །ཡུལ་ལ་ལ་ན་རའི་ཤའོ། །དེ་བཞིན་དུ་ཤ་གཞན་ཡང་ཡུལ་དང་རིགས་ཀྱི་ཐ་སྙད་ཀྱིས་རིགས་དང་རིགས་མ་ཡིན་པ་རྣམས་ཀྱིས་བཟའ་བར་བྱའོ། །ཡུལ་ལ་ལ་ན་གཏུམ་པོ་རྣམས་ནི་ཉོས་སོ། །ཡུལ་ལ་ལ་ན་རིགས་བཞིའི་འཇུག་པའོ། །ཡུལ་ལ་ལ་ན་ཐམས་ཅད་རིགས་གཅིག་གི་འཇུག་པའོ། །ཡུལ་ལ་ལ་ན་ཕ་ཤི་བར་གྱུར་པ་ན་མ་བུའི་ཆུང་མར་འགྱུར་རོ། །ཡུལ་ལ་ལ་ན་མིང་པོས་སྲིང་མོ་བག་མར་ལེན་ནོ། །ཡུལ་ལ་ལ་ན་ཞང་པོ་དང་འབྲེལ་བའོ། །ཡུལ་ལ་ལ་ན་རིགས་དང་རིགས་མ་ཡིན་པ་རྣམས་ཕན་ཚུན་མངོན་པར་འགྲོའོ། །ཡུལ་ལ་ལ་ན་བྲམ་ཟེ་མོ་རྣམས་སྨད་འཚོང་མའི་ཐ་སྙད་བྱེད་དོ། །དེ་ལྟར་རྣལ་འབྱོར་པས་ཡུལ་དུ་མའི་ཐ་སྙད་ཀྱིས་བཟའ་བར་བྱ་བ་དང་བཟའ་བར་བྱ་བ་མ་ཡིན་པ་དང༌། རིགས་དང་རིགས་མ་ཡིན་པ་ལ་མངོན་པར་བགྲོད་པར་བྱའོ། །དེ་བཞིན་དུ་རིགས་ཀྱི་ལྷ་ནི་ལ་ལའི་རིགས་ལ་ཀླུ་ལྷའོ། །ལ་ལའི་རིགས་ལ་རའོ། །ལ་ལའི་རིགས་ལ་ཕག་པའོ། །ལ་ལའི་རིགས་ལ་མ་ཧེའོ། །ལ་ལའི་རིགས་ལ་འུག་པའོ། །དེ་བཞིན་དུ་དུད་འགྲོ་གཞན་རྣམས་ཀྱི་རིགས་ཀྱི་ལྷ་སྟེ་བསད་པར་བྱ་བ་མ་ཡིན་པ་དང༌། བཟའ་བར་བྱ་བ་མ་ཡིན་པའོ། །དེ་བཞིན་དུ་ལ་ལའི་རིགས་ལ་པ་ལཱ་ཤ་ལྷའོ། །ལ་ལའི་ཨརྐའོ། །ལ་ལའི་ཨ་ཤྭཏ་ཐའོ། །དེ་བཞིན་དུ་ཤིང་གཞན་རྣམས་ཀྱང་གཞན་རྣམས་ཀྱི་ལྷ་སྟེ་བཅད་པར་བྱ་བ་མ་ཡིན་པ་དང༌། དབྱེ་བར་བྱ་བ་མ་ཡིན་པའོ། །འདིར་འཇིག་རྟེན་པས་ཀྱང་ཡིད་ཆེས་པར་མཐོང་སྟེ། གང་གི་ཕྱིར་རང་གི་རིགས་ལ་ཉེ་བར་འཚེ་བའི་ཕྱིར་དང༌། རང་གི་རིགས་ལ་ཕན་པར་བྱེད་པའི་ཕྱིར། འདིར་གང་གི་ལྷ་གང་ཡིན་པ་དེ་བསྟེན་པ་ནི་ཕན་པར་བྱེད་དོ། །མ་བསྟེན་ན་ནི་ཉེ་བར་འཚེ་བ་ཆེན་པོ་བྱེད་དོ། །དེའི་ཕྱིར་ལས་དང་པོ་པ་སྔགས་དང་བསམ་གཏན་སྒྲུབ་པ་ལ་མངོན་པར་དགའ་བས་སྔགས་གྲུབ་པའམ་ཡེ་ཤེས་གྲུབ་པར་འགྱུར་གྱི་བར་དུ་ཡུལ་དང་རིགས་ཀྱི་ཐ་སྙད་བྱའོ། །ཞེས་འབྱུང་བས། ཡེ་བཀག་ཡེ་གནང་གི་གནད་འདི་ཉིད། སྤྱིར་ལམ་རྟེན་གྱི་མངོན་མཐོ་དང་ངེས་ལེགས་ཀྱི་རྒྱུ་རྐྱེན་ཡིན་ན་བྱ་བྱེད་ལས་གསུམ་སྲོག་གཅོད་བྱེད་པ་སོགས་ཇི་ལྟར་འདུག་ནའང༌། རྒྱུ་དགེ་བ་དང་འབྲས་བུ་བདེ་བས་དཀར་པོ་ཟང་ཐལ་དང༌། འཁོར་བ་དང་ངན་སོང་གི་རྒྱུ་རྐྱེན་དང་འབྲས་བུ་ཡིད་མི་འོང་འབྱིན་པ་ཡིན་ན་བྱ་བྱེད་ལས་གསུམ་ཚངས་སྤྱོད་ལ་གནས་པ་སོགས་ཇི་ལྟར་འདུག་ནའང༌། རྒྱུ་མི་དགེ་བ་དང་འབྲས་བུ་ནག་པོ་ཟང་ཐལ་ལས་ནམ་ཞག་གཏན་གྱི་བདེ་བ་མེད་དོ། །ཞེས་རྗེ་འཇིག་རྟེན་གསུམ་གྱི་མགོན་པོས་དཀར་ནག་ཟང་ཐལ་ཞེས་པའི་ཟབ་པ་དང་རྒྱ་ཆེ་བའི་ཆོས་ཀྱི་དུང་ཆེན་པོ་བུས། ཆོས་ཀྱི་རྔ་ཆེན་པོ་བརྡུངས། ཆོས་ཀྱི་རྒྱལ་མཚན་ཆེན་པོ་ཕྱར། ཆོས་ཀྱི་ཉི་མ་ཆེན་པོ་སྦར། ཆོས་ཀྱི་བདུད་རྩི་ཆེན་པོ་ཕབ་པར་བྱས་པ་ཡིན་ཏེ། དེ་ཡང་ཐ་སྙད་ཀུན་རྫོབ་སྒྱུ་མ་ཙམ་གྱི་རྒྱུ་འབྲས་བཏགས་ཡོད་ཀྱི་རྣམ་བཞག་བསླུ་ཆོས་ཀྱི་ཐ་སྙད་འདི་མ་ས ངས་ཀྱི་བར་དུ་རྫོགས་པའི་སངས་རྒྱས་དང་ས་བཅུ་ལ་གནས་པའི་བྱང་སེམས་ཀྱིས་ཀྱང་ལས་དང་ཉོན་མོངས་པ་དང༌། རྣམ་པར་སྨིན་པའི་ཉོན་མོངས་པ་ཐམས་ཅད་ཤེས་བྱ་དང་སྙོམས་འཇུག་གི་སྒྲིབ་པ་གསུམ་གྱིས་ཀུན་ནས་བསླངས་པའི་མི་དགེ་བའི་ལས་བསགས་པ་སྲིད་ན། དེའི་རྣམ་སྨིན་དང་རྒྱུ་མཐུན་གྱི་འབྲས་བུ་སོགས་སངས་རྒྱས་དང་ས་བཅུ་པ་ལ་མི་སྨིན་མི་སྲིད་ལ། དེ་སྨིན་པ་ན་ནི་སངས་རྒྱས་དང་དབང་ཐོབ་པའི་རྫུ་འཕྲུལ་སོགས་ཀྱི་ལས་འབྲས་དེ་བཟློག་པར་མི་ནུས་པའི་ཕྱིར་ཏེ། འཇིག་རྟེན་མགོན་པོས་ཆོས་ཐམས་ཅད་གཤིས་སམ་བབས་ཀྱིས་བཞུགས་ཞེས་འབྱུང་བའི་ཕྱིར། དེས་ན་སྔོན་བྱུང་སྟོན་པའི་རྣམ་ཐར་རྗེས་འཇུག་གདུལ་བྱའི་ཉམས་ལེན་ལ་དགོངས་ནས། རྫོགས་པའི་སངས་རྒྱས་སྤྲུལ་པའི་སྐུས་ཀྱང་འགྲོ་བའི་དོན་མཛད་པ་ན། ང་སྔོན་འཁོར་བ་ན་སོ་སྐྱེའི་དུས་ལ་སོགས་པར་སྲོག་གཅོད་སོགས་མི་དགེ་བ་སྤྱད་པའི་འབྲས་བུ་དེ་ད་ལྟ་ང་སངས་མ་རྒྱས་ན་སངས་རྒྱས་ཐམས་ཅད་ཀྱི་རྫུ་འཕྲུལ་གྱིས་བཟློག་ཀྱང་བཟློག་མི་ཐུབ་པར་མྱོང་དགོས་ལ། དེ་ལྟ་ནའང་ད་ལྟ་སངས་རྒྱས་པས་སྔར་གྱི་ལས་དེ་མྱོང་བའི་རྒྱུ་བག་ཆགས་གནས་ངན་ལེན་ཕྲ་མོའི་ཆ་ཤས་ཙམ་ཡང་ལམ་གྱི་སྤང་བར་བྱས་ཟིན་པས་མྱོང་མི་དགོས་ལ། ལམ་གྱིས་བྱ་བ་དེ་ལྟར་མ་བྱས་ན་འཁོར་འདས་ཀྱི་ནུས་ཅན་ཐམས་ཅད་ཀྱི་མཐུ་ནུས་ཀྱིས་བཟློག་ཀྱང་བཟློག་མི་ནུས་པས་འདི་ལྟར་མྱོང་དགོས་སོ། །ཞེས་རྗེས་འཇུག་གི་གདུལ་བྱའི་ངོར་ལས་དེ་ལྟ་བུའི་རྒྱུ་ལས་འབྱུང་རྒྱུའི་འབྲས་བུ་བསླུ་མེད་རྣམས་དེར་སྤྲུལ་ཏེ་བསྟན་པས། གདུལ་བྱ་རྣམས་ལས་འབྲས་ལ་ཕྱིར་མི་ལྡོག་གི་མོས་པ་བསྐྱེད་ནས་ལམ་ལ་བཀྲི་བ་ཡིན་ཏེ། དེ་ཡང་གསང་ཆེན་ཐབས་ལ་མཁས་པའི་མདོ་ལས་ཕྱོགས་ཙམ་མཚོན་ནས་བཤད་པར་བྱ་སྟེ། དེར་རིགས་ཀྱི་བུ་དེ་བཞིན་གཤེགས་པས་སེམས་ཅན་ལས་ཀྱི་བྱ་བ་ལ་གཟུད་པའི་ཕྱིར། ཐབས་ལ་མཁས་པས་སེང་ལྡེང་གི་ཚལ་པ་ཞབས་ལ་ཟུག་པར་བསྟན་ཏེ། དེ་བཞིན་གཤེགས་པའི་ཞབས་ལ་སེང་ལྡེང་གི་ཚལ་པ་ཟུག་པ་གང་ཡིན་པ་དེ་ཡང་སངས་རྒྱས་ཀྱི་མཐུ་ཉིད་ཡིན་པར་བལྟ་བར་བྱའོ། །དེ་ཅིའི་ཕྱིར་ཞེ་ན། དེ་བཞིན་གཤེགས་པའི་སྐུ་ནི་རྡོ་རྗེ་མཁྲེགས་པ་ལྟར་མི་ཤིགས་པའི་སྐུ་ཡིན་པའི་ཕྱིར། རིགས་ཀྱི་བུ་འོན་ཀྱང་གཉན་ཡོད་ཀྱི་གྲོང་ཁྱེར་ཆེན་པོ་འདི་ཉིད་ན་སྲིད་པ་ཐ་མ་པའི་མི་ཉི་ཤུ་དང༌། མི་ཉི་ཤུ་པོ་དེ་དག་ཉིད་ཀྱི་དགྲ་བོ་མི་ཉི་ཤུ་ཞིག་ཀྱང་ཡོད་པར་གྱུར་ཏེ། དེ་ནས་མི་དགྲ་བོ་ཉི་ཤུ་པོ་དེ་དག་རང་རང་གི་རྒྱུ་དག་གིས་འདི་ལྟ་བུའི་རྣམ་པར་རྟོག་པ་སྐྱེས་པར་འགྱུར་ཏེ། བདག་ཅག་གིས་མཛའ་བཤེས་ལྟར་བཅོས་ཏེ་རང་རང་གི་དགྲ་བོ་རྣམས་ཀྱི་ཁྱིམ་དུ་ཞུགས་ལ། དེ་དག་སྲོག་དང་བྲལ་བར་བྱའོ་སྙམ་དུ་བསམས་ཏེ། གཅིག་ལ་གཅིག་ཚིག་ཏུ་མ་སྨྲས་སོ། །རིགས་ཀྱི་བུ། དེ་ནས་སངས་རྒྱས་ཀྱི་མཐུས། སྲིད་པ་ཐ་མ་པའི་མི་ཉི་ཤུ་པོ་གང་ཡིན་པ་དེ་དག་དང༌། མི་དེ་དག་གི་དགྲ་བོ་གསོད་པ་པོའི་མི་ཉི་ཤུ་པོ་གང་དག་ཡིན་པ་དེ་དག །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ག་ལ་བ་དེར་དོང་ངོ༌། །རིགས་ཀྱི་བུ། དེ་ནས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱིས་མི་བཞི་བཅུ་པོ་དེ་དག་གདུལ་བའི་དབང་གི་ཕྱིར་དང༌། སྐྱེ་བོ་ཕལ་པོ་ཆེ་གཞན་དག་ཀྱང་གདུལ་བའི་དབང་གི་ཕྱིར། གནས་བརྟན་མོའུ་གལ་གྱི་བུ་ཆེན་པོ་ལ་བཀའ་སྩལ་བ། མོའུ་གལ་གྱི་བུ་ཆེན་པོ། ད་ཕྱོགས་འདི་ནས་སེང་ལྡེང་གི་ཚལ་པ་ཞིག་འབྱུང་བར་འགྱུར་ཏེ། དེས་དེ་བཞིན་གཤེགས་པའི་ཞབས་གཡས་པའི་མཐིལ་དུ་ཟུག་པར་འགྱུར་རོ། །དེ་བཞིན་གཤེགས་པས་དེ་སྐད་ཅེས་བཀའ་སྩལ་ནས་རིང་པོར་མ་ལོན་པར་དེ་ནས་དེའི་མོད་ལ། ས་ཕྱོགས་དེ་ཉིད་ནས་སེང་ལྡེང་གི་ཚལ་པ་རྣོན་པོ་མཐོ་གང་ཙམ་གྱི་ཚད་གཅིག་བྱུང་བར་གྱུར་ཏོ། །དེ་ནས་བཅོམ་ལྡན་འདས་ལ་གནས་བརྟན་མོའུ་གལ་གྱི་བུ་ཆེན་པོས་འདི་སྐད་ཅེས་གསོལ་ཏོ། །བཅོམ་ལྡན་འདས་བདག་གིས་སེང་ལྡེང་གི་ཚལ་པ་འདི་འཇིག་རྟེན་གྱི་ཁམས་གཞན་དུ་དོར་བར་བགྱི་ལགས་སོ། །ངས་དེ་ལ་འདི་སྐད་ཅེས་བཀའ་སྩལ་ཏོ། །མོའུ་གལ་གྱི་བུ་ཆེན་པོ་ཁྱོད་ཀྱིས་སེང་ལྡེང་གི་ཚལ་པ་འདི་ས་ཕྱོགས་འདི་ནས་གཞན་དུ་དོར་བར་མི་ནུས་སོ། །རིགས་ཀྱི་བུ། དེ་ནས་གནས་བརྟན་མོའུ་གལ་གྱི་བུ་ཆེན་པོས་སྟོབས་ཀྱིས་ཤུགས་ཀྱིས་སེང་ལྡེང་གི་ཚལ་པ་དེ་བཟུང་བ་དང༌། འདི་ལྟར་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་ཁ་གྱེན་དུ་བལྟས་ཏེ་རབ་ཏུ་གཡོས་པར་གྱུར་ཀྱང་སེང་ལྡེང་གི་ཚལ་པ་དེ་ནི། ཐ་ན་སྐྲའི་རྩེ་མོའི་ཆ་ཤས་ཙམ་ཡང་མི་འགུལ་ལོ། །རིགས་ཀྱི་བུ་དེ་ནས་དེ་བཞིན་གཤེགས་པ་རྫུ་འཕྲུལ་གྱི་སྟོབས་ཀྱིས་རྒྱལ་ཆེན་བཞིའི་རིགས་ཀྱི་ལྷ་རྣམས་ཀྱིས་གནས་སུ་གཤེགས་པ་དང༌། སེང་ལྡེང་གི་ཚལ་པ་དེ་ནི་རྒྱལ་ཆེན་བཞིའི་རིགས་ཀྱི་ལྷ་རྣམས་ཀྱི་གནས་སུ་འོངས་སོ། །དེ་ནས་དེ་བཞིན་གཤེགས་པ་སུམ་ཅུ་རྩ་གསུམ་པའི་ལྷ་རྣམས་ཀྱི་གནས་སུ་རི་རབ་ཀྱི་སྟེང་དུ་གཤེགས་པ་དང༌། སེང་ལྡེང་གི་ཚལ་པ་དེའང་རི་རབ་ཀྱི་སྟེང་དུ་འོངས་སོ། །དེ་ནས་དེ་བཞིན་གཤེགས་པ་འཐབ་བྲལ་དང༌། དགའ་ལྡན་དང་འཕྲུལ་དགའ་དང༌། གཞན་འཕྲུལ་དབང་བྱེད་ཀྱི་ལྷ་རྣམས་ཀྱི་གནས་སུ་གཤེགས། ཚངས་པའི་འཇིག་རྟེན་གྱི་བར་དུའང་གཤེགས་པ་དང༌། སེང་ལྡེང་གི་ཚལ་པ་དེའང་ཚངས་པའི་འཇིག་རྟེན་གྱི་བར་དུ་འོངས་སོ། །དེ་ནས་དེ་བཞིན་གཤེགས་པ་ཚངས་པའི་འཇིག་རྟེན་ནས་བབས་ཏེ་གདན་ལ་བཞུགས་པ་དང༌། སེང་ལྡེང་གི་ཚལ་པ་དེ་ཡང་ཚངས་པའི་འཇིག་རྟེན་ནས་བབས་ཏེ། བཅོམ་ལྡན་འདས་ཀྱི་སྤྱན་སྔར་འདུག་གོ །རིགས་ཀྱི་བུ་དེ་ནས་དེ་བཞིན་གཤེགས་པས་ཕྱག་གཡས་པས་ཞབས་གཡས་པ་བཟུང་སྟེ། སེང་ལྡེང་གི་ཚལ་པ་རྩེ་མོ་ཡ་གཅིག་ས་ལ་ཟུག་པ། རྩེ་མོ་ཡ་གཅིག་ས་ལས་གྱེན་དུ་བལྟ་བ་དེའི་སྟེང་དུ་ཞབས་བཞག་གོ །བཅོམ་ལྡན་འདས་ཀྱིས་སེང་ལྡེང་གི་ཚལ་པའི་སྟེང་དུ་ཞབས་བཞག་མ་ཐག་ཏུ་དེ་ནས་དེའི་མོད་ལ། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་རབ་ཏུ་གཡོས་པར་གྱུར་ཏོ། །དེ་ནས་ང་ལ་གནས་བརྟན་ཀུན་དགའ་བོས་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་འདས་ཀྱིས་སྔོན་ཕྲིན་ལས་ཀྱི་སྒྲིབ་ཅི་ཞིག་མཛད་ལགས་ན། དེའི་རྣམ་པར་སྨིན་པ་འདི་ལྟ་བུར་གྱུར་ལགས། ངས་དེ་ལ་འདི་སྐད་ཅེས་བཀའ་སྩལ་ཏོ། །ཀུན་དགའ་བོ་སྔོན་ང་རྒྱ་མཚོ་ཆེན་པོའི་ནང་དུ་སོང་བ་ན་ཚོང་པ་གཡོ་ཅན་གཅིག་མདུང་ཐུང་གིས་བཏབ་སྟེ་སྲོག་དང་ཕྲལ་བར་གྱུར་པས། འདི་ནི་ལས་དེའི་ལྷག་མ་ཡིན་ནོ། །རིགས་ཀྱི་བུ་དེ་ནས་མི་ཉི་ཤུ་པོ་དེ་དག་གསོད་པར་འདོད་པའི་མི། མཛའ་བཤེས་ལྟར་བཅོས་པ་ཉི་ཤུ་པོ་གང་དག་ཡིན་པ་དེ་དག་འདི་སྙམ་དུ་སེམས་ཏེ། དེ་བཞིན་གཤེགས་པ་ཆོས་ཀྱི་བདག་པོ་ལ་ཡང་ལས་རྣམ་པར་སྨིན་པར་འགྱུར་ན། བདག་ཅག་ལྟ་བུ་ལ་ཅིའི་ཕྱིར་རྣམ་པར་སྨིན་པར་མི་འགྱུར་སྙམ་ནས། དེ་དག་གིས་དེའི་མོད་ལ་དེ་བཞིན་གཤེགས་པའི་སྤྱན་སྔར། བཙུན་པ་བཅོམ་ལྡན་འདས་བདག་ཀྱང་སྲོག་ཆགས་འགུམ་པ་དང༌། རྗེས་སུ་འགུམ་པར་འཚལ་བ་ལགས་ཏེ། བདག་ཅག་བཅོམ་ལྡན་འདས་ཀྱི་སྤྱན་སྔར་ནོངས་པ་དེ་དག་ནོངས་འཆགས་ཤིང་མཆིས་ན་བཙུན་པ་བཅོམ་ལྡན་འདས་ཀྱིས་བདག་ཅག་གི་ནོངས་པ་ལ་ནོངས་པར་བཤགས་པ་དེ་དག་རྗེས་སུ་བཟུང་དུ་གསོལ། ཞེས་ཉེས་པ་ལ་ཉེས་པར་བཤགས་སོ། །དེ་བཞིན་གཤེགས་པས་དེ་དག་ལ་ལས་ཀྱི་བྱ་བ་དང༌། ལས་ཟད་པར་འགྱུར་བ་ལས་བརྩམས་ཏེ། དེ་ལྟ་དེ་ལྟར་ཆོས་བསྟན་པས་མི་བཞི་བཅུ་པོ་གང་དག་ཡིན་པ་དེ་དག་གིས་ནི་ཡེ་ཤེས་མངོན་པར་རྟོགས་པར་གྱུར་ཏོ། །སྲོག་ཆགས་གཞན་བཞི་ཁྲིས་ནི་ཆོས་མངོན་པར་རྟོགས་པར་གྱུར་ཏོ། །གང་གི་ཕྱིར་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱི་ཞབས་ལ་སེང་ལྡེང་གི་ཚལ་པ་ཟུག་པར་གྱུར་པའི་རྒྱུ་ནི་དེ་ཡིན། རྐྱེན་ནི་དེ་ཡིན་ཏེ། དེ་ཡང་བྱང་ཆུབ་སེམས་དཔའ་དང་དེ་བཞིན་གཤེགས་པའི་ཐབས་ལ་མཁས་པ་ཡིན་ནོ། །ཞེས་འབྱུང་ངོ༌། །འདི་ལྟ་བུའི་ཆོས་ཚུལ་དྲི་མ་མེད་པའི་ལེགས་བཤད་ཀྱི་གཏམ། ས་གསུམ་དུ་གསང་སྦེད་མེད་པར་གྲགས་པ་ལ་བདག་ཉིད་ཆེན་པོ་ས་སྐྱ་པཎྜི་ཏས་བསྙོན་འདོར་གྱི་ཚིག་འདི་སྐད་དུ་གསུངས་ཏེ། དཀར་ནག་ཟང་ཐལ་ཞེས་བྱ་བའི། །ཆོས་སྐད་ངོ་མཚར་ཆེ་བར་གྲགས། །དེ་དག་གིས་ནི་དྲང་དོན་ལ། །ངེས་པའི་དོན་དུ་འཁྲུལ་པར་ཟད། །དེད་དཔོན་སྙིང་རྗེ་ཆེན་པོ་ཡིས། །ཚོང་པ་གཡོ་ཅན་བསད་པ་ཡི། །ལས་ཀྱི་རྫོགས་པའི་སངས་རྒྱས་ལ། །སེང་ལྡེང་ཚལ་པ་ཟུག་པ་དང༌། །ལོ་དྲུག་དཀའ་བ་སྤྱད་པ་དང༌། །རྟ་ཆས་རུལ་པ་གསོལ་བ་དང༌། །བྲམ་ཟེའི་བུ་མོས་བསྐུར་བ་དང༌། །དགེ་འདུན་དབྱེན་གྱི་རྒྱུ་ལ་སོགས། །ཐུབ་པའི་སྐུ་ཚེ་སྔ་མ་ཡི། །ལས་ངན་སྨིན་པར་གསུངས་པ་ནི། །དེ་འདུལ་བ་ཡི་སྐྱེ་བོ་ལ། །དགོས་པའི་དབང་གིས་གསུངས་པ་སྟེ། །ཐབས་ལ་མཁས་པའི་མདོ་སྡེ་ལྟོས། །དེ་ནི་ངེས་དོན་མདོ་སྡེ་ཡིན། །དྲང་བའི་དོན་ལ་ཡིད་མ་རྟོན། །ཞེས་གདམས་པ་སྐད་བྱས་པ་དེ་ནི་ཁྱེད་རང་གི་སློབ་མ་རྣམས་ལ་དེ་ལྟར་གདམས་པ་ནི་མི་ལེགས་པ་མེད་དུ་ཆུག་ཀྱང༌། རྒྱལ་བ་ཆེན་པོ་འབྲི་ཁུང་པའི་རྗེས་སུ་སློབ་པ་དག་ལ་ནི་དེ་ལྟར་བརྗོད་མི་དགོས་ཏེ། དེ་ལྟའི་དོན་ལ་དབང་འབྱོར་ནས་འགྲོ་སྐྱབས་མཐར་ཐུག་པར་གྱུར་པ་ཉིད་ཀྱི་ཕྱིར། སྤྱིར་ཡང་གནས་སྐབས་གདུལ་བྱ་ལ་ལྟོས་ནས་དྲང་ངེས་ཀྱི་རྣམ་བཞག་འཇིག་རྟེན་དུ་གྲགས་ཀྱང༌། དེ་ཉིད་ལ་སོ་སོར་དེར་འཛིན་བྱས་ན་བདེ་བར་གཤེགས་པའི་བཀའ་ལ་བཟང་ངན་བྱེད་པའི་ལོག་རྟོག་ཡིན་ཞེས་ཁྱེད་རང་གི་འདོད་པའི་ངེས་དོན་གྱི་མདོ་རྣམས་སུ་འབྱུང་བས་དྲང་ངེས་འབྱེད་ཆེས་ན་བག་མེད་པའི་གནས་སུ་ལྟུང་ཉེན་ཆེའོ། །དེར་མ་ཟད། བདག་ཉིད་ཆེན་པོ་ས་སྐྱ་པཎྜི་ཏའི་རྗེས་འཇུག་ཁ་ཅིག་འདི་སྐད་དུ་ཟེར་ཏེ། འཇིག་རྟེན་གསུམ་གྱི་མགོན་པོ་འབྲི་ཁུང་པ་སོགས་དྭགས་པོ་བཀའ་བརྒྱུད་ཀྱི་བླ་མ་རྣམས་མདོ་རྒྱུད་ཀྱི་དཔེ་ཀློག་པ་ཙམ་གྱིས་དངོས་བསྟན་ལ་སྒྲ་ཇི་བཞིན་པར་བཟུང་ནས་དེའི་དགོངས་འགྲེལ་བྱེད་པར་ལུང་བསྟན་པའི་བསྟན་བཅོས་རྣམས་ཀྱིས་བཀྲལ་བའི་ཆོས་སྐད་མ་ཆགས་པས་གྲུབ་མཐའ་རྐང་ནག་དྲངས་པ་འདི་འདྲ་བྱུང་ལོ། འཇིག་རྟེན་གསུམ་མགོན་ལ་ཆོས་སྐད་མ་ཆགས། ཁྱེད་ཅག་ལ་ཆོས་སྐད་ཆགས་པའི་མུ་ཅོར་ནི་ཆེས་མཚར་ཏེ། འཇིག་རྟེན་གསུམ་གྱི་མགོན་པོས་ཆོས་ཀྱི་འཁོར་ལོ་བསྐོར་བར་བཞེད་ནས། ལྷའི་དབང་པོ་ཚངས་པ་དང་བརྒྱ་བྱིན་གྱིས་གསེར་གྱི་འཁོར་ལོ་དཔག་ཚད་དུ་མ་དང་ལྡན་པ་ཕུལ་ཏེ། ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་ཡིན་ལ། ཁྱེད་ཅག་ཆོས་སྐད་ཆགས་པ་རྣམས་ལ་ཆོས་འཆད་དུས་ཆོས་མོན་གྲྭ་རིས་སོགས་ཀྱི་ཀུན་སྤྱོད་ལ་བསམ་མནོ་ལེགས་པར་ཐོངས། འོ་ན་ཁྱེད་ཅག་གི་ལོ་རྒྱུས་དེ་རྣམས་རྫུན་ཚིག་ཡིན། དེའི་གསེར་གྱི་འཁོར་ལོ་དེ་ད་ལྟ་གར་ཡོད་ཅེས་དོགས་ན། འོ་ན་རྫོགས་སངས་ལ་ཚངས་པས་ཆོས་འཁོར་བསྐུལ་བ་དང༌། གསེར་གྱི་འཁོར་ལོ་ཕུལ་བ་ལའང་དེ་དང་འདྲ་བའི་འདོན་པ་བསྒྱུར་ཞིག །འོ་ན་སངས་རྒྱས་དང་མི་འདྲའོ་ཞེ་ན། ཚོགས་གཉིས་རྫོགས་མཉམ་སྒྲིབ་གཉིས་སྦྱང་མཉམ་ལ། རྗེ་འབྲི་ཁུང་པ་དང༌། རྗེ་ཤཱཀ་ཐུབ་ཅིས་མི་མཉམ་པའི་ཁྱད་སྟོན་ཅིག །དཀར་ནག་ཟང་ཐལ་འདི་ཅིས་ཀྱང་སངས་རྒྱས་ཀྱི་བསྟན་དང་མི་མཐུན་ཞེས་སྨྱོ་ཧམ་ཆེན་པོས་གསུངས་ན་ནི། འདི་སྐད་སྨྲ་བར་བྱེད་དོ། །འོ་ན་འཁོར་བའི་རྒྱུ་ཀུན་བདེན་དང་འབྲས་བུ་སྡུག་བདེན་གཉིས་རྣམ་དཀར་གྱི་ངོ་བོར་སྐྱེས་པ་མ་ཡིན་པས། རྒྱུ་འབྲས་གནག་པ་ཉིད་ཀྱི་སྤང་བྱ་འབའ་ཞིག་པའམ། ཟང་ཐལ་མ་ཡིན་པ་དང༌། མྱང་འདས་ཀྱི་རྒྱུ་ལམ་བདེན་དང་འབྲས་བུ་འགོག་བདེན་ཡང་རྣམ་དཀར་གྱི་ངོ་བོས་བསྒྲུབ་བྱ་འབའ་ཞིག་པའམ། དཀར་པོ་ཟང་ཐལ་མ་ཡིན་པར་ཐལ་བ་དང༌། ཤེས་བྱ་ཀུན་བཏགས་དང་མ་དག་གཞན་དབང་སྤང་བྱ་དང༌། དག་པ་གཞན་དབང་ཡོངས་གྲུབ་བསྒྲུབ་བྱ་དཀར་ནག་ཟང་ཐལ་མ་ཡིན་པར་ཐལ་བ་དང༌། ལོག་པའི་ཀུན་རྫོབ་ཐམས་ཅད་ལ་དོན་གཉེར་གྱི་འཇུག་བྱར་མི་རུང་བ་དང༌། ཡང་དག་ཀུན་རྫོབ་ལ་དོན་གཉེར་གྱི་བླང་དོར་གྱི་འཇུག་བྱར་བྱ་རུང་བ་དང༌། སྤྲོས་བྲལ་དོན་དམ་པར་བླང་དོར་དུ་རུང་མི་རུང་གི་དབེན་པའི་ལྟ་སྒོམ་སྤྱོད་གསུམ་གྱིས་སྤྱད་པའི་རིམ་པ་ལའང་དཀར་ནག་ཟང་ཐལ་མ་ཡིན་པར་ས་སྐྱ་པ་ཉིད་བཞེད་པའི་ཁྲ་ཆོལ་ལེར་སྤྱོད་རིགས་པར་འགྱུར་ལ། དེ་ལྟ་ན་སྒྲིབ་གཉིས་གནག་པས་མཐའ་གཅིག་ཏུ་སྤང་བྱར་ཟང་ཐལ་ལེ་བ་དང༌། ཚོགས་གཉིས་པོ་རྣམ་དཀར་གྱི་མཐའ་གཅིག་ཏུ་བསྒྲུབ་བྱར་ཟང་ཐལ་ལེ་བ་དང༌། ཕྱི་པ་དང་ནང་པའི་བསྟན་པ་གཉིས་ཀྱང་དཀར་ནག་ཟང་ཐལ་མ་ཡིན་པར་འགྱུར་བ་དང༌། དེ་ལྟ་ན་ཕྱི་ནང་གི་བསྟན་པ་གཉིས་པོ་ལའང་རྣམ་གྲོལ་ཡོད་མེད་ཀྱི་ཁྱད་པར་དཀར་ནག་ཟང་ཐལ་མ་ཡིན་པར་འགྱུར་ལ། དེ་ལྟ་ན་དཀར་ནག་ཟང་ཐལ་མ་ཡིན་པའི་ཆོས་སྐད་ངོ་མཚར་ཆེ་བར་ཟད། དེ་དག་གིས་ནི་ངེས་དོན་ལ། །དྲང་བའི་དོན་དུ་འཁྲུལ་པར་ཟད། །ཅེས་བཟློག་སྟེ་སྨྲས་ན་ཅི་བྱར་ཡོད་ཅེས་གཟུ་བོར་སྤྱོད་ཅིག །ཀཱ་ཤིའི་ནགས་སུ་རི་བོང་སོགས་ཀྱིས་གསོ་སྦྱོང་བླང་བ་དང༌། ཀླུས་ཡི་གེ་ལ་བལྟས་ཏེ་བསྙེན་གནས་བླང་བ་དང༌། མགོན་མེད་ཟས་སྦྱིན་གྱིས་གཞན་ལ་བསྙེན་གནས་ཕོག་པའི་བསྙེན་གནས་དེ་སོ་སོ་ཐར་པ་རིས་བརྒྱད་ཀྱི་ཟླས་ཕྱེ་བའི་བསྙེན་གནས་ཀྱི་སྡོམ་པའི་གོ་ཆོད་དམ་ཞེ་ན། སྡེ་པ་ལྟར་ན་མི་ཆོད་དེ་སྡེ་པས་སོ་ཐར་རིས་བརྒྱད་པོ་དགེ་སློང་མིན་པ་ལས་ཐོབ་པ་མེད་པར་བཤད་པའི་ཕྱིར་ཏེ། མཛོད་ལས། སོ་སོར་ཐར་ཞེས་པ། གཞན་གྱི་རྣམ་རིག་བྱེད་སོགས་ཀྱི། །ཞེས་དང༌། ཡང་དེར། བསྙེན་གནས་ཡན་ལག་ཚང་བར་ནི། །ནང་པར་གཞན་ལ་མནོད་པར་བྱ། །ཞེས་གཞན་སྒྲས་དགེ་སློང་ཁོ་ན་ལ་ལེན་དགོས་པར་བསྟན་ཏོ།། །།

༈ རྡོ་རྗེའི་གསུང༌། **འགྲོ་དྲུག་གང་གིས་དགེ་བཅུ་བསྲུངས་ཀྱང་ཕན་ཡོན་དང༌། མ་སྲུངས་ན་ཉེས་དམིགས་འབྱུང་པ་ལ་ཁྱད་མེད་དུ་མཉམ་**ཞེས་འདོན་རིགས་པ་ཡིན་ལ། འདི་ཡང་མི་ཤེས་པ་ཁ་ཅིག །ངན་སོང་གི་རྟེན་གྱིས་ལས་མི་དགེ་བ་བཅུ་བྱས་པས་སྡུག་བསྔལ་གྱི་འབྲས་བུ་ཆེར་མི་སྨིན་ཏེ། དེ་མ་རིག་པ་འཐུག་པས་དྲན་པ་མི་གསལ་ཞིང་མི་ཤེས་པས། ཀུན་ནས་སློང་བས་ཤེས་པ་ཤེད་མ་བྱེ་བའི་ལས་ཡིན་པའི་ཕྱིར་ཞེས་ཟེར་རོ། །འདི་དང་མཐུན་པར་པོ་ཏོ་བའི་དཔེ་བུམ་སྔོན་པོའི་རྩ་བར་ཡང༌། སྡེ་པ་ཁ་ཅིག་གི་ལུགས་ཀྱིས། ངན་སོང་གསུམ་དང་གཟུགས་གཟུགས་མེད། །ལས་ལ་རྣམ་སྨིན་འབྲས་མི་འདོད། །ཡོད་པར་འདོད་པའང་འབྲས་ཆུང་འདོད། །ཅེས་དང༌། དེའི་འགྲེལ་པར། སྡེ་པ་བཅོ་བརྒྱད་ཀྱི་ནང་ནས་སྡེ་པ་ཁ་ཅིག་གྲུབ་མཐའི་ལུགས་ཀྱིས་ངན་སོང་གསུམ་དང་ཁམས་གོང་མ་གཉིས་ན་ལས་ཀྱི་འབྲས་བུ་བཞི་ལས་རྣམ་སྨིན་གྱི་འབྲས་བུ་མི་འབྱུང་སྟེ། འབྱུང་ན་རྟག་ཏུ་དེ་ཉིད་དུ་སྐྱེ་བར་འགྱུར་བའི་ཕྱིར་ཞེས་ཟེར་བའང་ཡོད་ལ། རྣམ་སྨིན་གྱི་འབྲས་བུ་ཡོད་པར་འདོད་པ་རྣམས་ཀྱང་ཆུང་བར་འདོད་པ་ཡིན་གསུང་བ་ལ།

 འདིར་ཞལ་སྔ་ནས། མ་ཤེས་པ་དང་མ་རིག་པ་ཁོ་ནས་ཀུན་ནས་བསླང་བའི་ལས་ནི། ལྷག་པར་མི་དགེ་བ་ཆེ་བས་དེའི་རྣམ་སྨིན་གྱི་འབྲས་བུ་ཆེས་ཆེ་བར་སྨིན་ལ། ཁམས་གོང་ནའང་སེམས་ཏིང་ངེ་འཛིན་དགེ་བས་ཀུན་སློང་གི་ལས་ལྷག་པར་དགེ་བ་ཆེས་བས། དེའི་རྣམ་སྨིན་གྱི་འབྲས་བུའང་ཆེས་ཆེ་བར་སྨིན་པ་ཡིན་ཞེས་དགོངས་ལ། འདི་དང་མཐུན་པར་བཀའ་གདམས་སུ། ད་རེས་ཤིག་མ་འབད་ན། འཇུག་མ་ཕྲ་རིལ་ལེ་སོང་ཙ་ན། དེ་ནས་ཐར་དུས་རང་ཅང་ཡོང་ངེ་ཞེས་གསུངས་ལ། དེར་སྐྱེས་ནས་ཐར་བར་དཀའ་བས། དལ་འབྱོར་རྙེད་དཀའི་དཔེར་ཡང༌། རྒྱ་མཚོ་གཉའ་ཤིང་གི་བུ་གར་རུས་སྦལ་མགྲིན་ཆུད་ཀྱི་དཔེས་གསུངས་པ་ཡིན་ལ། རང་རེ་ངན་སོང་དུ་གནས་པ་ནི་གཏན་གྱི་ཕ་ཡུལ་ལྟ་བུ་ཡིན། མཐོ་རིས་སུ་སྐྱེས་པ་ནི་བྱེས་ཡུལ་དུ་ལན་རེ་ཕྱིན་པ་ཙམ་ཡིན། ངན་སོང་དུ་དགེ་བའི་སེམས་དང་ལེགས་པར་སྤྱད་པ་ནི་སྐད་ཅིག་མ་རེ་བྱུང་ཡང་སྲིད་པ་ཙམ་ཡིན་པས། འབྱུང་བ་དཀོན་པས་ངོ་མཚར་ཆེ་ཞིང༌། ཡུལ་དེ་འདྲ་ན་བློ་མཆོག་དེ་འདྲ་བྱུང་ན། རང་དང་རིས་མཐུན་གྱི་སེམས་ཅན་མང་པོ་ལ་ཕན་བདེའི་རྒྱུ་བྱེད་པས་གཞུང་ཀཱ་ཤིའི་བྱུང་བ་ཡང་སྨོས་སོ། །རྫ་མཁན་དགའ་སྐྱོང་གིས་ས་མི་བརྐོ་བའི་བྱུང་བ་ཡང༌། དོན་མེད་པར་ས་བརྐོ་བ་སོགས་འབུ་སྲིན་ལ་གནོད་པའི་ལས་བྱས་པ་ཉེས་པ་ལྕི་བས་དེ་ལས་ལོག་པར་གནས་པ་ལ་དེ་བཞིན་གཤེགས་པས་བསྔགས་པ་ཡང༌། འགྲོ་དྲུག་སུས་དགེ་བ་སྤྱད་པ་ལ་ཕན་ཡོན་དང༌། མ་སྤྱད་པ་ལ་ཉེས་དམིགས་ཡོད་པར་གྲུབ་བོ།། །།

༈ རྡོ་རྗེའི་གསུང༌། **འགྲོ་དྲུག་གང་གིས་བཅས་པ་ལས་འདས་ཀྱང་ཉེས་པ་འབྱུང་**ཟེར་བ་འདིའི་ཕྱོགས་སྔ་ནི། ཁ་ཅིག་སངས་རྒྱས་བཅོམ་ལྡན་འདས་མི་ཁོ་ནའི་རྟེན་ལ་མཆོག་གི་སྤྲུལ་སྐུར་སངས་རྒྱས་ཤིང་བཅས་པའང་རྗེས་འབྲང་གི་སྲས་ནི་མིའི་འགྲོ་བ་ཁོ་ན་ལ་ཡིན་ཞིང༌། དེ་ལས་གཞན་བཟོ་དང་སྐྱེ་བ་སྤྲུལ་སྐུས་ངན་སོང་གི་འགྲོ་བ་འདུལ་བའི་ཆེད་དུ་བཅས་པ་མཛད་པ་མ་ཡིན་ནོ། །ཞེས་ཟེར་བ་ལ།

 ཞལ་སྔ་ནས། ངན་སོང་ལ་སོགས་སྡོམ་པའི་ཞིང་མིན་པ་ལའང་སྐྱེ་བ་དང་བཟོ་སྤྲུལ་སྐུས་བཅས་པ་མཛད་པ་ཡོད་དེ། སངས་རྒྱས་ཀྱི་མཛད་པ་ལ་གང་ལ་གང་འདུལ་གྱི་རྒྱ་ཡོངས་སུ་མ་ཆད་པའི་མཛད་པ་ཡིན་པས་རང་ཅག་གིས་མཛད་པ་དེ་ལྟར་མེད་ཅེས་སྨྲ་བ་ལ་ལུང་རིགས་ཀྱི་ཤེས་བྱེད་ཅི་ཡང་མེད་པའི་ཕྱིར། དེས་ན་ངན་སོང་ལ་སོགས་ལ་བཟོ་སྐྱེའི་སྤྲུལ་སྐུས་བཅས་པ་མཛད་པ་ལ། འགྲོ་བ་དེ་པས་བསྲུང་ན་ཕན་ཡོན་དང༌། མ་སྲུང་ན་ཉེས་པ་ཡོད་པར་ཤེས་པར་བྱའོ། །

 འདིར་འདི་ཤེས་དགོས་ཏེ། མི་མཇེད་ཀྱི་ཞིང་འདིར། འགྲོ་བ་རིགས་དྲུག་ཀའི་མཐུན་གྲུབ་ཏུ་མཆོག་གི་སྤྲུལ་སྐུ་སྟོང་འབྱུང་བར་གསུངས་ཀྱི། ཁ་ཅིག་འགྲོ་བ་དྲུག་ལ་མཆོག་གི་སྤྲུལ་སྐུ་དྲུག་ཡོད་དེ། ཡི་དྭགས་ལ་མཆོག་གི་སྤྲུལ་སྐུ་ཁ་ལ་མེ་འབར་མ་ལྟ་བུ་ཡོད་པའི་ཕྱིར་ཞེས་པ་ནི། བདེ་བར་གཤེགས་པའི་གཞུང་དུ་མི་གསལ་བས། བོད་པའི་ཁྱིམ་པ་རྒད་པོ་རྣམས་ཀྱིས་རང་དྲན་ཡིན་ནོ། །འོ་ན་འགྲོ་བ་རིགས་དྲུག་ཐམས་ཅད་ཀྱི་སྣང་ངོར། མཆོག་དང་བཟོ་དང་སྐྱེ་བ་སྤྲུལ་སྐུ་འགྲོ་བའི་དོན་གྱི་ཆེད་དུ་དགེ་བའི་བཅས་པ་མཛད་ཚུལ་ནི་མཐའ་ཡས་པས་རྒྱ་ཆེན་གྱི་ཆོས་ཚུལ་མ་དཔོགས་པས་མཐའ་གཅིག་ཏུ་སྨྲ་བར་མི་བྱའོ། །ཞེས་བཀའ་སྩལ་ཏོ། གཞུང་དུ་བསྐལ་པ་དང་པོ་པས་བསོག་འཇོག་གི་སེར་སྣ་བྱས་པས། དེའི་དབང་འབྲས་ཀྱིས་བདུད་རྩི་དང་ས་ལུའི་མྱུ་གུ་སོགས་ནུབ་པ་དང༌། ཕྱི་རོལ་པའི་དྲང་སྲོང་ལྔ་བརྒྱས་འདོད་ཡོན་ལ་ཆགས་པས། བསམ་གཏན་གྱི་སེམས་མ་ཐོབ་པར་གསུངས་པ་ནི་འདོད་པའི་ཉེས་དམིགས་ཏེ། ཞར་བྱུང་ཡིན་གྱི་སྐབས་དོན་མིན་ནོ། །ཁྱིམ་བདག་གི་གླང་གི་དཔེར་བཀོད་ཀྱང༌། དུད་འགྲོ་ལ་སྐྱོན་བརྗོད་པ་ནའང་དེའི་འབྲས་བུ་འཕྲལ་མར་སྨིན་པའང༌། རྒྱུ་འབྲས་བསླུ་མེད་ལ་ངེས་པ་སྐྱེ་བའི་ཆེད་ཀྱི་ཞར་བྱུང་ངོ༌། །བེམས་པོ་ལ་སྡང་སེམས་སྐྱེས་ཀྱང་འབྲས་བུ་ཡིད་མི་འོང་འབྱིན་ན། སྲོག་ལྡན་ལ་སྡང་སེམས་སྐྱེས་ན་འབྲས་བུ་ཡིད་མི་འོང་འབྱིན་པ་སྨོས་ཅི་དགོས་པ་ཡང་སྡོང་དུམ་སོགས་ཀྱིས་བསྟན་ཏོ།། །།

༈ རྡོ་རྗེའི་གསུང༌། **བསྟན་པ་ལ་ཆོ་ག་ལྷག་པར་གལ་ཆེ།** བྱ་བའི་ཕྱོགས་སྔ་ནི་རང་རྟགས་བླངས་ནས་རྒྱལ་མཚན་འཛིན་པ་དང༌། སྐུ་གཟུགས་ལ་སྡོམ་པ་ལེན་པ་སོགས་རང་བཟོའི་ཆོ་ག་སྣ་ཚོགས་བྱེད་པ་གཞུང་དུ་བཀོད་པ་དེ་ལྟར་ཡིན་ལ། དེ་ལས་ཀྱང་དེ་དུས་བོད་ན་འདུལ་བའི་བཤད་སྲོལ་མང་བ་ཡོད་དེ། རྒྱ་དང་བྱ་དང་ཤ་མི་ལ་སོགས་ཀྱིས་འདུལ་བའི་གྲྭ་པ་བཙུགས་པ་ལ། མདོ་རྩའི་དཔེ་འགྲེམས་པ་བརྒྱད་བརྒྱ་ཙམ་ཡོད་པ་བྱུང་ཡང༌། དགེ་འདུན་ཀུན་འདུལ་བའི་ལས་བརྒྱ་རྩ་གཅིག་སོགས་སྒྲུབ་པ་ལ་ནན་ཏན་དུ་བྱེད་པ་མ་བྱུང་ནས་འདུལ་བ་ཡང་བཤད་ཆོས་ཙམ་དུ་སོང༌། རང་རྒྱུད་ལ་སྦྱོར་དགོས་སྙམ་ནས་ལག་ལེན་ལ་གཡེལ་བའི་སྐབས་སུ།

 ཞལ་སྔ་ནས། བསྟན་པ་དང་སེམས་ཅན་ལ་དགོངས་ནས་འབྲི་ཁུང་དང་གདན་ས་ཐེལ་ལ་སོགས་པར་འདུལ་བ་ནས་བཤད་པའི་ལས་བརྒྱ་རྩ་གཅིག་སོགས་དགེ་འདུན་གྱིས་མི་སྒྲུབ་མཐུ་མེད་པའི་རྒྱུད་དག་བྱེད་ཀྱི་ཚུལ་མཐའ་དག་པ་དང༌། མདོར་ན་ལྟ་བ་དང་ཚུལ་ཁྲིམས་དང༌། ཆོ་ག་དང་སྤྱོད་ཡུལ་ཡོངས་སུ་དག་པའི་སྒོ་ནས་རང་ལ་ལྟོས་བཅས་ཀྱི་སློབ་མ་ཐམས་ཅད་སྨིན་གྲོལ་ལ་བཀོད་པར་མཛད་པ་ཡིན་ནོ། །དེ་ཡང་དགེ་འདུན་གྱི་བྱ་བ་ཆོས་ལྡན་ཐམས་ཅད་ལས་ཀྱི་ཆོ་གའི་སྒོ་ནས་སྒྲུབ་དགོས་པ་ལ། འདུལ་བར། དགེ་འདུན་གྱི་ལས། གང་ཟག་གི་ལས། དགེ་འདུན་དང་འབྲེལ་བའི་ལས། གང་ཟག་དང་འབྲེལ་བའི་ལས་བཞི་འབྱུང་ལ། དེ་ཡང་ལས་བརྒྱ་རྩ་གཅིག་ལས་ཕྲན་སོ་སོ་བ་དང་བཅས་པས་དགེ་འདུན་གྱི་བྱ་བ་ཐམས་ཅད་རང་སར་གྲུབ་པ་ཡོད་པའི་དགེ་འདུན་གྱི་སྡེ་ནི་འདུལ་བའི་ཀུན་ཏུ་སྤྱོད་པ་རྣམ་དག་ལ་གནས་པ་ཡིན་ལ། དེ་གང་དུ་མེད་པའི་དགེ་འདུན་དེ་ནི་རང་རྟགས་བླངས་པའི་རབ་བྱུང་ལྟར་གཟུགས་བརྙན་དུ་བས་པས། འདུལ་བའི་ཚིག་གི་བཤད་ཉན་ཙམ་ཡོད་ཀྱང་འདུལ་བའི་བསྟན་པ་ཡོད་པར་ནི་མི་བཞག་གོ །དེ་ལྟ་བུའི་ཆོ་ག་ལའང༌། སྡོམ་པ་མ་ཐོབ་པ་ཐོབ་པར་བྱེད་པའི་ཆོ་ག །ཐོབ་པ་ལ་ཉེས་པ་བྱུང་ན་ལྟུང་བ་ཕྱིར་བཅོས་དང༌། རྩོད་པ་ཕྱིར་བཅོས་ཀྱི་ཆོ་ག །གསོ་སྦྱོང་དབྱར་གནས་དགག་དབྱེ་སོགས་བསླབ་པ་ཡོངས་སྦྱོང་གི་ཆོ་ག །ཟས་གོས་སྨན་གནས་མལ་སོགས་བྱིན་གྱིས་བརླབ་པའི་ཆོ་ག །སྲ་བརྐྱང་གདིང་བ་སོགས་ལྟུང་བ་བག་ཡངས་ཀྱི་ཆོ་ག །དྲ་བ་དང་མཁར་བའི་གནང་བ་སྦྱིན་པའི་ཆོ་ག་ལ་སོགས་འདུལ་བ་ཉིད་ནས་བཤད་པ་བཞིན་བསླབ་དགོས་ཀྱི་བཤད་ཏ་བཤད་དེ་བསྒྲུབ་པར་དཀའོ་ཞེས་པར་སོང་ཙ་ན། སངས་རྒྱས་ཀྱི་བསྟན་པ་རྨང་ནས་འཇིག་འགྲོ་བ་ཡིན་ཏེ། ཚུལ་ཁྲིམས་ཡོངས་སུ་མ་དག་ན་ཏིང་ངེ་འཛིན་ཡོངས་སུ་མི་དག །དེ་ཡོངས་སུ་མ་དག་ན་ཤེས་རབ་ཡོངས་སུ་མི་དག །དེ་ཡོངས་སུ་མ་དག་ན་ཡེ་ཤེས་ཡོངས་སུ་མི་དག །དེ་མ་དག་ན་ཚོགས་གཉིས་རབ་ཀྱི་མཐར་མི་ཕྱིན། དེ་མ་ཕྱིན་ན་སྒྲིབ་གཉིས་བག་ཆགས་དང་བཅས་པ་རྩ་བ་ནས་འབྱིན་མི་ནུས། དེ་མི་ནུས་ན་རྣམ་པ་ཐམས་ཅད་མཁྱེན་པ་ཡང་དག་པར་རྫོགས་པའི་སངས་རྒྱས་འབྱུང་བར་ཡང་མི་འགྱུར་བས། འོག་ཁང་མེད་ན་སྟེང་ཁང་མི་འོང་པ་ལྟར་ཤེས་དགོས་སོ། །

 གཞུང་དུ། བཙུན་པའི་ཡན་ལག་ཏུ་འཁོར་གསུམ་ཡོངས་དག་གི་ཚུལ་ཁྲིམས་དང་ལྡན་པ་ཞེས་སྨོས་པ་ནི། ཐེག་ཆེན་སོ་ཐར་གྱི་དབང་དུ་བྱས་པ་སྟེ། དེ་ཡང་སོ་སྐྱེའི་དུས་མོས་པ་ཡིད་བྱེད་དང༌། ས་ཐོབ་ནས་དེ་ཁོ་ན་ཉིད་ཡིད་བྱེད་ཀྱི་སྒོ་ནས་སོ། །སྤྱིར་ཡང་སོ་ཐར་བྱང་སེམས་གསང་སྔགས་ཀྱི་སྡོམ་པ་འབོགས་བྱེད་ཀྱི་ཐབས་ལ་ཆོ་གར་བརྗོད་པ་ནི། དེ་ལྟར་སྒྲུབ་པའི་བྱ་བའི་རིམ་པའམ་བྱེད་པ་སྦྱོར་དངོས་རྗེས་⁽1763⁾བོ་དྷི་ཆོ་ག་སྒྲུབ་པ་བྱ་བ་རིམ་པ་རྣམས་ལ་འཇུག་གོ །ཚང་བ་ཞིག་ལ་དེར་བརྗོད་པ་ཡིན་ཏེ། བཀའ་གདམས་སུ། དབང་བསྐུར་བའི་ཆོ་ག་ལ་བྱ་བའི་རིམ་པ་ཞེས་གསུངས་པ་ཡིན་གྱི། ཁ་ཅིག་ལྔ་སྡེ་ཡེ་ཤེས་ཁོང་ཆུབ་ཀྱིས་སྡོམ་པ་ཐོབ་པ་ལྟ་བུ་ལ། ལུས་ངག་གི་ཆོ་གའི་རིམ་པས་སྡོམ་པ་བསྐྱེད་པ་མིན་པས། དེ་འདྲ་བ་དེ་སྔོན་གྱི་བསྙེན་པར་རྫོགས་ཚུལ་ཞེས་ཟེར་གྱི། རྫོགས་ཚུལ་དེ་སྔོན་གྱི་ཆོ་གས་རྫོགས་པ་ནི་མ་ཡིན་ནོ་ཞེས་ཟེར། ཁ་ཅིག་དེ་ལྟ་ན་ལམ་བསྒོམས་ནས་དབང་དོན་གྱི་རྟོགས་པ་རྒྱུད་ལ་སྐྱེས་པ་དེ་དབང་གི་ཆོ་གས་བསྐྱེད་པར་ཡང་མི་འགྱུར་བར་ཐལ། སྔ་མ་ཉིད་མཚུངས་པའི་ཕྱིར་དང༌། འདོད་མི་ནུས་ཏེ། ལམ་སྒོམས་ནས་དབང་དོན་གྱི་རྟོགས་པ་རྒྱུད་ལ་སྐྱེས་པ་ལ་དེའི་སྔོན་དུ་དབང་གི་ཆོ་གས་དབང་དོན་གྱི་རྟོགས་པ་བསྐྱེད་པར་བྱས་པ་དེ་ཕྱིས་ལམ་བསྒོམས་པས་ཀྱང་བསྐྱེད་པ་ཡིན་པས། དབང་གི་ཆོ་གས་མ་བསྐྱེད་པའི་དབང་དོན་གྱི་རྟོགས་པ་སྐྱེ་བའི་རྒྱུ་མེད་ཟེར་རོ། །ཁ་ཅིག་སྔོན་བསྙེན་པར་རྫོགས་པའི་ཚུལ་ལམ་ཐབས་མི་འདྲ་བ་དེ་ཐམས་ཅད་ཆོ་ག་ཡིན་ཏེ། ཐབས་ཚུལ་མི་འདྲ་བ་སོ་སོའི་སྒོ་ནས་སྡོམ་པ་སྐྱེ་རུང་ལ་རྫོགས་པའི་སངས་རྒྱས་ཀྱིས་དེ་ལྟར་མཁྱེན་ནས་སྡོམ་པ་བསྐྱེད་པའི་བྱ་བ་ཕན་ཚུན་མ་བསྲེས་པར། ཐབས་ཚུལ་མི་འདྲ་བའི་རིམ་པས་སྡོམ་པ་བསྐྱེད་པར་མཛད་པས་ཆོ་ག་ནི་བྱ་བའི་རིམ་པ་ཉིད་ལ་བརྗོད་པའི་ཕྱིར་ཞེས་ཟེར་རོ། །

 མདོར་ན་སེམས་ཅན་གྱི་རྒྱུད་བསླབ་པ་གསུམ་ལྡན་དུ་འགོད་བྱེད་ཀྱི་ཐབས་ཚུལ་ལམ་ཆོ་ག་ནི། རྫོགས་སངས་རྒྱས་ཀྱི་སྤྱོད་ཡུལ་ལས་གཞན་དུ་མེད་པས་རྫོགས་སངས་རྒྱས་ཀྱིས་དེར་འགོད་བྱེད་ཀྱི་ཆོ་ག་གསུངས་པའམ་ཆོ་གའི་ཡན་ལག་ཅུང་ཟད་ཙམ་ཡང་འཆུགས་པ་དང་མ་ཚང་ན། དེར་འགོད་པ་དང་སྒྲུབ་པར་ནུས་པ་མ་ཡིན་ཏེ། དཔེར་ན་སྔོན་ཇོ་བོ་རིན་ཆེན་བཟང་པོ་ལ་སློབ་མ་གཅིག་གིས་ལྷ་གཅིག་གི་སྒྲུབ་ཐབས་ཞུས་ནས་བསྒྲུབས་པས་མ་འགྲུབ་སྐད། ཇོ་བོ་ལ་ཞུས་པས། ཆོ་གའི་ཡན་ལག་ཚང་ངམ། ཚང་བྱས་པས། ཨེན་རྟོག་པ་ན་ཁྲུས་ཀྱི་ཡན་ལག་མ་ཚང་ཞུས་པས། འོ་ན་དེ་ཀས་ལན་གསུང༌། ཁྲུས་ཀྱི་ཡན་ལག་རྫོགས་པ་ན་འགྲུབ་སྐད།

༈ རྡོ་རྗེའི་གསུང༌། **མི་ཤེས་པ་གཏི་མུག་ལྷག་པར་ཉེས་པ་ཆེ།** ཞེས་པ་ཡང༌། མི་ཤེས་པའམ་གཏི་མུག་གིས་བྱས་པའི་ལས་ལྷག་པར་ཉེས་པ་ཆེ། ཞེས་བཏོན་ན་གསུང་ལྷད་དང་བྲལ་བར་འགྱུར་ལ།

 འདིའི་ཕྱོགས་སྔ་ནི། མ་རིག་པ་ནི་མི་ཤེས་པ་ཡིན་ལ། མི་ཤེས་པ་ལ་སྒྲུབ་པར་མི་ནུས་པའི་ལས་ཡིན་པས། ལས་དེས་འཁོར་བ་དང་ངན་སོང་གི་རྒྱུར་ཅང་འགྲོའམ་སྙམ་པ་ཁ་ཅིག་གོ།

 དེ་ལ་ཞལ་སྔ་ནས། སྤྱིར་མ་རིག་པ་ལ་ཉོན་མོངས་པ་ཅན་མིན་པའི་མ་རིག་པ་དང་ཉོན་མོངས་པ་ཅན་གྱི་མ་རིག་པའོ། །དང་པོ་ནི་ཤེས་སྒྲིབ་དང༌། གཉིས་པ་ནི་ཉོན་སྒྲིབ་ཡིན་ལ། འདི་ལའང་དེ་ཁོ་ན་ཉིད་ལ་རྨོངས་པའི་མ་རིག་པ་དང༌། ལས་རྒྱུ་འབྲས་ལ་རྨོངས་པའི་མ་རིག་པ་གཉིས་ཡོད་པའི་དང་པོ་ནི་བདེན་པ་མཐོང་བ་ལ་གེགས་བྱེད་ཀྱི་སྒྲིབ་པ་སྟེ། འདི་ནི་རྟེན་འབྲེལ་ཡན་ལག་བཅུ་གཉིས་ཀྱི་སྲིད་རྩའི་མ་རིག་པ་ཡིན་པས་འཁོར་བ་ལས་ཐར་བའི་ཐར་པ་ཐོབ་པའི་བར་ཆད་བྱེད་ལ། གཉིས་པས་ནི་མངོན་མཐོ་ཐོབ་བྱེད་ཀྱི་སྒྲིབ་པ་སྟེ་མི་དགེ་བ་བཅུ་ལ་དེར་ངོ་མ་ཤེས་པའི་མ་རིག་པས་ལས་ངན་སྤྱད་པས་ལྷ་མིའི་གོ་འཕང་ཐོབ་པ་ལ་བར་ཆད་བྱེད་པའོ། །དེས་ན་སྲིད་རྩའི་མ་རིག་པས་ཀུན་ནས་སློང་བའི་དགེ་བའི་ལས་ཇི་ཙམ་སྤྱད་པའི་རྣམ་སྨིན་གྱི་འབྲས་བུ་ནི་འཁོར་བ་ཁོ་ནར་སྨིན་པ་ཡིན་ནོ། །དེས་ན་སྲིད་རྩར་གྱུར་པའི་ཉོན་མོངས་པ་ནི་དྲུག་སྟེ། མཛོད་ལས། སྲིད་པའི་རྩ་བ་ཕྲ་རྒྱས་དྲུག །འདོད་ཆགས་དེ་བཞིན་ཁོང་ཁྲོ་དང༌། །ང་རྒྱལ་མ་རིག་ལྟ་བ་དང༌། །ཐེ་ཚོམ་ཡིན་ཏེ་དེ་དྲུག་ཀྱང༌། །འདོད་ཆགས་དབྱེ་བས་བདུན་དུ་བཤད། །ཅེས་འབྱུང་ལ། ལྟ་བ་ལ་ལྟ་བ་ལྔར་ཡང་དབྱེ་བས་སྲིད་རྩ་བཅུར་ཡང་འགྱུར་ཞིང༌། སྲིད་རྩ་དེ་དག་གི་སྐྱེ་ཚུལ་ཡང༌། མཛོད་ལས། རྨོངས་ལས་ཐེ་ཚོམ་དེ་ནས་ནི། །ལོག་ལྟ་དེ་ནས་འཇིག་ཚོགས་ལྟ། །དེ་ནས་མཐར་འཛིན་དེ་ནས་ནི། །ཚུལ་ཁྲིམས་མཆོག་འཛིན་དེ་ནས་ལྟ། །རང་གི་ལྟ་ལས་ང་རྒྱལ་ཆགས། །གཞན་ལ་ཞེ་སྡང་དེ་ལྟར་རིམ། །ཞེས་པས། སྲིད་པའི་རྩ་བ་ནི། རིག་པ་ཡེ་ཤེས་ཀྱི་འགལ་ཟླར་གྱུར་པའི་སེམས་བྱུང་རྨོངས་པའི་མི་ཤེས་པའི་མ་རིག་པ་ཉིད་ཡིན་ལ། དེ་དང་མཚུངས་ལྡན་གྱི་དགེ་བ་དང་མི་དགེ་བ་དང་མི་གཡོ་བའི་ལས་སམ། འདུ་བྱེད་ཀྱིས་ནི་ཁམས་གསུམ་གྱི་འཁོར་བ་འདིར་འཕེན་པར་བྱས་པ་ཡིན་ནོ། །ལྷག་པར་མ་རིག་པ་ཟག་པ་ཐམས་ཅད་ཀྱི་རྩ་བ་ཡིན་པས། མཛོད་དུ། འདོད་པའི་ཟག་པ། སྲིད་པའི་ཟག་པ། མ་རིག་པའི་ཟག་པ་གསུམ་བསྟན་པའི་སྐབས་ལས་མ་རིག་པའི་ཟག་པ་ལོགས་ཤིག་པར་བསྟན་པ་ཡིན་ཏེ། ཇི་སྐད་དུ། རྩ་བ་མ་རིག་ཡིན་པས་ན། །ལོགས་ཤིག་ཏུ་ནི་ཟག་པར་བསྟན། །ཞེས་གསུངས་སོ། །དགེ་སློང་ལྟ་བུ་ལ་ལྟུང་བ་འབྱུང་བའི་རྒྱུའང༌། ཆགས་སྡང་འདུན་པ་རྨོངས་པ་སྟེ། འགྲོ་བ་བཞིས་བྱེད་པས་རྨོངས་པས་ཆོས་ལས་འདས་པ་གཞན་ལས་ཉེས་པ་ཆེ་བ་ཡིན་ཏེ། མཁས་པ་ཤེས་རབ་དང་ལྡན་པ་ལ་བྱུང་བའི་ལྟུང་བའི་ངོ་བོ་ནི་ལྕི་ཡང་ཕྱིར་བཅོས་དང་བཤགས་སྡོམ་བྱེད་པས་ཡང་བའི་ཕྱིར། ཤེས་རབ་དང་མི་ལྡན་པ་ལ་བྱུང་བའི་ལྟུང་བའི་ངོ་བོ་ཡང་བ་ཡང་ཕྱིར་བཅོས་དང་བཤགས་སྡོམ་མི་བྱེད་པས་ལྕི་བའི་ཕྱིར་རོ། །

 གཞུང་དུ་རྣམ་འགྲེལ་གྱི་གཞུང༌། བདག་ཡོད་ན་ནི་གཞན་དུ་ཤེས། །ཞེས་སོགས་དྲང་བ་ནི། བདག་ལྟ་དང་མཚུངས་ལྡན་གྱི་དེ་ཁོ་ན་ཉིད་ལ་རྨོངས་པའི་མ་རིག་པས་སྲིད་རྩའི་མ་རིག་པ་བྱེད་ཀྱི། དེ་ལྟར་མཚུངས་པར་མི་ལྡན་པའི་མ་རིག་པ་ཙམ་པོ་ཡན་ལག་བཅུ་གཉིས་ཀྱི་རྩ་བའི་མ་རིག་པར་མི་འགྱུར་བའོ། །འདིར་ཐེག་དམན་པས་ལྟ་བ་ཐམས་ཅད་དང་ཐེ་ཚོམ་ནི་མཐོང་སྤང་ཁོ་ནར་འདོད་ལ། དེ་ལ་ཀུན་བཏགས་ལྷན་སྐྱེས་ཀྱི་ཆ་གཉིས་སུ་མི་འབྱེད། ཐེག་ཆེན་པས་ནི་ལྟ་བ་ཕྱི་མ་གསུམ་དང་མཐོང་སྤང་ཁོ་ནར་འདོད་ལ། ལྟ་བ་དང་པོ་གཉིས་ཀུན་བཏགས་ལྷན་སྐྱེས་གཉིས་ཡོད་པའི་དང་པོ་མཐོང་སྤང་དང༌། གཉིས་པ་སྒོམ་སྤང་དུ་འདོད་ལ། ལྷན་སྐྱེས་ཀྱི་འཇིག་ལྟ་དང༌། དེ་དང་མཚུངས་ལྡན་གྱི་མ་རིག་པ་རྟེན་འབྲེལ་གྱི་ཡན་ལག་ཏུ་མི་རུང་བ་དང༌། སྤྱིར་འཕགས་པ་ལ་འཁོར་བར་སྐྱེ་བ་འཕེན་བྱེད་ཀྱི་ཉོན་མོངས་སུ་གྱུར་པའི་བདག་ལྟ་མེད་ཀྱང་འཕགས་པ་ཡིན་ན་བདག་ལྟ་སྤངས་པས་མ་ཁྱབ་པར་འདོད་དོ།། །།

༈ རྡོ་རྗེའི་གསུང༌། **དུད་འགྲོ་གཏི་མུག་ཆེ་བས་དམན།** ཞེས་པ་འདིའང༌། ཁ་ཅིག་ངན་སོང་གི་གནས་རྣམས་ན་དམྱལ་བ་ཁོ་ན་སྡུག་བསྔལ་ཆེ་བས་རྟེན་དམན་སྙམ་པ་ལ།

 ཞལ་སྔ་ནས། སྡུག་བསྔལ་མྱོང་ཚབས་དམྱལ་བ་ཆེ་ཡང༌། དམྱལ་བ་དང་ཡི་དྭགས་ནི་ཤེས་རིག་གསལ་བས་དགེ་བློ་ཕྲ་མོ་སྐྱེ་བ་ཡོད་ཅིང༌། དུད་འགྲོ་ནི་སེམས་བྱུང་མ་རིག་པ་སྤྱིར་ཤས་ཆེ་ཞིང༌། ཤེས་པ་བརྗེད་ངས་དང་ཡིད་ལ་བྱེད་པ་ཉུང་བས་རྟོག་པ་ཙམ་ཡང་མི་གསལ་བ་ཤས་ཆེ་བས། དགེ་བློ་ཕྲ་མོ་ཙམ་ཡང་སྐྱེ་ཤས་ཆུང་བ་ཉིད་ཀྱིས་དུད་འགྲོ་ནི་ངན་སོང་གསུམ་ག་ལ་རྟེན་དམན་པར་འཇོག་ཅེས་གསུངས་སོ།། །།

༈ རྡོ་རྗེའི་གསུང༌། **ཉམས་པའི་ཉེས་པ་བས་མ་མཐོལ་ན་དེ་བས་ཀྱང་ཉེས་པ་ལྕི་**བྱས་ཏེ་བཏོན་ན་དག་པར་འགྱུར་རོ། །ལེགས་སྤྱད་གང་ལས་ཉམས་པ་དེའི་ཁར་དེ་ལ་ཉེས་པར་མ་མཐོང་བའི་བཅབས་པ་ཉིད་ཀྱི་ཉེས་པ་དེའི་སྣོན་མར་སོང་སྟེ་ཆེ་བའི་ཕྱིར་རོ། །ཕྱོགས་སྔ་ནི། གཞུང་དུ་བཀོད་པ་དེ་ཀ་ཡིན་ལ།

 འདིར་ཞལ་སྔ་ནས། སྤྱིར་སྡོམ་པ་གསུམ་ཉམས་པའི་ཉེས་པས་བདག་གཞན་གྱི་རྒྱུད་ཀྱི་རྣམ་དཀར་བསྐྱེད་པའི་བར་ཆད་བྱེད་ཅིང༌། སྤང་བྱ་མི་མཐུན་པའི་ཕྱོགས་འཕེལ་བའི་རྒྱུ་རྐྱེན་ཐམས་ཅད་བྱེད་ལ། འོ་ན་ཉེས་པ་དེ་ཐེག་པ་ཆེན་པོ་ལྟར་ན། གཉེན་པོ་སྟོབས་བཞིའི་སྒོ་ནས་ཉེས་པ་གང་བྱུང་དེ་སྦྱང་ཐུབ་ཀྱི་ངོས་མཉམ་པའི་བསག་སྦྱང་གི་མཐོལ་བཤགས་བྱས་ན། ཉམས་པའི་ཉེས་པ་དེ་རྩ་བ་ནས་སྦྱོང་ཐུབ་ལ། མ་བཤགས་མ་མཐོལ་ན་མངོན་མཐོ་ངེས་ལེགས་ཀྱི་གཏན་གེགས་སུ་འགྱུར་བས། ཉམས་པ་ལས་མ་མཐོལ་མ་བཤགས་ན་ཉེས་པ་ཆེ་བར་གྲུབ་སྟེ། ཉམས་ཀྱང་མཐོལ་བཤགས་བྱས་ན། ཉམས་པ་དེའི་ཉེས་པས་ཀྱང་མངོན་མཐོ་དང་ངེས་ལེགས་ཀྱི་བར་ཆད་སྦྱོང་ན། མ་མཐོལ་མ་བཤགས་པའི་ཉེས་པ་ནི་ཞར་ལ་ཡང་མི་འོང་བའི་ཕྱིར། ལྟུང་བ་ཕྱིར་བཅོས་ཀྱི་བཤགས་པ་བྱེད་པའི་གོང་དུ་མ་མཐོལ་ན། བཤགས་པས་མ་འཆགས་པར་ཡང་འདུལ་བ་ནས་གསུངས་པ་ཡིན་ནོ། །

 སྤྱིར་ལྟུང་བ་བྱུང་བ་མཐོལ་བ་ནི་ཕན་ཡོན་ཤིན་ཏུ་ཆེ་སྟེ། ཕམ་པ་བྱུང་མ་ཐག་པ་ནས་སང་སྐྱ་རེངས་མ་ཤར་བར་མཐོལ་ཐུབ་ན། བསླབ་བྱིན་དགེ་སློང་དུ་བསྒྲུབ་རུང་ཞིང༌། དེས་དེ་བསྒྲུབས་ནས་ས་གཞན་གནས་ཀྱི་སྤྱོད་པའི་ཆད་ལས་ཀྱི་ཕྱིར་བཅོས་བྱས་པས་བདེན་པ་ཐོབ་རུང༌། དེས་བདེན་པ་ཐོབ་པ་ན་སྔར་གྱི་དགེ་སློང་རྣམ་དག་གི་སྡོམ་པ་དེ་སོར་ཆུད་པས། བསླབ་བྱིན་དགེ་སློང་གི་གནས་སྐབས་ལས་ཁྱད་པར་དུ་གྱུར་པ་ཡིན། འཆབ་བཅས་ལ་ནི་ཉམས་པ་བཅོས་པས། ཕྱིར་བླང་དུ་མི་རུང་བ་ཤིང་ཏ་ལའི་མགོ་བྲེགས་པ་སྐྱེར་མི་རུང་བའི་དཔེ་དང་བཅས་པ་བསྟན་པའང་ཉམས་པ་ལས་མ་མཐོལ་ན་ཉེས་པ་ཆེ་བར་ཡང་གྲུབ་བོ། །

 འདིར་གཞུང་དུ་ཆོག་ལྔ་⁽1763⁾དགོངས་གཅིག་གི་ཡི་གེ་རྙིང་པ་ལ་ལར། རྒྱལ་བའི་བསྟན་པ་སྤྱི་ལ་ཁྱབ་ཆོག །བླང་པ་དང་མ་བླང་པས་འབྲས་བུ་མཉམ་ཆོག །བསླབ་པ་བྲལ་བས་ཉེས་པ་ཆེ་ཆོག །ལན་གཅིག་བླངས་པས་ཕན་ཡོན་ཆེ་ཆོག །ལྷག་པར་མ་བླངས་ཉེས་པ་ཆེ་ཆོག །ཅེས་བྲིས་གདའ་བས། ཆོག་གམ་ཅོག་ནི་དེར་ཁ་ཚོན་གཅོད་པའི་བརྡ་ཡིན་པར་འདུག །གཞན་བཞི་སྐྱོབ་པའི་དགོངས་པར་འགྲོ་བ་ཙམ་འདུག་ཀྱང༌། བླངས་པ་དང་མ་བླངས་པ་འབྲས་བུ་མཉམ་ཆོག་འདི་ནི། སྐྱོབ་པའི་དགོངས་པ་མ་ཡིན་ཏེ། རྟེན་ཁྱིམ་པས་བྱས་པའི་དགེ་སྡིག་ལས། རབ་བྱུང་གིས་བྱས་པའི་དགེ་སྡིག་ཕན་ཡོན་དང་ཉེས་དམིགས་ཆེ་ལ། དགེ་ཚུལ་གྱིས་དེ་བྱས་པ་བས་དགེ་སློང་གིས་དེ་བྱས་པ་ཆེ་བ་དང༌། ཐེག་དམན་གྱི་དགེ་སློང་གིས་དེ་བྱས་པ་བས། སྔགས་ཀྱི་སྡོམ་ལྡན་གྱིས་དེ་བྱས་པ་ཆེ་བར་མདོ་རྒྱུད་ནས་བཤད་པའི་ཕྱིར། དེ་ནི་འཐད་པར་མི་སེམས་སོ། །མཆན། ཟེར་བ་ཞིག་བཀོད་འདུག་པ། དགོངས་གཅིག་འགྲེལ་བྱེད་སྔ་མ་ཞིག་གིས། རང་བློས་བཏགས་པའི་བརྡ་ཆད་གཅིག་ཡོད་པར་གསལ་ཏེ། བདག་གིས་རྒྱུས་མི་འཚལ་གསུང༌། ཚོམས་གཉིས་པ་ལ་མཆན་ཉེར་གཅིག །

 སྲིད་ཞིའི་བླ་མ་ཐུབ་ཆེན་མཆོག་གི་བཀའ། །

 ལམ་བཟང་བདུད་རྩིའི་སྙིང་པོ་ཡིད་བཞིན་ཕྲེང༌། །

 རྙོག་པའི་དྲི་མས་མངོན་པར་མ་སྦགས་པ། །

 གསལ་བར་བཀོད་འདིས་འགྲོ་ཀུན་གྲོལ་གྱུར་ཅིག །

ཅེས་གདན་ས་རིན་པོ་ཆེ་འབྲི་ཁུང་འོག་མིན་གྱི་ཕོ་བྲང་ཆེན་པོར། སྐྱོབ་པ་འཇིག་རྟེན་གསུམ་གྱི་མགོན་པོའི་སེང་གེའི་ཁྲི་ལ་དབང་བསྐུར་བའི་གདན་རིམ་བཅོ་ལྔ་པ་ཆོས་ཀྱི་རྒྱལ་པོ་རིན་ཆེན་རྣམ་པར་རྒྱལ་བའི་ཞབས་ལ་སོགས་པ་སྐལ་བཟང་གི་གདུལ་བྱ་རྒྱ་མཚོའི་དབུས་སུ་བཀའ་སྩལ་པའོ།། །།བཀྲ་ཤིས། དགེའོ།། །།